
— Mamyte, tas vyras vėl buvo! 

Šis šūksnis atsklido iš vaikų kambario, ir Suzana Ny- 
mejer pašoko, lyg visoms miesto sirenoms paskelbus 
aliarmą. O jos vyras jau buvo spėjęs prilėkti prie durų. 

— Nebijok, brangute, mes čia! 

Jie apkabino savo penkiolikmetę. Tačiau Nataša kūk- 
čiojo toliau, ir Suzanai Nymejer atrodė, kad tas verksmas 
tiesiog drasko jos dukterį. Niekas, nei terapija, nei tab- 
letės negelbėjo nuo tokių panikos priepuolių, visada užei- 
nančių naktį. 

Erikas Nymejeris nieko geresnio nesugalvojo, kaip 
nueiti prie savo rašomojo stalo, išsitraukti pistoletą ir 
parodyti jį dukrai. 

— Aš jį pribaigsiu, pažadu tau. Reikia tam pagaliau 
padaryti galą. Tu arba jis! Kitos išeities nėra. 


Berlyne nedaug likę gyvenamųjų rajonų, tokių ramių 
kaip šis Liaudies parko pietuose. Čia ir mažesnės gatve- 
lės buvo su plačiais šaligatviais; jose buvo ribojamas 
eismas, todėl vaikai galėjo ramiai žaisti kamuoliu ar 
šokinėti per virvutę. Per pastaruosius dvidešimt metų 
amatininkai ir prekijai nebegalėjo išsilaikyti ir, kur anks- 
čiau kepėjai kepė bandeles, mėsininkai - kotletus, kur 

buvo pardavinėjamos kišeninių žibintuvėlių lemputės, 
atsidarė vaikų parduotuvės ir darželiai fantastiškais pa- 
vadinimais. Čia pat buvo įvairiausių mokyklų, sporto 
aikštelių, galėjai važinėtis kalnų dviračiais ir riedlentėmis. 
Moteris, kurios norėjo kuo greičiau pagimdyti ir baigu- 
sios maitinti vėl imtis karjeros, čia, Vilmersdorfe, galėjai 
sugundyti antram arba net ir trečiam vaikui. Kaip, pa- 
vyzdžiui, Sonją Švarc, diplomuotą bibliotekininkę, nese- 
niai su savo drauge atidariusią knygyną, arba Nadiną 
Dombrovski, anksčiau dirbusią apygardos socialinio ap- 
rūpinimo skyriuje. 

Šią nelabai karštą birželio popietę jos abi sėdėjo ket- 
virto aukšto balkone gerdamos kavą su pyragu ir visąlaik 
stebėjo vaikus. Hildegardos gatvėje eismas buvo ribo- 
jamas, tačiau vis tiek atsirasdavo vairuotojų, kurie ne- 
paisydami įspėjamųjų ženklų būtinai ja važiuodavo iš 
Federacijos alėjos į Blisė gatvę, kas dešimt minučių pro 
šalį pradundėdavo 204-asis autobusas, nors ir ne dvi- 
aukštis, bet vis dėlto dyzelis. 


— Nadina, tavo vyšnių pyragas tiesiog nuostabus. 

— Ar pastebėjai, Sonja, jis apibarstytas cinamonu. 

— Mmm... Kaip tau taip išeina? 

Nadina Dombrovski tarp visokių moterims skirtų žur- 
nalų surado mažą rausvą lapelį. 

— Va... 200 gramų miltų, 200 gramų kapotų migdolų, 
120 gramų cukraus, arbatinis šaukštelis cinamono, 200 
gramų sviesto... - gatvėje kažkas garsiai pasignalizavo. — 
Dieve, Joana, nebūk gi visąlaik ant kelio: automobiliai! 

Sonja Švarc taip pat persisvėrė per balkono turėklą. 

— O kurgi Olivija? 

— Tenai, už kiosko. 


Staiga Sonja Švarc taip garsiai šūktelėjo žemyn, kad 
net balandžių pora, tupėjusi priešais augusioje akacijoje, 
pradėjo piktai burkuoti. 

- Joana, būk gera, atvesk Oliviją! Žaiskite prie laip- 
tinės! — atsiduso, nugnybo nužydėjusią snapučių kekę ir 
vėl atsisuko į draugę. - Ak tos dukterys! 

Nadina Dombrovski galėjo tik pritarti. 

— O mums visąlaik atrodė, kad jas lengviau auginti 
negu berniukus. Matai, Sonja... 

Sonja Švarc paėmė Kanarų salų kelionių vadovą, kurį 
buvo atsinešusi. 

— Ar vežatės Oliviją į Lancarotą... ar paliksit pas mamą? 

— Aleksandras būtinai nori, kad ji važiuotų kartu. - 
Nadina Dombrovski neatrodė sužavėta šio savo vyro 
įgeidžio. 

Sonja Švarc nusišaipė: 

— Kam gi reikalingi tie vaikai? 

— Tam, kad per atostogas neduotų išsimiegoti ir kad 
gyventum kaip vienuolė. - Ji vėl persisvėrė per balkoną 
ir dar šaižiau riktelėjo. - Olivija, Joana, tučtuojau prie 
namo. Mes tuoj važiuojame maudytis. 

Sonja Švarc apžiūrinėjo mažas melsvas gysleles, vis 
labiau užkariaujančias jos šlaunis. 

— Mums reikėtų vėl kartu praleisti atostogas... kol dar 
neatsidūrėm senelių prieglaudoje. 

— O kas dėl to kaltas? - paklausė draugė ir šiek tiek 
pyktelėjo. - Oliveris juk būtinai užsimanė važiuoti į Ba- 
variją. 

— Kadangi jam labiau patinka vaikščioti po kalnus 
negu gulėti paplūdimyje. Klausyk, kalnai aplink Garmišą, 
jie juk... —- staiga ji išsigandusi nutilo, pašoko ir ėmė 
gaudyti orą. - Dieve, negali būti... 


— Kas atsitiko? 

— Antai, toj pusėj, tai juk jis... jis... 

— Kas toks? 

— Tas vaikų tvirkintojas iš Kiselno, - Sonja Švarc viską 
gerai žinojo. - Jis tada ir mano pusseserės dukrą... 

- Ir jis vėl laisvėje? 

— Matyt. Galvą guldau, kad tai jis! - Sonja Švarc tuo 
nė kiek neabejojo. 

Nadina Dombrovski drebančiu balsu riktelėjo vai- 

kams, kad tučtuojau eitų namo. 


Hansas Jurgenas Manhardas stovėjo prie dramblio ir 
laukė, kol jo sūnus pagaliau išdrįs pasileisti ir švilpti 
žemyn. 

— Čiuožk, Silvio! - šūktelėjo kokių aštuonerių metų 
mergaitė. - Nes senelis iš tavęs juoksis. 

Manhardas nustojo vaikams aiškinti, kad jis to mažo 
berniuko tėvas, nes kartą vienas šalia gyvenęs ilgšis krep- 
šininkas nusišaipė: 

— Jis per senas, kad dar galėtų. 

Jis vos susilaikė nepribėgęs prie ilgšio ir neskėlęs an- 
tausio. Kaip brendimo metais, kai visada galėti buvo 
garbės reikalas, o tuos, kurie drįsdavo tai neigti, reikė- 
davo kviesti į dvikovą. Ilgainiui jis ėmė į tai žiūrėti ra- 
miau. Jam taip pat nepatiko, kad draugai iš Silvesterio 
visuomet darė Silvio, nes jam tai atsidavė Rytais, tais 
plikiais, kurie Brandenburge užpuldinėja užsieniečius, o 
kartais net užmuša. 

Pagaliau Silvesteris nučiuožė žemyn ir Miriam, vyresnė 
mergaitė, kuri visada mielai su juo žaisdavo, paplojo. 
Silvesteris Hunholcas, Manhardo sūnus, galėjo būti šiek 
tiek drąsesnis. 

Miriam nuėjo pakabėti ant žemo skersinio. Kai pakibo 
žemyn galva ant karties, jos mėlynai ir baltai margintas 
sijonas užsivertė ir pasirodė baltos siauros kelnaitės. Man- 
hardas nukreipė akis į šalį ir apžvelgė aplinkinius krūmus. 
Būtent tai tam tikro tipo vyrus traukė į žaidimų aikšteles, 
tačiau jis neišdrįso prieiti prie Miriam ir pasakyti, kad ji 
taip nesportuotų. Bijojo, kad pats nepasirodytų įtartinas. 

Kai atsigręžė, Silvesterio jau nebuvo. Manhardas išsi- 
gando. Pornografiniams filmams reikėjo ir berniukų. Jis 
puolė prie kiosko. Ir tikrai, jo sūnus vėl buvo pasislėpęs 
už tos rudos būdelės. Jis pagavo jį ir pakėlė į viršų. Man- 
hardas žinojo, kad elgiasi isteriškai. Tai buvo neįtikėti- 
na — vienas šansas iš milijono - kad jie jo sūnų... Kita 
vertus, turėjai būti ypač atsargus, jei norėjai šiais laikais 
išgyventi. 

— Tėte, tavo barzda duria. 

— Eime prie vandens pažiūrėti į garlaivius. 

Jie slampinėjo palei Malchą, šiaurinį Tėgelio ežero 
linkį. Jis net nedrįso pasižiūrėti į meldus. Po trisdešimties 
metų darbo žmogžudysčių skyriuje jam kiekvienas ant 
kranto išmestas kamuolys atrodė kaip skenduolio galva. 

— Ana, mama ateina! 

Sūnus nudūmė ir apkabino mamą. Heikė vos nepar- 
griuvo, taip smarkiai į ją trenkėsi vaikas. Manhardas 
mėgavosi tuo, kas vyko. Jie trise ėjo ežero krantu. Kai 
priėjo Grinvičo alėją, Silvesteriui buvo nupirkta ledų ir 
visi galėjo nuo tiltelio stebėti namo grįžtančius garlaivius. 

— Neik arti vandens, - pasakė Manhardas. - Tu dar 
nemoki plaukti. 

— Overprotective education, - pakomentavo Heikė. - 
Ar žinai, kad per daug saugomi vaikai ypač lengvai tam- 
pa pedofilų aukomis. 


Manhardas žavėjosi jos sugebėjimu skaityti mintis ir 
papasakojo apie savo nuogąstavimus. 

— Gerai, kad neturime dukters... - Nuo to laiko, kai 
baigė psichologijos studijas, ji daugiausia rašė apie seri- 
jinius nusikaltėlius ir visada buvo gerai informuota. - Ar 
žinai, kas neseniai nusižudė? 

— Ne. - Jis pasakė keletą politikų ir kitų svarbių žmo- 
nių pavardžių, iš kurių to buvo galima laukti - netgi 
tikėtis, jeigu vokiečiai būtų perėmę senuosius japonų 
(charakiri) arba kinų (šilkinės virvelės) papročius. 

— Nesąmonė: Gerdas V. 

Manhardas buvo sužavėtas: 

— Absoliučiai geriausias sprendimas. 

1994 metais Manhardas su kolegomis iš Havelio ištrau- 
kė keturiasdešimt moters kūno dalių. Ir nustatė, kad jos — 
Danos E, kartais dirbusios prostitute. Daktaras Gerdas V. 
(54 metų) buvo įtartas padaręs šį nusikaltimą, tačiau jam 
pavyko pabėgti į Braziliją. Apkaltintas kitais nusikaltimais, 
jis pasikorė Salvadoro de Baijos kalėjimo vienutėje. 

Heikė smerkiamai dėbtelėjo į savo gyvenimo draugą: 

— Ar tu niekada negirdėjai garsiosios Šekspyro frazės: 
„Dievas jį sukūrė, taigi leisk jam būti žmogumi“? 

— Girdėjau. Ji yra Frydhelmo Veremejerio romano pra- 
tarmėje. 

Kol Silvesteris spjaudė į vandenį, Heikė Hunholc pra- 
dėjo pasakoti apie „banketų salės žudiką“ stalių Joa- 
chimą C. (59 metų), kuris po apsilankymų Zoologijos 
sodo rajono banketų salėje nužudė dvi moteris. 

— Bausmę jis jau atliko — aštuonerius metus ir šešis 
mėnesius išbuvo kalėjime, paskui dešimt metų psichiat- 
rinėje ligoninėje. Dabar apgyvendintas reabilitacijos na- 
muose ir ruošiamas į laisvę. 

— Kai jį paleis, pasakyk man, kad tuo metu neato- 
stogaučiau... 

— Ligoninės vyriausieji gydytojai sako, kad jis pasikeitė 
Į gerąją pusę ir gydomas labai stengėsi. Per tą laiką keturis 
kartus buvo pabėgęs, bet nepadarė naujų nusikaltimų. 

— Jei visi tokie būtų, liktume be darbo, - Manhardas 
sušneko kaip koks funkcionierius. - Viso pasaulio nu- 
sikaltėliai, žudykite tik Berlyne, užtikrinkite mums darbo 
vietas kriminalinėje policijoje. 

Heikė nesuprato jo sarkazmo ir juodojo humoro, ta- 
čiau nepakeitė temos: 

— Ką tu pasakytum, jei mūsų sūnus taptų nusikaltėliu? 

— Džiaugčiausi, kad jis Silvesteris Hunholcas, o ne 
Silvesteris Manhardas. 

— Kiekvienas gali tapti ne tik auka, bet ir nusikaltėliu... 

— ... arba nusikaltėle. 

— To ir reikėjo tikėtis. 

— Nuo likimo nepabėgsi. Kaip gerai, kad savo ins- 
tinktus galiu patenkinti su tavimi. - Manhardas grybš- 
telėjo jai už viliojančios vietos. 

Ji smarkiai plekštelėjo jam per ranką. 

— Nustok, tik ne čia. 

— Tai įmanoma ant kiekvieno suolo. 

— Gal pagaliau suaugtum? 

— Regresija irgi yra tam tikra situacijos ir baimės įvei- 
kimo rūšis, - pasakė Manhardas. Šiais žodžiais jis norėjo 
parodyti, ko išmoko per paskutinius taikomosios psicho- 
logijos kursus. - Vaikiškai elgtis, šiaip ar taip, malonu. 
Geriau būti infantilaus būdo negu šlapiu maišu trenktam. 


Iš pažiūros psichiatrinės ligoninės pastatai atrodė kaip 
poilsio nameliai prie Baltijos ar Šiaurės jūros, geltonų 

plytų, langai ir balkonai mėlyni. Tačiau dauguma durų 
iš vidaus neatsidarydavo, o laiptinėse kabojo tinklai. 
Pacientų veidai buvo išblyškę ir papurtę, daugelis visą 
dieną vaikščiojo vilkėdami chalatais ir treningais. 

Kerstina Knak, viena iš daugelio psichologių, buvo 
labai užsiėmusi ir taip greitai ėjo koridoriais, kad ma- 
žomis grupelėmis stoviniavę palei sienas lėtai reaguo- 
jantys vyrai ir moterys nespėdavo jos užkalbinti. Šefas 
kvietė visas darbuotojas ir darbuotojus į skubų susi- 
rinkimą. Tikriausiai vėl kas nors pabėgo. Tačiau už kam- 
po susidūrusi su skyriaus sanitaru trumpam stabtelėjo. 

— Markai, ar nunešei poniai Borovkai dantų protezą? 
Ji paliko jį parke. 

Markas Jecnikas išsitempė kaip armijos naujokas, 
įtraukė pilvą ir pridėjo ranką prie kaktos: 

— Leiskite pranešti, atnešiau. 

Psichologė liko šalta ir dalykiška: 

— Jai turi būti ypač atidus, ji visada viską kur nors 
nukiša. Tai silpnaprotystė su paranojos simptomais... 

— Turėsiu galvoje, - sumurmėjo Jecnikas. 

Kerstina Knak pasižiūrėjo į mažą rausvą lapelį, kurį 
turėjo savo balto chalato kišenėje. 

— Gerai, o ponui Vulkovui visada reikia sauskelnių, kai 
jam pablogėja. Jo nesulaikymas susijęs su depresijomis. 

Prie jų priėjo apyjaunė pacientė, nors jai buvo vos 
keturiasdešimt, atrodė išdžiūvusi kaip mumija, oda ne 
balkšva ar rausva, o siaubingos nikotino spalvos. 

— Daktare Knak, aš negaliu rasti savo akinių... 

— Ponas Jecnikas jums padės surasti. 

Iš už kampo išlindo ponas Švalbė. Jam buvo aštuo- 
niasdešimt septyneri ir jis žavėjosi greitaisiais elektriniais 
traukiniais. Nutvėręs plieninį vežimėlį, kuriuo buvo ve- 

žiojamas maistas, užšokdavo ant jo ir važiuodavo kaip 
vaikystėje paspirtuku. Vežimėlis virsdavo greituoju 
ET/EB serijos 169 „Bernau“ tipo traukiniu. Prie tualeto 
būdavo pirmoji stotelė. 

— Šiaurės traukinių grupė į Griunau, prašome įlipti, 
durys užsidaro, pasiliekančius prašome atsitraukti. - Įsi- 
bėgėjimo garsus jis mėgdžiojo geriausiai klinikoje. — 
..+ 0000000000000hhh... —- Prie pat Kerstinos Knak jis 
vėl sustojo. Buvo labai susijaudinęs. Oda tarp senatvinių 
dėmių švietė ryškiai raudonai. - Ponia daktare, ponia 
daktare, aš parašiau naują eilėraštį! — ir pradėjo dekla- 
muoti. - Ar girdit, atvažiuoja traukinys, negyvėlius ga- 
bena jis... 00000000000000hhh.... 

Nors ir labai mokėdama įsijausti, Kerstina Knak buvo 
gerokai susinervinusi: 

— Vėliau, pone Švalbe, vėliau... 

Horstui Švalbei ištryško ašaros: 

— Niekas manęs nesiklauso, manęs niekada niekas ne- 
siklauso! 

Tada išdžiūvusioji pacientė užtraukė seną šlagerį: 

— Niekas man neskambina, niekas manęs neklauso... 

Jecnikas patraukė psichologę į šalį: 

— Kerstina, ar galiu pasišnekėti su tavimi akis į akį? 

Ji atsakė: 

— Neturiu dabar laiko. 

Jecnikas užtvėrė jai kelią: 

— Tai tikrai labai skubu. 

Ji pasižiūrėjo į laikrodį ir sutiko: 

— Okay, bet trumpai. Eime į mano kabinetą. 

Jie ėjo koridoriumi tylėdami. Ramstę sienas pacientai 
nedrįso prie jos prieiti. 

Psichologė ėmė ieškoti kabineto rakto. 

— Pirma noriu parūkyti, - pasakė Jecnikas. 

— Tik prašau ne pas mane, - Kerstina Knak pastūmė 
duris, - argi mes nesusitarėme: jokio alkoholio, jokių 
cigarečių, jokių stimuliatorių, netgi kavos? 

Jecnikas išsidrėbė krėsle: 

— Aš daugiau nebegaliu. 

Psichologė uždarė duris ir atsisėdo į sukamąją kėdę 
prie savo stalo: 

— Tu juk žinai, kad tai vienintelis tavo šansas... čia, 
pas mus. 

Jecnikas suaimanavo: 

— Ketveri su puse metų kalėjime... ir dabar čia, psichų 
ligoninėje. 

— Nervų klinikoje, - pataisė ji. - Ir ne kaip pacientas, 
o kaip sanitaras. Jei ne aš, būtų atvirkščiai, tu tai labai 
gerai žinai. Jei ne ši darbo vieta, tavęs niekas nebūtų 
paleidęs iš kalėjimo. 

— Tai būtų net geriau. - Jis užsimerkė ir prikando apa- 
tinę lūpą. 

Ji trenkė delnu į stalą: 

— Ne, tu turi sugrįžti į normalų gyvenimą. Turi viską 
atitaisyti... ir to negali padaryti kalėjime. 

Jecnikas įsistebeilijo į lubas: 

— Kai vakarais vienas taip sėdžiu namuose... 

Staiga ji pradėjo ant jo šaukti, tai buvo vadinamoji 
provokacinė terapija: 

— Nustok skųstis! Džiaukis, kad turi savo butą! O čia 
normalų gydymą! Kas tai dar turi? 

Jis nuleido galvą: 

— Taip, Ss Tačiau aš vis dar esu Markas Jec- 
nikas, o ne. — Jis sugalvojo fiktyvią amerikietišką 
pavardę. - Džordžas Durhamas ar Bilis Landersas. 

Kerstina papurtė galvą: 

— Pradėti naują gyvenimą su nauja pavarde gali 
tik liudytojai prieš mafiją, o ne seksualiniai nusikal- 
tėliai. 

Jis nesiliovė svajojęs apie didįjį pabėgimą: 

— Jei gyvenčiau Kanzase arba kur nors Alabamoje... 

Ji nedvejodama jam priminė: 

— Ten, kur yra mirties bausmė, - puiku. Tačiau ne- 
paisant visko, kad ir kokia būtų tavo pavardė, kad ir kur 
tu gyventum, vis tiek nuo savęs nepabėgsi. Pamiršk tai. 
Tu visada būsi Markas Jecnikas, kuris... 

Jis staiga pašoko ir kiek galėdamas garsiau suriko: 

— Taip, aš esu vaikų prievartautojas iš Kiselno! 

Ji išliko rami: 

— Tu buvai vaikų prievartautojas iš Kiselno. Dabar esi 
visiškai normalus vyras. Pakartok: dabar aš esu visiškai 
normalus vyras. 

— Dabar aš esu visiškai normalus vyras. 

Ji žiūrėjo į jį, sutelkusi visą dominuojančios moters 
energiją: 

— Dar kartą. Tu išgysi tik įsisąmoninęs. 

— Dabar aš esu visiškai normalus vyras, - pakartojo 
Markas Jecnikas. 

Jos žvilgsnis tapo lazerio spinduliu, turinčiu įrašyti jo 
sąmonėje: 

- Ir santykiauju su suaugusia moterimi. 

— Ir santykiauju su suaugusia moterimi. 


Juos čionai atginė atavistinė baimė, nesvarbu, kiek 
buvo mokęsi ir ką studijavę, už ką balsavo ar galvojo. 
Du tuzinai žmonių susirinko netoli Federacijos aikštės 
vienoje kampinėje kavinėje, tokios net Berlyne pamažu 

nyko, nepaisant elektroninio strėlyčių žaidimo ir biliardo 
gretimame kambaryje. Tą vakarą čia buvo labai karšta. 

Ešenbachas buvo griežtas: 

— Aš žinau tik viena: nukirst galvą, nukirst galą - ir į 
krematoriumą. 

Jam buvo trisdešimt aštuoneri metai, jis turėjo mažą 
krautuvėlę - gėrimų, laikraščių ir žaislų - ir septynerių 
metų dukterį. 

Aleksandras Dombrovskis, dešimčia metų jaunesnis už 
Ešenbachą, kilęs iš Liubeko, buvo kompiuterių specia- 
listas, dirbo vienos didelės maisto prekių parduotuvės 
būstinėje ir į viską žiūrėjo labai pragmatiškai: 

— Pone Ešenbachai:, tokios kalbos nieko neduos. Jis yra 
čia, ir mes turime nuo jo apsaugoti savo vaikus... 

— Ir mus nuo mūsų pačių, - sumurmėjo Mariluiza 
Tiulen, vokiečių kalbos ir istorijos mokytoja, žaliųjų par- 
tijos šalininkė ir motina dešimtmečio sūnaus, kaip tik 
tokio, kokie rūpi vaikų prievartautojams. - Visa tai dau- 
giau projekcija, ypač vyrams... 

Sonja Švarc pašoko: 

— Kas čia dabar? Niekas rimtai juk nenori jam ko nors 
daryti! Tačiau faktas, kad mano dukra daugiau negali 
viena eiti į mokyklą, kai žinau, kad tas bernas gyvena 
priešais mus. 

Mariluiza Tiulen vėl pamėgino visus nuraminti: 

— Tik prašau be panikos. Per pastaruosius metus Vo- 
kietijoje buvo nužudyti keturiasdešimt aštuoni vaikai, o 
avarijose žuvo šimtų šimtai. 

Sonja Švarc taip trenkė savo taurę į stalą, kad net 
obuolių vynas su selteriu išsilaistė: 

— Labai ačiū, ponia Tiulen. Norėčiau pasižiūrėti, ką 
jūs darytumėte, jeigu jis išniekintų jūsų dukterį. Kaip 

anuomet mano pusseserės dukrą Kiselne... ir dar gal- 
būt... - ji pravirko. 

Jos vyras apkabino ją per pečius: 

— Nusiramink, Sonja, mes viską padarysime, kad mūsų 
vaikams... 

Ir Ešenbachas pradėjo baubti: 

— Prakeikimas, mes nepadarysime visko! - jis trenkė 
kumščiu per stalą. - Mes jo netgi neiškastruosime. 

Ponas Rytbergas jam pritarė. Jam buvo penkiasdešimt 
septyneri, jis buvo vyriausias iš visų ir atėjo čia ne kaip 
tėvas, o kaip senelis. Iki išeidamas į ankstyvą pensiją 
dirbo kalėjimo prižiūrėtoju. Jis žinojo, kaip apsisaugoti 
ir visa kita. 

— Vokietijoje cheminė kastracija įmanoma tik tada, kai 
žmogus pats su tuo sutinka. 

— Ojis nesutiks, nes tada dings visi geismai, - tarė Rūt 
Bislich, turinti dvi dukteris, kurias reikėjo saugoti: Keli 
buvo dešimt, o Lindai - aštuoneri. Ji buvo kosmetikė, 
tad natūralu, kad jos mergaitės visada buvo labai iš- 
puoštos, ir į tokias, jos nuomone, pedotfilai pirmiausia 
kreipia dėmesį. 

Ešenbachas bandė sarkastiškai pajuokauti: 

— Kaipgi bus su jo saviraiška, ponia Bislich, jei daugiau 
nenorės? Pas mus juk kiekvienas privalo turėti galimybę 
išreikšti save — netgi vaikų prievartautojas. Tokia dabar 
mūsų liberali visuomenė. 

— Aš išvažiuosiu iš čia! - sušuko Nadina Dombrovs- 
ki. - Į Brandenburgą! 

— Paklausyk! - Jos vyras supyko. - Jei klausimas toks: 
jis arba mes, tada, manau, Jecnikas turi dingti. 

Priėjęs šeimininkas nutraukė jų pokalbį: 

— Tai va... Kam alaus, prašau pakelti ranką... 

— O kur mano baltas vynas su selteriu? 

— Tuojau, ponia Dombrovski... - Šeimininkas žinojo 
visų pavardes. Jį visi vadino Tono, tikriausiai todėl, kad 
buvo vardu Antonas ir svėrė kokią toną, tačiau gal ir 
todėl, kad labai mėgo tuną, itališkai - žo1m20. Kažkodėl 
visi manė, kad jis žydras, nes jau daugelį metų gyveno su 
tuo pačiu vyru. Nors visi jie nelabai mėgdavo kavines, 
tačiau čia dažnai kartu sėdėdavo po tėvų ir partijos susi- 
rinkimų. 

Ponas Rytbergas skubėjo namo, kad spėtų pamatyti 
sumo kovas per Eurosporto kanalą, ir todėl ragino grei- 
čiau priimti sprendimą: 

— Aš štai ką siūlau: padarykime kaip tos firmos, kurios 
pasamdo vyruką su skrybėle ir juodu paltu, kad sektų 
įsiskolinusius žmones... kiekviename žingsnyje. 

Sonjai Švarc tai labai patiko: 

— Taip, kol jis vėl dings iš čia. 

— Būtent, ponia Švarc. - Ponas Rytbergas džiaugėsi jos 
pritarimu. | 

Ir Oliveris Švarcas susižavėjo pono Rytbergo idėja: 

— Teisingai. Taip mes nušausime du zuikius vienu šū- 
viu: sutrukdysime nužudyti vieną iš mūsų dukterų, jei 
visada bus kontroliuojamas, be to, jo nervai neišlaikys ir 
jis spruks iš čia. 

Jis buvo trisdešimt penkerių, kilęs iš Vedingo, be- 
dirbdamas valstybinėje tarnyboje vakarinėje mokyk- 
loje įgijo specialybę, paskui studijavo aukštesniojoje 
vadybos ir teisės mokykloje ir dabar dirbo valstybinėje 
globos tarnyboje grupės vadovu (atlyginimų kategorija 
A II). 

Mariluiza Tiulen abejojo: 

— Aš nežinau... 

— Dieve mano, ponia Tiulen! - sušuko ponas Rytber- 
gas. — Pusė psichiškai nesveikų nusikaltėlių yra nepa- 
gydomi! 

— Jei pati turėtumėt dukrą, tada... - Sonja Švarc nega- 
lėjo pakęsti ponios Tiulen. 

— Sūnums taip pat gresia pavojus, prisiminkite Har- 
maną ar Jurgeną Barčą. 

— Kodėl jūs vis dar abejojate mūsų savisaugos ko- 
mitetu? - paklausė Nadina Dombrovski. 

— Tas vyras vis dėlto ligonis ir jam reiktų padėti, o ne 
medžioti. 

Visi pradėjo garsiai ir pašaipiai juoktis, o Ešenbachas 
reziumavo perdėm šiurkščiai: 

— Nuoširdžiai dėkoju, kad norite jam padėti išniekinti 
mano dukrą, paskui pasmaugti ir išmesti ją ties Baro 
gatve į Feno ežerą. 

Oliveris Švarcas pūtė į tą pačią dūdą: 

— Galbūt dar pasirūpinsite, kad gautų kryžių už 
nuopelnus, nes tada vienam vaikui nereikės mokymosi 
vietos. 

— Viskam yra ribos, - pasakė Nadina Dombrovski. 

Oliveris Švarcas atsistojo: 

— Taip, todėl dabar siūlau įkurti savisaugos komitetą 
ir visą parastebėti tą Jecniką. 

— Bent jau tuo metu, kai mūsų vaikų nėra namuose, - 
pridūrė ponas Rytbergas. 

Mariluiza Tiulen papurtė galvą: 

— Kiekvienas juk gali savo vaikus visur lydėti. 

— Cha cha! - tarė Oliveris Švarcas. - Tada jis užpul- 
dinės kitus vaikus, kurių tėvai nieko apie jį nežino. 

— Jis sako tiesą. - Ponia Bislich skubėjo pritarti, nes 
kai kurie vaikai, lankę jų mokyklą, atvažiuodavo visai iš 

kitų rajonų. - Mes turim apsaugoti nuo jo visus vaikus. 
Jei veikti, tai veikti. 
-Ešenbachas turėjo idėją: 

— Nupirkim už porą šimtų markių imigrantų vaiką iš 
prieglaudos ir naudokim kaip masalą. Ir kai bandys prie 
jo lįsti, nutversim... ir įkišim į belangę. 

— Pone Ešenbachai, liaukitės! - Ne tik poniai Mari- 
luizai Tiulen, bet ir Aleksandrui Dombrovskiui atrodė, 
kad to jau per daug. - Čia ne nacių sambūris. 

— Juk galima truputį pafantazuoti. 

— Tai ne taip kvaila, - sumurmėjo ponia Bislich ir 
pasidažė lūpas. 

Mariluiza Tiulen atsistūmė su visa kėde, kad galėtų 
greičiau atsistoti: 

— Jei jūs ir toliau taip kalbėsite, aš išeinu! 

Oliveris Švarcas pasiūlė kompromisą: 

— Tačiau sekimui, sakykim, nuo septynių ryto iki de- 
vintos vakaro pritartumėte? 

— Taip... - Ji bijojo su visais susipykti. 

Aleksandras Dombrovskis paskaičiavo: 

— Taigi iš viso būtų keturiolika valandų, ir jam sekti 
mums reikėtų septynių porų. Niekas juk nenorės sekti 
vienas. 

— Mes, vyrai, galime, - pasakė ponas Rytbergas. - Kaip 
jūs manote, ką kalėjime vaikų prievartautojams darydavo 
mano vyrukai... Tai būdavo vienintelė bausmė šitiems 
smirdžiams, kaip mes juos vadindavome! 

Ešenbachas pasijuto tvirtas ir padarė judesį, lyg gręžtų 
šlapią rankšluostį: 

— Norėčiau jį pagauti nusikaltimo vietoje ir tada... 
Tada tas šunsnukis tabaluotų ant artimiausio žibinto 
stulpo. 

Aleksandras Dombrovskis bandė visus raminti: 

— Čia kalbama apie mūsų vaikų saugumą, o ne apie 
Linčo teismą. 

Sonja Švarc konkrečiai pasiūlė: 

— Nadina ir aš budėsime kiekvieną rytą nuo devynių 
iki vienuolikos... 

Jos vyras paprieštaravo: 

— To nereikia. Kiek žinau, tas tipas paprastai dirba 
aštuonias valandas nervų klinikoje. 

— Tegu jo iš ten visai neišleidžia! - sušuko Ešenbachas. 

— Deja, išleidžia. 

— Prašau tylos! - Aleksandrui Dombrovskiui virši- 
ninkai nesyk buvo sakę, kad jis veiklos žmogus. 

— Leiskite pagaliau pasisakyti ponui Dombrovskiui! — 
sušuko ponas Rytbergas. 

— Ačiū... 

Tačiau jam nespėjus pradėti naujos minties, įsikišo jo 
draugas Oliveris: 

— Taigi ponas Dombrovskis ir aš būsim valdyba ir 
kiekvieną savaitę skirsim budėtojus. Visų pirma savait- 
galiais, kai tas pederastas būna namuose. 

— Palaukite! - sušuko ponas Rytbergas. - Kas iš mūsų 
turi automobilį, tas visada gali jį lydėti, kai jis... 

Dabar vėl viskas susijaukė ir Nadina Dombrovski 
sušuko: 

— Svarbu juk viena - neišleisti jo iš akių. 

Jos vyras paskambino peiliu į taurę: 

— Taigi kas už savisaugos nuo Marko Jecniko komiteto 
įkūrimą, tegu pakelia ranką... 

Rankas pakėlė visi, todėl galėjo tikėtis, kad lengvai ras 
dar keletą draugų, kurie prie jų prisidėtų. 


* 

Tarpininkaujant Kerstinai Knak, Jecnikas buvo gavęs 
Tiubingeno gatvėje nedidelį butą. Tai buvo įrengta šoninio 
priestato palėpė, vis dar smirdanti balandžiais, kurie čia 
gyveno ilgus metus. Jis vylėsi, kad dezinfektoriui pavyko 
išnaikinti erkes prieš sudedant izoliacines plokštes. 

Jecnikas įjungė vienvietę viryklę ir iš trijų kiaušinių 
išsikepė kiaušinienę. Nors ir sakoma „iš kiaušinio vėl 
atsiranda kiaušinis“, tačiau jis tuo netikėjo. Kiaušinius 
sudėjo ant dviejų sviestu apteptų rupios ruginės duonos 
riekių ir valgė su peiliu ir šakute. Išgėręs stiklinę apelsinų 
sulčių gavo reikiamą vitaminų kiekį. Valgydamas skaitė 
42-ąjį 1r 43-1ąjį atmetimą. 

„deja, turime Jums pranešti, kad skelbta konkurso 
vieta mūsų gastronomijos įmonėje jau užimta, ir mums 
telieka palinkėti Jums sėkmės ieškant darbo kitur...“ 

O jis juk buvo geras virėjas ir galėjo pagaminti viską — 
nuo keptų bulvių su šaltiena ir šviežio Havelio starkio 
su obuoliais iki naujausių prancūziškos virtuvės patie- 
kalų, viską, kas žmonėms patikdavo. Su darbu didelėse 
virtuvėse gerai susipažino kalėjime. 

Jis atsistojo ir apžiūrėjo save veidrodyje. Normaliau 
už jį neatrodys joks trisdešimt vienerių metų vyras: dina- 
miškas kaip futbolininkas iš bundeslygos, simpatiškas 
kaip televizijos vedėjas, solidus kaip draudimo agentas, 
sugebantis įsijausti kaip auklėtojas iš priešais esančio 
vaikų darželio, patrauklus kaip iš „Širdžių klubo“ laidos. 
Gerai, galbūt jis truputį perdeda, tačiau vis dėlto... 

Buvo šeštadienio rytas, o pasimatymą turėjo tik šeštą 
vakaro. Ką veikti? Jau buvo apsipirkęs ir neturėjo jo- 
kio noro tvarkyti butą, valyti dulkes ir plauti langus. 
Dar mažiau norėjo eiti į skalbyklą. Tad įmetė į grotuvą 
kompaktinį diską. Dabar mėgstamiausia jo grupė buvo 

„Sneaker Pims“. Suaimanavęs iš malonumo krito ant 
savo odinės sofos ir darsyk perskaitė, ką apie jį buvo 
parašę gydytojai. Kalėjime daug ko išmoko, taip pat ir 
to, kaip prieiti prie savo dokumentų ir pasidaryti jų 
kopijas. 


Marko Jecniko byla: I 


Iš pokalbių su M. nedviprasmiškai aiškėja, kad motina 
rodė jam stiprų seksualizuotą dėmesį, aprašytą Kelerio- 
Husemano. „Dominuoja nesąmoningi narciziški motinos 
poreikiai ir nepatenkinti jausmai. Savo vaiką ji suvokia ir 
traktuoja kaip jos „sukurtą daiktą“. Simbiotiškai susi- 
liedama su vaiku, fi regi jį kaip savo kūno dalį, kuri gali ją 
padaryti tobulą ir garantuoti jos, kaib moters, seksualinio 
identiškumo patvirtinimą.“ Tai skatina „pseudointymų 
susiliejimą“ su motina, kuris lytinio brendimo metu blo- 
kuoja vaiko dvasinį ir seksualinį identiškumo paieškų pro- 
cesą. Marko J. ir jo motinos interakcija vyksta tiesiog 
ekstremalia forma: tėvas yra silpnas žmogus, tačiau pa- 
veiktas alkobolio linkęs panaudoti prieš žmoną jėgą. Tada 
Markas turi ginti savo motiną. Santuokinių lovoje jis daž- 
nai turejo miegoti tarp motinos ir tevo, tuo metu ji smar- 
kiai glausdavosi prie jo ir jį glostydavo. Net keturiolikmetį 
maudantis jį muilina ir intensyviai švarina jo ben. Saky- 
dama jam, kad tai daro šeimos gydytojo nurodymu rū- 
pintis apyvarpes tamprumu. Tuo metu ji pati nusirengia 
berniukui matant, jo akyse prausiasi intymias vietas ir 
prašo jo užsegti liemenėlę. Todėl Markas nuolatos būna 
seksualiai susijaudinęs ir labai smarkiai kenčia dėl drau- 
dimo atrasti savo seksualinius norus. Jį kankina kaltės 
jausmas, kai geidžia savo motinos, ir jis užgina sau galvoti 
apie seksą su suaugusia moterimi. 

Jis numetė lapus. Motina lyg gyva iškilo prieš akis ir 
jis smarkiai lytiškai susijaudino. Tačiau nedrįso mastur- 
buotis ir stengėsi prisišaukti tą vaizdą, kai ji gulėjo ligo- 
ninėje, sulysusi kaip mumija, serganti vėžiu. Plaučių, nuo 
smarkaus rūkymo. Ji taip ir numirė nuo kosulio. Ar tai 
buvo bausmė už tai, kad ji juo „pasinaudojo“? Jis ne- 
kentė šios psichologų sąvokos. Savo vaikystę ir paaug- 
lystę prisimindavo anaiptol ne niršdamas. Jis mylėjo savo 
motiną, be jokių išlygų. Kad jos kažkaip geidė, išvis nesu- 
vokė, o ką aiškino tie sielų žinovai, laikė nesąmonėmis. 
Aišku, jie turėjo kažkaip pateisinti savo egzistenciją. Jis 
nekentė jų už tai, kad jie bandė įvaryti pleištą tarp jo ir 
motinos. 

Šitaip nusiteikęs paėmė kitą lapą. 


Marko Jecniko byla: II 


Kai Markui buvo dvidešimt vieneri metai, jis pirmą kartą 
bandė nusižudyti, tada medicinos punkte pasidomėjus jo 
seksualiniu elgesiu, išaiškėjo panikos sindromas. Jis iki 
šiol dar nebuvo turėjęs seksualinių santykių. Nuo jau- 
nuolio amžiaus kentėjo del akivaizdaus fobinio sekso 
vengimo, kuris po motinos mirties virto išankstine baime 
ir bet kokių kontaktų vengimu su moterimis. Jis niekada 
nėjo į pasimatymus, o išvydęs mergaitę iš savo klasės ar 
sporto klubo visuomet perbėgdavo į kitą gatvės pusę. Kita 
vertus, jis jautė stiprų lytinį potraukį, tačiau be mažiausio 
homoseksualizmo ženklo. Savo fantazijose jis beveik prie- 
varta sboksodavo į moterų šlaunis bei vaginos sritį ir tris 
keturis sykius per savaitę masturbuodavosi žiūrėdamas į 
erotinių žurnalų nuotraukas ir apatinių drabužių kata- 
logus. Iš nevilties kartą susiranda prostitutę, tačiau šis 
bandymas niekingai žlunga. 

Atsiduria ligoninėje, ir tai laikinai padeda, jis tiek 
stabilizuojasi, kad gali ne tik dirbti virėju, bet ir susirasti 
moterį, dešimt metų už save vyresnę, nebaigusią jokių 
mokslų pardavėją Janą N. iš Verdeno-Alerio, bevaikę 
našlę, kuri už jo išteka. Kadangi Jana N. buvo auklėjama 
labai laisvai ir turėjo pakankamai seksualinės patirties, 
tai sugebėjo jį taip stimuliuoti, kad turėtų su ja lytinių 
santykių, kurių rezultatas yra dukters Vanesos pradė- 
jimas. Susituokus jis vis labiau nuo žmonos tolsta. Kai 
ta sužino apie jo impotenciją, pedofilinius polinkius ir 
išaiškėja jo Dirmas nusikaltimas, fi išsiskiria su juo, bet 
vaiką išsaugo. Tiriamasis pasineria į depresijas. ]o mintys 
vis labiau sukasi apie jo seksualinę tmpotenciją, ir jam 
gresia asmenybės difuzija Eriko H. Eriksono suvokimu, 
tai yra jis bijo visiško savo asmenybės žlugimo. „Jei aš to 
nedarysiu, tai nebūsiu aš“, galvoja jis. Pagaliau neturė- 
damas seksualinių kontaktų, be tikros penetracijos mano 
nebegalintis egzistuoti. Tokioje būsenoje prie nuošalaus 
namo Kiselne jis pamato dešimtmetę Natašą N. žemyn 
galva tabaluojančią ant skersinio ir braranda savikontrolę. 


Tai parašęs gydytojas jam pasirodė šiek tiek kompe- 


tentingesnis. Taip, tai kažkiek atitiko tiesą. Tačiau ar jis 
kaltas, kad viskas taip susiklostė? Kodėl gamta jį tokį 


sukūrė? Jei viskas būtų priklausę nuo jo valios, jis nebūtų 
užpuolęs Natašos, viskas įvyko prieš jo valią. Be abejo, jis 


tiek anksčiau, tiek po to žinojo, kad tai, ką padarė, yra 


baisus nusikaltimas. Tačiau neatsispyrė pagundai prieiti, 
kai ji kabojo ant skersinio, nutraukti jai melsvas kelnaites 
ir bučiuoti, laižyti, kas jį taip traukė, su keista, nenugalima 
jėga. Nematomos jėgos jį pamažu stūmė palaimos link. Ir 
tik išsiliejęs Natašos trūkčiojančiame kūne tapo tikru vyru. 

Jis vėl smarkiai susijaudino, bet ir šį kartą pavyko duoti 


savo peniui ramybę. Jo pirštai mėšlungiškai suspaudė sofos 
atlošą, buvo siaubingai sunku susivaldyti. Tu žuvęs, jei 
nesitvardysi! Jis kartojo šią frazę mintyse ir laikėsi gy- 
dytojų patarimo: jei vėl apniks tokios mintys, galvok apie 
ką kita, ieškok inkaro. Jis nulėkė prie kompiuterio ir pra- 
dėjo žaisti kortomis, skatą su dviem fiktyviais partneriais. 
Jis žaidė grandą be trijų ir laimėjo 61 tašku. 


Po dešimties minučių jau galėjo paimti į rankas pas- 


kutinę fotokopiją: 

Marko Jecniko byla: III 


Marko J. terapija turėjo būti sukoncentruota į šiuos punk- 
tus: identiškumo vystymosi sutrikimą, susijusį su patoge- 
niniu simbiotiniu ryšiu su motina, trūkstamą asmenybės 
identiškumą ir stiprius nepakankamumo jausmus, svyra- 
vimus tarp omnipotencijos ir menkumno jausmų, specifinę 
seksualinę versiją ir panikos sindromą bendraujant su 
suaugusiomis moterimis, seksualumą kaip keršto ir jėgos 
panaudojimą ir stiprų kaltės jausmą su savęs baudimo 
tendencija (savižudybės). 

Visi jo nusikaltimai turi būti aiškinami pagal tokią 
schemą: a) tam tikra predispozicija (stipraus seksualinio 
siekio programuotumas), b) disociacija (socialinė izo- 
liacija) ir c) stipri trauma (padaryta neleistino motinos 
elgesio).Viso to rezultatas - ryški fantazija, tai yra, kad 
pasiektų pasitenkinimą, labai gyvai įsivaizduoja turįs 
lytinių santykių su jaunomis mergaitėmis, kurios tuo 
metu priešinasi. Tik tų trijų nusikaltimų, už kuriuos jis 
buvo nubaustas, metu ir per vienintelį epizodą su buvusia 
žmona pasiekė intravaginalinį pasitenkinimą. Galimas 
daiktas, kad susiklosčius tam tikromis aplinkybėms - O 


būtent: susidūrus e) moters ar potencialios aukos pana- 
šumui su motina), f) tam tikroms nežabotoms fantazijoms 
ir g) alkoboliui - gali padaryti naujų nusikaltimų ir net 
nužudyti. Todel gydant būtina atkreipti dėmesį, kad J. 
galėtų užmegzti stabilius kontaktus su aukštą padėtį tu- 
rinčia moterimi ir su ja pereitų prie jį nuolatos patvir- 
tinančio seksualinio gyvenimo. 


Tai perskaitęs Jecnikas taip susijaudino, kad puolė 
onanizuotis. Nors ir labai stengėsi tuo metu galvoti apie 
Kerstiną, vis dėlto neįstengė nuslopinti kito vaizdo: kaip 
jis įsiskverbia į mažąją Natašą, ir tuo metu sprogo. 

Numetęs apatines kelnaites į skalbinių krepšį ir vėl 
galėdamas aiškiai mąstyti, dar sykį suprato, koks didelis 
skirtumas tarp tų dviejų aktų. Su Kerstina yra malonu ir 
jis garsiai dejuoja, tačiau tai niekada nesukelia to laukinio 
klyksmo kaip su tomis trimis mergaitėmis. Mylėdamasis 
su Kerstina taip pat jautė, kad jos meilė yra dalis me- 
dicininės programos: kitiems pacientams pati Kerstina 
suleisdavo vaistų, o jis galėjo kai ko įleisti jai. 

Vis dėlto psichologai patvirtino, kad jo intelekto koefi- 
cientas 125, taigi jis puikiai žinojo, kokia laukia bausmė, 
jeigu bus nutvertas: izoliacija, uždara ligoninė. Viską 
įsivaizdavo, kaip tai atsitinka romanuose, kurių veiksmas 
vyksta viduramžiais, — jį įmeta į tamsų požemį, O tuo 
metu, kai jis dejuoja ir maldauja, viršuje užmūrijama 
siaura anga. Tačiau dar baisesni buvo kalėjime praleistų 
dienų prisiminimai. Jį ten prievartavo kiti kaliniai. Kai 
šie vaizdai iškildavo prieš akis, jį tarsi elektra nupur- 
tydavo. Ligoninės gydytojas laikė šį mechanizmą labai 
prasmingu: „Kai tik pradėsite galvoti apie mažąją Na- 
tašą, turite iš karto prisiminti, kaip jums grūsdavo savo 

storą galą Krafčiukas ir jūs iš skausmo norėdavote tik 
vieno: numirti vietoje“. 

Todėl gydytojai sugalvojo su juo išmėginti tai, ką buvo 
sugalvojęs kažkoks Viljamas Pitersas iš Vermonto, JAV: 
kartą per savaitę jis turėjo žiūrėti videofilmus, kuriuose 
iIšprievartautos mergaitės klykdavo ir ašarodavo iš siel- 
varto bei nevilties. 

- Įsijautimas į auką pakeičia suvokimą ir tampa sunku 
ignoruoti jos kančias, - sakė jie. 

Pažiūrėjęs „mižnių video“, kaip slapčia vadino tuos 
filmus, turėdavo viską aprašyti aukos akimis, perskaityti 
savo terapijos grupei ir tokiu būdu išsiugdyti užuojautą, 
kurios visai neturėjo, ir stiprinti gebėjimą įsijausti į kitą. 
Ką jam reikia parašyti, gerai žinojo: kaip smarkiai jis 
sukrėstas. Taip ir buvo. Tačiau tuo pat metu jis įsivaiz- 
davo, kaip apkabina tą verkiančią mergaitę, ją ramina ir 
tada... 

Jis nebegalėjo ilgiau tverti savo mažame kambaryje ir 
nubėgo laiptais žemyn. Po kelių minučių jau buvo Liau- 
dies parke, išsidriekusiame per du su puse kilometro nuo 
Šionebergo rotušės iki autostrados sankryžos, esančios 
šalia Vilmersdorfo elektrinės. Jis dvejojo, nes jam buvo 
tiesiog įkalta: meik į parką, vaikščiok gatvėmis, jei tau 
reikia pajudėti! Kaip diabetikai turi vengti konditerijos 
parduotuvių, taip jis parkų, nes juos vilioja ten esantys 
tortai, O jį - žaidžiantys vaikai. Liaudies parkas knibždėte 
knibždėjo žaidžiančių vaikų. Priešais radijo pastatą buvo 
didelė žaidimų aikštelė, o iki Fenzės - keletas mažų. Kita 
vertus, neseniai Kerstina buvo sakiusi, kad dabar galėtų 
nueiti į parką, nes jo desensibilizacija pakankamai toli 
pažengusi. „Tačiau tam tikros rizikos visada esama...“ 
Taip ji pasakė savo draugei Tabėjai. Tai eiti - ar neiti? 

Jis dvejodamas stovėjo namo laiptinėje. O jeigu vel... 
Tada jam liktų tik viena išeitis, sprendimas, išgelbėjimas: 
nusižudyti, padaryti viskam galą. 

Ši mintis jam buvo kaip išsivadavimas, panaikino blo- 
kavimą, ir jis beveik bėgte leidosi į parką. Pamatęs pir- 
muosius vaikus, įsistebeilijo į savo kojas. Sau jis atrodė 
kaip koks sprogmuo. Su paleistu laikrodiniu mechaniz- 
mu. Kiekvieną akimirką galėjo įvykti sprogimas. Mer- 
gaitės, kurių kamuolys skriejo į jo pusę, nenutuokė apie 
joms gresiantį pavojų. O suaugusieji? Kuris nors tuojau 
ateitų, sučiuptų jį ir „nukenksmintų“. Akmeniu, peiliu, 
šūviu. Jis vis spartino žingsnį. Kaip elnias dumiantis per 
proskyną, kai medžiotojai į jį šaudo. Priėjo šalia metro 
esantį mažą apmūrytą tvenkinį ir susmuko ant suolo. 
Pravažiavo traukinys tik su dviem ryškiai geltonais va- 
gonais. Jis po truputį nusiramino. Aplinkui viešpatavo 
tikra idilė: tėvai stūmė vaikų vežimėlius, pensininkai le- 
sino antis, porelės susikibusios rankomis vaikštinėjo pie- 
vele, o šeimos buvo pasitiesusios paklotus. Jį persmelkė 
veriantis skausmas: visi normalūs, tik jis ne. Kodel bū- 
tinai aš? Jo smegeninėje dėjosi nekontroliuojami dalykai, 
ir staiga jis išgirdo save pusbalsiu sakant: „Katė negali 
nepeliauti“. Jis išsigando. Ar tikrai jis taip užprogra- 
muotas, kaip užprogramuoti gyvuliai - ir tos programos 
negalima pakeisti? Tai buvo sunkus klausimas. Vienas 
gydytojas jį tikino, kad tai visai įmanoma, ir pasakojo 
jam apie panaikinimą, extinction: „Jūs esate, taip sakant, 
kondicionuotas į paaugles mergaites reaguoti seksualiniu 
susijaudinimu, nes po šio signalo daug sykių - pasakysiu 
mūsų žargonu - sekė maitinimas. Jeigu mes jums dabar 
vis pateiksime signalą ir po jo nebus maitinimo, jūsų 
susijaudinimas mažės ir pagaliau visai pradings.“ Tai 

nepavyko, bet jis sugebėjo tą žmogų įtikinti, kad į jo 
fotografijas gali žiūrėti taip pat abejingai kaip ir į Kelno 
katedros bokštus. 

Markas Jecnikas nuvijo senus klinikos vaizdus ir vėl 
atsistojo. Galbūt tiesa, ką jis skaitė kalėjime, kad jo kar- 
ma būti šiame gyvenime nusikaltėliu ir vaikų prievar- 
tautoju. Kad jis - tai visai ne jis, o kažkas, kuris piktais 
darbais užsitraukė blogą karmą ir naujame gyvenime yra 
nubaustas sunkiu likimu. Jei iš anksto kosmose nuspręs- 
ta, kokiu keliu jis privalo eiti, tai jam, silpnam žmogui, 
neįmanoma ką nors pakeisti. 


Vanesa stovėjo ant tilto 1r laukė Arnikos. Kur ji už- 
truko? Negi pamiršo, kad jos kartu ketino eiti į kioską 
nusipirkti ledų? Šiais metais ji ypač mėgo „Solero“, eg- 
zotiškus arba miško uogų. Arnikai gerai, jos tėtis turi 
didelę parduotuvę ir uždirba daug pinigų. Ir jis visąlaik su 
ja, ojos tėtis gyvena kažkur kitur ir niekada neturi pinigų, 
nes gauna tik pašalpą. Kaip mama. Tačiau ji vis šiek tiek 
prisiduria, jei pasiglamžo su dėde Jochenu, dėde Raineriu 
ir dėde Volfgangu. Kol jie būna pas ją, ji turi išeiti. Lyg ji 
nebūtų žinojusi, ką jie daro su mama. „Nueik į parką 
truputį pažaisti, o čia tau trys markės ledams“. Arnika 
buvo geriausia jos draugė, po to Joana ir Olivija. Bet jų 
jau kelios dienos nematė. Tiktai mokykloje. Kurgi dingo 
Arnika? Jei Arnika neateis, bus labai liūdna. Ji juk taip 
norėjo draugei parodyti naują suknelę, kurią vakar nu- 
pirko mama universalinėje parduotuvėje prie Kudamo. Su 
metro tiktai keturios stotelės. Traukinys važiavo po žeme, 
o automobiliai lėkė virš jo. Įtempusi akis matė po žeme 
pralekiančius geltonus traukinius. Lyg ilgas geltonas gy- 
vates. „Arnika, ateik!“ Tačiau Arnika jos negirdėjo. Ant 

tilto tapo nuobodu. Čia vien tik automobiliai. Geriau jau 
eis. Arnika juk žinojo, kur ji yra. Žaidimų aikštelė dar 
tuščia, ir ji galėjo niekieno netrukdoma pakaboti ant 
skersinio. Aukštyn kojom, kaip jai labiausiai patiko. 


Manhardas paniuręs stūmė per parduotuvę vežimėlį. 
Jis norėtų gyventi prieš dešimt tūkstančių metų, kai vyrai 
dar medžiodavo miškuose ir slėniuose su kuoka, ietimi 
ir buvo daug action... o čia tik nuobodžiai imi nuo len- 
tynų. Be to, jiems į medžiokles nereikėjo vestis nervus 
gadinančių jauniklių. 

— Tėveli, noliu „Kinder“ siulplizo. 

— Paskui, Sil... 

Jis negalėjo ištarti Silvio. Manhardas nekentė „Kin- 
der“ siurprizų. Amžinai iš mažų detalių surinkinėdavo, 
šliaužiodavo suprakaitavęs kilimu ieškodamas pamestos 
detalės ir, kai pagaliau surinkdavo malūnsparnį, jo atžala 
daugiau jo nepaimdavo į rankas. 

— Tėveli, paspausti. 

Manhardas svėrė pomidorus, ir jiems reikėjo paspausti 
119 langelį. Jis tai būtų padaręs per penkias sekundes, 
su sūnum truko penkias minutes. 

— Ne, vaikeliuk, 101 yra bananai. 

— Tėveli, noliu nanai. 

— Tėveli, noriu bananų. Tu juk jau kalbi kaip didelis. 

Tuo tarpu už jų išsirikiavo nedidelė eilutė, ir keletas 
ipykusių pensininkių ir namų šeimininkių daužė veži- 
mėliais jam kulnis. 

Pagaliau susitvarkė su vaisiais ir daržovėmis ir galėjo 
toliau važiuoti prie pieno, sūrio, jogurto ir sviesto. Prieš 
jį stovėjo mokinė iš šalia esančios Tėgelio gimnazijos, 
galbūt kokių aštuoniolikos, visai prieš abitūrą, ir jos 

tamsiai mėlynas sijonas buvo toks trumpas, kad kai pasi- 
lenkė, pasimatė baltos kelnaitės. Jos šlaunų oda buvo 
šilkinė, vėsi ir šviesios vario spalvos. Plaukeliai spindėjo 
aukso spalva. Mintis pagriebti ją ir čia pat užsiimti 
a tergo buvo nevaldoma kaip kelio refleksas. Tačiau jis 
nieko nepadarė. Ir prisimindamas, ką jie neseniai su Hei- 
ke buvo aptarę, automatiškai savęs paklausė: „Kodėl aš 
to nedarau?“ Čia jam toptelėjo - nes kartais kaip antra- 
eilininkas dėstė aukštojoje policijos mokykloje krimina- 
listiką, - Gotfredsono ir Hirši pavardės, dviejų Amerikos 
teoretikų, kurie manė, kad kriminalinių veiksmų prie- 
žastis yra savikontrolės stygius. Girdi, pasąmonėje, mora- 
linėje Freudo instancijoje, per mažai dieviškų draudimų... 
Jis pats tai jaučia. Vos nepridūrė „deja“. Kultūra ir civili- 
zacija yra ne kas kita kaip žmonių sutramdymas, visų 
pirma vyrų. Okay, patologinių nusikaltėlių jos neveikia, 
neįjungia gundymo momentu stabdymo mechanizmo. 
Net jeigu ir gresia mirties bausmė. 
— Tėveli, ledų, ledų... 

Jis pašižiūrėjo iš aukšto į sūnų ir išsigando dėl jo. Jis 
buvo dailus mielas burbulas, ir šiame mieste tikrai buvo 
koks tuzinas vyrų, kuriems be galo rūpėjo jo fotografijos 
ir galbūt net visas jo mažas kūnelis. Sunaikinti visus! Jis 
žinojo, kad taip galvoti nevalia, ir ausyse išgirdo Heikės 
balsą: „Tai fašistiška, kaip koncentracijos stovykla ir 
eutanazija, ir aš nenorėčiau to daugiau girdėti!“ „Pa- 
žiūrėčiau, ką darytum, jei jie paliestų tavo sūnų...“ „Mes 
turime gyventi šioje rizikingoje aplinkoje. Tu juk skraidai 
lėktuvais, nors gali nukristi''. Taip jie dažnai šnekėdavosi, 
ir kuris nors vienas galop nuramindavo kitą. 

— Tėveli, ledų, ledų! 

— Gerai, tuoj nupirksiu persikinių. 

Manhardas vengė konfliktų su pardavėjais. Vaikai 
visąlaik norėdavo čia pat imti ir valgyti ledus, nors tėvai 
dar nebūdavo sumokėję, ir neduok Dieve, jeigu skubėda- 
mas pamiršdavai parodyti tuščią popierių. Kriminalis- 
tikos darbuotojas sučiuptas vagiant parduotuvėje! Man- 
hardas įsivaizdavo, kaip įkyriai džiaugtųsi vietinė spauda. 
Silvesteris Hunholcas gavo ledų porciją. 

— Tai ką, senelis nupirko ledų? 

Sūnus nesuprato klausimo, tačiau pritariamai link- 
telėjo. Manhardas pabandė auksais apsikarsčiusią damą 
nustumti į šoną, tačiau nesugebėjo užkirsti kelio kitam 
klausimui. 

— Kuo tu vardu? 

— Silvesteris. 

— Ne, vaikeli, dabar vasara. Iki Kalėdų dar daug laiko, 
o tada ir Naujieji*... Tai diena, kai laidomos raketos. 

Manhardas tūkstantąjį kartą prakeikė tą vakarą, kai 
jie nusprendė duoti vaikui šį vardą, nes tai buvo Naujųjų 
metų išvakarėse. „Popiežius Silvestras II, inauguruotas 
999 metais, buvo didžiausias savo laikų mokslininkas", 
girdėjo save pamokslaujant. „Tai kodėl vaikas negali būti 
Silvesteris?“ 

— Ak, tėvelis uolus katalikas? 

Manhardui to jau buvo gana. 

— Ne, stranger in tbe nigbt. 

— Oho... - Ponia nuskubėjo į sūrių skyrių. 

Vėl dirbo tik viena kasa, nors laukė septyni pirkėjai. 
Manhardas prakeikė naujuosius vadybininkus, kurie ir 
čia viską buvo racionalizavę ir užtraukę nedarbą. 

Kai pagaliau priėjo jų eilė, reikėjo įsitempti kaip 
kokiam pėdsekiui šuniui, kad kasininkė viską teisingai 
* Vok. Silvester - paskutinė metų diena (vert. past.). 

įmuštų. Heikė kartais tikrindavo kasos čekius, ir neduok 
Dieve, jei kas nors nesutapdavo. DR. OETKER RISTORAN- 
TE 4,99. Trys. Šaldyta tuno pica, jei valgydavo ne sky- 
riaus valgykloje, buvo jo nuolatinis valgis. LIESAS PIENAS 
3x1,59. LIESA VARŠKĖ 3x1,59. Viską sudėjus krūvon rei- 
kėjo sumokėti šešiasdešimt dvi markes dvidešimt aštuonis 
pfenigus, ir kai jis padavė šimto markių banknotą, savo 
nuostabai gavo tik trisdešimt septynias markes septy- 
niasdešimt du pfenigus grąžos. 

— Palaukite, taip negali būti! - sušuko jis, nes mintyse 
buvo greitai ir tiksliai suskaičiavęs, kad grąžos turi gauti 
trisdešimt devynias markes ir aštuoniasdešimt du pfenigus. 

Kasininkė nė kiek nesijaudindama parodė į ekraną, 
kur buvo aiškiai matyti: grąža 37,72. 

— Atsiprašau... - Manhardas stengėsi kuo greičiau su- 
krauti pirkinius į maišelį. Tada iškėlė Silvesterį iš veži- 
mėlio ir išėjo iš parduotuvės. 

— Eime greičiau namo, mielasis, mes dar turime nuva- 
Žžiuoti į oro uostą pasitikti mamos. 

Heikė buvo dviem dienoms išvykusi į Maincą, iš kur 
daugeliui laikraščių rašė apie teismo procesą dėl masinio 
vaikų seksualinio išnaudojimo Vormse. 

Po penkių minučių, kai jie ėjo pėsčiųjų taku, atsitiko 
tai, ko Manhardas visą laiką bijojo. Sūnus būtinai užsi- 
norėjo prie metro įėjimo paklausyti rusų smuikininko, o 
jis skubėjo kuo greičiau namo, kad sukištų produktus į 
šaldytuvą ir skuostų į oro uostą pasitikti Heikės. 

— Silvio, eime, būk geras? 

— Ne, klausysiu. 

— Taip, tau pagaliau reikia pradėti klausyti! 

Kadangi Silvesteris Hunholcas nenorėjo paklusti, jis 
griebė jį. Tačiau mažylis sugebėjo išsisukti ir jo ranka 

nutvėrė tik orą, kita ranka laikė sunkų pirkinių krepšį. 
Manhardas jautėsi išduotas, o aplinkiniai pradėjo šyp- 
sotis, ir jo galvoje ėmė suktis mintis, kurios negalėjo 
nuvyti: „Čiupkit nusikaltėlį!“ Jis paleido iš rankų maišelį 
ir puolė vytis. Silvesteriui tai buvo žaidimas, ir jis sušuko: 

— Gelbėkite, jis nori man kažką padaryti! 

Šito buvo išmokęs vaikų darželyje. Tučtuojau pašoko 
trys ant suolo ilsėjęsi šiukšliavežiai ir bandė nutverti 
Manhardą. Jie buvo ką tik laikraščiuose Bild ir BZ per- 
skaitę, kad Prancūzijoje buvo padarytos kratos šimtuose 
vaikų prievartautojų butų, ir šeši vyrai po to nusižudė. 
Manhardui tai dingtelėjo, kai jie užlaužė jam rankas, ir 
suprato, kad jie jį sumuš, jei ras fotografiją, kurią prieš 
pusę valandos buvo pasiėmęs: joje sūnus buvo nuogas. 

— Paleiskit mane, tai mano sūnus! - sušuko jis, jaus- 
damasis itin šlykščiai. Viskas atrodė labai rimta: tie vyrai 
galėjo jį žiauriai sumušti ir nutempti į nuovadą, o Sil- 
vesteris galėjo patirti šoką, traumą. 

Sūnus buvo sustojęs prie gatvės prekiautojo stalelio ir 
apžiūrinėjo žiedus, auskarus, apyrankes ir ženklelius. 

— Ar jis tikrai tavo tėtė? — paklausė vienas šiukšlia- 
vežys. 

Dvejų su puse metų bamblys nieko nesuprato ir bijojo 
vyrų, kurie buvo sučiupę jo tėvą. Todėl tylėjo. 

— Klausykit, jis visai ne jo tėvas! - sušuko kažkoks 
pensininkas. 

Manhardas dar labiau išbalo, nes jo pase nebuvo para- 
šyta, kad jis turi sūnų. 

— Kuo tu vardu? - paklausė didis, neaiškaus 
semestro jaunimo namų studentas. 

— Silvesteris Hunholcas. 

— O jūs? - paklausė vyriausias šiukšliavežys. 

Prieš atsakydamas Manhardas padvejojo ir prakeikė 
save, kad neturėjo pasiėmęs nei tarnybinio pažymėjimo, 
nei policininko ženklelio. Jei dabar pasakytų tikrąją savo 
pavardę, jie tikrai pakviestų jo kolegas. Todėl atsakė: 

— Hansas Jurgenas Hunholcas. 

— Ne, jo pavardė Manhardas! - sušuko sūnus. 

— Idiote! —- sušnypštė jis pro dantis, o Silvesteris, ži- 
noma, pradėjo verkti, ir situacija dar labiau pablogėjo. 

— Ana, ateina policija! - sušuko pensininkas, kai vienas 
kontaktų su visuomene grupės darbuotojas išsuko iš Tres- 
kovo gatvės. 

— Atleiskite, mes sučiupome vieną vaikiną, kuris ka- 
binosi prie mažylio, na, jūs žinote. 

Po dešimties sekundžių viskas buvo išsiaiškinta, nes 
policininkas pažinojo Manhardą ir nuramino šiukšlia- 
vežius bei aplink stovinčius žmones. Manhardas padė- 
kojo, paėmė ant rankų sūnų ir nuėjo namo. Puiku, jis 
turės ką papasakoti per Silvesterio konfirmaciją. Nusi- 
raminęs turėjo sau pripažinti, kad žmonių reakcija buvo 
teisinga, tačiau vis dėlto kiek perdėta. 

— Tėveli, dabar važiuosime į oro uostą? 

— Taip. Tačiau tik tada, kai prižadėsi man visiems 
žmonėms visada sakyti, kad esu tavo tėvelis. 

Jie nuėjo į metro, ketindami važiuoti į Kurto Šuma- 
cherio aikštę. Manhardas nusistebėjo, kad šeštas numeris 
turi daugiau vagonų. Dabar jų buvo šeši, o anksčiau — 
visada tik keturi. Tikriausiai pagaliau buvo prailgintas 
maršrutas į rytinę dalį, ankstesnes vaiduoklių stotis ir 
Frydricho gatvę. 

— Tėveli, ar metro važiuoja ir viršuje? 

— Taip, nuo Holchauzerio gatvės galėsi pasigrožėti 
aplinka. Pamatysi kai ką labai gražaus. 

Jis galvoje turėjo ne didžiausią Europoje Tėgelio ka- 
lėjimą, o Tėgelio oro uostą. Ir jiems pasisekė: tuo metu 
kilo „Lufthanzos“ boingas 737. Silvesteris priplojo prie 
lango nosį. Kai jie stovėjo Kurto Šumacherio aikštėje ir 
vienas lėktuvas leisdamasis praskrido virš jų galvų, 
jam užėmė žadą. „Lėktuvas! Slėpkis!“ - išgirdo Man- 
hardas motinos balsą ir persigando. Lėktuvai jam aso- 
cijavosi su mirtimi. Jie atskrisdavo arba bombarduoti 
ir apšaudyti, arba degdami krisdavo iš dangaus. Šių 
karo vaizdų jis negalėjo išmesti iš galvos ir įžengė į oro 
uosto pastatą dar bjauriau jausdamasis. O jeigu Heikės 
lėktuvas nukris ir jam penkiolika metų vienam reikės 
rūpintis Silvesteriu... Irgi siaubinga mintis. Raskite in- 
karą pozityviems jausmams. Šią savo gydytojos mintį 
priėmė rimtai ir ėmė stebėti stiuardesių sijonus, kurių 
forma ir ilgis buvo kaip tik tokie, kokių reikėjo, kad 
pereitų nuo liūdesio prie džiaugsmo. Ir Heikė, kai ją 
apkabino, apsidžiaugė jo aiškiai jaučiamu geismu ir 
sušnabždėjo: 

— Eikš, mes padarysim tai čia pat, ant suolo. 

— Mamyte, ar atvežei man ką nors? 

— Taip, štai šitą lėktuvą. 

Silvesteris stvėrė jį ir nubėgo per salę garsiai ūkdamas. 

— Na? - paklausė Manhardas. - Ar Vormsas tau ką 
nors davė? 

— Tai buvo isterijos ir medžioklės aistros pavyzdys: 
nekompetentinga padėjėja, kuri visur matė tik velnius, 
gydytojai su neaiškiomis išvadomis, advokatai, kraujo 
ištroškę prokurorai... kaip visada. 

Vormse šešiolika vaikų buvo bjauriai seksualiai iš- 
naudojami - tai darė jų artimiausi giminaičiai ir visa tai 
buvo pripažinta kaip nesusipratimas. 

Manhardas papasakojo jai savo nuotykius Teėgelio 
pėsčiųjų zonoje. 

— Tiktai šmaukšt, ir tu jau įvykių sūkuryje. 

— Tačiau, kita vertus, ramina tai, kad žmonės į vaikų 
prievartautojus jau jautriau reaguoja. Matyt, vieno negali 
būti be kito. 


Kerstina Knak stovėjo tualete ir karštligiškai savo 
rankinėje ieškojo dozuojamojo aerozolio. Buvo pats 
rugių ir žolių žydėjimas, tačiau rytą ji buvo įtraukusi 
pakankamai kromglicino rūgšties miltelių, tad priepuo- 
lio lyg ir nereikėjo bijoti. Bet atrodė, kad susijaudinimas 
prieš didįjį pranešimą buvo stipresnis už raminamųjų 
vaistų poveikį. Sergant šia alergija, blogiausia buvo tai, 
kad kartais menkos priežastys galėdavo turėti didelių 
pasekmių. Tam tikromis aplinkybėmis gurkšnis vyno 
sukeldavo smarkų priepuolį, o nuo pusės taurės alaus 
jai imdavo trūkti oro. Dėl to kaltos tam tikros cheminės 
medžiagos, taip pat pelėsių grybelio sporos, atsiran- 
dančios rūgimo metu. Tačiau dabar ji buvo išgėrusi tik 
apelsinų sulčių stiklinę. Ji niekaip nerado mažo melsvo 
balionėlio ir žinojo, kad su kriokiančiais bronchais, 
kaip žuvis sausumoje gaudydama orą, nepaskaitys pa- 
skaitos. Visokiausios įmanomos kosmetikos buvo įsi- 
metusi į rankinę, o ... bet ačiū Dievui, štai jis. Ji taip 
karštligiškai stvėrė sultanolį, kad pasijuto beveik kaip 
narkomanė. Tamsiai mėlynas dangtelis nuskrido į ka- 
nalizaciją. Tada ji palenkė galvą, iškvėpė orą, pridėjo 
antgalį prie burnos, paspaudė daviklį ir giliai įtraukė 
į plaučius gaivinančios miglos.Tai buvo tikra palai- 
ma. Dabar du ar tris kartus atsikosės ir viskas bus 
gerai. 

Ji apžiūrėjo save veidrodyje. Kaip intelektualė buvo 
nepaprastai graži. Draugės galėjo ką nori kalbėti, tačiau 
jos panašumas su Meril Stryp, kokia ji buvo filme „Kra- 
mer prieš Kramerį“, buvo neginčijamas ir naudingas. O 
šiandien buvo su plačiu klostuotu sijonu iš žalio krep- 
žoržeto ir atrodė kaip dievaitė, šiaip ar taip, iš jos sklido 
jėga moters, kuri šokdina per lanką tigrus. 

Su tokiomis mintimis įžengė į auditoriją. Jai atrodė, 
kad buvo susirinkę du šimtai klausytojų, jie jau sėdėjo, 
tarp jų buvo stebėtinai daug vyrų. Kylančio karščio ban- 
ga užliejo ją, ir jai atrodė, kad raudonis nutvieskė skruos- 
tus. Bijojo, tarsi reikėtų čia pat prieš visus atsiduoti. 
Dabar norėtų sėdėti mažoje lauko kavinėje. „Prašau at- 
nešti ant grotelių keptą ,Doradą“ ir pusę litro „Rotundo“.“ 
Viskas vyko kaip košmare, ji norėjo bėgti, bet negalėjo 
pajudėti iš vietos. 

— Ar galime pradėti? - kolegė, pakvietusi skaityti pra- 
nešimą, priėjo prie jos. 

Kerstina Knak jautėsi taip, lyg būtų vedama operacinės 
seselės gauti pirmąją anestezijos dozę, jautėsi esanti jos 
rankose ir nieko nebebuvo galima pakeisti. 

Kolegė užlipo į katedrą ir pataisė mikrofoną. Ji nusekė 
paskui, jausdama, kad prakaituoja, ir jai atrodė, kad ji 
kaip reta kvailai šypsosi. Žvilgsnis nuklydo į paskutinę 
eilę. Reikia tikėtis, kad Markas neatėjo. Deja, jis buvo. 
Dieve mano! Jai pradėjo plakti širdis. O Tabėjos nėra, 
nėra nieko, kas jai galėtų padėti. Ne, tai ne Markas, tai 
tik į jį panašus vyras. Ji atsiduso ir pabandė susikaupti. 
Kokie pirmieji sakiniai? Prakeikimas, ji neprisiminė. Jeigu 
dabar dar ... Reikia tikėtis, kad vėl nepamiršo svarbiausių 
puslapių. Nesvarbu, ji vis tiek nesirengė visko skaityti. 
Tačiau jeigu prieš tai esi viską užsirašęs, tai gali viską ir 

perskaityti. Bet kita vertus, be šių užrašų ji niekada neiš- 
drįstų pasirodyti prieš tokią didelę auditoriją. 

Kolegės išlavintas balsas privertė krūptelėti. Savo ausi- 
nuką ji būtų perpus pritildžiusi, jei jis būtų paleistas tokiu 
garsu. 

— Gerbiamos ponios ir ponai, šiandieninė mūsų tema 
„Kaip užkirsti kelią vaikų prievartavimui“... Turiu garbės 
pristatyti jums puikią žinovę - Kerstiną Knak... 

Ji išsigando, išgirdusi savo pavardę. Knak, tai skam- 
bėjo kaip varnos karktelėjimas ir jai prireikė dalelės se- 
kundės suprasti, kad tai ji pati. 

— Kerstina Knak, - toliau kalbėjo kolegė, - yra diplo- 
muota psichologė, dirba Berlyne žinomoje psichiatrinėje 
ligoninėje ir yra pagarsėjusi gydydama seksualinius nu- 
sikaltėlius. Jos paskaitos šia tema vertinamos mūsų šalyje 
1r užsienyje. Per kitus rinkimus į parlamentą ji kels savo 
kandidatūrą ir daugelis ją jau mato kaip būsimą ministrę. 

Šie žodžiai jai buvo nemalonūs. Ką tai turi bendro su 
paskaita? Bet ne, turi. Dieve mano, į ką ji įsivėlė pa- 
skutiniais metais? Pasijuto lyg ta, kuri norėjo nučiuožti 
slidėmis nuo mažo kalnelio ir staiga išsigandusi paste- 
bėjo, kad atsidūrė ant milžiniško tramplino ir jau vėlu 
grįžti atgal. 

— Prašom, daktare Knak... 

Pasigirdo plojimai. Ir jai tai padėjo. Žmonėms ji pa- 
tiko, tai buvo justi. Paprastą dieną būtų ėmusi šaltai vis- 
ką dėstyti, tačiau šiandien viskas atrodė kitaip, nes jos 
mintyse vis iškildavo seniai pamiršti dalykai, lyg jai čia 
šiandien būtų reikėję pereiti visas savo trisdešimt šešerių 
metų gyvenimo programas. 

Ji prisitraukė juodos matinės spalvos mikrofoną ir 
nesugebėjo sulaikyti, kad jis neišsprūstų iš laikiklio, 

akimirką krapštėsi, kol jį vėl pritvirtino. Tuo metu ko- 
lonėlės tratėjo kaip kulkosvaidžiai. Lygiai kaip tada, kai 
skaitė abitūros pranešimą Hermsdortfo aktų salėje. 

— Atsiprašau. Tačiau moterys ir technika... 

Tai turėjo nuskambėti savikritiškai, tačiau išėjo gana 
senamadiškai ir ji pajuto, kad tokiose situacijose iš jos 
laukiama kur kas daugiau, ko nors išties originalaus. 
Establisbing joke nepavyko. Ji žinojo, kad tai labai svar- 
bu, nes trejus metus buvo gyvenusi su vyru, kuris pelnėsi 
duoną rašydamas scenarijus. „Raineris geriausias, jis - 
čempionas!“ Tai buvo tik dalelė jo kasdieninės savigyros. 
Kai jis kasdienybę pavertė balaganu, ji neištvėrė. Šit iš- 
girdo suskambėjus telefoną ir nulekia pakelti ragelio. 
Skambina jam. „Raineri, Chemnicas!“ - sušunka ji. Iš 
kabineto pasigirsta jo balsas: „Nepažįstu aš jokio Nico, 
o juo labiau cheminio“. Kodėl jos galvoje būtent dabar 
iškilo šis vaizdas, kai turi kalbėti apie vaikų prievar- 
tautojus. 

Prireikė nemažai laiko, kol ji įstengė pasakyti priva- 
lomus žodžius „Mieli kolegos ir kolegės, didžiai gerbiami 
ponai ir ponios“, kurių nebuvo užrašuose. Pirmosios 
eilutės, tvarkingai užrašytos keturioliktu „Times Roman“ 
šriftu, buvo jos išsigelbėjimas. 

— Mano tema gan siaura: „Vargana seksualinių nusi- 
kaltėlių terapijos padėtis Vokietijoje“ ... ir jeigu iš manęs 
norite sužinoti priežastis, galiu pasakyti trumpai: nėra 
tam pasirengusių ekspertų, nėra gydymo vietų, nėra pi- 
nigų. 

Klausytojai vieningai pritarė. Jie beldė, plojo ir jautėsi 
išgirdę šimtaprocentinį savo pažiūrų patvirtinimą. Ją tai 
džiugino, bet kartu ir trikdė. Jeigu jie tai žino, kodėl ji 
stovi čia ir skaito paskaitą? 


— Tik dviem su puse procento nuteistų maniakų mūsų 
klinikose yra vietų, o tai reiškia, kad beveik kiekvienas 
išeina į laisvę lygiai toks pat ligonis kaip ir prieš uždarymą. 
Dažnai paviršutiniškai nusprendžiama paleisti anksčiau 
laiko, jeigu kalinys laikosi tvarkos ir gerai elgiasi... 

Tai pasakodama vėl prisiminė siaubingą atsitikimą 
Achime, kur ji užaugo, prie greitkelio ežero, netoli Bre- 
meno. Kaip ją vijosi vyriškis, vėliau paaiškėjo, anksčiau 
paleistas kalinys. Jai buvo ką tik suėję septyniolika ir ji 
dar buvo nekalta. Jei jis būtų pagavęs, jai būtų buvęs 
galas, ji tai žinojo. Ji puolė į ežerą ir ėmė iš visų jėgų 
plaukti. Tas vyras beveik nemokėjo plaukti ir jos ne- 
pasivijo. Greitai jis buvo pagautas... ir ji jo gailėjosi. „Ar 
tu visai iš proto išsikraustei?“ — šaukė ant jos tėvas, kai 
teismo salėje ji pakeitė parodymus ir viską pavaizdavo 
beveik taip, tarsi tai buvo priešžaismis. 

Ji sunkiai rado tekste reikiamą vietą, kad toliau skai- 
tytų. 

— Todėl kai kurie politikai yra už cheminę kastraciją, 
ir mes žinome, kad Kalifornijoje nuo 1997 metų visi 
nusikaltėliai, prikišę nagus prie jaunesnių kaip trylikos 
metų vaikų, turi būti chemiškai iškastruoti, tai yra privalo 
mažiausiai po keturių savaičių pradėti gerti antiandro- 
geną, vadinamą androkuru, kad sumažėtų jų seksualinė 
energija. Vokietijoje tai įmanoma tik pačiam sutinkant, 
nes mūsų baudžiamasis kodeksas nenumato fizinių baus- 
mių. Tačiau prieš cheminę kastraciją yra du svarbūs argu- 
mentai. Pirma: ji negydo, tai yra tokio elgesio priežastys 
nenustatomos ir nepašalinamos, hormonų terapija neiš- 
ugdo alternatyvaus socialinio ir seksualinio elgesio. Ir 
antra: yra pakankamai farmacinių priemonių, kurios gali 
panaikinti cheminės kastracijos poveikį. 

Jos burna jau taip išdžiūvo, kad turėjo nutilti ir atsiger- 
ti mineralinio vandens. Ačiū Dievui, tuo metu atėjo Tabėja. 

— Dėl pirmo punkto. Svarbiausias klausimas būtų toks: 
kaip padaryti iš silpno ir išsigandusio vyruko, kuris, kad 
išlietų savo energiją, drįsta artintis tik prie vaikų, savimi 
pasitikintį vyrą, galintį turėti normalių santykių su su- 
augusia moterimi? Tačiau prieš tai reikia paklausti daug 
svarbesnio dalyko: kaip galiu aš, gydytoja, būti, taip 
sakant, draugė vyrui, kuris prievartauja ar kitu būdu 
seksualiai išnaudoja moteris ir vaikus? Juk ir aš jaučiu 
pasišlykštėjimą, neapykantą, baimę ir trokštu keršto... 


Federacijos, anksčiau Kaizerio, aikštė, Vilmersdortfe 
buvo išlaikiusi dalį senojo grožio, nors toje vietoje, kur 
kadaise akį džiugino vešli veja ir prašmatnios gėlių lysvės, 
dabar buvo įsigraužęs į žemę automobilių tunelis ir nuo- 
latos šlykščiai burzgė ir smirdėjo. Ties Detmoldo gatvės 
kampu vietoj „Vienos miško“ atsidarė meksikiečių res- 
toranas, priešais viliojo „Roma“ ir kavinė, kurios šei- 
mininkas nepardavinėjo alkoholinių gėrimų ir buvo gavęs 
kryžių už tai, kad rūpinasi alkoholio aukomis. Aikštės 
gale nuo 1971 metų sustodavo devintas metro numeris, 
važiuojantis maršrutu Steglico rotušė-Oslo gatvė, o seno- 
ji Vilmersdorfo traukinių stotis buvo perkelta kiek į vaka- 
rus ir pavadinta taip pat kaip ir metro stotis. Tarp aikštės 
ir miesto traukinių stoties nuo Halenzės į pietus ėjo auto- 
strada, o po daugeliu tiltų visada būdavo prietema, ne- 
jauku ir tuščia. Automobilininkai ir dviratininkai skriejo 
Federacijos alėja pirmyn atgal ir nematė, kas ten vyksta. 
Eskalatorius į miesto traukinių ir metro stotį dažniausiai 
būdavo sugedęs, o autobusų stotelėje niekada nebūdavo 
žmonių, nes visada galėjai būti apterštas balandžių. 

Čia vaikštinėjo Markas Jecnikas, o SK, kaip save va- 
dino savisaugos komiteto nariai, suirzę jį sekė, nes atrodė, 
kad jis tyko mergaitės, kuri ką tik pakilo iš metro stoties 
ir buvo nevietinė, nes įdėmiai žvalgėsi aplink. 

— Ar galiu tau padėti? 

Ponas Švarcas pridėjo prie ausies mobilųjį telefoną ir 
pranešė žmonai: 

— Čia kalba Oliveris. Aš stoviu su Aleksandru Fede- 
racijos alėjos, Detmoldo ir Vekso gatvių sankryžoje ir 
laukiu, ką darys Jecnikas. Prieš kelias minutes jis išėjo iš 
picerijos ir dabar neramiai vaikštinėja pirmyn atgal... 
Tikriausiai iš susijaudinimo prieš... 

— Ar tu šneki iš telefono būdelės? 

— Ne, mobiliuoju. Oi, jis eina toliau... į Detmoldo 
gatvę. Mes turime sekti. Iki! 

- Iki! - sušuko Sonja Švarc. - Ir pasisaugokite! 

Nepaisant įtampos, Oliveris Švarcas papokštavo at- 
sakydamas piepsinčiu balsu: 

— Gerai, mamyte. 

Aleksandras Dombrovskis sugriebė jį už rankovės. 

— Greičiau, jis eina paskui tą mažytę raudona suk- 
nele. 

Tuo metu į gatvę išėjo kokių dešimties metų mergaitė, 
greitai žvilgtelėjo į kairę, į dešinę ir patraukė į aikštę. 
Rankoje ji laikė raštelį, kuriame tikriausiai buvo parašyta 
arba nupiešta, kur jai reikia eiti. Oliveriui Švarcui ji atro- 
dė per gražiai aprengta, lyg turėtų pasirodyti „Playback- 
schow“ kaip Madona. Todėl buvo gardus kąsnelis to- 
kiems kaip Jecnikas. Tačiau jis sulaikė draugą: 

— Aleksandrai, tik be panikos. 

— Ar jis turėtų mus matyti, ar neturėtų? - Aleksandras 
Dombrovskis buvo mažumėlę sutrikęs. 

— Žinoma, neturi pastebėti, kad jį sekame. Jeigu pa- 
matys, tai susilaikys ir mes nieko jam nepadarysime... — 
Oliveriui Švarcui viskas buvo aišku. - Jis turi prie ko nors 
prisikabinti, o mes turime jį sugauti nusikaltimo vietoje, 
prieš pat jam... 

Aleksandrui Dombrovskiui atrodė kitaip: 

— Aš manau, mūsų akcijos tikslas, kad jis daugiau 
nieko neužkabinėtų ... prevencija. 

— Gerai, bet jeigu jis susilaikys, mes neįkišim jo atgal į 
kalėjimą, netgi nebus izoliuotas. 

Aleksandras Dombrovskis sutiko: 

— Na gerai, nesirodome. 

Mergaitė raudona suknele tikriausiai paklydo, nes su- 
stojo prie duonos parduotuvės, pasižiūrėjo į lapelį ir ap- 
sisuko taip staigiai, kad beveik susidūrė su Marku Jecniku. 
Šis pasitraukė į kairę ir beveik įžengė pro atviras krautuvės 
duris. Švarco ir Dombrovskio nuostabai jis nepasinaudojo 
proga ir neužkalbino mažylės, tačiau nusekė iš paskos, kai 
ji vėl patraukė Federacijos aikštės link ir prie traukinių 
stoties ir autostrados pasuko Frydenau pusėn. 

- Pirmyn, paskui jį. 

SK vyrai, sustoję prie meksikiečių restorano, pasislė- 
pė už dažymo firmos automobilio ir laukė, kol kita 
gatvės puse praeis Jecnikas ir jo galima auka. Atsilikę 
maždaug per penkiasdešimt metrų jie sekė Jecniką. Vil- 
mersdorfo ir Šionebergo traukinių bėgiai ne tik skyrė 
dvi Berlyno dalis, bet ir du pasaulius. Jie neturėjo nieko 
bendra. Šionebergiečiai važiuodavo apsipirkti piečiau į 
Pilies gatvę, o žmonės iš Vilmersdorfo orientavosi į šiau- 
rinę dalį, į Kudamą ir Tauencienštrasę. Rajonai turėjo 
po atskirą rotušę ir mirusieji buvo laidojami skirtingose 
kapinėse. 

Tad Švarcas ir Dombrovskis ėjo gatvėmis, kurių neži- 
nojo net pavadinimų. 

Aleksandras Dombrovskis pradėjo niurnėti: 

— Nepasakyčiau, kad man didelė pramoga sekti paskui 
ji per pusę Berlyno. 

— Palauk. Ko reikia, tai reikia. Žiūrėk, tas kiaulė susto- 
jo prie sekso parduotuvės. Tikriausiai pasiims porno- 
kasečių su vaikais. - Oliveris Švarcas užsimerkė. - Jei 
dabar turėčiau šautuvą su optiniu taikikliu, aš jį nu- 
šaučiau. 

— Jis eina toliau. - Aleksandras Dombrovskis bandė 
nusiraminti. - Kas jį seks po mūsų? 

— Sonja ir Nadina, o vakare ponia Tiulen ir ponas 
Ešenbachas, - atsakė Oliveris Švarcas. 

— Mes iš tikrųjų nenuleidžiame nuo jo akių. 

- Kitaip būtų beprasmiška, - tarė Oliveris Švarcas. 

Aleksandras Dombrovskis domėjosi toliau, nes pa- 
skutiniame SK susirinkime jis nedalyvavo. 

— Kiek jį turime sekti, jei jis... 

— Penkiasdešimties kilometrų spinduliu. 

— O jeigu jis mus apskųs? - Aleksandrui Dombrovskiui 
staiga kilo abejonių, jis žinojo, kad jo draugas, diplomuo- 
tas vadybininkas, apie tokius dalykus truputį nutuokia. 

Oliveris Švarcas pasižiūrėjo į jį: 

— Už ką gi? Aš galiu eiti paskui žmogų kiek noriu. 

- Galbūt tai persekiojimas? 

— Tegu man kas nors pasako, kad tai persekiojimas, 
jei mes sutrukdysime nusikaltėliui. Tai būtinoji gintis, o 
ne persekiojimas. 

— Kur dingo ta mergaitė raudona suknele? 

— Ji stovi prie ledų kiosko. 

— Žiūrėk, ir jis ten atsistojo... 

— Tuoj jis užkalbins mažylę ir paklaus, ar nenori, kad 
jai nupirktų ledų. 

Oliveris Švarcas buvo tvirtai įsitikinęs, kad taip ir 
bus, bet Jecnikas nepraėjus nė dešimčiai sekundžių nu- 
ėjo toliau. 

— Jis vos susitvardė. 

— Taip, įsivaizduok, dabar jis stovi namo laiptinėje ir 
laukia... aišku, mažylės. Eime, turime prieiti arčiau, kad 
suspėtume įsikišti, kai jis ją pagriebs. 


Prieš tris mėnesius jiems buvo gimęs antras vaikas, 
berniukas, vardu Henris, iš kurio Hartmutas Ešenbachas 
norėjo tik vieno: kad jis išgarsėtų ir taptų antruoju Hen- 
riu Maske. O kad sėkmingai žengtų per gyvenimą iki to 
laiko, Ešenbachui atrodė būtina berniuką kuo greičiau 
paskiepyti nuo difterito, kokliušo ir poliomielito. Jo žmo- 
na jau kuris laikas buvo susižavėjusi ekologija ir perskai- 
čiusi Hario L.Koulterio knygą Skiepai - didžioji smegenų 
ir sielos ataka, taigi kūdikių skiepijimą laikė baisiu nu- 
sikaltimu. 

— Kol tu jos neperskaitysi, aš su tavimi daugiau ne- 
diskutuosiu! - Sabina Ešenbach užrakino duris ir nuėjo į 
miegamąjį pamaitinti sūnaus. 

Ešenbachas žvilgtelėjo į vaikų kambarį, kad įsitikintų, 
ar dukra pagaliau užmigusi. Jau prieš pusę valandos buvo 
liepęs jai išjungti naktinę lempą. Nors buvo tamsu, kai 
priėjo prie jos lovos, jam pasirodė, kad ji per lygiai kvė- 
puoja. Tikriausiai tik apsimetinėja. Jis palietė lemputę ... 
ir atitraukė ranką. 

— Ji dar karšta! 

Arnika užsitraukė antklodę ant galvos, kad išvengtų 
smūgio, kuris automatiškai turėjo sekti. 

— Kaukštelėjimas per pakaušį skatina mąstymą, - pa- 
sakė Ešenbachas, bet šį sykį nekaukštelėjo. Jei Arnika 
pasiskųstų mamai, kiltų baisus triukšmas. Todėl jis tik 
grasinamai pliaukšėjo rankomis. 

— Jei aš pasakau, kad aštuntą valandą reikia miegoti, 
vadinasi, aštuntą valandą reikia miegoti! Ar supratai? 

— Taip, tėti. - Arnikos galva išlindo kaip vėžlio iš po 
kiauto. 

Ešenbachui dingtelėjo, kad dukra velniškai panaši į 
savo mamą. Tai bus gražu, jei po kelerių metų taps tokia 
pati. Nuo to laiko, kai Sabina įsitraukė į tą sumautą 
programą, „Pėtėvėpė“ ar kaip ji ten, Prahos tėvų vaikų 
programa, ji labai pasikeitė. Tos emancipuotos poniutės 
ją užkrėtė savo kairuolišku mešlu. Jos neaiškins jam, kas 
yra auklėjimas. 

Jis dar kartą sudraudė dukrą ir nuėjo į valgomąjį skai- 
tyti tos kvailos knygos apie skiepus. Paėmė ją, lyg ji būtų 
ištepta šuns išmatomis, tačiau net pašoko iš džiaugsmo 
perskaitęs: „Nesuvaldomas polinkis: Tedo Bandžio atve- 
jis“. Jis žinojo, kad Tedas Bandis yra vienas iš garsiausių 
serijinių JAV nusikaltėlių. Ešenbachas atsivertė nurodytą 
puslapį ir perskaitė, kad Tedas Bandis turėjo „epizodinės 
diskontrolės sindromą“, „nevaldomų agresijos prover- 
žių“ tendenciją. Jis nelabai ką suprato, tačiau kitas pa- 
straipas perskaitė susidomėjęs, nes matė aiškią paralelę 
tarp Tedo Bandžio ir jų sskamo vaikų prievartautojo. Tai 
buvo vadinama nevaldomu nusikaltėlio siekiu, jo „prie- 
vartiniai poelgiai“ lyginami su encefalitu, apie tokį jis dar 
nebuvo girdėjęs. Šiaip jam būtų nusispjaut, tačiau šian- 
dien atsistojo ir pasižiūrėjo į mažąjį žodyną, kurį buvo 
nupirkę Arnikai. Prie encefalito buvo nuoroda į smegenų 
uždegimą. Jis neskaitė apie jį, nes maždaug žinojo, ką 

tai reiškia, mat jo sesuo prieš daugelį metų, po erkės 
įkandimo, buvo sirgusi smegenų uždegimu. Skaitė toliau 
ir sužinojo, kad tokie žmonės kaip Tedas Bandis yra 
bejėgiai, kai jų sergančios smegenys ilgą laiką gauna 
„blogus“ įsakymus: kriuksėti ir loti, jei kenčia nuo „Tou- 
rete sindromo“, arba užpuldinėti moteris ir mergaites 
kaip Tedo Bandžio atveju. 

„Postencefalitinis sindromas jam virsta ryškia nenu- 
galima siekio forma prievartauti jaunas moteris, jas žaloti 
ir žudyti. Jo atvejis labai svarbus dar ir todėl, jog tikrai 
galima tikėtis į jį panašių.“ 

„Pavyzdžiui, tokio kaip Marko Jecniko“, - iškart pa- 
galvojo Ešenbachas. Ką reiškė „post“, jis suprato ne iš 
karto, tačiau atsivertė „Dudeną“, kurį buvo nupirkusi jo 
motina, kad būtų lengviau spręsti kryžiažodžius: post= po. 
Jis toliau vertė puslapius ir du šimtai keturiasdešimt an- 
trajame rado stambiu šriftu parašytą antraštę: „Ar galima 
pagydyti?“ ir beveik karštligiškai perskaitė tokias eilutes: 


Norint suprasti postencefalitinio sindromo prievartos 
aspektus, reikia gerai įvertinti nesutramdomo polinkio 
reikšmę. Tai per definitionem - neįveikiamas neurologinis 
impulsas, nervų iškrovos rūšis... Jokie raginimai, jokios 
bausmės, jokie pamokslai nepadės tokiems žmonėms at- 
sisakyti tokių impulsų. 

Tai sunki pamoka mums, amerikiečiams, linkusiems į 
sentimentalų optimizmą ir tikintiems, kad kiekvieną ligą 
galima išgydyti. 

Joks gydymas medikamentais, jokia poelgių keitimo 
technika, jokia psichoterapija nebuvo iki šiol sėkminga 
taikant ją žmonėms su tokiais impulsais ir siekiant pa- 
keisti jų elgesį. 

Ešenbachas padėjo knygą. Jis visą laiką jautė, kad taip 
yra, ir pasitvirtino viskas, ką jis sakė savigynininkų susi- 
rinkime. Dabar tai patvirtino ir mokslas: niekas pasaulyje 
negalėjo pagydyti Marko Jecniko. Taigi jis kaip uždelsto 
veikimo bomba vaikšto Vilmersdorfo gatvėmis iki kito 
karto, kol vėl ras auką ir ją išniekins. Ir Ešenbachui at- 
rodė, kad šį sykį tai bus jo dukra. 

Jis pašoko žinodamas, ką turi daryti. Kažkas turi tai 
padaryti, už visus kitus. 


Tabėja Taubert-Cach buvo geriausia Kerstinos Knak 
draugė. Ji labai rūpinosi Kerstina, kai ši su tėvais atsikėlė 
iš Achimo į Berlyną ir ne iš karto susivokė sudėtingoje 
Georgo Hervėgo mokyklos sistemoje. Iki abitūros Her- 
msdorfe jos buvo neišskiriamos, laisvalaikį leisdavo jodi- 
nėdamos Liubare ir kiekvieną vasarą kartu atostogau- 
davo. Tabėja paskui pradėjo studijuoti sociologiją, o ne 
psichologiją, tačiau šie mokslai buvo labai susiję ir jos 
dažnai susitikdavo Dalemo universitete. Jų draugystei 
nelabai pakenkė ir tai, kad ji metė studijas, o draugė tapo 
diplomuota psichologe ir ponia filologijos daktare. 

Tabėja mažoje Tėgelio gatvėje atidarė knygyną, lei- 
džiantį išmaitinti šeimą, ir net davė darbo pagalbininkei. 

Šiandien po pietų parduotuvėje beveik nieko nebuvo. 
Žmonės, turėję pinigų kelionėms ir knygoms, jau seniai 
atostogavo, o tie, kurie liko namuose, verčiau siuntė savo 
skaitymo trokštančius vaikus į Humbolto biblioteką už 
Tėgelio salos negu davė dvidešimt markių naujai knygai. 
Jei būtų Tabėjos valia, visos viešosios bibliotekos jau 
seniai būtų uždarytos. 

Gusas atėjo iš galinių patalpų ir pasakė, kad Džan- 
lukas vis dar miega. 

— Kai pabus, mes eisime prie Malchės paplaukioti 
valtimi. 

— Nekankink jo, jeigu nenori, - pabarė Tabėja vyrą. - 
Su šešiamečiu negali treniruotis kaip su šešiolikame- 
čiu. 

— Jei šiais laikais nepradėsi treniruotis ankstyvoje vai- 
kystėje, niekada netapsi čempionu, - atšovė Gusas. 

Guso tikrasis vardas buvo Gustavas, kaip VDR dvi- 
račių legendos Gustavo Adolfo Šuro, Tėvės, tačiau Rytų 
berlyniečiai tėvai pasodino jį ne ant dviračio, o įkišo į 
lenktyninę valtį, tiksliau pasakius, į kanoją. Jei VDR būtų 
išsilaikiusi ilgiau, jis tikriausiai būtų tapęs vienvietės 
kanojos pasaulio ir olimpiniu čempionu. Tačiau po susi- 
jungimo jo gyvenimo laivelis iš karto apvirto, nes Vakarai 
irklavimo nerėmė, ir būtų nugrimzdęs, jei 19290 metais 
jam kelio nebūtų perbėgusi Tabėja, tai yra perplaukusi. 
Tai atsitiko Langeno ežere, prie pat Bameleckės, prieš 
Miugelbergą ir nedaug trūko, kad jis aštriu pirmagaliu 
būtų nurėžęs jos kairę ausį. 

— Idiote! 

— Aš negaliu žinoti, kad kažkas čia nardo. 

— Aš nenardau, asile, man koją sutraukė. 

— Palauk, aš tau padėsiu... Čiupk irklą. 

Gustavo pavardė Cachas atitiko to žodžio prasmę: jis 
buvo drovus, perdėm atsargus ir nedrąsus. Kai įlipdavo 
į valtį ir išgirsdavo starto signalą, galėdavo bet ką įveikti, 
tačiau kasdieniame gyvenime buvo visiškas svajoklis. Net 
mylintis ji turėdavo viskam vadovauti. Tačiau būtent to 
jai ir reikėjo. Gusas emocionaliai ir materialiai nuo jos 
priklausė. Nors ir buvo pradėjęs Mitveidoje inžineri- 
jos, o Karlshorste ekonomikos studijas, tačiau labai 
greitai ėmė jų nekęsti. Dabar oficialiai iau ilgą laiką buvo 

bedarbis, nors ne, nuo ryto iki vakaro sunkiai dirbdavo: 
nuvesdavo Džanluką į vaikų darželį ar į mokyklą, po to 
parvesdavo ir prižiūrėdavo, eidavo apsipirkti, atlikdavo 
buitinius darbus parduotuvėje ir namuose, kartais nekan- 
triems klientams nunešdavo užsakytas knygas. Tarp jų 
niekada nekildavo problemų, nes ką ji pasakydavo, jis 
mielai padarydavo, o kai už gerą darbą galėdavo su ja 
permiegoti, tai darydavo su džiaugsmu ir taip garsiai, kad 
jie galėdavo šią pramogą sau leisti tik tada, kai sūnus 
nakvodavo pas močiutę ar Kerstiną. Tačiau pas draugę 
jo nebeleido jau keli mėnesiai... 

Nors draugės iš Guso ir pasišaipydavo, Tabėja mylėjo 
jį 17 buvo patenkinta gyvenimu su juo. Intelektualiniams 
poreikiams buvo Kerstina, knygos ir klientai, ir tam jai 
nereikėjo vyro. Superprotingų ir aktyvių vyrų ji tiesiog 
nekentė, tiek literatūros kritikų, tiek įmonių savininkų 
riebiais veidais vienodais mėlynais kostiumais. Be to, kas 
kitas, jei ne Gusas, būtų jai padaręs tokį šaunų raume- 
ningą berniuką kaip Džanlukas. 

Tabėja priėjo prie vitrinos ir pasižiūrėjo į gatvę. Kur 
dingo Kerstina? Ir tarsi tai prišauktų draugę čionai, pa- 
ėmė ploną brošiūrėlę Pedofilija... ir kaip į ją reaguoti ir 
padėjo labiau matomoje vitrinos vietoje. Iki šiol ją nu- 
pirko tik dvi moterys, vyrai aiškiai nedrįsdavo. Tikriau- 
siai bijodavo, kad patys bus palaikyti pedofilais, ir slapta 
užsirašydavo jos pavadinimą. Po vaikų prievartautojų 
skandalo Belgijoje ir didžiulės sumaišties Prancūzijoje 
viskas buvo įmanoma. 

Bet šit dviračiu atvažiavo Kerstina. Ji atrodė taip pui- 
kiai, kad būtų galėjusi turėti daug vyrų - matyt, ir mote- 
rų. Jos jau dvidešimt metų pažįstamos ir Kerstina lai- 
mėdavo kiekvieną pradėtą žaidimą. O gal ne? Galbūt 

klausimas neteisingai suformuluotas? Tikriausiai ji ne 
žaidė, o gyveno tuo, kas jai duota. 

Tabėja apkabino draugę ir palaikė glėbyje šiek tiek 
ilgiau negu paprastai. 

— Vakar tavo referatas buvo puikus. 

— Gerai, kad atėjai. Ar užsuksi pas mane į svečius? 

Tabėja dvejojo. 

— Tu būsi viena ar ?.. 

— Markas Vilmersdorfe. 

— Okay. - Kol Kerstina Knak sveikinosi su Gusu ir 
Džanluku, Tabėja atsivarė dviratį. Sūnui duoti tokį vardą 
buvo žiaurus pokštas, toks vardas buvo to meilužio, kurį 
ji - gal prieš kokius penkiolika metų - atmušė nuo Kers- 
tinos Amaltyje. 

Jos važiavo šalia viena kitos Hermsdorfo pylimo gatve 
aukštyn, mat Kerstina Knak gyveno Baknangerio gatvėje 
savotiškame beletaže. Didysis kambarys buvo jos galerija: 
baltai išdažytas ir apkabinėtas Klė ir Makės kopijomis bei 
atspaudais. Šalia „Vokalinio kamerinės dainininkės Rozos 
Zilber audinio“ galėjai grožėtis „Čirškimo mašina“. „Prie- 
šais skrybėlių parduotuvę“ buvo vienas tų daiktų, kurį 
įsigijo jų bendros kelionės į Tunisą metu. Ant šviesaus 
grindų parketo stovėjo tik trys juodi odiniai krėslai ir 
stiklinis staliukas, šiaip daugiau niekas neblaškė dėmesio. 

Čia draugės sėdėdavo ir gerdavo žalią arbatą bent 
vieną kartą per savaitę ir plepėdavo apie šį bei tą, ir tada 
į paviršutiniškiausius tauškalus paprastai įsimaišydavo 
esminių dalykų. 

Tabėja buvo užsirašiusi vieną referato sakinį ir dabar 
jį perskaitė: 

— Kaip galiu aš, gydytoja, būti, taip sakant, draugė 
vyrui, kuris prievartauja ar kitu būdu seksualiai išnaudoja 

moteris ir vaikus? Juk ir aš jaučiu pasišlykštėjimą, ne- 
apykantą, baimę ir trokštu keršto... - Ji nusiėmė akinius 
ir pasižiūrėjo į psichologę. - Na ir kaip tau pavyko to 
atsikratyti su Marku Jecniku? Vakar tu į tai neatsakei. 

Kerstina Knak paragavo arbatos. Ji buvo dar per 
karšta. 

— Dieve, Tabėja... Tu juk žinai, kas parašyta vado- 
vėlyje: gydyti - vadinasi, atskleisti tikrąjį žmogų, besi- 
slepiantį už nusikaltėlio kaukės, užmegzti su juo ryšį, 
rodyti jam dėmesį. Visa tai vadinama empatija... Į jį taip 
įsijausti, kad suprastum, kodėl jis tapo toks, koks yra - 
vaikų prievartautojas. 

— O kodėl Markas Jecnikas tapo toks, koks yra? 

Kerstina Knak viską papasakojo, tačiau Tabėja tik 
numojo ranka. 

— Šiais laikais yra pakankamai knygų, kur parašyta, 
ką turi sakyti, kad išvengtum bausmės. Vargšas, vargšas 
nusikaltėlis... 

— Klausyk, mes viską patikrinome, ir tai tiesa! Jo gy- 
venimas buvo ištisa katastrofa. Apie keturiasdešimt pro- 
centų berniukų, kurie buvo išprievartauti, vėliau patys 
tampa vaikų prievartautojais. Markui tai buvo anksti 
įdiegta. Ir ne be reikalo sakoma, kad nusikaltėliai, tokie 
kaip Markas, skriausdami įveikia tai, ką jie patys išgy- 
veno. Jie jaučiasi ne kaip žmonės, o kaip paskutinis mėš- 
las, nuolat žeminami ir žeidžiami, bejėgiai ir beverčiai. 
Tik tada, kai prieš juos atsiduria auka, vaikas, staiga 
tampa galingi kaip Dievas, gyvenimo ir mirties viešpats. 

Tabėja pažvelgė į sodą, kur zylės nuo kriaušių šakų 
lesė amarą. Per paskutinius metus viskas tarp jųdviejų 
buvo tarsi apaugę žaliais maurais. Ji įvertino, ką pasakė 
draugė, ir suvokė, kad Kerstina pati tarėsi esanti panaši 

į Dievą. Iš kur jai žinoti, kas vyksta kito žmogaus viduje? 
Žinoma, kad neįmanoma, tai buvo ne kas kita, kaip 
įsivaizduoti Marką Jecniką kaip romano personažą - viso 
labo spekuliacija. 

Todėl ji nepastebimai šyptelėjo: 

— Aš esu knygų pardavėja ir nieko apie tai neišma- 
nau... - Nenuostabu, kad Kerstina nesuprato jos švelnios 
ironijos, tam ji buvo per daug rimtas žmogus. Taigi Tabė- 
ja vėl nusileido iki jos lygio. - O tu tikrai tiki, visa širdimi, 
kaip anksčiau būdavo sakoma, kad gydymas jam padės? 

Kerstina išpylė kaip iš rašto: 

— Reikia visiškai įsijausti į pacientą. 

— Taip pat vestis į savo butą ir su juo miegoti? — Tai 
buvo žiauru ir, be abejonės, daug griežčiau, negu Tabėja 
norėjo, bet draugės pastangos padėti žmonijai ją erzino. 

Tačiau Kerstina Knak atmušė smūgį taip ramiai, kaip 
Štefi Graf žaisdama su trys šimtai keturioliktąja pasau- 
linio reitingo tenisininke. 

— Kaip manai, ką jam reiškia turėti tokią gražią ir su 
pasisekimu moterį kaip aš? 

Tabėja nusipurtė. To žmogaus penis jai atrodė kaip 
durklas, ir įsivaizduojant, kaip jis įsiskverbia, jai prieš 
akis iškilo vaizdas, kaip pilietinio karo kareiviai beda 
savo durklus moterims į pilvus, kad juos perrėžtų. Jai 
pasidarė bloga, ir ji nubėgo į tualetą. Ji nesuprato, kaip 
Kerstina, tokia jautri, galėjo tai pakęsti. Kodėl būtent čia 
„Išsijungdavo jos mechanizmai“ ? 

Draugė net nenutuokė apie tikrąsias šio baisėjimosi 
priežastis: 

— Klausyk, aš tave nuraminsiu, - pasakė ji, kai Tabėja 
sugrįžo. — Iš pradžių jis buvo kaip Kasparas Hauzeris, 
tačiau dabar... 

— Sveikinu, - vėl atsisėdusi sumurmėjo Tabėja. 

— Tau nereiktų šaipytis: virėjų mokslus jis baigė puikiai 
ir jo intelekto koeficientas aukštesnis negu kito, baigusio 
gimnaziją ir studijas. 

— Tačiau darbo vis tiek nerado... 

— Kas norės priimti vaikų prievartautoją? Aš sugebėjau 
Jį įtaisyti pas save ligoninėje, kol ką nors susiras. 

Tabėja paėmė kietą rupių miltų sausainį. Jai buvo sun- 
ku žodžiais išreikšti, ką manė apie Kerstinos aferą su 
Jecniku, ir visiškai neįsivaizdavo, kaip galima tai suvokti 
jausmais. Jos gyvenimo programa buvo visiškai kitokia 
"negu draugės. Kukli, peržvelgiama, visiškai priešinga 
reikliai, neperžvelgiamai, drąsiai. Ji, žinoma, rizikavo, 
kad viską pradės matuoti savo mastu. Ir buvo persiėmusi 
Laodzi pasaulėjauta, kad laimė visuomet gyvena kitame 
krante. Žinoma, ji pavydėjo, kad kiti patiria daugiau, ir 
jei viskas sėkmingai klostosi, gali padaryti puikią karjerą, 
o ji visąlaik niūros savo knygynėlyje su vyru ir vaiku. 
Todėl beveik net laukė, kad Jecnikas viską paverstų ka- 
tastrofa. Ir tuoj pat susigėdo šios savo minties, pasistengė 
ją nuvyti rūpesčiu dėl Kerstinos likimo. 

— Tu juk žinai, kad tavo karjera nueis šuniui ant uo- 
degos, jei tau su juo nepavyks. Nejau manai, kad tavo 
geriausi draugai norės, kad taptum valstybės sekretore, 
jei Markas savo automobiliu bent galiuką pavežės kokią 
mergaitę ir žiniasklaida tai ištrimituos? 

— Taip. Jie čia įžvelgs gerus ketinimus: kas nors juk 
turi jam padėti. 

— Gerai, Taz džiaugsis ir keletas mažų kairiųjų laik- 
raštpalaikių, tačiau visi kiti recidyvo atveju negailestingai 
tave užsipuls. 

— Na ir kas? Su tuo reikia susitaikyti. 

Tabėja pastukseno sau pirštu į kaktą. 

— Nesąmonė, ką tu darai. Triguba Motina Tereza, 
Nobelio laimėtoja už ypatingą gerumą. Šitoks pagalbos 
sindromas. Tu pati sau turėsi pasirašyti siuntimą ... į 
ligoninę! 

Kerstina Knak nesupyko. 

— Galbūt tai tik meilė, ir viskas. 

Dabar Tabėja nebeištvėrė: 

— Nepyk, Kerstina, tačiau normalus žmogus negali 
mylėti tokio šunsnukio kaip Jecnikas. - Ji pašoko, pri- 
bėgo prie Kerstinos, atsiklaupė ant parketo, apsikabino 
draugę per liemenį ir ėmė verkti. 

Kurį laiką jos taip ir sėdėjo lyg nulietos iš bronzos. 
Tabėja nusiramino tik tada, kai draugė pradėjo švelniai 
glostyti jos rudus išsidraikiusius plaukus. | 

— Ak, Tabėja... - prabilo ji kaip per išpažintį. - Aš ir 
pati nežinau, kodėl taip darau. Kas gali atsispirti savo 
polinkiams? Mane traukia prie jo... Galbūt todėl, kad 
panašus į mano tėvą, kai jam buvo apie trisdešimt metų. 
Žinau, edipiški dalykai, bet šiuo atveju tai kaip elektra. 
Ir vis dėlto: dievaži, esu miegojusi su daugeliu vyrų, ta- 
čiau visi jie buvo nuobodūs, taip pat ir Raineris. O su 
Marku... Žinau, tai ne visai normalu, bet kaip tik tas 
nenormalumas mane ir... 

Tabėja paleido ją ir pašoko. 

— Nustok viską kreipti į orgazmą, tai pigu, tu pati save 
apgaudinėji. - Ji vėl atsisėdo į krėslą ir įsipylė arbatos. — 
Būk sąžininga pati sau - tai tuštybė, garbės troškimas. 
Tu nori, kad apie tave rašytų laikraščiai: Kerstina Knak 
nėščia, antraštė - „Vaikų prievartautojo vaikas“. 

Kerstina Knak tapo dalykiška lyg duodama interviu 
nepažįstamai žurnalistei. 

— Visų pirma, iki to dar neprieita, antra, Markas savo 
bausmę jau atliko ir dabar yra geriausias mūsų sanitaras. 
Tabėja tegalėjo į tai atsakyti agresyviai ir kandžiai: 

— Kad jį patikrintum, turėjai įdarbinti vaikų ligoninėje, 
O ne senių. 

Kerstina Knak nuleido galvą, pirmą kartą per šią po- 
pietę parodė, kad draugės žodžiai ją užgavo. 

— Aš tavim truputį nusivyliau... 

Tabėja neatlyžo: 

— Provokuojanti terapija, paradoksali intervencija... 
Tai juk jūsų pačių ginklai, ir aš juos naudoju, kad iš- 
gelbėčiau tavė nuo socialinės savižudybės. Taip, prie to 
juk einama. - Ji apsisuko, pagriebė nuo lentynos knygą 
ir atvertė. - Štai, paklausyk, ką rašo Šmidbaueris, Bejėgiai 
gelbetojai: „Gelbėtojo sindromas, asmenybės struktūra 
virtęs nesugebėjimas išreikšti savo jausmų ir poreikių 
susijęs su tariamai omnipotentišku, nepasiekiamu fasadu 
socialinių paslaugų srityje...“ — Ji numetė knygą ant sta- 
lo. - Nesugebėjimas išreikšti savo poreikių... Sveika mo- 
teris negali jausti poreikio miegoti su vaikų prievartau- 
toju! 

— Klausyk, tai pigu! - šūktelėjo Kerstina Knak. 

— ... ir fašistiška, turi dar pridurti, tada viską būsi 
pasakiusi. Dieve, kaip jums lengva! Aišku, tai jau minėtas 
omnipotentiškumas, kurį jūs sau priskiriate, nepasie- 
kiamas gero žmogaus fasadas. 

Kerstina Knak daugiau nesileido provokuojama. 

— Na ir kas? Ė 

Tabėjos jau nebegalėjai sustabdyti: 

— Tu tik nori pasirodyti esanti nežmoniškai tauri ir 
gera. Pažiūrėkit, kad išgelbėčiau vargšą žmogų, aš aukoju 
save. Todėl rinkite mane visi, nes taip, kaip išgelbėjau 

Marką Jecniką, vaikų prievartautoją iš Kiselno, vieną 
dieną išgelbėsiu visą Vokietiją. 

— O jeigu ir taip? 

Tabėja pašoko. 

— Nusiramink! Tu nesi Dievas, o jis nėra tavo kūrinys... 
arba bandomasis triušis. 

— Gal man tau užrašyti? Aš jį myliu, aš negaliu jo 
atsisakyti! 

Nors tai buvo pasakyta šiurkščiai, ryžtingai ir moky- 
tojo tonu, iš tikrųjų buvo tik jos visiško bejėgiškumo 
išraiška. Tačiau Tabėja to nesuprato ir pliaukštelėjo delnu 
sau per kaktą. 

— Moteris su tokiu intelekto koeficientu verčia savo 
gyvenimą muilo opera. 

Kerstina Knak dar labiau nuleido sparnus. 

— Aš pati nežinau, kodėl taip darau... 

Tačiau Tabėja vis dar nematė draugės sutrikimo, lai- 
kėsi tos pačios linijos ir ironiškai reagavo į jos žodžius. 

— Žinau, tai jau parašyta Gėtės Fauste: „Mes tokie 
protingi, ir vis dėlto...“ 

Tada atsistojo Kerstina Knak. Ji priėjo prie knygų 
lentynos ir paėmė ploną eilėraščių tomelį. 

— Gerai, pasišvaistykime intelektu. Pasiskaityk Her- 
maną Hesę... „Visatoj sukamės laisvai / Mes linkę nuo- 
latos tik žaisti, / Bet trokštame slapta tiesos, / Pradėti ir 
gimdyt, kentėt ir mirti.“ - Ji užvertė knygutę. - Manau, 
kad tai mane sieja su Marku. 

Tabėja linktelėjo. Ji tarėsi supratusi draugę. Daugelis 
šiais laikais mano galį gyventi tik išbandę savo ribas. 
Vieni kopia į Everestą, kiti vienirkliu laiveliu plaukia per 
Atlantą, treti prasideda su vaikų prievartautojais. Tačiau 
Kerstinos santykiai su Jecniku buvo truputį kitokie, susiję 

su archainiu tabu, žadino atavistines jėgas. Atsiribojimas 
ir pavojus būti išstumtam čia buvo ypač didelis. Todel 
Tabėja galėjo tik taip pareikšti: 

— Tu pražūsi kartu su juo. 

— Mes kartu pasieksime kitą krantą. 

Draugės tikrumas vėl suerzino Tabėją, ir ji darsyk 
griebėsi už galvos. 

— Tu visiškai išprotėjai. 

— O ką darot jūs, protingi žmonės? Jūs nuolatos ga- 
minat tokius nusikaltėlius kaip Markas. 

— Užteks tų pasakų. Aš nešdinuosi iš čia! 

Tabėja išbėgo į gatvę, užšoko ant dviračio ir pasileido 
atgal į Tėgelį. Ji džiaugėsi vėl atsidūrusi tarp normalių 
žmonių. 


Erikas Nymejeris labai nenorėjo keltis į Berlyną, tačiau 
šefas įrėmė jam į krūtinę pistoletą: 

— Arba skrendate į sostinę, arba skrendate iš darbo. 

Kas jam daugiau liko, kaip susipakuoti daiktus ir per- 
sikelti prie Šprė upės? Jam reikėjo išlaikyti žmoną ir 
vaikus, o be jo daugiau niekas nedirbo. Jie nieko neturėjo 
susitaupę, užtat įklimpę į skolas. Suzana buvo bedarbė 
ir kaip kirpėja nebeturėjo jokios perspektyvos, nes buvo 
alergiška beveik visoms plovimo ir dažymo priemonėms, 
be to, guminėms pirštinėms. Ji jau septyneri metai ne- 
dirbo, nuo to laiko, kai Natašai atsitiko nelaimė. Tada 
liko namie, kad galėtų rūpintis mažyle. Iš to mažai buvo 
naudos. Nataša net negalės baigti realinės. 

Jie gyveno Genzingo gatvėje Lichtenbergo rajone, Fryd- 
richsfeldėje, nes senuosiuose Rytų Berlyno blokiniuose na- 
muose nuoma buvo mažesnė negu Vakarų. O jis, žaislinių 
traukinių modelių prekybos atstovas, daug neuždirbdavo. 

Erikas Nymejeris buvo geležinkelio fanatikas. Nedidelį 
butą septintame aukšte išsinuomojo dar ir todėl, kad pro 
miegamojo langą galėtų grožėtis geležinkeliu. Vakarų 
pusėje plytėjo Frydrichsfeldės geležinkelio depas, ir jis 
matė išsirikiavusius traukinius kaip jo firmos geležinke- 
lio.depo modelyje, kai jie viliodavo pirkėjus ir klientus 
Niurnbergo žaislų mugėje. Tuoj po Rino gatvės tiltu, 
galima sakyti, po jo kojomis, buvo Frydrichsfeldės trau- 
kinių stotis, kurioje stodavo trijų maršrutų traukiniai, 
kuriuos jis iš karto įsidėmėjo: penktas numeris kursavo 
tarp Štrausbergo ir Varšuvos gatvės arba Šarlotenburgo, 
septintas — tarp Arensfeldės ir Potsdamo ir septynias- 
dešimt penktas - tarp Vartenbergo ir Vakarų sankryžos. 
Vagonai buvo modernizuoto 475-0jo modelio, arba vė- 
lesnio 276-ojo ir 277-ojo modelio, garsieji „Bankininkų“ 
ir „Olimpiniai“ traukiniai, dabar 476-0jo modelio. Visa 
tai jis žinojo. Kartais buvo galima pamatyti netgi nau- 
jausią greitąjį Berlyno traukinį, naująjį „Adtranz 481“, 
berlyniečių dėl savo charakteringos priekinės dalies pra- 
mintą „naro akiniais“. Rytų pusėje jis matė Bisdorfo san- 
kryžą, kur kirtosi Arensfeldės, Vartenbergo ir Štrausbergo 
linijos. Be to, buvo įvairių tolimojo susisiekimo linijų, 
kuriomis traukiniai važinėjo į vakarus, rytus ir pietus iš 
Lichtenbergo stoties. Priemiestiniai traukiniai ir ekspresai 
kako į Falkenbergą prie Elsterio, Švedtą prie Oderio, 
Bernau ir Tyfenzę, intersiti ir interegioniniai traukiniai — 
į Riūgeną, Rostoką, Kiustriną, Krokuvą, Kotbusą, Dres- 
deną, Leipcigą, Chemnicą arba Frankfurtą prie Maino, 
ir visi jie bildėjo pro Nymejerio langus. Jis žvilgsniu paly- 
dėdavo kiekvieną traukinį ir visada viskuo žavėdavosi. 
Jis mažai turėjo gyvenime malonumų, todėl turimais mė- 
gavosi kiek galėdamas. 


Taip buvo ir tą rytą, tačiau sėdus su žmona pusryčiauti 
kerai kaipmat išsisklaidė. 

— Kur Nataša? - paklausė jis. 

— Pas gydytoją. 

Dabar jau ir per atostogas tai buvo neišvengiama. 
Nymejeris žinojo, kaip vyksta tokie seansai, ir nesitikėjo, 
kad jie dukrai padės. 


— Vėl gėrei naktį tabletę? - paklausė gydytoja. 

— Taip... - Nataša bijojo tai prisipažinti. 

— O kodėl? Papasakok. 

— Mes šventėm mokslo metų pabaigą... - Nataša pa- 
sitaisė akinius. 

Gydytoja nužvelgė ją. 

— Ir tu taip baisiai apsirengei, kad tavęs niekas ne- 
užkalbintų, užsidėjai savo baisiuosius akinius, dantų tie- 
siklį... 

— Taip... 

— O kaip mes susitarėme? 

— Kai Markas norėjo mane pabučiuoti ir ranka siekė... 
aš išlėkiau... - Nataša pradėjo verkti. 

Gydytoja padavė jai popierinę nosinaitę, nesiėmė pati 
šluostyti ašarų, kaip Nataša tikėjosi. 

— Tik dėl to, kad jo vardas Markas. Ir tu prisiminei 
Marką Jecniką... 

— Ne, bet tada viskas irgi taip prasidėjo. 

— Nataša, tu jau nebe vaikas... ir yra milijonai labai 
švelnių vyrų. 

— O jeigu ne? 

— To daugiau niekada nebus. 

— Ne, aš esu tam pasmerkta. Bet prieš tai nusižudysių. 

Erikas Nymejeris žinojo, kad jo dukra tyčia save bjau- 
roja, kad nė vienas berniukas neužkalbintų ir negeistų, 
beveik nieko nevalgė, nes paukščių baidyklė, kaip ji ir 
atrodė, tikrai niekam nerūp ės. Jis žinojo, kad ji su tokia 
išvaizda niekada niekur negaus darbo. Taigi ji nesimokė, 
tik plaukė pasroviui. Jis buvo tikras, kad ji kada nors 
gali pulti po traukiniu. Berlyne tam buvo daug galimybių. 
Kaip ir kiekviename kitame mieste. Jis taip tikėjosi, kad 
Berlynas ją patrauks ir pažadins naujam gyvenimui, ta- 
čiau veltui. Tam čia buvo šimtai progų. Ji galėjo šokti ir 
klausyti muzikos, rėkti už „Albos“ krepšininkus arba 
„Hertos“ futbolininkus, vaikščioti į kinus, teatrus arba 
muziejus, į du didelius zoologijos sodus ar į akvariumą 
ir taip toliau, ir taip toliau. O ką ji darė? Tik sėdėjo 
priešais televizorių ir žiūrėjo serialus. Savo asmeninio 
gyvenimo ji nebeturėjo. 

Grįžusi dabar namo tučtuojau nuėjo į savo kambarį 
ir atidarė mažą dėžutę, stovėjusią lovos kojūgalyje. 

Nymejeris atėjo pas ją ir pabučiavo į kaktą. Tuo metu 
mintyse melsdamasis: „Tėve, kurs esi danguje, padaryk, 
kad ji vėl pražystų...“ 

Jis mylėjo savo dukrą, ar galbūt mylėjo tik tą, kurią 
būtų turėjęs, jei ji tada Kiselne nebūtų buvusi išniekinta. 
Jis visą laiką svajojo apie nepaprasto grožio mergaitę, 
kuria žavėtųsi draugai, kuri linksmai dūktų ir bučiuotų 
tėvelį, norėdama jį apvynioti aplink pirštą ir ką nors 
išgauti gudrumu. „Erikai, tavo dukros vieta televizijoje... 
Šimtas procentų žmonių žiūrėtų“. O ką jis girdėjo dabar: 
„Dieve, Erikai, ji tokia apgailėtina, tiesiog baisu žiū- 
rėti...“ Negalėdamas to pakęsti užsidarydavo savo dirb- 
tuvėlėje ir prisigerdavo. Dar iš nevilties, kad negali Na- 
tašai padėti, nei žodžiais, nei dovanomis. Suzana irgi 

nieko negalėjo padaryti. Iš dukros ji tik ir girdėjo, kad 
atstotų nuo jos. 

Tą rytą Nymejeris vėl nuėjo į rūsį, išsitraukė iš po seno 
kartono ir prospektų krūvos pistoletą. Nežudyk. Jis buvo 
krikščioniškai išauklėtas ir žinojo, kad niekada nenu- 
sižengtų šiam Dievo įsakymui. Apskritai... Per Paskutinį 
teismą tai nebūtų suprasta, o jei Nataša sužinotų, kad jis 
nušovė Marką Jecniką, tai viskas būtų dar blogiau, nes 
prie visko dar prisidėtų žudiko duktės našta, nors žmonės 
tokiam poelgiui ir pritartų. Tačiau tik tada, jeigu jį suimtų 
kaip nusikaltėlį. Tačiau jei niekas jo neįtartų, Natašai tai 

— Tai vienintelė jai likusi galimybė! 

Jis vis kartojo tai garsiai. Prieš išeidamas paslėpė 
ginklą Noifeno geležinkelio stoties modelyje, kuriam 
naujame bute nebebuvo vietos ir kuris rūsyje laukė ge- 
resnių dienų. 

Tikriausiai ir šis „priepuolis“, kaip jis visada vadino 
savo nusikalstamas mintis, būtų praėjęs be pasekmių, 
jei tą dieną nebūtų nuėjęs į Babės geležinkelio modelių 
dirbtuvę. 

— Iš pradžių norėčiau jums parodyti mūsų VDR gele- 
žinkelių sniego plūgą 97-09-43, kitados sukurtą 750 mm 
Ošaco-Kemlico linijai. Puikus modelis! Jo dalys padarytos 
iš ėsdinto melchioro ir žalvario ir baltųjų metalų lydinio. 
Sulitavus modelis būna labai tvirtas. Aš jums parodysiu 
jau surinktą modelį, kurį mes kartą... 

Jis nutilo, nes ėmė ilgai ir įkyriai skambėti savininko 
telefonas. Skambino jo žmona, ir jie turėjo ką aptarti, 
mat jų dukra staiga nusprendė susižadėti su vienu turku, 
jau šios savaitės pabaigoje. Nymejeris nenorėjo klausytis 
ir paėmė čia pat gulintį Berlyno dienraštį. Perskaitė spor- 

to naujienas - Erikas Cabelis nugalėjo pirmame „Tour 
de France“ etape, Licaracu jau treniravosi su „FC Hol- 
lywood Bayern“, po to atsivertė vietinių naujienų puslapį 
ir jau norėjo padėti laikraštį į šalį - debatai apie taupymą 
jį pykino taip pat kaip ir dvidešimt trijų Berlyno rajonų 
sujungimas, - bet staiga krūptelėjo. Jo žvilgsnis užkliuvo 
už antraštės: 


SAVISAUGOS KOMITETAS NORI IŠVARYTI 
VAIKŲ PRIEVARTAUTOJĄ Iš KYCO 


Jam net nereikėjo skaityti straipsnio, instinktyviai su- 
vokė, kad jame rašoma būtent apie Jecniką. Jis visada 
žinojo, kad anas anksčiau ar vėliau atsidurs Berlyne. Kuo 
daugiau aplink žmonių, tuo daugiau galimybių būti ne- 
atpažintam. Tačiau aiškiai apsiriko. Nymejeris iš savo 
kaimynų žinojo, ką berlyniečiai tokiais atvejais sako: 
„Berlynas - tai didelis kaimas.“ 

Jis išgirdo, kad vyras jau atsisveikina su žmona, ir 
skubiai akimis permetė tekstą: 


„„Hildegardos gatvės kvartale, prie Liaudies parko, Fe- 
deracijos alėjoje ir Blisė gatvėje skamba toks devizas: 
„Niekada neišleisti iš akių!“ Kai gyventojai sužinojo, kad 
„Vaikų prievartautojas“ Markas J. iš K. po ketverių metų 
kalėjimo gyvena jų kaimynystėje, mažamečių dukrų tėvai 
nebeturi nė vienos ramios minutės. Sonja Švarc, 35 metų, 
Jį atpažino. 

- Jis išniekino mano pusseseres dukrą, ir nuo to laiko 
aš drebu dėl savo vaiko. 

Todel jos vyras ir dar vienuolika šeimų sukūrė savi- 
saugos komitetą, kuris kiekviename žingsnyje seka Marką 
J., jei jis pasirodo jų rajone ir greta esančiame Liaudies 


parke. 

— Mes žinome, kad tokie nusikalteliai yra nepagydomi 
ir negali sutramdyti savo polinkių, - sako Hartmutas 
Ešenbachbas, 38 metų, nedidelės krautuvėlės netoli Fede- 
racijos aikštės savininkas, prekiaujantis laikraščiais, žais- 
lais ir gėrimais. Jis bijo, kad jo dukra Arnika, 7 metų, 
netaptų kita auka. 

— Valstybė mus paliko likimo valiai. Mus gelbsti tik SK. 

SK propaguoja „piliečių iniciatyvą prieš vaikų prievar- 
tautojus“. Tačiau atsiliepimai apie ją yra labai prieš- 
taringi... 


Toliau Nymejeris neskaitė, nes Babės geležinkelių mo- 
delių dirbtuvės savininkas kaip tik baigė kalbėti telefonu 
ir ėmė apžiūrinėti įvairias sniego plūgų detales ir loko- 
motyvus, taip pat iešmus, signalus ir žibintus, kurių ga- 
lėjo atskirai užsisakyti. 


Kerstina Knak stovėjo Hermsdorfo perone ir laukė 
Marko Jecniko. Jie buvo pasiprašę poilsio dienos ir no- 
rėjo važiuoti į užmiestį, kad ramiai pasivaikščiotų ir pa- 
simaudytų. Tik kad nebūtų Berlyne. Tai buvo tarsi bėgi- 
mas. Straipsnis apie Vilmersdorfo savisaugos komitetą 
buvo didžiausia katastrofa jai ir jos gydymui. Profesine 
kalba kalbant, tai, kas dabar įvyko, vadinama etiketės 
klijavimu ir reiškė, kad žmogui kiti tol klijuoja blogiuko 
etiketę, kol jis pats save pradeda laikyti nusikaltėliu (se/f- 
labeling) ir self-fulfilling propbecy prasme iš tikrųjų pa- 
daro nusikaltimą. Iš savo praktikos ji žinojo atvejų, kai 
žmonės nusižudydavo bijodami mirties, panašiai, jos 
nuomone, dabar galėjo atsitikti Markui: jis vėl nusikals, 
nebesitverdamas iš baimės, kad tai neišvengiama. Liau- 
dies išmintis sako, kad jam nėra kitos išeities - „katė ne- 
gali nepeliauti“. Taigi geriau galas baimei negu begalinė 

baimė. Tai kolektyvinis programavimas, su kuriuo nepa- 
sigalynėsi. 

Dešimtą valandą trisdešimt šešios minutės atvažiavo 
pirmasis numeris nuo Vanzės pusės, ir Markas, kaip vi- 
sada, nepavėlavo. Jis atrodė panašus į jaunatvišką vokie- 
čių serialo herojų, kai stovėjo atidarytame vagono tarp- 
duryje ir vėjas plaikstė jo kaštoninius plaukus. Tokie tipai 
kaip jis įkvėpdavo paauglius. Taip neatrodė joks vaikų 
prievartautojas. Jis šoko iš riedančio traukinio tiesiai į 
jos glėbį. Ir ji ilgai laikė jį apkabinusi. 

— Kad jį galas tą laikraštį, - pasakė jis, kai jie patraukė 
išėjimo link. 

Kerstina Knak apsidairė. 

— Manai, kad jie atsekė tave iki čia? 

— Jie, atrodo, kontroliuoja mane tik Kyce. 

— Ar pats jau pastebėjai, kad tave seka? 

— Dar ne. 

Tylėdami jie nubėgo laiptais žemyn ir atsidūrė prie 
geležinkelio esančioje stovėjimo aikštelėje, kur Kerstina 
buvo palikusi savo mėlyną „Volvo“. Iš tiesų tai buvo 
Tabėjos automobilis, pasiskolintas tik šiai dienai. Dėl 
daugybės greičio mėgėjų jai nepatiko važiuoti dviračiu 
Brandenburgo žemės vieškeliais. Ji atidarė dureles ir atsi- 
sėdo prie vairo. 

— Kur važiuosime? - paklausė Jecnikas. 

— Tabėja sakė, kad Gorino ežere galima puikiai pasi- 
maudyti, ir jis netoli nuo čia. 

Ji jautėsi taip, lyg būtų ką tik išgėrusi pusę butelio 
šampano. Šalia jos sėdintis vyras buvo Markas fon Jec- 
nikas, senosios baronienės Ebos fon Jecnik sūnus, tos 
pačios Jecnik, kuriai priklausė Gorinzės pilis. Ji buvo 
grafo Valdemaro fon Štechlino ir jo žmonos Armgardos, 

mergautine pavarde fon Barbi, dukra. Fontanė buvo pa- 
statęs jiems savo „Štechline“ paminklą. Ir jeigu ji dabar 
gudriai apsisuktų, tai galėtų iš senės išvilioti pilį. „Ži- 
noma, mieloji, kai tapsi mano marčia, galėsi Gorinzės 
pilyje įkurti psichiatrinę ligoninę, kurios tu visą laiką 
norėjai. Yra tik viena gydanti jėga - meilė.“ 

Jie atvažiavo per Fronau ir Hermsdorfą į Glinikę ir 
pasuko į Miulenbeko ir Šionerlindės pusę. 

— O aš maniau, - pagaliau ištarė Jecnikas, - kad Ber- 
lyne manęs niekada niekas nesuras... 

— Nuo likimo nepabėgsi. - Kerstina Knak vėl pagavo 
save, kad kalba kaip Raineris. Dieve, tai persidavė. Nieko 
nuostabaus, juk jie dažnai ištisas dienas ieškodavo pava- 
dinimų jo rašiniams. Scenarijų rašymas buvo tikras lažas. 

„Todėl aš visada norėjau į Fronau,* - juokėsi Raineris. 
Ji negalėjo jo atsikratyti. O gal prisimena jį todėl, kad 
padėtų atsikratyti Marko? Ar grįžimas pas Rainerį būtų 
išsigelbėjimas nuo Marko? Vaikeli, nepersistenk! Taip 
nuolatos perspėdavo mama, šiaip ar taip, praktiška gy- 
dytoja, patyrusi, kas būna, kai moteris užsikrauna per 
didelę naštą. O jeigu ji iš tikrųjų persistengė su Marku? 
„Klausimai yra tam, kad neklaustum“, - dabar pasakytų 
Raineris. 

— O ką dabar daryti? - paklausė Jecnikas. 

Kerstinai Knak norėjosi atsakyti lakoniškai kaip Rai- 
neris: „nieko“, bet persigalvojo ir sumurmėjo: 

— Tikėtis ir laukti. 

Tai nebuvo labai originalu, ir ji savimi nusivylė, kad 
negalėjo geriau pasakyti. Jei tai būtų pokalbių laida ar 
plenariniai debatai, ji negautų taško. 

— Aš nenorėčiau su tavimi išsiskirti, - pasakė Jecni- 


* Fron (vok.) - lažas (vert. past.). 

kas. - Aš norėčiau likti Berlyne ir gauti virėjo darbą. 
Tačiau jeigu jie nebaigs savo kampanijos... 

Kerstina Knak turėjo susikaupti, kad rastų kelią į Miu- 
lenbeką. Trikdė tai, kad jie, nors jau seniai išvažiavo iš 
miesto teritorijos ir laikėsi šiaurės krypties, nuolatos matė 
ženklus, rodančius, kad važiuoja į Berlyno pusę. Taip 
buvo todėl, kad suko toli už miesto esančiu Berlyno au- 
tostrados žiedu ir dabar greičiausiai į miesto centrą būtų 
nuvažiavę Pankovo keliu. Pagaliau susiorientavo ir, kirtę 
tuneliu autostradą, patraukė į Šionvaldės pusę. Netru- 
kus privažiavo atkarpą, kur buvo tiek daug duobių, kad 
atrodė, jog pasaulinis karas ką tik pasibaigęs. Juokin- 
giausia, kad tai buvo privažiavimas prie prabangaus 
„Damsmiulės“ viešbučio Miulenbeko ežero šiaurės rytų 
pakraštyje, čia jie ketino vakarieniauti. 

Po dešimties minučių privažiavo Gorino ežerą, kuris 
buvo beveik apskritas ir gan nuobodus, tačiau jo vanduo 
turėjo būti bakteriologiškai švarus. 

— Pirma nusimaudysime ar eisime pasivaikščioti? — 
paklausė ji. 

Jecnikas pagalvojo. 

— Nusimaudysime. 

Jie perėjo plentą į Bernau ir apėjo pusę ežero, kol 
pasiekė maudytis skirtą vietą. Kerstina Knak viską įsi- 
vaizdavo kiek kitaip, visų pirma mažiau žmonių, tačiau 
Berlyne ir Brandenburge buvo atostogos ir ne kiekvienas 
galėjo sau leisti nuvažiuoti prie Šiaurės ar Baltijos jūros. 
Ir vanduo ne toks skaidrus kaip jų namo šeimininkės 
namų baseine, gana dumblinas. Tačiau jie išdrįso įbristi 
į vandenį ir nuplaukė į kitą krantą. Čia Jecniką apleido 
jėgos. 

— Atgal aš nebenuplauksiu. 

— Tai eik krantu. 

Jai buvo malonu penkiolika minučių pabūti vienai ir 
ramiai paplaukioti. Bet greitai to pasigailėjo, nes galvoje, 
žinoma, sukosi vienas klausimas - kas laukia jos ir Mar- 
ko? Žurnalistai dar neparašė, kad jie artimi, bet būtinai 
ištrimituos, jeigu jis vėl imsis savo, tuo galima neabejoti. 
Tokio kąsnelio niekas neatsisakytų, jų vietoj ji irgi taip 
pasielgtų. Tai būtų jos karjeros pabaiga. Tada galėtų 
nusiskandinti, kaip pasakytų jos mama. Anksčiau apie 
savižudybę buvo sakoma: „Jis atsuko dujų čiaupą“ arba 
„Ji įšoko į vandenį“. Tai atgyveno, nes visi išmoko plauk- 
ti. Ji galvojo, ką reikėtų daryti, kad dabar prigertų Gori- 
no ežero viduryje. Nustojo irtis, tačiau liko paviršiuje, 
nors tyčia nieko nedarė. Didžiulis ryklys, galėjęs ją nu- 
tverti ir nusitempti į gelmę, taip pat nesirodė. 

Kai atplaukė prie kranto, Jecnikas jau sėdėjo ir žiūrėjo 
į ramiame vandenyje besipliuškenančias ir besimėtančias 
kamuoliu mergaites. Iš to, kaip laikė rankas prie glau- 
džių, buvo galima spręsti, kad yra smarkiai susijaudinęs. 
Ji nekentė jo šiuo momentu ir būtų galėjusi pistoleto 
šūviu nukirsti jo galą. Tas šlykštus kiaulė vėl kaifuoja! Ji 
nuplaukė tolyn į ežerą, kad nusiramintų. Visai nežinia, 
kaip galima panaikinti tai, kas taip įaugę į jo kraują. 

Jis pasitiko ją ir padavė violetinį rankšluostį. Ji paėmė 
be žodžių ir ėmė šluostytis. 

— Patyrei malonumą? - paklausė jis. 

— Taip. O tu? 

Jis išraudo ir nuleido akis. Tokia reakcija viską pasakė. 

Ji nedavė jam ramybės: 

— Ar negalėjai tuo tarpu paskaityti laikraščio?.. 

— Tu juk buvai čia pat... 

— O jeigu manęs čia pat nebus? 

— Aš sugebu save kontroliuoti. 

— Tada eime. 

Jie nunešė savo daiktus į automobilį ir nuėjo pasi- 
vaikščioti. 

Kelias vedė palei ežerą ir kempingą į mišką. Iš pradžių 
šiaurės link, tada į rytus. Pagal ženklą už poros kilometrų 
buvo kalva įdomiu pavadinimu - „Kapoti kalnai“. Kaip 
daug kur miškuose aplink Berlyną, taip ir čia Raudonoji 
armija buvo įsirengusi gerai užmaskuotą pratybų lauką, 
jai išėjus, bundesveras jo, matyt, neperėmė. Tvoros jau ne- 
bebuvo, taip pat ir iškabos, kuri skelbtų, kad čia drau- 
džiama karinė zona, ir gąsdintų pažeidėjus griežtomis 
bausmėmis. Stovėjo tik kelią užtvėręs užkardas ir gana 
malonus perspėjimas, kad gali pasitaikyti besimėtančių 
neatrastų šaudmenų. Eiti draudžiama! Tėvai atsako už 
savo vaikus. Jų tai neišgąsdino, ir jie atsidūrė vietoje, kur 
Brandenburgo dykvietė buvo tokia, kokia galėjo būti prieš 
kelis amžius, kol visur nebuvo pradėtos sodinti pušys. 
Smėlėti keliai, reti krūmai, krateriai ir duobės, ir visur 
rusva žolė. Deja, jie nebuvo biologai ir nežinojo daugelio 
pavadinimų. Nors visą laiką ėjo keliais, kažko buvo baugu. 

— O jeigu jie čia prikaišioję minų... - garsiai pagalvojo 
Kerstina Knak. 

— Leisk mane į priekį, - pasakė Jecnikas, - manęs nebus 
gaila. 

Ją tai labai sujaudino, pasirodė, tarsi priešais eitų jos 
pačios labai greitai užaugęs vaikas. 

Aplinkui matė apgriuvusias slėptuves, garažus ir ka- 
reivines. Pilkas tinkas, pilkas betonas. Viskas, ką buvo 
galima paimti, paimta. Jie patys sau atrodė lyg kosminio 
laivo „Enterprise“ keleiviai, ką tik nusileidę į svetimą 
planetą, kurios gyventojai dėl mįslingos epidemijos buvo 

ją apleidę. Tačiau kartais Kerstinai Knak atrodydavo, kad 
iš teritorijos pakraščio kažkas ją atidžiai stebi per žiūro- 
ną. Gal tai vujaristai ar kariškų daiktų kolekcionieriai? 
Gal čia pasislėpę Raudonosios armijos kareiviai, kad 
nereikėtų grįžti į Rusiją? O gal Vilmersdorfo savisaugos 
komiteto vyrai, sekantys Jecniką, kad pagautų jį nu- 
sikaltimo vietoje? Ji prisivertė manyti, kad viską tik įsi- 
vaizduoja. 

— Toliau nepraeisime, - pasakė Jecnikas, - visur aukš- 
tos tvoros. 

Jie atsidūrė tarsi spąstuose. Ji žinojo, kad iki Bernau 
nelikę nė penkių kilometrų, ir Šionau bažnyčia atrodė 
ranka pasiekiama. 

— Tvoroje tikrai bus skylė ir mes galėsime pralįsti, - 
padrąsino save ir Marką. 

Ir išties jie sugrįžo į mišką ir jiems nieko neatsitiko. 
Po pusvalandžio vėl būtų prie.ežero. 

Bet šit atsitiktinai išėjo į smėlėtą kelią, kaitri saulė 
buvo beveik tiesiai virš galvos. Ji sustojo, nusiėmė kup- 
rinę ir išsitraukė kremą nuo saulės. 

— Gal įtrintum nugarą? 

Jecnikas sutiko ir kai jo rankos ėmė švelniai slankioti 
jos karšta oda viršun ir žemyn, ji labai užsinorėjo kažko 
daugiau. Bet kai siekė jo mėlynų džinsų, jis atitraukė 
dubenį. Markas vis dar nebuvo išmokęs atsipalaiduoti, 
jeigu ji imdavosi iniciatyvos. 

— Aš nieko nepasiėmęs, - pasakė jis. 

Ji išsitraukė iš kuprinės prezervatyvų. 

— Jų užteks artimiausiam pusvalandžiui. 

— Čia tiek bimbalų ir musių. 

— Mes nekreipsim į nieką dėmesio. 

— Liaukis, 0 jeigu ateis žmonės. 

— Čia ištisus metus niekas neužklydo. 

Ji pagalvojo, koks dabar būtų buvęs dialogas su Rai- 
neriu. Jie jau gulėtų daubelėje ir jis kutentų žolės stiebeliu 
jautriausias vietas. Ir ji pakęstų jo neišvengiamą sąmojį. 
Raineris: „O Doris, Doris, koks gražus tavo klitoris.“ 
Doris buvo jos antras vardas, kaip motinos. Raineriui ji 
dažnai šaukdavo: „Apsiramink su savo juokeliais, nuo 
jų gali kvanktelėti!“ Tačiau norėjo, kad Markas Jecnikas 
pagaliau pradėtų tyrinėti moters anatomiją. Ji paėmė jo 
smilių ir parodė, kur reikia glostyti ir braukyti. Ją tai 
labai jaudino, o jo ne. Nors tu nusišauk. 

— Apie ką dabar galvoji? Papasakok man... 

— Apie nieką. 

— O kodėl apie nieką? 

— Jeigu aš apie ką nors galvoju, tai... - jis nutilo. 

— ... tai apie mergaites? 

— Taip. 

- Ir ką jos daro? 

Jecnikas abejojo. 

— Nagi, pasakyk man. 

— Tabaluoja aukštyn kojom ant skersinio. 

— Papasakok man, kaip tai atrodo. 

Jis papasakojo, ir ji suprato, kad šiuo punktu jis pa- 
našus į fetišistus, kurie irgi gali tik tada, jeigu prieš akis 
ar rankose turi moteriškas kelnaites ar liemenėlę. Jos 
žvilgsnis nukrypo į raudonom ir baltom juostom dažytą 
užkardą, užtvėrusį miško keliuką. Jis buvo plieninis ir 
pakankamai tvirtas, kad ją išlaikytų. Tačiau kas iš ta bus? 
Viena vertus, jai tai atrodė paika, tačiau kita vertus, 
pakankamai žavu, kad kartą išmėgintų. Ji parodė į už- 
kardą, panašų į skersinį. 

— Gal man?.. 

Ir jis ėmė gaudyti orą kaip astmatikas. 

— Tu neturi sijono. 

— Aš apsijuosiu rankšluostį ir bus sijonas. 

— Gerai... 

Po valandėlės ji jau keliais kabojo ant karties, nespėjus 
jai nė apsižiūrėti, jis jau buvo įėjęs į ją, Ir taip energin- 
gai, kad ji šūkčiojo, rodės, labiau iš skausmo, 0 ne iš 
malonumo, tačiau tai pranoko viską, ką iki šiol buvo 
patyrusi. 

Kai apsivalė „Tempo“ servetėle, o jis smėlyje užkasė 
panaudotą prezervatyvą, jai pasirodė, kad jis pagaliau 
nugalėjo save. Jis išgydytas. 

Jie susikibo rankomis ir nuėjo toliau. Ji galvojo, ar 
vieną dieną jai neištekėti už Marko. Reikia padėti tašką. 
Juk aišku viena: jai tinka tik tokie vyrai, kurie kažkuo 
skiriasi nuo kitų. 

Vakarieniaujant prabangiame „Damsmiulės“ restora- 
ne prie Miulenbeko ežero, ji užsisvajojusi paklausė. 

— Žinai, ko aš norėčiau? 

— Kad nueičiau į virtuvę ir pats tau ką nors paga- 
minčiau? 

— Ne, ne, maistas puikus... 

— Tai tada ko? 

— Užsisakyti čia kambarį ir praleisti naktį kartu. 


- Laba diena. Jūs skambinate Kerstinai Knak. Deja, 
šiuo metu manęs nėra namuose. Tačiau galite po signalo 
pasakyti savo pavardę ir telefono numerį, aš jums pa- 
skambinsiu. Ačiū, iki. 

— Tu, purvina kekše. Kas susideda su vaikų prievar- 
tautojais, tas padugnė. Palauk, palauk tu man, aš tavę 
greit nudėsiu. Kartu su tavo kuiliu, kai jūs barškinsitės. 

Diena klinikoje buvo sunki ir ji beveik nematė Marko 
Jecniko. Nuo nakties „Damsmiulėje“ buvo praėjusi pusė 
savaitės, tačiau nieko svarbaus neįvyko. Ji, pasirodo, be 
reikalo bijojo, kad Markui atsakys butą. Buto šeimi- 
ninkas arba neskaitė laikraščių, arba neįsivaizdavo, kad 
Markas J. galėtų būti vienas iš jo nuomininkų. Tačiau 
galbūt jis atostogavo kokiuose nors Karibuose. 

— Kerstina, SPD* ką tik atvežė moterį su ūmine psi- 
choze. Ar tu negalėtum?.. - Jos kolega gydytojas vėl labai 
skubėjo. 

- Žinoma, priešingai jums, vyrams, aš visada galiu. — 
Ji prisiminė savo pirmąją praktiką, kai vienas gydytojas 
mirė iš juoko jai paklausus, kodėl SPD siunčia į ligoninę 
psichiškai nesveikus žmones. „Ji duoda siuntimus vi- 
siems, kas už ją nebalsuoja.“ Paskui ji išsiaiškino, kad 
SPD yra socialinė psichiatrijos tarnyba. Moteris, kurią 
minėjo kolega, buvo apie keturiasdešimties metų, gana 
stambi ir baisiai nerami. 

— Padėkite, - šaukė ji. - Vyras, gyvenantis virš manęs, 
nori užpilti mano butą vandeniu. Prasidėjo tvanas. Jis 
manęs nekenčia ir nori mane paskandinti. Dėl to, kad 
nemiegu su juo. 

Kerstina Knak įsivaizdavo, kaip jai kilo tokia bepro- 
tiška mintis: ta moteriškė matė televizijos laidas apie 
potvynius Lenkijoje, Čekijoje ir Austrijoje ir perkėlė tuos 
vaizdus į savo gyvenimą. Vyras, gyvenantis virš jos, buvo 
tikrai romus žmogus, nebent šiek tiek ilgiau pastovėdavo 
po dušu. Tačiau ji net nebandė atkalbėti moters nuo min- 
ties apie tvaną, nes jau Blewer buvo parašyta: „kliedesių 


* Vokietijos socialdemokratų partija (Sozialdemokratische Partei 
Deutscblands). 

neišsklaidys jokie racionalūs argumentai“. Ji greitai aki- 
mis permetė tarnybos pranešimą ir perskaitė, kad moteris 
iš pradžių šuns išmatomis ištepė to vyro duris ir tada visa 
gerkle ėmė šaukti: „Čia gyvena niekšas, dabar visi tai 
matote!“ Paskui išėjo į balkoną ir šaukė praeiviams: „At- 
sargiai, čia gyvena vaikų prievartautojas!“ Vadinasi, bu- 
vo skaičiusi straipsnį apie Marką Jecniką ir savaip jį 
„perdirbusi“. Tikriausiai jai atrodė, kad ji yra maža mer- 
gaitė, kuriai gresia pavojus. 

— Aš paimsiu kirvį ir jį sukaposiu! - šaukė ji ir norėjo 
ištrūkti iš stipriai ją laikiusių sanitarų. Vienas jų buvo 
Markas Jecnikas, tai atrodė kaip absurdo teatras. 

Kerstina Knak žinojo, kad niekas čia nepadės. Šiai 
moteriškei pradžiai reikia suleisti 5-10 miligramų taze- 
pamo, bet ne daugiau, antraip nebus galima nustatyti 
tikslios diagnozės. 

— Ponia, jums reikia nusiraminti... - Pavardės ji neži- 
nojo. - Norėčiau, kad pabūtumėte čia kelias dienas ir aš 
galėčiau ramiai jus apžiūrėti. - Anamnezei reikėjo laiko, 
o manijos priepuolis turėjo būti pasibaigęs. - Jeigu sutik- 
site, viskas bus daug paprasčiau... 

— Mano katės! - dejavo ponia. 

— Mes jomis pasirūpinsime... 

Kitą pacientą atvežė iš miesto traukinių stoties: iš 
pradžių jis bėgiojo aplink stotelės prižiūrėtojo namelį, 
o paskui ėmė kaišioti žmonėms duonos gabaliukus ir 
šaukti: „Aš esu Jėzus ir dalinuosi duona su savo moki- 
niais“. Klinikoje jį ištiko stuporas, tai yra jis sustingo, 
pakreipęs galvą į šoną, pakėlęs akis į lubas ir išver- 
tęs jas taip, kad buvo matyti tik baltymai. Ji užrašė 
kartotekos kortelėje „mutizmas“ ir „katatoninė būk- 
lė“, bet nežinojo, ką su šiuo vyru daryti. Kartais tokių 

pacientų būklė komplikuodavosi, todėl nusprendė pir- 
ma ištirti jo fizinę būklę, galbūt padaryti elektroen- 
cetalogramą. 

Taip praėjo visa popietė. Viena pagyvenusi moteris 
buvo visiškai praradusi nuovoką ir nebežinojo, kas ji 
tokia ir iš kur; tėvai atvežė šešiolikametę dukrą, nes ši 
vis tvirtino šiandien pat nusižudysianti. Inžinierius, kūręs 
specialias kompiuterio programas, buvo apimtas panikos 
1r bijojo mirti nuo infarkto. Kai stovėjo prieš ją, jam 
drebėjo akių vokai, lūpos ir rankos. Jis prakaitavo lyg 
turėtų temperatūros, jam trūko oro. Ji užrašė „tachi- 
kardija“, „tremoras“, „dispnėja“ ir pasidomėjo panikos 
priežastimis. 

— Aš nuolatos matau, kaip krinta lėktuvai ir lekia pro 
mano langą. 

— Jūs gyvenate Reinikendorfe, prie Tėgelio nusileidimo 
tako? 

— Taip. 

— Dieve! 

Pagaliau sėdo ant dviračio važiuoti namo ir atsisvei- 
kindama pasakė budėtojui, kad jeigu ir toliau viskas taip 
eis, ją pačią greitai reikės gydyti. Už Špandau leidosi 
saulė - vaizdas lyg saldžiame paveiksle ir ankstesnių laikų 
poetai būtų rašę apie „nuostabias spalvas“, tačiau jai 
atrodė, kad jau lapkritis. Viskas atrodė pilka. Sau ji diag- 
nozavo „piktybinę išsekimo depresiją“. Ką daryti? Nu- 
siprausti po karštu dušu, išgerti taurę raudono vyno, 
pavartyti madų žurnalus. 

Atsakiklio ekranas rodė raudoną vienetą ir ji pagal- 
vojo, kas galėjo paskambinti: Tabėja ar Markas Jecnikas? 
Kupina vilčių paspaudė pilką mygtuką su užrašu ŽINU- 
ČIŲ IŠKLAUSYMAS. 

- Tu, purvina kekše. Kas susideda su vaikų prievar- 
tautojais, tas padugnė. Palauk, palauk tu man, greit aš 
tave nudėsiu. Kartu su tavo kuiliu, kai jūs barškinsitės. 

Ji sustingo. Negalėjo patikėti tuo, ką išgirdo, tačiau 
nelabai ir nustebo, nes jau seniai laukė panašaus skam- 
bučio. Balsas buvo tarsi dirbtinis, sukurtas kompiuterio. 

Štai ir sulaukei. 

Keletą sekundžių galvojo tik apie tai. Lyg gydytojas 
būtų pasakęs, kad serga krūties vėžiu. Ji galėjo mirti, 
tačiau turėjo ir realų šansą išgyventi. Tiktai reikėjo sau- 
gotis ir daryti viską, kas įmanoma. 

Iškart eik į policiją. 

Sekė mintis, bet ji visai nedžiugino, nes jos santykiai 
su šios profesijos žmonėmis buvo ne patys geriausi. Ži- 
noma, esama išimčių, tačiau apskritai kiekvienas polici- 
ninkas jai buvo fašistuojantis 72ačo, apsuptas šlykščios 
vyrų sąjungos, jie dangstė vienas kitą, jei kuris žiauriai 
pasielgdavo su užsieniečiu, leidosi paperkami raudonųjų 
žibintų gangsterių ar be sąžinės graužimo naudodavosi 
apsvaigusiomis moterimis išblaivinimo kamerose. Ji ži- 
nojo, kad yra neobjektyvi, tačiau iki šiol nepajėgė suval- 
dyti savo baisaus įniršio. 

Ką daryti? Iš pradžių geriau nieko. Ji nutildė telefoną 
ir atsakiklį ir praleido vakarą kaip buvo numačiusi. Ta- 
čiau atsigulus miegoti apėmė smaugianti baimė. Jei lauke 
kas nors įliptų į medį, galėtų lengvai ją nudėti - jos lova 
stovi prie sienos. Ji nuėjo į kamarėlę, kur nebuvo langų, 
ir atsigulė ant seno čiužinio, tačiau tai atrodė kvaila. Vis 
galvojo, kas gi skambino. Kokia nors dešinioji galabin- 
tojų grupuotė ar buvusių Jecniko aukų artimas žmogus? 
Juk tos mergaitės dabar jau tokio amžiaus, kad turi drau- 
gų, ir jeigu jie - nepavykus pasimylėti — sužinojo apie 

traumą, kuri sugadino jų draugėms gyvenimą, tai galėjo 
taip pasielgti. Matant savo didžiąją meilę kenčiant, galėjo 
„perdegti saugikliai“, juoba kad tai lietė ir patį. Tačiau 
kad ir kas šautų į ją ar Jecniką, sugautas taptų dar nelai- 
mingesnis. Tad reikėjo jį sulaikyti nuo šio nusikaltimo. 

Rytą, nepaisydama savo antipatijų, nuvažiavo į po- 
licijos skyrių Keito gatvėje, prieš tai telefonų knygo- 
je suradusi, kad jos reikalas labiausiai atitiktų rubriką 
„Nusikaltimai prieš žmogų“. Tačiau jai niekas negalėjo 
padėti ir siuntinėjo nuo vieno pas kitą, kol pagaliau pa- 
kliuvo pas senstelėjusį pareigūną, neseniai su pagyrimu 
baigusį tobulinimosi kursus, kaip nuraminti susijau- 
dinusius piliečius. Ji padavė savo diktofoną ir daug 
sykių persuko atsakiklio juostelę, tačiau jis beveik ne- 
reagavo. 

„Tu, purvina kekše. Kas susideda su vaikų prievar- 
tautojais, tas yra padugnė. Palauk, palauk tu man, greit 
aš tave nudėsiu. Kartu su tavo kuiliu, kai jūs barškin- 
sitės.“ 

Ji sustabdė juostelę ir suriko: 

— Mielas pone Ecveileri, jei čia nėra grasinimas nu- 
žudyti, tada pasakykite, kaip jis skambėtų. 

— Miela daktare Knak, aš esu žmogžudysčių skyriaus 
viršininkas ir galiu jumis rūpintis tik tada, kai jau būsite 
nužudyta. 

Ji vos nesprogo iš pykčio. 

— Tai juk grynas cinizmas. 

— Ne, tai realybė. - Ecveileris nebuvo piktybiškas, tik 
senas vilkas. 

Kerstiną Knak užplūdo neviltis. 

— O ką man iki tol daryti? 

Ecveileris prabilo tėviškai: 

— Dėl tokio skambučio aš negaliu paskirti jums ap- 
saugos. Mūsų šalis labai neturtinga, jūs pati tai žinote. 
Jei ne, paklauskite mūsų finansų ministrės. 

Neapykanta tai damai juos suartino ir jai įsižiebė viltis, 
kad kriminalistai jos nepaliks bėdoje. 

— Ar galite laboratorijoje ištirti juostelę ir sužinoti, kas 
ten?.. 

— Žinoma, padėkite ją tenai. - Jis parodė į dešiniąją 
savo rašomojo stalo pusę, kur krūvelėmis gulėjo bylos. 

Ji neatlyžo: 

- Jecnikui gresia dar didesnis pavojus negu man. Su- 
sikūrė vadinamasis savisaugos komitetas, nes kažkas jį 
atpažino. Čia galėtų būti jų darbas. Tai reikėtų patik- 
rinti. 

Ecveileris su tuo nesutiko ir nukrypo į bendresnius 
dalykus: 

— JAV yra miestų, kuriuose kaimynams oficialiai pra- 
nešama, kad pavojingi nusikaltėliai atliko bausmę ir vėl 
atsidūrė laisvėje. 

— Bet su šitokia žyme nė vienas negali resocializuotis. 

— Kas niekada nebuvo socializuotas, negali ir resocia- 
lizuotis. 

Kriminalistas vartojo tuos pačius terminus kaip ji savo 
pranešimuose, ir tai ją labai nustebino. 

— Kam jūs tai sakote, - atsiduso ji. - Apie visuomenės 
bejėgiškumą dabar nekalbėkime. Tačiau jeigu aš rūpi- 
nuosi nusikaltėliu ir stengiuosi pataisyti, kas dar įma- 
noma, tai valstybė turi mane bent jau saugoti, kad manęs 
nenugalabytų. 

Ecveileris truputį sušvelnėjo. 

— Mes patikrinsime šį skambutį. Tačiau jau dabar galiu 
pasakyti: balsas dirbtinis ir tikrai skambinta iš automato. 


80 


Tiek ji žinojo dar vakar vakare. 

— Ką man dabar daryti? 

Ecveileris pasižiūrėjo į ją ir priminė jai senstelėjusį Vilį 
Milovičių. 

— Jūs klausiate manęs kaip policijos komisaro, ne kaip 
privataus Žmogaus? 

— Taip, žinoma. 

— Be reikalo neprovokuokite tų žmonių ir pasisau- 
gokite. 

Ji pasijuto apknista ir įniršusi pašoko. 

- Širdingai dėkoju už puikius patarimus. Iki pasima- 
tymo! 

— Tikiuosi, kad neteks, - nusijuokė Ecveileris. 

Ji užtrenkė paskui save duris ir nuėjo į artimiausią 
kavinę išgerti pi7a colados. 


Markas Jecnikas labai greitai suprato, kad „Sudaužyto 
ąsočio“ restoranas yra siaubas kiekvienam gurmanui, 
užsukusiam paskanauti, tačiau jam galėtų būti ideali 
pradžia. Savininkas, įpusėjęs ketvirtą dešimtį žmogus su 
kasa ir odine liemene, atrodė tikras kairuolis, o tokie 
žmonės, Jecniko manymu, nelabai bijojo kontaktų su 
nuteistaisiais. Priešingai, visada džiaugdavosi ir girdavosi, 
jeigu kuo prisidėdavo prie suklupusiojo resocializacijos. 

'— Aš irgi beveik kaip sėdėjęs, - pasakė gastronomas, 
perskaitęs Jecniko biografijos pasažą. - Šešerius metus 
studijavau universitete germanistiką. Mano motina yra 
vyresnioji vokiečių kalbos ir istorijos mokytoja, o tėvas — 
didelės leidyklos redaktorius. Mano disertacija buvo apie 
Kleistą, o virto mano paties „Sudaužytu ąsočiu“. Tikiuo- 
si, kad nutuokiate apie viduramžių virtuvę? Galbūt ga- 
lėtume sukurti „kaimo teisėjo Adamo patiekalą“... 


- Žinoma, - nusijuokė Jecnikas ir pradėjo fantazuoti, 
nors supratimo neturėjo, kas buvo tas sumautas kaimo 
teisėjas. - Truputis ką tik medžioklio nušauto elnio mė- 
sos, ant viršaus bruknių ... kaip šviežiai nuleisto paka- 
ruoklio kraujo. 

— Puiku. - Eksgermanistui, save vadinančiam medie- 
vistu, tai labai patiko, ir jis savo netvarkinguose stal- 
čiuose ėmė ieškoti darbo sutarties blanko. - Dėl manęs 
galime tuoj pat sudaryti sutartį. 

— Dėl manęs taip pat. 

Markas Jecnikas jau seniai jautėsi toks laimingas. 
Mat jis baisiausiai nekentė Kerstinos klinikos. Visą die- 
ną išbūti tarp psichiškai nesveikų žmonių jam buvo pra- 
garas, nes žinojo, kad gali visą likusį gyvenimą praleisti 
tokioje įstaigoje. Nusikals ir iki savo dienų galo tupės 
su psichais. 

— Pas mane jau dirbo vienas ekskalinys ... padavėju, 
toks Nikas... - burbėjo sau panosėje šeimininkas, ieško- 
damas sutarties. - Automobilių plėšikas ir vagis... Kuo 
nusikaltote jūs? 

Šio klausimo Jecnikas visoje į darbą priėmimo pro- 
cedūroje bijojo labiausiai. Meluoti negalima, tai buvo 
aišku, tačiau negalėjo pasakyti ir visos tiesos. Taigi jis 
sumurmėjo esą turėjęs reikalų su mergaitėmis. 

— Aha, suprantu... - Gastronomas išsišiepė. —- Sute- 
neris? 

Jecnikas linktelėjo. Kas jam daugiau liko? 

— Ir kas jus vėl atvedė į teisingą kelią? 

— Mano draugė. Ji gydytoja. 

Viskas būtų buvę gerai, jei tuo momentu nebūtų su- 
skambėjęs telefonas. 

— Atsiprašau... 

Šeimininkas pakėlė ragelį, nuobodžiaujančiu balsu 
pasakė savo pavardę, tačiau staiga krūptelėjo ir išraudo, 
nes išgirdo žodžius, kurių labiausiai bijojo: 

— Skambina žmogus, norintis jums tiktai gero... - Re- 
ketas! Štai atėjo ir jo eilė. 

Tačiau šį sykį apsiriko. 

— Jeigu skaitote laikraščius, tai turėtumėte žinoti, apie 
ką kalbu, - toliau dėstė skambintojas. 

— Ne... 

— Apie tą vaikų prievartautoją, kuris vėl laisvėje, tą 
Marką J. arba Jecniką. Dabar jis sėdi pas jus ir, žinoma, 
prašosi darbo. Jeigu jį priimsite, tai greitai būsite vie- 
nintelis, kam jis virs. Iki. 

Šeimininkas padėjo ragelį ir pasižiūrėjo į Jecniką. Šiam 
nereikėjo daug pastangų, kad viską suprastų iš jo veido, 
be to, girdėjo pokalbį, nes skambinęs žmogus kalbėjo 
pakankamai garsiai. 

— Taigi viskas aišku, - pasakė Jecnikas ir atsistojo. 

— Taip. Man labai gaila. 

— Man taip pat. 

Šeimininkas palydėjo jį iki durų, tačiau nepadavė ran- 
kos. 

Jecnikas stovėjo gatvėje apimtas bejėgystės ir kurį laiką 
nesuvokė, kur jis yra - Hamburge, Bremene, Miunchene 
ar Berlyne. Kokiu autobusu čionai atvažiavęs, kokiu trau- 
kiniu? Jis nukakęs gana toli, kažkur į pietus. Jis ėjo ir 
ėjo, ir iš Kerstinos žinojo, ką tai reiškia: tai bandymas 
pabėgti pačiam nuo savęs. 

Pradėjo lyti, ir temperatūra greit nukrito iki šešioli- 
kos laipsnių - kaip rudenį. Dabar jis buvo kažkur Lich- 
tenradėje. 179-asis autobusas važiavo iki Lichtenradės 
traukinių stotelės ir pagal grafiką - iki galinės dar trys 

sustojimai. Jecnikas susimąstė. Kitas autobusas turėjo 
atvažiuoti po šešių minučių, ar jo laukti? Ne. Jis bijojo 
įlipti į autobusą. Bijojo, kad visi į jį spoksos. Štai įlipo 
vaikų prievartautojas. Jis matys, ką jie galvoja. Geriau 
eis pėsčiomis. 

Gatvės buvo tuščios. Daugelis žmonių išvykę atostogų, 
o vaikai, siautę čia, kur mažai automobilių, tokiu sumau- 
tu oru verčiau sėdėjo prie televizorių arba kompiuterių. 

Jis išskleidė skėtį ir ėjo kaip tuneliu. Jam nerūpėjo, kas 
yra kairėje ir dešinėje, tai buvo tarsi juoda siena. Išsi- 
gandęs atsigręžė, kai už nugaros staiga kažkas sužvangėjo 
ir subarškėjo. Kokių aštuonerių metų mergytė buvo jį 
pasivijusi su savo nauju kalnų dviračiu ir norėjo aplenkti 
sukdama į kairę, tačiau paslydo ant šlapio grindinio. Kie- 
tos padangos buvo pritaikytos važiuoti smėliu, o ne tokia 
danga. Mažylė slydo gatve kairiuoju šonu ir galva tren-- 
kėsi į kelkraštį. Sijonas užvirto, o iš paskos atbildėjęs dvi- 
ratis vairu atsitrenkė į pilvą. Ji gulėjo be gyvybės ženklų. 

Jecnikas pritūpė prie jos ir pakišo po galva suskleistą 
skėtį. Jis apsižvalgė. Netoliese nieko nebuvo ir gretimuose 
namuose niekas nepastebėjo, kad mažylė pargriuvo. Ji 
atsimerkė ir sudejavo: 

— Galvą... Pilvą. 

Jecnikas išsitraukė „Tempo“ servetėlių, vieną išskleidė 
ir uždėjo jai ant smilkinio, ant žaizdos. Tada pradėjo 
masažuoti mergytės pilvą. Jos kelnaitės buvo baltos su 
gėlytėmis ir mažais geltonais meškiukais. 


Kerstina Knak iki šiol mielai važiuodavo pas Jecniką į 
Vilmersdorfą traukiniu. Hermsdorfe sėsdavo į pirmąjį 
numerį, važiuojantį Vanzės pusėn, po šešiolikos sustoji- 
mų ir trisdešimt šešių minučių reikėjo išlipti ir Šioneberge 

persėsti į 45-ąjį ar 46-ąjį ir po trijų minučių būdavo vie- 
toje, Federacijos aikštėje. Traukiniuose visada būdavo sė- 
dimų vietų ir ji išnaudodavo laiką skaitydama. 

Tačiau šiandien bijojo važiuoti traukiniu. Kriminalistai 
jai atsiuntė juostelę su tuo mistiniu grasinimu ir ji, kaip 
kvailė, dar sykį perklausė. 

„Tu, purvina kekše. Kas prasideda su vaikų prievar- 
tautojais, tas padugnė. Palauk, palauk tu man, greit aš 
tave nudėsiu. Kartu su tavo kuiliu, kai jūs barškinsitės.“ 

Tai niekaip neišėjo iš galvos. Per savo profesinę kar- 
jerą buvo mačiusi užtektinai „kvanktelėjusių“ vyrų ir 
moterų, iš kurių galėtų tikėtis panašių grasinimų. Nėra 
ko galvoti apie tokius, kurie kėsinosi į Oskaro Lafon- 
teno ir Volfgango Šoiblės gyvybę. Į ją nebūtinai gali 
šauti. Gal bandys pastumti po traukiniu. Stovėjo dabar 
Hermsdorfo stotyje ir ne priėjo prie perono krašto kaip 
paprastai, kad pamatytų atvažiuojantį traukinį iš Ero- 
nau pusės, o atsirėmė nugara į statybų informacinę len- 
tą. Iš čia viską matė ir niekas negalėjo nepastebėtas 
prislinkti iš už nugaros. 

Tačiau kėlė nerimą ir dar kažkas - vakarykštis Tabėjos 
skambutis. 


— Klausyk, man baisu dėl tavęs. 

— Kodėl tau baisu dėl manęs? 

— Dieve, kodėl! Jecnikas ir tave veda į pražūtį. Būtinai 
turi su juo išsiskirti. 

— ... veda į pražūtį. Tu, rodos, per daug prisiskaičiusi 
romanų. 

— Kerstina, aš prašau!.. 

— Tabėja, aš prašau!.. 

— Jis kaip kontaktiniai nuodai: kiekvienas, su juo susi- 
dūręs, anksčiau ar vėliau žūsta. 

— Aš ne, aš tokiems dalykams atspari. 

— Ne. 

— Tabėja, užteks. 

— Taip, užteks - bet draugauti su Jecniku! Aš slapta 
viliuosi, kad greitai tikrai atsiras, kas jį... 

— Atsiprašau, aš jį myliu. 

— Aš tave irgi myliu ... kažkaip... 


Ir draugė padėjo ragelį. Ką ji pasakė, nedžiugino, ta- 
čiau jos susirūpinimas buvo kažkaip suprantamas. Kaž- 
kaip... Visi šioje visuomenėje buvo kažkaip teisūs, ką nors 
sakydami. Kalbos apie vertybių žlugimą - nesąmonė, 
tačiau per daug žmonių šiais laikais turi per daug savo 
vertybių. Kažkaip reikia gailėti tokių žmonių kaip Mar- 
kas Jecnikas ir stengtis, kad jie vėl būtų integruoti į vi- 
suomenę, tačiau jie kažkaip kelia nuolatinę grėsmę ir yra 
kažkaip teisėta norėti, kad jie kuo greičiau dingtų iš aki- 
račio - kažkaip... O Tabėja ją kažkaip mylėjo. Gerai, o 
kaipgi? 

Atvažiavo traukinys ir Kerstina Knak įlipo. Kad čia 
buvo ne Fronau traukinys, o pravažiuojantis, starta- 
vęs Oranienburge, ji kažkaip užuodė. Matyt, iš vis dar 
naudojamų senųjų VDR dezinfekcijos medžiagų. Keli 
trumpai kirpti vaikinai sėdėjo gale, aiškiai to tipo, kurie 
Malove bei kitur medžioja ir užmušinėja užsieniečius 
arba Dolgenbrote padeginėja imigrantų bendrabučius. 
Toks galėjo įšnekėti grasinimus į jos atsakiklį. Ne, toks 
niekada nebūtų pasakęs „kekšė“. Iš šio žodžio galima 
spręsti apie aukštesnį išsilavinimą, ir iš „barškinsitės“. 

Vitenau. Ji žinojo šios vietovės istoriją. Tik spėdavai 
atvažiuoti į Berlyną, ją iškart kas nors papasakodavo. 
Kad Vitenau anksčiau vadinosi Daldorfu ir išgarsėjo vi- 
same mieste savo beprotnamiu, kaip tada nekaltai buvo 

sakoma. Juoba kad buvo ir 68-oji tramvajų linija, va- 
dinamoji „bepročių linija“, jungianti Daldorfą su kitu 
Berlyno beprotnamiu - Hercbergo ligonine. Būtent. Tuoj 
po amžių sandūros gyventojų bendrija pareiškė, kad Dal- 
dorfo žmonės nebegali pasakyti savo adreso, o prekyba 
1r visa kita labai nuo to kenčia, nes kiekvienas daldorfietis 
automatiškai laikomas pamišėliu. Jie tikėjosi, kad bus 
kitaip pakeitus pavadinimą. Tačiau vietoj: „Jeigu tu ir 
toliau taip darysi, pakliūsi į Daldorfą!“, dabar berlynietis, 
bakstelėjęs sau į smilkinį, sakydavo: „Jeigu tu ir toliau 
taip darysi, pakliūsi į Vitenau!“ Tiktai pavadinus ligoninę 
Karlo Bonheferio nervų klinika, žmonių vadinama „Bo- 
nio ranča“, vietovės pavadinimas prarado neigiamą pras- 
mę ir jį buvo galima grąžinti, ypač jei Karlas Dalas būtų 
atvykęs kaip garbės svečias. Kerstinai Knak tai patiktų, 
nes ji nuo seno mėgo tą linksmintoją, o eiles „Aš pa- 
žinojau mergaitę iš Vedingo, kuri mėgo tik petingą“ buvo 
įsiminusi amžiams. 

Dabar visąlaik važiavo palei buvusią sieną. Platus mir- 
ties ruožas tebedryksojo kaip ilgam paliktas pūdymas. 

Vilhelmsrū. Ji žinojo, kad anksčiau iš čia pūškuodavo 
traukinys, vežantis minias berlyniečių į Šrofheidę. 

Ji pavargo, tačiau nedrįso užmerkti akių. 

Šionholcas. Ji pagalvojo, kad galbūt reikėtų išlipti čia 
1r palaukti dvidešimt penktojo iš Tėgelio einančio trauki- 
nio, kad suklaidintų galimus persekiotojus, tačiau neišlipo. 

Volanko gatvė, Bornholmo gatvė, Sveikatos šulinys. 
Čia, kiek ji žinojo, formavosi didysis Šiaurės žiedas, įvai- 
rių miesto ir tolimojo susisiekimo traukinių mazgas, vyko 
ne tokia gigantiška statyba kaip Potsdamo aikštėje, ta- 
čiau vyko. Ji džiaugėsi naujuoju Berlynu. Jei tau dar bus 
lemta jį bamatyti... Ši mintis plykstelėjo kaip ugnis, kaip 

reaktyvinio naikintuvo sprogimas, nuaidėjęs virš tykaus 
javų lauko. 

„Prašome pasitraukti nuo durų!“ Traukinys važiavo 
toliau. Kairėje vis dar riogsojo daugiaaukščiai nacių bun- 
keriai. Niekas negalėjo jų susprogdinti. 

Humboltų giraitė. Ji nužvelgė sutvarkytą senosios Šte- 
tino stoties aplinką ir Berlyno centro bokštus: katedra ir 
sinagoga pirmiausia krito į akį. Paskui nėrė į tunelį. Visi 
traukinio langai buvo atidaryti, tad vagone kilo baisus 
triukšmas. 

Šiaurinė geležinkelio stotis, Oranienburgo gatvė. Bu- 
vusios šmėklų stotys. 

Frydricho gatvė. Kiek kartų ji buvo čia išlipusi su lei- 
dimu įvažiuoti į VDR rankinuke. 

Unter den Linden, vis dar niūri, Potsdamo aikštė, An- 
halto geležinkelio stotis, abi restauruotos. Tačiau baltos 
plytelės, jos nuomone, darė jas panašias į ligoninę. 

Jorko gatvė. Traukinys vėl išlindo iš tunelio ir važiavo 
tarsi kokiu kanjonu: abipus vien aprūkusių namų fron- 
tonai. 

Šionebergas. Reikia persėsti - užkopti į viršų ir pereiti 
į žiedo stotį. Aukštoje salėje, nepaisant visų piliastrų ir 
elektros laidų, knibždėte knibždėjo balandžių, ir ji turėjo 
labai saugotis, kad šie jos neapterštų. 

Automatinė rodyklė parodė: „Mergelių dykra“. Keis- 
ta, kad jos draugės dar nebuvo atkreipusios dėmesio į tą 
pavadinimą. 

Atvažiavęs iš Kenig-Vusterhauzeno traukinys savo spal- 
va buvo panašus į kokakolos skardinę. Ji įlipo, bet ne- 
atsisėdo, nes liko tik dvi stotelės. 

Išlipusi Federacijos aikštėje paėjo gatve žemyn, už švie- 
soforo praėjo retenybe tapusį mažą kino teatrą, Federa- 

cijos aikštės pakraštyje esančią studiją, kur kaip tik buvo 
rodomas „Gyvenimas - tai statyba“ (20 val.) ir „Panelės 
Smilos sniego jausmas“ (22 val.), ir už poros metrų —- 
praėjusi pro didžiulius Carito senelių namus - jau buvo 
Tiubingeno gatvėje. 

Kaip ir visus, gyvenančius užmiestyje, dideli nuomo- 
jami namai miesto centre ją ir žavėjo, ir erzino. Viena 
vertus, tai miesto atmosfera, tiesiog verdantis gyvenimas, 
kita vertus, grūstis, triukšmas ir purvas. Žmonės čia gy- 
vena per tankiai, tarp mūrų, o dangų gali matyti tik 
aukštai užvertę galvą. Eidama per vidinį kiemą pasijuto 
lyg kalėjime išvesta į pasivaikščiojimą. Įkyriai dvokė pi- 
giais dažais. Labiausiai ją erzino triukšmas, be to, atrodė, 
kad jis sklinda iš Marko langų. Technomuzika. Berlyną 
buvo užvaldęs Meilės paradas. 

Jos spėjimas pasitvirtino, nes kai įėjo į šoninio prie- 
stato laiptinę, viršuje išgirdo beldimą į duris ir vienos 
ponios riksmą: 

— Pone Jecnikai, tylos! Antraip iškviesiu policiją! Ga- 
lima išprotėti. 

Kerstina Knak pasileido į viršų. Ji nebuvo pratusi lai- 
pioti laiptais ir beveik nesportavo, todėl greitai atsakė 
kojos ir kvėpavimas. Pūtuodama užkopė į viršų ir pa- 
skambino. Iš pradžių vieną, paskui daug sykių, pagaliau 
emė belsti. Viduje jokio garso, tik šalia gyvenantis nuo- 
mininkas atidarė duris. 

— Galite kiek norite skambinti, jo nėra, - pasakė jis ir 
nelabai draugiškai dėbtelėjo į ją. 

Tai buvo jaunas berlynietis, kokių ji nemėgo: rau- 
meningas, pigus, primityvus, apsirengęs papūgos spalvų 
treninginėmis kelnėmis ir atbulai užsidėjęs beisbolo ke- 
purėlę. 

Ji labai stengėsi jo nematyti ir daugiau pati sau pasa- 
kė, kad pas Marką Jecniką groja muzika. 

— Keista... 

Kaimynas priėjo arčiau ir beveik prisiglaudė prie jos. 

Kerstina pasitraukė į šoną ir sušuko: 

— Markai, atidaryk, tai aš, Kerstina... 

— Sveika, Kerstina, - išsišiepė kaimynas. - Jo nėra... 
bet aš turiu raktus. 

— Tada prašau jus juos atnešti, - riktelėjo Kerstina 
Knak, suveldama frazės viduryje įvardžius. 

— Aš ne Jusjusas, o Simonas, - kiauktelėjo Markaus 
kaimynas. 

— Simonai, būk geras, atnešk raktus, galbūt jam kas 
nors atsitiko. 

— Ar užeisi pas mane? 

— Ne. Greičiau! - Kerstina įstūmė jį pro duris. Ji turėjo 
patirties su nepaklusniais pacientais, o iš jėgos, kuria 
suėmė jo žastą, jis turėjo suprasti, kad ji moka dziudo ar 
kažką panašaus. Šiaip ar taip, jis greitai grįžo su Marko 
buto raktais. 

Kerstina Knak pakankamai ilgai dirbo psichiatrijos 
pirmojoje pagalboje, kad numanytų, ko dabar gali tikėtis, 
tad liko cool kaip lėktuvo pilotas, kuris žino, kad po 
poros sekundžių jie trenksis į stačią uolą, ir sako: „Gerai, 
kad bent kuro užteks“. Ji įsivaizdavo Jecniką gulintį 
kraujo klane viduryje koridoriaus. Tačiau sykiu suvokė, 
kad šis vaizdas iškilo jos vaizduotėje ir tam, kad netaptų 
tiesa. Kas bijo, tas parodo nuolankumą dievams, ir tie jo 
pasigaili. 

Kai jie atidarė duris, pasirodė, kad vaizduotė ir realybė 
beveik visiškai sutapo: Jecnikas tikrai gulėjo didžiuliame 
kraujo klane viduryje koridoriaus. 

— Štai jis! - suriko kaimynas. - Guli persipjovęs venas. 
Ji puolė prie telefono. 
— Greičiau, greitąją... 


Manhardas sėdėjo savo kabinete ir peržiūrinėjo senas 
bylas. Tačiau jam daug labiau rūpėjo pranešimai iš šių 
metų Meilės parado. Tagesspiegel tyčiojosi: „Miesto ža- 
lieji plaučiai vakar prieš pietus skleidė šlapimo ir alaus 
dvoką - Didysis Zoologijos parkas vėl tapo „nacijos iš- 
viete“ ir „šiukšlynu“.“ Pagal aplinkos apsaugos sąjungos 
apskaičiavimus, žemė sugėrė septynis šimtus penkias- 
dešimt tūkstančių litrų šlapimo, o paliktų šiukšlių kalnai 
svėrė apie du šimtus tonų. Buvo susirinkę beveik mili- 
jonas technomuzikos fanų. „Zoologijos parke jausmų 
sumaišty reiveriai šoka taikiame chaose“, - rėžė akį stam- 
bi antraštė. Tarp to milijono buvo ir Heikė, ir tai jam 
nelabai patiko. „Jei jie tave mirtinai sutryps, aš liksiu 
vienas su vaiku.“ „Tu paprasčiausiai pavydi, kad pats 
negali pasismaginti“. 

Viena vertus, kita vertus... Jį dar labiau nervino tai, 
kad nebegalėjo turėti tvirtos nuomonės. Viena vertus, 
nuniokoti Zoologijos parką buvo didžiulė kiaulystė, kita 
vertus, Berlynui ir jaunimui tas Meilės paradas buvo 
gerai. Jis ėmė ilgėtis biblinio „Tavo kalba tebus taip, taip 
ir ne, ne“ ir naujo aiškumo. Tačiau gal nereikia tiek daug 
galvoti, geriau dirbti. Kaip senas Fontanė gerbėjas jis 
žinojo: „Darbas daro žmogų ramų“. 

Ir tarsi tas Brandenburgo šviesulys, kurio šimto metų 
mirties metinės ką tik buvo, tai būtų išgirdęs, į jo kabinetą 
įsiveržė Jaica Tėcman. 

— Klausyk, mes turim darbo! 

— Kas atsitiko, ką nors nuknekcino Meilės parade? 

— Ne, Vilmersdorfe, Tiubingeno gatvėje. Tik bandė 
nusižudyti, guli Gertrūdos ligoninėje. 

Manhardas atsistojo ir susirinko savo penkis daik- 
tus. 

— Ar jau žinoma kas toks?.. 

— Taip, tas vaikų prievartautojas iš Kiselno. 

— Aha?.. - Manhardo veidas persikreipė kaip prie- 
kurčio ir jis pridėjo dešinę ranką prie ausies. 

- Tas, kuris užpuldinėjo mažas mergaites kažkur Šiau- 
rės Vokietijoje, o dabar vėl paleistas ir... 

Manhardas prisiminė: 

— Aha, tas, dėl kurio susikūrė savisaugos komitetas, 
neišleidžiantis jo iš akių. 

— Būtent. 

— Panašu į privatų mirties nuosprendį. 

Jaica Tėcman klausiamai pažvelgė į jį: 

— Ar buvo rasta nužudyta mergaitė? 

— Ne, kodėl? 

— Na, tu sakai mirties nuosprendis. 

— Čia buvo profilaktinis mirties nuosprendis. 

— Ak šitaip... 

- Jis daug efektingesnis. - Manhardas palaikė kolegei 
atidarytas duris. 

— Ačiū. Senos mokyklos kavalierius. 

— Geriau kavalieriai negu kavalerija. 

Jie priėjo prie lifto, įlipo ir paspaudė mygtuką žemyn. 
Nuo Keito gatvės iki Gertrūdos ligoninės Vilmersdorfe, 
Manhardo nuomone, buvo apie keturi kilometrai ir iki 
ten reikėjo važiuoti apie penkiolika minučių. Kurfiursto, 
Niurnbergo, Špicherno, Hohencolernų pylimo, Ulando, 
Meklenburgo, Parecerio gatvėmis. Jis pažinojo miestą 
geriau negu daugelis taksistų. 

Juos nervino ne didelis judėjimas, o tai, kad Didžioji 
koalicija norėjo iš dvidešimt trijų Berlyno rajonų padaryti 
dvylika. 

— Dabar jie panaikins mano Marcaną, - pasakė Jaica 
Tėcman, kuri buvo užaugusi VDR. - Mus sujungs su 
Helersdorfu. 

— Taip, ir pavadins Helercanu, - nusijuokė Manhardas, 
jis gyveno Reinikendorfe, viename iš nedaugelio rajonų, 
kuriame buvo apie trys šimtai tūkstančių gyventojų ir jo 
nereikėjo su niekuo jungti. - Jau geriau Helercanas negu 
Rytų blokinių namų rajonas. 

— Koks mėšlas! - Jaicą Tėcman tai siutino. 

— Pritariu. 

— Netikiu, kad tai padės taupyti. 

— Labiausiai sutaupytume, pamažinę politikų, - pasakė 
Manhardas ir surimavo. - „Mūs politiniam elite proto 
suvisam nelikę.“ 

— Ir kvailio vietoje kaip visada liks žmogus, kuriam 
reikės toliau vaikščioti ar važinėti. 

Manhardą vėl prislėgė tai, kad kuriamas Berlynas bu- 
vo nebe jo, o svetimas miestas. Kas jam ta naujoji Pots- 
damo aikštė ar vyriausybinis kvartalas? Nusispjaut. Ne- 
bus to, kas jam brangu: Vedingo, Kroicbergo, Pankovo, 
Prenclau kalno. Galbūt jie taps trečiuoju, septintuoju, 
devintuoju ir vienuoliktuoju rajonais... kaip įprasta. 

Kai privažiavo Ulando gatvės galą, Manhardas taip 
užsinorėjo šlapintis, kad pūslę beveik sutraukė mėšlungis. 
Jis susiėmė rankomis tarpkojį. 

— Būk gera, sustok! - Jis maldaudamas pažiūrėjo į Jaicą 
Tėcman, kuri sėdėjo prie vairo. 

— Ištversi tas kelias minutes iki ligoninės. 

— Ne, negaliu! - Jis tiesiog susirietė. Tuojau pat. Be to, 

jis liguistai bijojo ligoninių tualetų dėl mirtinų infekcijų. — 
Sustok! 

— Čia juk nėra jokios kavinės. 

— Aš nueisiu į parką. 

— Tu juk ne valkata. Tave nubaus. 

— Man vis vien, nors ir šimtinę pakločiau. Kitaip 
sprogsiu. 

Ji suprato, kad padėtis rimta, ir sustojo prie Frydricho 
Eberto gimnazijos. Manhardas iššoko iš automobilio 
šiam dar nesustojus ir nubėgo prie Feno ežero. Ten buvo 
įžulni pieva, kuri jį kiek užstos nuo kelio. Bėgdamas 
atsisegė savo šviesias linines kelnes. Galų gale nusileng- 
vino ir patyrė tikrą palaimą. Tačiau atsigręžęs pamatė, 
kad dvi Vilmersdorfo našlės tiesiog pašiurpo nuo to, ką 
jis daro. Žinoma, palaikė jį ekshibicionistu... o gal net 
vaikų prievartautoju. Apimtas panikos skubiai kaire ran- 
ka truktelėjo užtrauktuką, dešiniąja kaip paprastai, ne- 
spėjęs padėti vieton nukamuoto galo. Jo apatinių antukas 
buvo labai siauras ir jis nespėjo ištraukti rankos. Ir įsi- 
drėskė dešinįjį smilių. Ėmė bėgti kraujas. Paprastai būtų 
iščiulpęs žaizdą ir dezinfekavęs ją seilėmis, o dabar, ma- 
tant Jaicai Tėcman, nedrįso. Atsisėdęs į automobilį, viską 
pamiršo. 

— Seni vyrai visada turi bėdų su prostata, - pasakė ji. 

Jie atvažiavo į ligoninę ir Manhardas sukaupė dėmesį 
į tai, ką reikia daryti. Jis nežinojo, kaip kreiptis į seselę 
vienuolę - „motinėle“? - ir darsyk grįžo prie įėjimo pa- 
siklausti, kur yra intensyvios terapijos skyrius. 

— Kokia paciento pavardė? 

Jis turėjo to paklausti Jaicos Tėcman: 

— Kokia žuvusiojo pavardė? 

— Jums reikia į patologinį skyrių? - paklausė budėtojas. 

— Ne, nors visi mes nuo to neapsaugoti... Mes ieškome 
vieno pono... 

— Marko Jecniko, - padėjo jam kolegė. 

Budėtojas nurodė fligelį ir palatą, ir jie nuėjo. Man- 
hardas atsargiai žvilgčiojo į Jaicą Tėcman. Jei būtų pa- 
cientas, o ji seselė, jis galbūt net pasipirštų. Jis vos nepa- 
miršo, kad formaliai vis dar yra vedęs - su Lilo nebuvo 
išsiskyręs — be to, palaiko su Heike panašų į vedybinį ryšį, 
nes kartu augina vaiką. 

Kai atsidūrė prie Marko Jecniko lovos, tas jam pasiro- 
dė panašus į kirminą, riebų ir blyškų. Prietarai, prietarai! - 
išgirdo jis perspėjantį Heikės balsą ir pabandė užblokuoti 
savo emocijas. Vaikų prievartautojas atrodė gražus ir šiek 
tiek iškamuotas. Tačiau kai Manhardas nuoširdžiai pa- 
mėgino jį užjausti, giliai viduje nuskambėjo kažkas kita, 
bjauru, ko negalėjo nuslopinti: gaila, kad jam nepavyko 
nusižudyti. Kovodamas su tokiomis mintimis, kreipėsi į 
Jecniką daug draugiškiau negu norėjo, beveik maloniai, 
prieš tai prisistatęs pats ir pristatęs Jaicą Tėcman. 

— Vargšeli, kaip jūs jaučiatės? 

— Ačiū, jau geriau. 

— Ar galiu prisėsti ant lovos krašto? 

— Taip, žinoma. 

— Tad papasakokite man... — ir pasižiūrėjo į Jecniką 
taip supratingai ir įsijautęs, lyg norėtų laimėti pirmąją 
Europos gydytojų sąjungos premiją. 

Markas Jecnikas truputėlį pakilo. 

— Aš kaip tik meistravau, kai prie mano durų kažkas 
paskambino... Atidariau, o ten stovėjo du vyrai su kaukė- 
mis. Vienas, mažesnis, turėjo pistoletą. Jie privertė mane 
nueiti į virtuvę ir... — Jis nutilo ir atrodė, kad nebegali 
daugiau kalbėti. Šiaip ar taip, užsidengė veidą antklode. 

— Gal pakviesti gydytoją? - paklausė Jaica Tėcman. 

— Ne, jau viskas gerai... - Jecnikas nuleido antklodę. 

— Ar jūs pažinote tuos du vyrus? - Manhardas kreipė 
kalbą į savisaugos komitetą. 

— Ne, - atsakė Jecnikas nedvejodamas. 

Manhardas to ir įsitvėrė: 

— Taigi jie ne iš tų žmonių, kurie jūs seka, kaip skaičiau 
laikraštyje? 

— Manau, kad ne. 

— O toliau? 

Jecnikas giliai atsikvėpė. 

— Vienas prikišo man prie smilkinio pistoletą, su dus- 
lintuvu, o kitas paėmė nuo virtuvės stalo peilį. Aš buvau 
bepradedąs šaukti, tačiau vienas pasakė: „Tik cyptelėk 
ir tu miręs“. Tada kitas paėmė mano dešinę ranką ir 
perpjovė venas... - Jis pakėlė sutvarstytą ranką. - Jie 
norėjo, kad atrodytų kaip savižudybė. 

— Tačiau jūs likote gyvas? - Klausimas nebuvo toks 
kvailas, kaip skambėjo, nes Manhardas norėjo parodyti, 
kad į Jecniko pasakojimą kol kas žiūri kiek skeptiškai. 
Staigus žvilgsnis į Jaicą Tėcman pasakė, kad ir ta abejoja. 

— Taip. Bet tik todėl, kad netikėtai į svečius atėjo mano 
draugė. Kerstina. Jei nebūtų atėjusi, būčiau nukraujavęs. 

Manhardas linktelėjo. Tai skambėjo logiškai ir pro- 
tokolai vėliau patvirtino, kad ta Kerstina Knak tikrai 
netikėtai atsidūrė Tiubingeno gatvėje. Tad Jecnikas, jeigu 
viską būtų tik inscenizavęs, negalėjo žinoti, kad jį kas 
nors išgelbės. Tačiau, kita vertus, Jecniko versija atrodė 
tokia nepaprasta ir „nusikaltimo vieta“ buvo tokia bloga, 
kad negalėjai tuo patikėti. 

Jis vėl pasijuto visiškai bejėgis. 


* 

Kerstina Knak stovėjo prie Hildegardos ir Koblenco 
gatvių kampo esančioje vaisių parduotuvėje ir pirko Jec- 
nikui bananų, persikų ir vyšnių. Tai buvo rajonas, kur 
savisaugos komitetas jį sekė, ir ji šiurpo nuo minties, kad 
tiedu vyrai, stovintys už jos, galbūt yra žudikai. Ji jautėsi 
prastai, kraujo spaudimas buvo gerokai nukritęs, nes 
naktį labai blogai miegojo, geriausiu atveju - dvi valan- 
das. Ir aišku kodėl. Ji su siaubu vis pašokdavo, kai prieš 
akis išplaukdavo tas sukrečiantis vaizdas: Markas didžiu- 
liame kraujo klane viduryje koridoriaus. Tačiau dar labiau 
ją kankino mintis, lendanti į galvą sykiu su šiuo kraupiu 
vaizdu: tai buvo geriausia išeitis... Kad jis būtų miręs. Ji 
draudė sau taip galvoti, tačiau tai negelbėjo. Kaip nuo- 
dingi garai iš žemės plyšio ši mintis kilo į viršų. Niekaip 
negalėjo suvokti to, kad būtent jinai jį išgelbėjo. Jeigu jis 
dar sykį išniekins kokią mergaitę ar netgi ją nužudys, ji 
jaus baisią kaltę. Jei nebūtum atėjusi, šiame pasaulyje būtų 
vienu žmogžudžiu mažiau. Jai buvo gėda ir ji norėjo išsi- 
vaduoti iš šių kančių. Ir nežinojo, ko dar laukti. 

Kai sėdėjo prie jo ir laikė jo sužalotą ranką, jis pradėjo 
kalbėti, nes jie buvo vieni kambaryje. 

— Aš daugiau nebegaliu. 

Ji pabučiavo jį. 

— Liaukis, aš juk su tavim. 

Jis ėmė verkti. 

— Jie seka mane kiekviename žingsnyje, nebegaliu dau- 
giau tverti. 

Ji bandė jį pralinksminti: 

— Ir gerai, tada niekada nesusigundysi. 

— Aš nebesijaučiu žmogumi. „Žmogaus orumas nelie- 
čiamas“. O mano orumas? Jo nebėer. 

Kerstinai Knak buvo sunku nepasiduoti jo nuotaikai. 

— Suprask ir juos - jei tu turėtum vaikų. 

Jis pradėjo kūkčioti. 

— Jie teisūs. 

Ji sukluso. 

— Kodėl? 

— Kadangi vėl įsivaizdavau, kaip aš... - Jis nusuko 
žvilgsnį. 

— Aišku, kad to buvo galima tikėtis, - bandė raminti 
ji. 

Tačiau tai buvo dar ne visa išpažintis. 

— Bet šį sykį aš ją pasmaugiau... 

— Markai, juk tik mintyse. 

— Kas parašyta jūsų vadovėliuose? Mąstymas yra ban- 
dymas... 

— Tačiau tai ne poelgis. Mes juk daug mokėmės, kaip 
sustabdyti tą procesą. 

Tada jis atsisėdo ir papasakojo, kas atsitiko Lichten- 
radėje. 

— Aš negavau darbo ir pasileidau per gatves. Man 
už nugaros nuo dviračio nugriuvo mergaitė... O aš jai 
padėjau... - Jis nutilo, jo kūnas ėmė drebėti, beveik kaip 
užėjus epilepsijos priepuoliui. 

— O toliau? 

— Aš būčiau tai padaręs, jei nebūtų atėjęs vienas kai- 
mynas... Jis pažinojo tą mažylę ir ją nusivedė. Aš būčiau 
ją nusitempęs į artimiausią parką ir... Aš jau beveik buvau 
sumetęs planą. 

Jis nebegalėjo daugiau pasakoti, nes jį ištiko kolapsas, 
ir skubiai iškviestas gydytojas suleido vaistų. 

— Geriau ateikite rytoj, - kažkas pasakė Kerstinai Knak 
ir ji greitai atsisveikino su Marku Jecniku. 

Ji nuėjo į Heidelbergo aikštę ketindama važiuoti namo. 
Metro suprato, kas atsitiko Jecnikui: jeigu jis Lichten- 
radėje tikrai būtų mažyle „pasinaudojęs“- kitas žodis jai 
neatėjo į galvą - būtų neišvengta to, kas kriminologijoje 
vadinama maskuojamąja žmogžudyste. Kadangi jis pui- 
kiai suvokė - jeigu mergaitės išniekinimas iškiltų dienos 
švieson ir jis liudininkų būtų demaskuotas kaip žudikas, 
tai sėstų iki gyvenimo galo. Tačiau svarbiausia buvo visai 
kas kita: staiga jis suprato, kad nebepasikeis. Ir persipjovė 
namie venas iš pasišlykštėjimo savimi, norėdamas nuo 
visko išsivaduoti. Kad užkirstų kelią naujiems nusikal- 
timams. Kažkas turėjo tai padaryti, kažkas turėjo jį pa- 
šalinti... ir jeigu jis tai padarė pats. Tačiau buvo jos iš- 
gelbėtas ir ligoninėje nebeturėjo jėgų pasakyti teisybės 
policijai ir jai. Be to, bandydamas nusižudyti galėjo visus 
nuteikti prieš savisaugos komitetą, savo medžiotojus. 

Atsidūrusi namuose, ji atsivertė Baudžiamąjį kodeksą 
1r perskaitė 145-ąjį „d“ paragrafą apie „nusikaltimo si- 
muliavimą“: „Kas sąmoningai klaidina valdžios organus, 
sakydamas, kad buvo įvykdytas nusikaltimas... baudžia- 
mas trejais metais kalėjimo arba pinigine bauda...“ 

Puiku! Dabar neaišku viena - ar kriminalistai įrodys 
jo kaltumą? Ką jis pasakojo jai, visai neblogai sugalvota. 
Ar ekspertai pagal pjūvius gali nustatyti, jis pats persi- 
pjovė venas ar jį kas nors privertė? Ji tuo abejojo. Be to, 
jie neturėtų visai netikėti Jecniku, nes aišku, kad daugelis 
žmonių jį norėjo pašalinti. Tai liudija ir juostelė su gra- 
sinimu ją nužudyti. 

Kai kitą vakarą vėl sėdėjo pas Jecniką, nes jis dėl nu- 
kraujavimo ir šoko dar kelioms dienoms buvo paliktas 
ligoninėje, ji nelabai žinojo, kaip pasielgti: duoti jam 
ramybę - ir galbūt viską pamiršti - ar viską išrėžti į akis? 

Ji pasirinko antrąjį variantą ir užsipuolė kaip negai- 
lestinga prokurorė. Kadangi Jecniko palatos kaimynai jai 
atėjus išėjo, nebuvo reikalo slopinti balsą. Kuo ilgiau 
kalbėjo, tuo labiau įsitikino, kad manė teisingai, nes 
Jecnikas jau nebegalėjo žiūrėti jai į akis. Jis nuleido galvą 
ir taip įnirtingai sukinėjo plenytį savo ausinuko laidą, 
kad jis turėjo tuoj nutrūkti. 

—... be abejo, tu tikrai norėjai nusižudyti, bet paskui, 
kai pasirodė kraujas, neturėjai jėgų iki galo perpjauti 
veną. - Tai pasakiusi pasijuto kraupiai ir nejučia pa- 
sičiupinėjo tvinkčiojančią kairės rankos veną. - Ir staiga 
netekai sąmonės. Tokį aš tada tave radau koridoriuje. 
O čia, ligoninėje, staiga sumanei išspausti iš to naudos: 
nusikaltėlis tampa auka. - Ji susakė viską iki galo ir 
paklausė, ar jis prisipažįsta. - Tau iš tikrųjų bus geriau, 
jei atvirai pasakysi. Taigi buvo taip, kaip aš sakau, ar 
ne? 

Jecnikas pasižiūrėjo į ją ir demonstratyviai nerūpes- 
tingai, tarsi jie būtų amerikietiškos komedijos artistais, 
atsakė: 

— Sveikinu, aukso medalis už aiškiaregystę. 

Ji neatstojo. 

— Tai buvo iki galo neįvykdytas, nepavykęs bandymas 
nusižudyti, taip ar ne? 

— Taip. 

Jie valandėlę patylėjo, ir jai pasirodė, kad Jecnikas 
savotiškai didžiuojasi tuo, ką padarė: pačiu bandymu 
nusižudyti ir idėja panaudoti jį gynybai ateityje. 

— Ir ką? — paklausė ji paskui. - Manai, kad policija 
tokia kvaila, kad nesupras? 

— Nekvaila, bet jie turi tiek darbo, kad... 


* 

Manhardas darsyk perskaitė straipsnį „Savisaugos ko- 
mitetas nori išvaryti vaikų prievartautoją iš Kyco“ ir 
peržvelgė Jaicos Tėcman pateiktą sąrašą. Jame turėjo būti 
visi svarbiausi „Vilmersdorfo sargai“, kaip dabar buvo 
vadinama apie Oliverį Švarcą ir Aleksandrą Dombrovskį 
susibūrusi sekimo grupė. Užuomina apie „Vilmersdorfo 
našles“ iš garsiojo miuziklo. 


Oliveris Švarcas, 35 metų, valstybės tarnautojas. 

Aleksandras Dombrovskis, 28 metų, kompiuterių spe- 
cialistas. 

Hartmutas Ešenbachas, 38 metų, mažmeninės preky- 
bos atstovas (įtrauktas į įtartinų asmenų sąrašus kaip de- 
šiniųjų radikalų grupuotės narys). 

Teo Rytbergas, 55 metų, buvęs kalėjimo tarnautojas, 
pensininkas. 

Nadina Dombrovski, administracijos darbuotoja. 

Sonja Švarc, bibliotekininkė. 

Mariluiza Tiulen, vokiečių kalbos ir istorijos mokytoja. 

Rūt Bislich, kosmetikė. 


Išskyrus Ešenbachą, jam nė vienas neatrodė įtartinas, 
nors visaip gali būti ir beveik visuomet pasitvirtindavo 
sena tiesa, kad „tyli kiaulė gilią šaknį knisa“. Bet vienas 
Ešenbachas to negalėjo padaryti, nes Jecnikas sakė, kad 
jį užpuolė ir vertė žudytis du vyrai. Apskritai visa ši 
istorija nelabai įtikėtina, tai pripažino ir priešais sėdinti 
Jaica Tėcman. 

— Galiu kirsti lažybų, jis viską išsigalvojo, kad mestų 
šešėlį savo persekiotojams. 

— Na, okas tai?.. - Manhardas paspaudė magnetofono 
jungiklį ir paleido juostą su grasinimu nužudyti Kerstiną 
Knak. 

„Tu, purvina kekše. Kas susideda su vaikų prievartau- 
tojais, tas padugnė. Palauk, palauk tu man, aš tave greit 
nudėsiu. Kartu su tavo kuiliu, kai barškinsitės.“ 

Jaica Tėcman turėjo pripažinti, kad to taip lengvai 
nesufalsifikuosi, juolab kad telekomas patvirtino, jog 
toks skambutis Kerstinai Knak iš tiesų buvo. 

— Mums reikėtų patikrinti, ar tai ne Jecniko balsas, - 
pasakė Manhardas, vyniodamas ant savo smiliaus naują 
tvarstį. Jį buvo susižeidęs traukdamas užtrauktuką, ir 
dabar žaizdelę labai skaudėjo, pirštas aplinkui buvo vi- 
sas pamėlynavęs. Heikė kažką sakė apie kraujo užkrė- 
timą, O jis pats galvojo, ar tik nebus ligoninėje pakliuvę 
kokių mikrobų. Et, tas pats galas. 

— Jeigu tai ne Jecniko darbas, mes būsim pažengę žings- 
nį į priekį. 

— Iš Vilmersdorfo sargų čia tikrai niekas nebus prikišęs 
nagų. Jie turi alibi, aš su visais jais kalbėjau. 

Manhardas suabejojo: 

— Taip, tačiau kokie tie alibi, girdi, tuo metu visi bu- 
vom pas ponią Švarc ir gėrėm kavą. 

— Išskyrus Ešenbachą. 

— Volframas fon Ešenbachas... - Manhardo mintys 
nukrypo kitur. - Norėčiau su juo susitikti. Kad man ką 
nors paskaitytų iš Parcifalio. 

— Mūsų Ešenbachas turi tiktai laikraščių krautuvėlę. 

Manhardui vėl užėjo kvailiojimo priepuolis ir jis su- 
murmėjo: 

— Būtų gerai, jeigu užklupčiau jį ne kraunantį laik- 
raščius, o šovinius į kišenes. 

Jaica Tėcman pabaksnojo sau pirštu į kaktą. 

— O Dieve! 

Tačiau Manhardas kvailiojo toliau: 


I02 


— Na, tai aš žygiuosiu... mutinėlio srėbti. 

Iš tiesų jam viskas nepatiko ir ėjo tik todėl, kad rei- 
kėjo. 

Jam buvo aišku kaip dieną. Vaikų prievartautojas, 
žinoma, tik inscenizavo užpuolimą, kad apjuodintų Vil- 
mersdorfo sargus. Ir laikraščiuose jau ėmė mirgėti straips- 
niai, pavadinti „Per toli nueita“ ir panašiai, kuriuose 
buvo kalbama apie niekingą ligonio persekiojimą ir prisi- 
menamos nacių eutanazijos programos. Manhardas pa- 
galvojo, ar įmanoma - bent jau Vokietijoje - norėti pa- 
šalinti tą žmogų, nemąstant kaip naciui. Lyg ir ne. Bet jis 
pažinojo daug žmonių, tarp jų žydų, kurie neapkentė tiek 
senųjų, tiek naujųjų nacių, kovojo su jais... ir vis dėlto 
slapčia troško mirties bausmės Markui Jecnikui ir pa- 
vykus savižudybei viduje būtų tik džiaugęsi. 

Šitaip nusiteikęs jis važiavo pas Ešenbachą. Ne tam, 
kad jį demaskuotų, o kad surinktų duomenų, leidžiančių 
įkišti Jecniką už grotų už melagingus parodymus ir duotų 
lengviau atsikvėpti jo kaimynystėje gyvenantiems tėvams. 

Jėjęs į parduotuvę ir pamatęs Ešenbachą, vėlei sutriko, 
nes tas žmogus jam iš pirmo žvilgsnio patiko, ir greit 
suprato kodėl: kadangi stulbinamai panėšėjo į jo tėvą. 
Buvo tokių keturiasdešimtmečio tėvo nuotraukų, kuriose 
jis atrodė kaip įtariamojo dvynys. Kartu nenorėjo turėti 
nieko bendro su tokiu dešiniuoju radikalu kaip Ešen- 
bachas ir iš anksto laikė jį atstumiančiu tipu. Todėl ne- 
įstengė būti vienodai abejingas ir visąlaik mainėsi, čia 
draugiškai šypsojosi, čia niūrojo. 

Ešenbačhas parduotuvėje buvo vienas, ir vos Man- 
hardas prisistatė, neliko jokių abejonių, kad policija jau 
puikiai žino, kas privertė Marką Jecniką žudytis. Kurgi 
Ešenbachas buvęs įvykio metu? 

Jis ilgai negalvojo. 

— Nagi čia, parduotuvėje. 

— Ir kas tai gali paliudyti? 

— Mano žmona, duktė. 

Manhardas vyptelėjo. 

— Tai beveik nieko nereiškia... 

— Ir, žinoma, pirkėjai. - Ešenbachas paminėjo keturis, 
pasakydamas ir gatves, kur jie gyveno. - Namų numerių, 
aišku, nežinau. 

Į parduotuvę atėjo Arnika, ir Manhardas susijaudino 
pamatęs, kaip ji bučiuoja tėvą. Jis suprato, kad žmogus, 
turintis tokią mielą dukterį, privalėjo niršte niršti kai- 
mynystėje apsigyvenus Jecnikui. Kai jo duktė buvo Ar- 
nikos amžiaus, jis irgi būtų taip elgęsis. Jos plaukai buvo 
tokie pat ilgi ir šviesūs kaip tada Elkės. 

— Gal užsirašysite jų pavardes? - paklausė Ešenbachas. 

— O taip... 

Manhardas užsirašė, tačiau neabejojo, kad nieko nepeš 
aplankęs tuos žmones visus iš eilės. Užteks jiems paskam- 
binti. Tad atsisveikinęs su Ešenbachu nuėjo į artimiausią 
telefono būdelę ieškoti numerių. Trijų numeriai buvo tele- 
fonų knygoje, du iš jų užtiko namie. Ir jie patvirtino Ešen- 
bacho parodymus. Manhardas padėkojo ir truputį sutrikęs 
išėjo į gatvę. Ką daryti? Jis jautėsi prastai ir nesugebėjo 
aiškiai mąstyti. Kas dėl to kaltas - besitvenkianti audra, 
didelis ozono kiekis ore... ar sėlina pirmasis insultas? Jis 
išsigando. Juk jam tuoj šešiasdešimt. Kojos linko, ir jis vos 
nukepėstavo iki Federacijos aikštės, kur Vekso ir Det- 
moldo gatvių sankryžoje buvo žaliai dažytų suolų. 


Markas Jecnikas laikė ranką ant durų rankenos ir 
grūmėsi su savimi. Jis norėjo išeiti iš ankšto savo buto 

kalėjimo ir pasimėgauti lauke laisve, bet sykiu taip bijojo 
vaikščioti gatvėmis, parkais ir aikštėmis, kad nesiryžo 
atidaryti durų. Dėl daugelio priežasčių. Jis tapo savo 
mnscenizacijos auka ir dabar bijojo, kad kas nors iš tiesų 
Į jį šaus arba puls peiliu, paskatintas laikraščių straipsnių 
apie tariamą pasikėsinimą į jo gyvybę. Šiuo atžvilgiu vi- 
sa ta istorija buvo klaida. Be to, aišku, kad savisaugos 
komiteto nariai jau stovi kitoje gatvės pusėje ir puls sekti 
jo pėdomis, vos tiktai išeis iš namų. Iki traukinio ar metro 
stotelės tikrai paseks. O jeigu jų nusikratys, bus dar blo- 
giau — tada atsidurs savo paties naguose, kitaip tariant, 
velnio, kuris įsimetęs į jo vidų ir nori tik vieno - kad jis 
užpultų kokią mergaitę. Tai visai ne jis, o kažkokia sveti- 
ma jėga, apsigyvenusi jame, kuriai jis negali pasipriešinti. 
Lygiai kaip žmogus bejėgis prieš kai kuriuos virusus ar 
baltymo molekules. Tarkim, AIDS. Tokia velniška žu- 
danti molekulė slypėjo ir jo smegenyse, ir jis buvo jos 
auka. Kad ją pažadintų veikti, tereikėjo nueiti į parką ir 
pamatyti aukštyn kojom kabančią mergaitę. 

Jis susmuko ant kėdės ir ėmė melstis: 

— Tėve mūsų, kurs esi danguje, apsaugok mane nuo 
mano nelaimės. 

Kalėjimo kunigas mėgino išmokyti jį melstis. 

Paskui iš tiesų nusiramino. Pastarosiomis naktimis be- 
veik nemiegojo ir dabar užsnūdo. Snausdamas prieš akis 
matė vaizdą, kurio visuomet stverdavosi kaip inkaro, 
galinčio sustabdyti jo ratu besisukančias blogas ir depre- 
syvias mintis: jis sėdi autobuse su daugybe vaikų, jie kyla 
į kalną, vis aukščiau ir aukščiau, įveikdami serpantiną 
po serpantino. Staiga vairuotojui pasidaro bloga ir jie, 
rodos, tuoj tuoj nugarmės į bedugnę ir užsimuš. Tačiau 
paskutinę akimirką jis pagriebia vairą ir visus išgelbsti. 

Suskambėjus telefonui Jecnikas taip staiga pašoko, kad 
širdis ėmė daužytis kaip paklaikusi. Kūną išpylė prakaitas 
ir lyg apdujęs paėmė ragelį. Moteriškas balsas: 

— Kerstina? - paklausė jis. 

— Ne, Mariluiza Tiulen. 

Pirmąkart girdi. 

— Kas? 

— Mariluiza Tiulen iš savisaugos komiteto, Vilmers- 
dorfo sargų grupės, kaip rašo laikraščiai, jūs juk žinote. 

— Ak šitaip... - Jis pamažu atsikvošėjo. - Tai jūs dabar 
ir mano telefoną seksite? 

— Ne, pone Jecnikai, prašau mane suprasti teisingai, 
aš tiktai norėjau jums pasakyti, kad man labai gaila, jog 
jūs buvote užpultas savo bute ir į jus buvo kėsintasi. Tai 
tikrai neįeina į mūsų planus, ir čia tikrai ne mūsų darbas, 
dėl to galiu prisiekti visais šventaisiais. Ir prašau mus 
teisingai suprasti: mes juk iš esmės norime jus apsaugoti 
nuo savęs paties. 

— Ačiū... - Jecnikas nežinojo, kaip į tai reaguoti. Viena 
vertus, jis suprato savisaugos komiteto motyvus, kita 
vertus, tai, ką jie darė, buvo kėsinimasis į žmogaus laisvę 
ir orumą. 

— Kerstina Knak, jūsų draugė, yra ir mano draugė, par- 
tijos draugė, ir aš, žinoma, su dideliu susidomėjimu seku 
jos veiksmus, tą - atleiskite - eksperimentą su jumis... 

Jecnikas žagtelėjo. 

— Eksperimentą... 

— Na taip, aš galbūt truputį nevykusiai suformulavau, 
tačiau tai, matyt, psichologinis eksperimentas - išgydyti 
jus, taip sakant, meilės jėga. Jūs žinote Dantę? 

- Jūs turite galvoje Hermsdorfo picerijos savininką? 

— Ne, poetą. 


I06 


— Pas Hermsdorfo Dantę aš dažnai valgau picą. 

Mariluiza nusijuokė: 

— Aš turiu galvoje Dantę Aligjerį, Dieviškosios ko- 
medijos autorių. Jis yra taip parašęs: „Meilės valdžia 
gera, nes ji atitraukia savo valdinio mintis nuo visokio 
blogio.“ 

— Taip, aš tikiu, kad Kerstina su manim susitvarkys, — 
nusijuokė Jecnikas, tačiau tai pasakęs iškart suprato me- 
luojąs, nes meilės vaistas iki tol neveikė. Bet gal dar veiks. 

— Linkiu jums sėkmės, - pridūrė Mariluiza Tiulen. — 
Aš laikysiu kumštį už jus ir Kerstiną Knak, kad jums 
pavyktų. Ir prašau suprasti komiteto veiksmus tiktai kaip 
pagalbą sau ir jums... 

— Ačiū. 

Padėjęs ragelį, jis nežinojo, ką manyti apie šį skam- 
butį. Tai malonus gestas, bet truputį ir ciniškas, jis jau- 
tėsi pažemintas. Iš pradžių užsiundo ant jo šunis, o 
paskui reiškia užuojautą. Tačiau nebespėjo daugiau nie- 
ko pagalvoti, nes tuo metu į duris kažkas paskambino. 
Bijodamas žudikų, jis buvo dusyk užrakinęs spyną ir 
užkabinęs grandinę. 

— Kas ten? 

— Manhardas, kriminalinė policija. 

Dieve, tai tas, kuris tardė jį ligoninėje. Jis nekentė tokio 
tipo farų. Jie visuomet atrodo mieguisti ir abejingi, O iš 
tikrųjų tiesiog trokšta ištirti bylą. Amžinai kalba tokia 
pačia gaidele kaip ta ponia Tiulen: „Mano mielas, taip 
tave užjaučiu, visą naktį verkiau, bet man daugiau nieko 
nelieka, kaip tik pasodinti tave į elektros kėdę! Aš būsiu 
mintimis su tavim, kai tu joje atsidursi“. Jis žvilgtelėjo 
pro akutę, kad įsitikintų, jog už durų tikrai Manhardas. 
Taip, teisybė. 

— Lukterėkite. - Jis nuėmė grandinę, atrakino ir atidarė 
duris. - Prašom. 

— Ačiū. - Manhardas prasispraudė pro jį. 

— Va čia, kambarin. - Jecnikas parodė jam kelią. - Gal 
ko nors išgertumėte? 

— Ačiū, tarnyboje negeriu. 

— Aš turėjau galvoje vandenį. 

— Ir jo ne, ačiū. 

Jecnikas žiūrėjo, kaip Manhardas įėjo į kambarį ir atsi- 
sėdo kampe, tarsi užvaldydamas visą patalpą. Jį apėmė 
pyktis. Ko tam šikniui čia reikia? Bet klausdamas, ką reiš- 
kiąs šis vizitas, kalbėjo saldžiu, kaip medumi teptu balsu. 

— Mes iki šiol neaptikome jokių pėdsakų tų dviejų jus 
užpuolusių ir vertusių žudytis vyrų, - pasakė Manhardas. 

Jecnikas bijojo, kad Manhardas iš jo veido perskaitys 
jam šovusią mintį: „Cha, cha, ir nerasit, nes jų išvis nėra“. 
Ir kad nugintų ją šalin, skubiai ištarė: 

— Tai buvo profesionalai, tokie nesileidžia taip greit 
sugaunami. 

— Profesionalai? - Manhardas tiriamai pasižiūrėjo į 
jį. - Manote, kad tie komitetininkai pasamdė profesio- 
nalus... 

— Dabar viskas įmanoma. 

— Na, ne viskas. Pavyzdžiui, neįmanoma, kad aš nu- 
skrisčiau kaip paukštis, jei atsistočiau ant štai šitos pa- 
langės ir šokčiau. 

„Koks sumautas plepys!“ Jecnikui buvo vis sunkiau 
pakęsti Manhardą. Sėdi sau kaip Buda jo supamajame 
krėsle ir mąsto, ant kaktos parašyta, kas dedasi jo viduje: 
jis jaučiasi tarsi paauglys, atsidūręs vaikų prievartautojo 
kambaryje ir pamažu suvokiantis, kad pakliuvo į spąstus 
ir dabar įvyks kažkas baisaus. Jis žinojo tai iš Kerstinos 

1r kitos gydytojos, jos ilgai apie tai kalbėjo. Taip pat 
žinojo, kad šios fazės pabaigoje pašnekovai visuomet 
tampa agresyvūs. Kaip dabar Manhardas. 

— Jeigu jums rūpi mano nuomonė, pone Jecnikai, tai 
be jokios diplomatijos pasakysiu, kad jūs tą istoriją išsi- 
galvojote. Tai juk tik blėnis, kaip pasakytų Bekenbaueris. 
Tų dviejų ponų išvis nėra, o tai, ką pasakojote mūsų 
dailininkui, yra vien jūsų fantazijos vaisius. 

— Prisiekiu, kad buvo taip, kaip sakiau. 

— Tuomet papasakokite viską darsyk nuo pradžių. 

Jecnikas papasakojo ir, turėdamas prieš akis realius tų 
vyrų prototipus, o būtent, savo pirmosios klinikos sani- 
tarą ir vyriausiąjį gydytoją, nė trupučio nesusipainiojo. 

— Puiku... - Manhardas uoliai rašėsi. - Viskas kaip 
anksčiau, viskas sutampa. Žinote, pone Jecnikai, aš jau 
labai seniai dirbu ir matau čia tik dvi galimybes, arba aš 
klystu ir tiedu vyrai iš tiesų egzistuoja, arba jūs vaiz- 
duojate du kažkada sutiktus žmones, kuriuos taip gerai 
įsiminėte, kad laisvai galite apibūdinti. Jeigu taip, mes 
juos lengvai surasime. 

Jecnikas išsigando, tačiau nespėjo susijaudinti, kad 
galbūt išsidavė, nes tą sekundę, laimė, vėl pasigirdo skam- 
butis, ir jis pripuolė prie durų atidaryti - šįsyk be jokio 
atsargumo, - už jų stovėjo laiškanešys. 

— Jums laiškas... toks sunkus... su priemoka. Ar su- 
mokėsite? 

— Nagi parodykite. 

Perskaitęs siuntėjo pavardę jis krūptelėjo. 


Kai Markas Jecnikas kitądien išdrįso išeiti į gatvę ir 
patraukė į parką, Vilmersdorfo sargai, kaip patys save 
vadino, tučtuojau sukruto. Oliveris Švarcas žaisdamas 

tenisą buvo išsisukęs koją, todėl šįsyk juodu su Alek- 
sandru Dombrovskiu sėdėjo automobilyje. Jie išsuko iš 
Berlyno į Ulando gatvę ir nuvažiavo paskui vaikų prie- 
vartautoją. 

— Automobiliu sekti patogiau, - pasakė Oliveris Švar- 
cas. 

Aleksandras Dombrovskis buvo atlaidžiau nusiteikęs 
negu paprastai. 

— Man jo savotiškai gaila... Vargšelis, jeigu jį kas nors 
kėsinasi užplumpinti. 

Oliveris Švarcas atsiduso: 

— Policininkai mane klausinėjo kvailiausių dalykų. 

— Mane irgi. 

— Ta moteris juokingu vardu... 

— Jaica... - Aleksandras Dombrovskis viską puikiai 
prisiminė. - Klausyk, tai figūra! Tik ta jos tarmė. 

— Ji iš Rytų Berlyno, jie turėjo taip kalbėti, kad atro- 
dytų esą proletariškų pažiūrų. - Oliveris Švarcas manė 
taip. - Žiūrėk, Jecnikas suka už kampo, į Gašteino gatvę. 

— Aišku. - Aleksandras Dombrovskis taip pat pasuko 
į dešinę. Jam vis dar rūpėjo Jaica Tėcman. - Ji man sakė, 
kad Jaica yra Kanarų princesė. 

Oliveris Švarcas grįžo prie tariamų užpuolikų temos. 

— Manai, kad iš tiesų kažkas norėjo jį nukneckinti?.. 
O gal jis viską tik išgalvojo, kad mus apjuodintų? 

— Nežinau. Galbūt jis išties tiktai bandė nusižudyti... 

Oliveris Švarcas nusijuokė: 

— Mums tik į naudą, jeigu toks tipas pats užsimano 
iškeliauti anapus. 

Aleksandras Dombrovskis nebuvo toks tvirtas nuo 
tada, kai Mariluiza Tiulen su juo pasišnekėjo. 

— Galbūt jis iš tiesų virto kitu žmogumi... 

Oliveris Švarcas numojo ranka: 

— Katė negali nepeliauti. Nagi pagydyk tu mano ka- 
tiną. Vos tiktai balkone nutupia žvirblis - mažulytis, 
silpnas — jis tiktai švyst ir jau turi jį. Jam tai įgimta, ir 
niekaip neišvarysi. 

— Jecnikas juk dabar išsidūksta su savo terapeute, - 
paprieštaravo draugas, - jam nebereikia vaikų. 

Oliveris Švarcas vėl nusijuokė: 

— Tai kodėl mes važiuojame jam iš paskos? 

— Todėl, kad mūsų žmonos to nori, jos juk isterikės. 

— Liaukis, jos teisios. Toksai kaip Jecnikas tiktai tada 
pajunta tikrą malonumą, kai išbarškina vaiką. 

Aleksandras Dombrovskis nuspaudė stabdį. 

— Jis sustojo prie ledainės. 

Oliverį Švarcą tarsi elektra perėjo. 

— Žiūrėk, jam rūpi ta mažylė su geltonais marškinė- 
liais... 

— Atrodo, kad taip. 

— Antai, dabar jis prie jos pasilenkė... Ak, tas kiaulė! 


Vanesa iš anksto mėgavosi ledais, kurių štai štai nu- 
sipirks, bet žinojo, kad tai gali brangiai kainuoti. Galbūt 
dvi dienas negalės išeiti į lauką arba visą savaitę žiūrėti 
televizoriaus. Mat buvo radusi mamos dviejų markių 
monetą, prieš jai prapuolant, tai yra buvo ją tiesiog nu- 
kniaukusi iš piniginės. 

Taigi dabar truputį neramiai plakė širdis prieš prį- 
einant prie langelio ir pasakant savo norą prie plienu 
blizgančių indų stovinčiam italui. Ji kiek sudelsė, nes 
negalėjo taip greit išsirinkti, išvydusi tiek skanėstų. Pis- 
tacijų ledai taip gražiai žali, ana tie... vilioja šokolado 
gabaliukais, riešutiniai panašūs į karamelę. 

— Na tai ko, sinjorina? - ledų pardavėjas ėmė nekan- 
trauti. | 

Ji dar labiau sutrikusi paprašė vanilinių ir su šokoladu. 
Ir padėjo ant lėkštelės monetą, lipnią nuo prakaito. Jau 
buvo beimanti grąžą ir puodelį su dviem dideliais ledų 
rutuliais, kai kažkas ją užkalbino. 

— Sakyk, ar tu mane dar prisimeni? - paklausė vyriškis, 
staiga atsidūręs šalia jos. 

Vanesa instinktyviai pasitraukė į šalį. 

— Ne... 

Vyriškis buvo labai malonus, ne toks amžinai surukęs 
kaip mokytojai. 

— Klausyk, aš tau nupirksiu trečią rutulį, - pasakė jis. — 
Bananinių, jie labai skanūs. 

Vanesa atsisakė: 

— Aš negaliu iš svetimų žmonių nieko imti. 

Vyriškis nusijuokė ir pasilenkė prie jos, kad pažvelgtų 
į akis. 

— Aš juk nesvetimas. 

Mergaitė sutriko. Gal matė kada nors šį vyrą su ma- 
ma? Ne, ji neprisimena. 

— Betgi tu ne mano dėdė... 


Tą akimirką priėjo Oliveris Švarcas ir Aleksandras 
Dombrovskis. Jie nugirdo paskutinius mažylės žodžius. 

— Atstokite nuo vaiko! - sušuko Oliveris Švarcas ir 
atstūmė Jecniką į šalį. 

— Aš juk nieko nepadariau, - bejėgiškai ir sykiu pik- 
tindamasis pasakė Jecnikas. 

Aleksandras Dombrovskis įniršo: 

— Ak taip, nieko nepadarėte? Tai tuojau išsiaiškinsim. — 
Jis pasilenkė prie mažylės. - Kuo tu vardu? 

— Vanesa. - Ji buvo aiškiai išsigandusi. - Vanesa Nav- 
rocki. 

— Vanesa... gražus vardas. Aš irgi turiu tokią dukterį 
kaip tu. Ir labai ją myliu, todėl mes žiūrime, kad jai nieko 
neatsitiktų. Juk žinai, yra vyrų, kurie jus gali labai nu- 
skriausti. - Ir pasižiūrėjo į Jecniką. 

— Mano mama irgi sakė, kad su niekuo niekur neičiau. 

Čia neiškentęs įsikišo ir Oliveris Švarcas: 

— Na, Vanesa, o dabar papasakok mums, ką tas vyras 
tau sakė. 

— Kad nupirks man bananinių ledų. 

Oliveris Švarcas dėbtelėjo į Jecniką. 

— Tipiška. Pradžia visuomet būna tokia. 

Aleksandras Dombrovskis nieko nelaukdamas šūk- 
telėjo pro ledainės langelį: 

— Ei, gal paskambintumėte 110? 

— Tiktai nekvieskit policijos, - ėmė prašyti Jecnikas. 

Oliveris Švarcas nusijuokė: 

— Aišku, tu jos bijai. 

— Aš maldauju, man dar nepraėjo bandomasis laiko- 
tarpis. 

— Mes ką tik matėme, kaip tu taisaisi. Kiaule! 

— Atstokit nuo manęs, man reikia eiti į darbą! - Jec- 
nikas apsidairė, ar negalėtų pasprukti. Jis buvo prastas 
bėgikas, be to, kelkraštyje stovėjo anų automobilis pa- 
leistu motoru. Ir vis dėlto pabandė. 

Tačiau vos už kelių metrų „sargai“ jį nutvėrė. 

— Stok! 

Tačiau Jecnikas neklausė, ir visi trys smarkiai susikibo, 
pūkšdami ir šūkčiodami. Netrukus prie jų sustojo žaliai 
ir baltai dažytas automobilis, turintis radijo ryšį. 


* 

Policijos skyriuje pusantros valandos vyko audringos 
scenos kaip ankstyvuosiuose italų filmuose, mat prie 
Oliverio Švarco, Aleksandro Dombrovskio, Jecniko ir 
Vanesos buvo prisidėjusi ir Kerstina Knak. 

Tardytojas, pavarde Mefercas, stengėsi kruopščiai už- 
fiksuoti dalyvių parodymus ir liudijimus senutėle rašo- 
mąja mašinėle. 

— Taip, personalijas aš surašiau... o dabar iš eilės... — 
Komisaras artėjo prie keturiasdešimties ir, sprendžiant iš 
pasitikinčios, energingos povyzos, dar tikėjosi padaryti 
karjerą. - Pone Švarcai, jūs šį štai poną... sulaikėte... 

— ...1r sumušė! - sušuko Jecnikas. 

Oliveris Švarcas ėmė mostaguoti rankomis. 

— Izoliavau. Negi nežinote, kad jis vaikų prievartau- 
tojas, gydytojų užleistas ant mūsų galvų? 

— Še tai tau! - Kerstina Knak trenkė kumščiu į pre- 
kystalį primenantį barjerą. 

Tada padėti draugui puolėsi Aleksandras Dombrovskis. 

— Skandalas paleisti tokį laisvai šlaistytis. Aš galiu 
prisiekti, kad šitas Jecnikas kibo prie štai šios mažylės. 

— Tai mano duktė, - pareiškė Jecnikas. 

— Tuo blogiau. 

— Aš tik norėjau pasišnekėti su savo dukra, - varė savo 
Jecnikas ir bandė palenkti į savo pusę tardytoją viską 
išdėstydamas iš eilės. - Aš kelerius metus jos nemačiau. 
Iki jos mama neatsiuntė laiško. Jis atėjo kaip tik tada, 
kai pas mane buvo nužudymų skyriaus pareigūnas, ponas 
Manhardas. Ji parašė man, kad per teismą išsireikalaus, 
jog man būtų uždrausta su ja matytis. Ir aš paskubėjau 
prieš tal... 

— Tokiam kaip jūs negalima leisti turėti dukterį, — 
pareiškė Oliveris Švarcas. - Be to, aš netikiu, tai pasakos. 

— Ji yra mano kūnas ir kraujas! 

— Jeigu taip, tai labai blogai. 

Dabar jau neiškentė Mefercas: 

— Prašau nutilti! Daktare Knak, jūs esate pono Jecniko 
globėja? 

— Ne, aš esu jo gydytoja. 

— Ar tiesa, ką jis sako apie dukterį? 

Oliveris Švarcas vėl neištvėrė: 

— Kojjūs jos klausiate, ji su juo išvien! Ji jums niekada 
nepasakys tiesos. 

Metercas garsiai atsikvėpė: 

— Pone Švarcai, prašau mūsų daugiau nepertarinėti. 

— Gerai. - Oliveris Švarcas klestelėjo ant medinio 
suolo. 

Mefercas jam padėkojo žvilgsniu. 

— Taigi, daktare Knak, ar Vanesa yra pono Jecniko 
duktė, ar nėra? 

— Aš manau... 

— Ką... jis niekada jums nesakė, kad turi dukterį? - 
Metercas labai nustebo. 

— Ne... Tačiau iš bylos aš žinau, kad buvo vedęs ir turi 
dukterį, bet jis jau seniai išsiskyręs, ir globos teisė, ži- 
noma, suteikta motinai. Aš visuomet maniau, kad jos 
kitur gyvena... - Ji atsigręžė į Jecniką. - Kodėl tu niekad 
nesakei, kad jos gyvena už kampo? 

— Aš tiesiog nespėjau. Man taip gėda. Ir Jana man tik 
vakar parašė... 

Kerstina Knak atidžiai jį nužvelgė. 

— Taigi ta mažylė, sutikta prie ledainės, iš tiesų tavo 
duktė? Tu esi tuo tikras, nors jau kadai jos nematei? 

—Taip, aš ją mačiau priešpiet su motina. Palaukiau 
Ulando gatvėje prie durų, namo numerį juk žinojau. 

— Teisybė, - patvirtino Oliveris Švarcas. - Jis tenai iš 
tiesų kurį laiką trynėsi. 

Jecnikas priėjo prie pat Kerstinos Knak. 

— Klausyk, prisiekiu, aš jai niekad nieko nepadariau. 

— To dar trūko! - sušuko Oliveris Švarcas. - Jeigu jis 
tai pabrėžia... 

Jie nespėjo baigti sakinio, nes pasigirdo beldimas į 
duris. 

— Prašau įeiti! - sušuko Metfercas. 

Tarpduryje pasirodė kokių keturiasdešimties metų 
moteris, truputį per daug išsipusčiusi, kad atrodytų 
„normaliai“. Jos trumpa, šonuose su giliais prakirpi- 
mais vasarinė suknelė ir ryškiai chna dažyti plaukai 
rodė, jog ji mėgsta atkreipti į save vyrų dėmesį. 

— Laba diena... Aš čia dėl savo dukters... 

— Ak, ponia Navrocki? - Mefercas klausiamai pažvelgė 
į ją, tačiau atsakymo nereikėjo, nes atėjusioji šoko prie 
dukters ir griebė ją į glėbį. 

— Ei, nenuorama, kokią kvailystę tu vėl iškrėtei? 

— Aš nieko nepadariau, mamyt, tik nusipirkau ledų ir 
mane čia atvedė. 

Ir tada Jana Navrocki pastebėjo savo dukters tėvą. 
Jecnikas, žinodamas, kas dabar bus, buvo pasitraukęs į 
šalį 1r pasislėpęs už Kerstinos Knak. Tačiau tai nieko 
negelbėjo. Eksžmona užsipuolė jį: 

— Ką, šunsnuki, gal tu ir prie Vanesos?.. 

Jecnikas žengė atatupstas, bet išdrįso jai į akis pa- 
sakyti, kad Vanesa ir jo duktė. 

— Jai išvis nereikia Žinoti, kas jos tėvas. Ar aš nerašiau 
tau, kad dingtum iš Berlyno? Tu čia mus pražudysi. Arba 
tu išsinešdini, arba... - Ji iškėlė į viršų skėtį ir užsimojo 
juo, lyg norėdama trenkti. 

Sonja Švarc ir Nadina Dombrovski sėdėjo balkone: 
gėrė kavą, valgė pyragą ir neišleido iš akių priešais namą 
žaidžiančių vaikų. 

— Olivija, Joana, nuvežkit nuo dviračių tako lėlių ve- 
žimėlį... Va taip, gerai... 

— Ta mūsų grupė vis dėlto pasiteisino, - pasakė Nadina 
Dombrovski. - Dabar jau galima labai nebijoti. 

Sonja Švarc jai pritarė: 

— Atrodo, kad mes tą tipelį neblogai įgąsdinome. 

— Kad neišleidžiame jo iš akių, geriau už cheminę kas- 
traciją. - Nadina Dombrovski paėmė iš lėkštės gabalą 
torto. 

- Bet jis vis tiek iš čia neišsikėlė. - Sonjai Švarc atrodė, 
kad toks turėtų būti galutinis tikslas. 

— Keista, kad jis iš tiesų turi dukterį. - Nadina Dom- 
brovski vis dar negalėjo to suprasti. - Jeigu jis nusitveria 
kokią mergaitę, turėtų įsivaizduoti, kaip baisu būtų, jeigu 
kitas taip darytų su jo dukra. 

— Galbūt tai jį tik dar labiau jaudina. 

— Arba jis net neprisimena, kad pats turi dukterį. — 
Apie kitką Nadina Dombrovski nenorėjo nė galvoti. 

— Vargšė mergaitė, - pasakė Sonja Švarc, ir čia jos 
visiškai sutarė. 

- Įsivaizduok, jeigu tau kas pareikštų, kad tavo tėvas 
seksualinis nusikaltėlis. - Nadina Dombrovski net nu- 
sipurtė. 

— Gali pasakyti tik tiek, kad tai kaip liga, vėžys ar 
panašiai. 

— Tiktai sirgdamas vėžiu žmogus nieko neniekina ir 
nežudo. 

Sonja Švarc vėl persisvėrė per balkoną. 

— Joana, debarstyk Olivijai į plaukus smėlio! 
— Ar man dar bus puodelis kavos? 


Manhardas sėdėjo prie rašomojo stalo ir vartė septintą 
1997 metų Kriminalistikos numerį. Tądien darbo buvo 
nedaug, ir jis būtų galėjęs gauti biuletenį dėl kraujo apy- 
takos problemų. Iš pradžių žvilgsnis užkliuvo už straips- 
nio „Korupcija policijoje“. Kriminalistikos valdyba buvo 
apklaususi 252 koleges ir kolegas. 

— Gaila, - pasakė jis Jaicai Tėcman, kaip tik užsiėmu- 
siai kažkokia statistika, - manęs dar niekas nebandė pa- 
pirkti, nei nuleisdamas kainą, nei pigiau maitindamas, nei 
vaišindamas, nei dovanodamas, nei pakišdamas pinigų. 

— Kolegos su malonumu dykai vaikšto į bordelius. 

— Man tr to niekas nesiūlo. - Jis toliau vartė žurnalą. - 
Va, štai ką tau reikėtų paskaityti: „Seksualinių nusikal- 
tėlių pėdsakai. Ką duoda prezervatyvų tyrimas?“ 

Jis pastūmė jai žurnalą. 

Jaica Tėcman demonstratyviai nusižiovavo ir metusi 
žvilgsnį į „semikvantinių įvairaus modelio prezervatyvų 
mikroskopinių tyrimų“ lentelę kritiškai pareiškė, kad čia 
nėra jos mėgstamų VDR gamybos „Mondos“. 

— Tiktai „London“, „Blausiegel“, „Fromus“ ir „Ritex“. 
Dauguma su likopodijumi ar kukurūzų krakmolu. Kukurū- 
zų krakmolas neleidžia sulipti suvyniotam prezervatyvui. 

Ši tema nejučia sukėlė Manhardui tarp kojų kutulį. 

— Kad kas nors išrastų, kaip jį užsidėti, kad žinotum, 
kur jo viršus ir kur vidus, tiksliau tariant, kaip jį užsi- 
mauti ir nusimauti. Genialu būtų, kad viską galėtum 
daryti automatiškai, juoba kad veiksmas vyksta tamsoj 
ir žmogus baisiai skubi. 

— Turi tu rūpesčių. 

— Tai rimta problema. 

— Reikės paklausti Antonijo. 

— Aha, paklausk. 

Jaica nusijuokė: 

— Galbūt jis visąlaik atvirkščiai užsimauna, o aš nė ne- 
pastebiu. 

— Tu tai pasakei, ne aš. Jeigu reikės aiškintis moterų 
įgaliotinei. - Manhardas nuolatos bijojo tų įgaliotinių. 
Gauti disciplininę nuobaudą už seksualinį priekabiavimą 
darbe buvo menkas malonumas. 

Po šio jaudinančio dialogo jie padarė pusryčių per- 
traukėlę, ir Manhardas ėmė skaityti dienraštį, o Jaica 
Tėcman - maitinti savo tamagučį, kad jis neatsisveikintų 
su šiuo pasauliu. Suskambus telefonui nė vienas nenorėjo 
atsitraukti nuo savo darbo. 

— Tu pakelk. 

— Ne, tavo eilė. 

— Aš pirma atsiliepiau. 

— Tai kas, ir dabar gali. 

Jie ilgai ginčijosi, kol jau nebereikėjo kelti. Darsyk 
pasigirdas skambučiui, po penkių minučių, Manhardo 
nervai neišlaikė ir jis pakėlė ragelį. Skambino Heikė. 

— Kodėl nekeli? 

— Kam man tas sportas, mano svoris idealus. 

— Klausyk, koks tu kvailas! - išsprūdo Heikei. 

— Ar negalėtum geriau parinkti žodžių? 

Ir ji parinko: 

— Aš suprantu tavo viršininkišką jautrumą, bet vis 
dėlto ar negalėtum man pasakyti, kada turėsi galimybę 
grįžti namo? 

— Trys minutės ir keturios sekundės po penkių... jeigu 
iki tol niekas nieko nenužudys. 

— Dėl savęs nebijok, nebent aš norėčiau! - nusijuokė 
Heikė. 

— Ačiū. 

— Prašom. 

— Perduok gerų dienų sūnui. 

— Ką tu, negi aš jį traumuosiu. 

Manhardas padėjo ragelį ir pagalvojo, ar ne protingiau 
būtų kitame gyvenime vesti garsią kirpėją su 90 ir ma- 
žesniu intelekto koeficientu. 

Kitas skambutis buvo kiek rimtesnis. Vienas kole- 
ga, geras draugas, kurio pareiga buvo sekti, kas domisi 
„Internete“ vaikų pornografijos programomis, ir ieš- 
koti tokių vaizdo kasečių, per vienas gaudynes padarė 
įdomų atradimą, kurio iškart nenorėjo atskleisti Man- 
hardui. 

— ... ir žinai, kas buvo atėjęs apsirūpinti nauja preke? 

— Pabandysiu atspėti... - Manhardas paminėjo kelias 
žymių Žmonių pavardes. 

— Liaukis, ne iš tos operos! Nagi tas Markas Jecnikas. 

Manhardas padėkojo, bet iš pradžių nesuprato, ką jam 
su šia informacija daryti. 

— Taip... Tai rodo, kad jis yra paliesta laikrodinė bom- 
ba, tačiau tie tariami užpuolikai negalėjo to žinoti, kitaip 
tariant, ne todėl jį norėjo nukneckinti. 

Šitaip murmėdamas nejučia pagalvojo - gal tai jau 
Alcheimerio ligos pradžia? 

— Aš tiktai norėjau tau pasakyti. 

— Ačiū, ačiū. Kaip šiaip sekasi? Nebijai, kad nuneš tavo 
vilą prie Oderio? 

— Ir taip turim bėdų iki kaklo, kas man tas potvynis! 
Vakar vakare buvau nuvažiavęs pažiūrėti, mes ten tokį 
pylimėlį aplink supylėm. Gal nenuneš. 

— Na, tai sekmės. 
— Ir tau. Iki! 


Mariluiza Tiulen šiemet buvo pažeidusi šventą Vo- 
kietijos mokytojų ritualą ir neišrūkusi tik prasidėjus ato- 
stogoms į platųjį pasaulį, kad bent jau keturias savaites 
praleistų svetur. Tam sutrukdė motinos nelaimė, mat 
lipdama į rūsį buvo nusilaužusi šlaunikaulio galvutę. Ir 
jai nebuvo galima jos palikti vienos. Motinai buvo jau 
pagerėję, ir dabar, prieš rugpjūčio ketvirtą, kai prasidės 
mokslo metai, jos dar laukė dvi savaitės Lancotėje. Ji 
turėjo išvažiuoti rytoj rytą. Bet prieš tai reikėjo sutvarkyti 
aibes reikalų, pavyzdžiui, parūpinti broliui naudotą te- 
levizorių. Jis buvo nusipirkęs Blankenburge užmiesčio 
namelį ir reikėjo jį apstatyti. Gerai, kad išėjusi apsipirkti 
įsišnekėjo su ponu Gutovskiu, pensininku iš Tiubingeno 
gatvės. Ji kaip tik stovėjo su savo automobiliu pavartėje, 
kai ponas Gutovskis išėjo į gatvę. 

— Ar jūs vis dar norite pirkti mano senąjį televizorių, 
ponia Tiulen... už šimtą markių? - Jis negalėjo tuo pati- 
kėti. Gaunant tokią a£pą. 

— Ne sau, o broliui. Jis nusipirko užmiesčio namelį, 
Blankenburge. 

— Ak, Harco kalnuose, žinau. Iškart po susijungimo 
buvau su žmona. Ten graži pilis. 

— Ne Harco kalnuose, o tarp Pankovo ir Korovo, prie 
pat miesto geležinkelio linijos. 

— Ar triukšmas netrukdys? 

— Naktį girdėti, bet tik iš toli. 

Ponas Gutovskis nusijuokė: 

— Reikia garsiau palėisti televizorių. 

— Už šimtą markių perku. 

Mariluiza Tiulen nebuvo įsirašiusi į Olandijos šykš- 
tuolių lygą, bet vis bandė gyventi pigiau. O kadangi spau- 
doje pasirodė žinių, jog Berlynas, ko gero, negalės su- 
mokėti algų savo tarnautojams už rugpjūtį, tai dabar 
manė, kad juo labiau reikia pasispausti, kiek tik įma- 
noma. 

Ponas Gutovskis jai palaikė namo duris ir įleido į vidų. 
Kai jie priėjo prie nebylaus portjė, tai yra lentelės su namo 
gyventojų pavardėmis, ji stabtelėjo, nes jos hobis buvo 
kolekcionuoti keistas pavardes. Ji, pavyzdžiui, be galo 
apsidžiaugdavo Federacijos aikštėje dantisto iškaboje 
perskaičiusi daktaro Hanso Chamo pavardę. Ji rengė 
knygą interviu su žmonėmis, kurių pavardės Kvaišius, 
Kiaulėnas, Nevala, Dešrius, Daugpirda, Mėšlius, Šūdė- 
žius arba Kiaušas. „Pavardė kaip trauma“ - taip turėjo 
vadintis knyga. Kiek tokie žmonės prisikenčia... o gal 
tampa ypač stiprūs, nuo pat vaikystės kęsdami pašaipą? 

Ji permetė akimis pavardes, bet krūptelėjo aptikusi ne 
Bulių, o Jecniką antro stulpelio viršuje. 

— Ką, jis gyvena pas jus? 

— Deja. - Ponas Gutovskis papasakojo, kad viena mo- 
tina jau rinko parašus ir ėjo su jais pas namo savininką, 
norėdama iškeldinti Jecniką. - Tačiau tai ne taip papras- 
ta - nuomos teisė neleidžia. Visi nepatenkinti, kad jis čia 
gyvena. Pamatytumėt, kas čia darosi: aštuonių ar dešim- 
ties metų mergaites dabar veda laiptais paėmę už rankos. 
Visi bijo, kad Jecnikas gali kur nors tykoti už kolonos ir 
nusivesti. - Jis priėjo rūsio duris ir jas atidarė. - Čia tas 
mano televizorius, eikšekit. Jis nesunkus, galėsite iškart 
išsivežti. 

Jie ėmė leistis laiptais, ir Mariluiza Tiulen pašiurpo: 

- Čia kaip kokiame priešlėktuviniame rūsyje. 

— Gerai sakot, per paskutinius šešiasdešimt metų čia 
beveik niekas neremontuota, jūsų tiesa. - Ponas Gu- 
tovskis praleido ją į priekį. - Prašom, čia tuoj už kampo... 

— Ką, jūs vedatės mane už kampo?.. - Jos juokas nu- 
skambėjo kiek nenatūraliai, mat su kai kuriomis pir- 
mykštėmis baimėmis nelengva susitvarkyti. Ponui Gu- 
tovskiu:, tiesa, jau daugiau kaip šešiasdešimt, tačiau tokią 
smulkutę moterį būtų nesunkiai įveikęs. 

— Tokia moteris kaip jūs... Palaukit, uždegsiu šviesą. — 
Jis paspaudė jungiklį... ir suriko: - Čia kažkas guli! 

— Viešpatie, juk tai Jecnikas! 

— Jis nusišovė, - konstatavo ponas Gutovskis. - Į galvą... 


Kai atėjo žinia, kad Markas Jecnikas nusišovė savo 
namo rūsyje, Manhardui ir Jaicai Tėcman baigėsi doku- 
mentų skaitymo ir kontempliacijų metas. Jie turėjo pa- 
tikrinti, ar jų kolegos nieko nepražiopsojo, juk ir kas nors 
kitas galėjo šauti į Jecniką, bent jau galėjo taip būti. 
Reikėjo padaryti viską, kad niekas nesakytų, jog policija 
tiktai slapta džiaugėsi sekdama įvykius. Taigi jie sėdo į 
automobilį pasirengę važiuoti į Tiubingeno gatvę ir abu 
buvo šventai įsitikinę, kad dabar visas miestas lengviau 
atsikvėps. 

— Po mirties jį reikėtų apdovanoti kryžiumi, - pasakė 
Jaica Tėcman. - Už tai, kad pats pasišalino. 

Manhardas stengėsi nieko nesakyti. Kas šiandien švais- 
tėsi tokiais pareiškimais, tas nieko negalėjo pasiekti. Rei- 
kėjo vaizduoti sutrikusį ir sakyti, kad žmogaus, taip pat 
ir vaikų prievartautojo, gyvybė yra neįkainojama vertybė, 
kad Jecnikui reikėjo padėti, užuot jį badžius pirštais ir 
izoliavus. Jis, girdi, buvęs ligonis, o ligoniai ne žudomi, 
juos reikia bandyti pagydyti. Juk niekam nešautų į galvą 

džiaugtis sužinojus, kad žmogus mirė nuo AIDS ar vėžio. 
Taip jis turėtų kalbėti, bet jis tylėjo, nes jam tai atrodė 
didžiausias melas. Giliai širdyje jis manė taip pat kaip ir 
Jaica Tėcman: vienu pašlemėku mažiau. Tiktai abejojo, ar 
toks „kilnus mąstymas“, jo žodžiais, iš tiesų rodo aukš- 
tesnę žmogaus kultūrą... ar yra grynasis kilnumas, nes 
tokie „humaniški tauškalai“ yra kaip vanduo nusikaltėlių 
malūnui. Šių dienų bėda ta, kad nėra aiškių atsakymų. 

Pasiekę įvykio vietą, jie tuojau „nusileido ant žemės“, 
nes medikas jau iš tolo šūktelėjo: 

— Čia ne savižudybė. Tai visiškai aišku. Tokiu kampu 
Į save neįmanoma šauti. Nėra dūmų žymių, nieko... Jam 
reikėjo turėti dviejų metrų ranką. 

Manhardas buvo konkretesnis: 

— Argi nebuvo rastas ginklas? 

— Ne. 

— Tai kas gi paskelbė, jog jis nusižudė? 

Jam atsakė kolega iš vietinio skyriaus: 

— Ne aš. Įvyko nesusipratimas, mat gyventojas, radęs 
Jecniką, paskambino 110 ir pasakė: „Radome savižudį, 
atvažiuokite“. 

Manhardas pasižiūrėjo į Jaicą Tėcman: 

— Klausyk, tai bent įklimpom į mėšlą. Savižudybė 
mums būtų daug geriau. - Jis įsmeigė akis į gydytoją. — 
Bet į jį buvo šauta... o ne suklupo ant briketo, eidamas 
atsinešti iš rūsio bulvių? 

— Ne, šūvis paleistas į dešinįjį smilkinį maždaug iš 
dviejų metrų atstumo. 

Jie priėjo prie Jecniko lavono, ir Manhardas nusiste- 
bėjo, kad jis dar neįdėtas į cinkuotą karstą ir neišvežtas. 

Jecnikas buvo apsirengęs mėlynais džinsais ir nudry- 
žusiais baltais teniso marškinėliais su užrašu „Berlyne 

gera“. Jo rūsio durys buvo praviros, šalia gulėjo juodas 
portfelis. 

— Kas gi eina į rūsį su portfeliu? - paklausė Jaica Tėc- 
man. 

Kolega, pirmasis atsidūręs įvykio vietoje, parodė į ke- 
liolika kartoninių dėžių, sukrautų Jecniko rūsyje. Viena 
buvo nukelta žemyn ir atidaryta. Iš jos kyšojo mergaitiški 
drabužiai. 

— Ak, koks bjaurybė! - tarė Jaica Tėcman. - Jis norėjo 
juos pasiimti ir dirgintis bute. 

Manhardas linktelėjo. 

— Tam ir portfelis. Kad niekas nepamatytų drabužių, 
jeigu ką sutiktų laiptinėje. - Jis suprato, kas čia dėjosi. — 
Įsivaizduoju, kaip viskas buvo: kažkas ateina į rūsį ir 
pamato, ką daro Jecnikas. Ir tuojau supranta, kam visa 
tai. Jecnikas neišgydytas, jis kitaip negali. Man atrodo, 
kad priežastį turim. 

Jaica Tėcman nesutiko: 

— Jį jau iš anksto norėta nužudyti... Antraip iš kur ir 
kam ginklas? 

— Žudikas jį galėjo atsitiktinai turėti. 

— Cha, cha, kaip sudedamą skėtį? 

— Bijodamas jo. 

— Imam komandiruotę į aną pasaulį ir paklausiam 
Jecniko. 

— Ką tu, kasos tuščios, - įsiterpė kolega. - Dabar mums 
net mirti negalima. 

Manhardas pasilenkė prie Jecniko. Per ilgus savo tar- 
nybos metus jis buvo tiek prisižiūrėjęs lavonų, bet vis dar 
susigraudindavo matydamas negyvą vaiką, gražią jauną 
moterį ar vargšą senį, galėjusį dar džiaugtis gyvenimu, 
bet šiandien tiktai nusišaipė mintyse: „Gerai, kad tau 

kliuvo, berneli“. Jis džiaugėsi beveik taip, kaip tada teatre 
Makdafas, nešdamas ant karties jo nužudyto Makbeto 
galvą: „Tirono štai galva, pasaulis laisvas“. Laisvi dabar 
galės pasijusti visi tėvai, neužmigdavę iš baimės dėl savo 
vaikų. 

Bet iškart ausyse suskambo biblinis: „Neteiskite ir 
nebūsite teisiami“. Ir jam pasidarė gėda. 

Tarsi iš kažkur labai toli išgirdo Jaicos Tėcman klau- 
simą, ar yra kokių nors liudytojų. 

— Ne, paties įvykio niekas nematė, - atsakė kolega iš 
pėdsakų tyrimo tarnybos. - Ir niekas negirdėjo šūvio. 

— Ar yra žinių, kada tai galėjo atsitikti? 

— Toksai ponas Gutovskis sako, kad Jecnikas septintą 
dvidešimt penkios ėjo į rūsį. 

— Iš kur toks tikslumas? 

— Mat tuo metu prasidėjo „Vakaro žinios“. 

Tai skambėjo įtikinamai. Po žinių prieš pat aštuonias 
jis buvo aptiktas to pono Gutovskio ir tokios ponios 
Tiulen, - toliau aiškino jis. 

— Jie dabar sėdi lauke mūsų furgone ir laukia jūsų. 

— Okay. Ačiū. - Manhardas sukluso. - Tiulen... Tiulen, 
kažkur girdėta pavardė... 

Bet nė vienas iš aplinkinių jam nieko negalėjo padėti, 
O jis pats neprisiminė, kada ją girdėjęs. 

Pokalbis su ponia Tiulen nieko nedavė, o Gutovskis 
tik patvirtino, kad girdėjo Jecniką einant į rūsį prieš pat 
„Vakaro žinias“. 

— Aš jas visuomet žiūriu, nuo tada, kai pradėjo rodyti, 
kiekvieną vakarą, tai neatskiriama mano gyvenimo da- 
lis... kaip alus ir keptos bulvės. 

Manhardas nutaisė daktarišką miną. Jaica Tėcman 
skeptiškai šyptelėjo. 

— Jūs žiūrite žinias, kažką išgirstate einant laiptais ir 
per uždarytas duris pamatote, kad tai Jecnikas? 

— Ne, per durų akutę. 

— Ak, tai jūs visąlaik prie jos stovite... 

Ponas Gutovskis truputį raustelėjo: 

— Na, kad kitaip... Aš pamaniau, galbūt čia jo draugė 
iš klinikos. Taigi aš atsitraukiau nuo televizoriaus ir pri- 
ėjau prie durų, kad įsitikinčiau, jog ji vėl... 

— Jos pavardės atsitiktinai nežinote? 

— Ne, o Jecnikas vienas nulipo laiptais... 

— ... su juodu portfeliu rankoje? 

— Taip. 

Manhardas viską užsirašė savo bloknote. Pėdsakų ty- 
rimo tarnyba pranešė, kad nerasta nieko, kas būtų bent 
kiek verta dėmesio. Nufotografuota ir užfiksuota viskas. 
Ir prokuroras manė, kad galima baigti. Buvo išneštas 
cinkuotos skardos karstas su Marku Jecniku. Aplink 
būriavosi žmonės, jie žiūrėjo tiesioginę Berlyno „Kru- 
vinąją bangą“. 

— Čia vis dėlto geriau negu tai, ką rodo Berlyno te- 
levizija, - pasakė prokuroras, intelektualas su nikelio 
akiniais ir pirmūno veido išraiška. - Jiems visų pirma 
reikėtų gero scenarijaus, pavyzdžiui, Jecniko bylos. 

— To niekas nedrįstų rodyti, - pasakė Jaica Tėcman. 

— Kodėl? 

— Nejau rodys žmones, kurie džiaugiasi, kad pagaliau 
atsirado toks, kuris išdrįso pašalinti Jecniką? Ir mums 
nė žodžio nesakys, kas tai galėjo padaryti, nes visi norėtų, 
kad jam užkabintų ordiną ir įteiktų šimto tūkstančių 
markių čekį! 

— Visgi tikiuosi, kad jūs pasistengsite surasti žudiką, — 
tarė prokuroras. 

— Mums kelią rodo vienas švyturys: pareiga, - atsakė 
Manhardas. 

Kai paskui vieni sėdėjo automobilyje ir tarėsi, ką toliau 
daryti, visai neatrodė, kad uždavinys būtų baisiai sunkus, 
nes įtariamųjų nors vežimu vežk. 

— Tai nuo ko pradėsime? - paklausė Jaica Tėcman. 

Manhardui nereikėjo ilgai galvoti. 

— Aš kol kas turiu du kandidatus. 

— Kas gi jie? 

— Nagi tas Oliveris Švarcas iš Vilmersdorfo savisaugos. 
Jis man atrodo energingiausias. Fašistuojantis medžiok- 
lis... ar panašiai. Nors turbūt bet kuris galėjo nukneckinti 
iš pasalų. 

Jaica Tėcman nervinosi: 

— Tik nepradėkim vėl diskusijos dėl mirties bausmės. 
Tam yra televizijos pokalbių laidos... Lia, lia, lia. 

Manhardas truputį pyktelėjo: 

— Okay. O kas gi tavo pirmas numeris? 

— Jo eksžmona. 

— Motyvas? 

— Baimė dėl savo dukters... jo dukters. 

Manhardas linktelėjo. 

— Taip, galimas daiktas, bet man ji geriausiu atveju 
būtų trečias numeris... Antras būtų tas, kuris kaip nors 
susijęs su jo ankstesne auka. Juk dažnai būna, kad išnie- 
kintos mergaitės paskui turi draugą, kuris... 

Jaica Tėcman linktelėjo. 

— Man tai atrodo pernelyg logiška. 

— Kodėl? Sena trauma, jos neranda vietos gyvenime ir 
bendros kalbos su partneriais, jokios erotikos, sekso. 
Paskui perskaito apie Jecniką ir staiga kyla mintis: rei- 
kia atkeršyti. Sunaikink tą, kuris sunaikino tave. Įsigyti 

pistoletą šiandien lengviau negu gyvulių maru neužkrės- 
tos jautienos. 

Jaica Tėcman atsiduso: 

— Sudėjus krūvon aukas ir jų partnerius, turėtume apie 
dešimt įtariamųjų. Plius visą Vilmersdorfo savisaugą, dar 
tos dvi moterys - Jana Navrocki ir Kerstina Knak, - štai 
tau pora tuzinų įtariamųjų. Tad nuo kurio pradėti? 

— Geras klausimas. Klausyk, surašom visų jų pavardes 
lapeliuose ir traukiam burtus. 

— Nesąmonė! 

— Kodėl? Mes ištrauksime kaip tik tą. Anksčiau tai 
buvo vadinama Dievo teismu. 

— Klausyk, čia ne žaidimas. 

— Visas gyvenimas yra žaidimas, ir tik žaisdami mes 
būnam tikri žmonės. 

Jaica Tėcman nesileido įkalbama, tad Manhardas tu- 
rėjo surengti loteriją vienas. Jo ištrauktame lapelyje buvo 
Oliverio Švarco pavardė. 


Oliveris Švarcas plovė savo automobilį ir kaip tik su 
vaikišku džiaugsmu išliejo ant priekinio stiklo kibirą 
vandens. Per automobilio radiją griaudėjo Verdentfelso 
krašto liaudies muzika. Dar trys dienos, ir pagaliau pra- 
sideda atostogos. 

Hartmutas Ešenbachas savo parduotuvę keliom mi- 
nutėm patikėjo vienam vyresniųjų klasių moksleiviui, kuris 
kartais užsidirbdavo pas jį vieną kitą markę, ir išvedė 
pavedžioti dobermaną, vardu Klačas (arba „Nagas“). Ber- 
lyne nedaug buvo žmonių - gal kokie du ar trys, - kurie 
kaip jis nešdavosi semtuvėlį ir maišelį, kad surinktų savo 
šuns mėšlą, kaip liepia įstatymas. Ešenbachui tai buvo 
savaime suprantama: kas reikalauja tvarkos, tas ir pats turi 

jos laikytis. Jį be galo pykino, kad daugelis žaliųjų dėl to 
vadino jį tvarkos apaštalu ir pirkosi Taz kitur. 

Pamatęs draugą iš savisaugos komiteto, patrumpino 
Klačo pavadį ir sustojo. 

— Na, pone Švarcai, tai smagu plauti automobilį? 

— Žiūrėk tu man, ponas Ešenbachas, tai vėl sveikas? 

— Inkstai buvo sustreikavę, atsirado keli nauji akme- 
nys. Jau atguliau į ligoninę, bet jie išėjo natūraliu keliu 
prieš gulantis po peiliu. Tiek alaus išgerti su gydytojų 
žinia — superdalykas, pasakysiu aš jums! - Jis nutilo, 
ketindamas pereiti prie temos, visus dominančios labiau 
negu jo inkstų akmenys. - O čia per tą laiką būta džiu- 
gaus įvykio... 

- Jūs laimėjote loterijoje? - nusišaipė Oliveris Švarcas. 

— Ne, Jecniką nušovė. Visi dabar lengviau atsikvėps. 
Jei sužinosiu, kas tai padarė, pakeisiu savo testamentą. 
Jį reikėtų apdovanoti kryžiumi. 

Oliveris Švarcas pridėjo prie lūpų pirštą: 

— Tss! Nesakykite to garsiai. 

— Nebijokite, tylinti dauguma viską pakenčia. Ką gi... 
Man reikia grįžti į parduotuvę. 

— Sėkmės prekyboje! 

— Ačiū. Pamatysit, kaip pakils apyvarta, kai parašys, 
kad mūsų vaikų prievartautojas nušautas. 

Ir nuėjo toliau, kilstelėjęs dešinę ranką prie kaktos kaip 
kareivis. 

Oliveris Švarcas toliau šveitė savo automobilį. Jis buvo 
taip įsitraukęs į mėgstamą darbą, kad krūptelėjo staiga 
už nugaros atsiradus žmonai. 

— Oliveri, eik viršun, kriminalinė policija atėjo... Sėdi 
svetainėje ir laukia tavęs. 

Manhardas ir Jaica Tėcman sėdėjo ant sofos ir gėrėjosi 
Švarco kolekcija. Jos tema buvo Vokiečių riterių ordinas, 
kurio aštuonių šimtų metų įkūrimo jubiliejus buvo šven- 
čiamas 1990 metais. Ant sienos kabojo didelis žemėlapis 
„Vokiečių ordinas Rytų Europoje“, ir Manhardas skaitė 
anksčiau negirdėtus pavadinimus: Pomeranijos hcg., Mo- 
zūrijos hcg., Pogeranija, Varmija, Galindija, Sūduvija, 
bartų kraštas, natangai, nadruviai... Jie skambėjo taip, 
lyg būtų sugalvoti fantastikos autoriaus. Kad hcg., matyt, 
reiškia hercogystę, suprato neiškart. Tačiau tose žemėse 
stovėję miestai - Marienburgas, Elbingas, Kulmas, Ta- 
nenbergas ir Kenigsbergas, - sakė jam, kad jos kadaise 
Iš tiesų egzistavo. Po žemėlapiu stovėjo Marienburgo 
modelis su visomis smulkmenomis, miestas, pilis ant kal- 
no, vidurinė pilis ir priešpilis. Pro šalį tekanti Nogatė 
buvo labai išradingai nulieta iš dervos. Be to, dar buvo 
tikri riterio šarvai, greta didžiojo magistro Hermano fon 
Zalcos (1170-1239) portretas ir pagaliau medžio rai- 
žinys, vaizduojantis burlaivį su būriu vienuolių. Parašas: 
„Narsi vienuolių brolija perplaukė jūrą, kad 1208 metais 
Diunos žiotyse įkurtų vienuolyną, skirtą šventajam Mi- 
kalojui ir pavadintą Diunamiunde.“ Kolekciją papildė 
gausi biblioteka. 

Iš pradžių Manhardui viskas darė didelį įspūdį, bet 
paskui pagalvojo, kad mažai kas šlovina Vokiečių riterių 
ordiną taip, kaip ponas Švarcas. Argi ordino riteriai, 
vykdydami Baltijos šalyse savo misiją, nežudė vyrų, kurie 
nenorėjo krikštytis, ir nesiuntė į vergiją moterų bei vaikų, 
vadovaudamiesi moto: mirtis arba krikštas? Jam atrodė, 
kad per savo ilgą gyvenimą buvo kažką apie tai skaitęs. 
Jis norėjo pasiklausti Jaicos Tėcman, bet ši ramiai vartė 
Sonjos Švarc žurnalą moterims. 

Manhardas būtų mielai dar pasidairęs po kambarį, bet 
tarpduryje išdygo visas būrys vaikų ir ėmė spoksoti į jį. 
Viena mergiūkštė, įžūliausia, stovėjusi priekyje, matyt, 
buvo šeimininkų duktė. Manhardas nelabai žinojo, kaip 
elgtis su aštuonerių-dvylikos metų mergaitėmis, nes jo 
paties dukra artėjo prie trisdešimties, o anūkai buvo dar 
maži. Tad pabandė seną triuką. 

— Ak, tai tu būsi Katinka Švarc. 

— Ne. Mano vardas Joana. - Mažylė pasipiktino. — 
Maniau, kad policija visuomet viską žino... 

— Tik tuomet, kai įsijungia kompiuterį. 

— Bet tenai neparašyta, kas nušovė Marką Jecniką! 

Tai pasakė ilgšis, truputį vyresnis už mergaites ir pa- 
darė Manhardui labai gabaus, peršokusio mažiausiai 
vieną klasę, įspūdį. Šviesiaplaukis ir guvus pusbernis 
priminė Manhardui Martiną Grambauerį, jo numylėtinį 
iš Kumnerovo pagonių. 

Jis sureagavo į berniuko repliką. 

— Ne, to kompiuteryje dar nėra, mes ir esam čia, kad 
būtų. Norime pasišnekėti su jūsų tėvais. 

— Bet mano mama jo nenušovė! - sušuko Martino 
Grambauerio antrininkas. 

Manhardas pasižiūrėjo į jį: 

— O kas gi tu? Gal?.. 

— Aš jums to nesakysiu. 

Manhardas svarstė, kaip išgauti berniuko pavardę, 
nepadarant skundikais kitų. 

Bet šit kažkas paskutinėje eilėje leptelėjo: 

— Jis Tilmanas Tiulenas. 

— Arnika! 

Keli vaikai už tai kumštelėjo alkūnėmis į pašonę Ar- 
nikai. 

— Liaukitės! - sušuko Manhardas, nors jam tai patiko. — 
Čia kalbama apie nužudymą... ir tai rimtas dalykas. 

— Kas nužudė, ne žudikas, o mūsų išgelbėtojas, - pa- 
prieštaravo jam Joana Švarc. 

Manhardas atsigręžė. 

— Lyg ir taip... 

Kaip jam paaiškinti vaikams? To neįstengtų, matyt, ir 
pats geriausias pedagogas. 

— Bet įstatymas sako, kad jį reikia sodinti į kalėjimą, o 
įstatymas aukščiausia ir svarbiausia, ką turime Vokietijoje. — 
Jis vos nenusijuokė taip pasakęs, nes tai skambėjo kaip 
Jorgo Šenbomo, tuometinio Berlyno vidaus reikalų ministro, 
kalba, arba kaip didžiojo kurfiursto iš „Princo Homburgo“. 

— O kas yra įstatymas? - pasidomėjo viena mergaitė. 

— Tai, ką priima parlamentas... ir ko mes visi turime 
laikytis. Pavyzdžiui, kad negalima vogti ir žudyti. O jeigu 
kas taip daro, tai ateina policija. 

— O kas tavo pirštui, plėšikas įšovė? 

Manhardui gydytojas buvo prirašęs žaizdai tepalo ir 
dabar jis buvo storai apsirišęs pirštą. 

— Ne, aš jį... taip, vienas gangsteris šūviu išmušė man 
iš rankos pistoletą, tačiau aš kaire jį nokautavau. 

— Netiesa. 

— Tiesa. 

— Neee! 

Jam į pagalbą atėjo Jaica - ji patvirtino jo žodžius ir 
pagaliau išsiaiškino, kas yra kas: Joana Švarc, Olivija 
Dombrovski, Arnika Ešenbach, Tilmanas Tiulenas bei 
Keli ir Linda Bislich. 

Manhardui staiga kilo baisi mintis: o jeigu vaikai tai 
patys padarė? Radę pistoletą? Šiais laikais juk viskas 
įmanoma. 

Jis išsiuntė vaikus žaisti į lauką ir vėl ėmėsi tyrinėti 
Švarco kolekciją. 

— Kiek jis čia visko prinešęs... turbūt ir senų ginklų... 

Jaica Tėcman vėl įknibo į moterims skirtą žurnalą ir 
skaitė kažką apie akių kalbą. 

— Seni ginklai... Argi to užtektų pareikšti kaltinimui? 
Argi senovės riteriai jau turėjo „kalašnikovus“? Tai būtų 
buvę šis tas. - Ji įsiklausė. - Tsss, ateina Švarcas. 

Oliveris Švarcas jau stovėjo prieš juos, ir Manhardas 
turėjo prisipažinti retai matąs tokį guvų jauną pareigū- 
ną. Jis priminė jam liūdnai pagarsėjusius šilojų raitelius, 
raitus girininkus, aprašytus Fontanė romanuose, pavyz- 
džiui, Balcerį Bocholtą iš Elermo uolos. Dabartinė valdi- 
ninkija mėgo tokius tipus nuo to laiko, kai ekonomistų 
žodis tapo lemiamas ir jie sąmoningai šalina visa, kas 
žmogiška. Kad jam tas žmogus atrodo simpatiškas, būtų 
prisipažinęs tiktai kankinamas. 

— Sveiki, pone komisare, ponia komisare, aš jūsų pa- 
slaugoms. 

Manhardas tyčia nesistojo paduodamas Švarcui ran- 
ką ir prisistatydamas pats bei pristatydamas Jaicą Tėc- 
man. | 

— Taip, - sumurmėjo jis, - norėtume, kad jūsų žmona 
kol kas pabūtų virtuvėje. 

— Kur ir privalu būti vokietei, - pridūrė Jaica Tėcman, 
parodijuodama Heikę. 

Manhardas prisiminė įvairius mokymo kursus, ku- 
riuose psichologai nuolat aiškino apie „geros šildančios 
fazės“ naudą, ir iš pradžių prabilo apie didžiąją Oliverio 
Švarco aistrą: 

— Kiek jūs čia visko pririnkęs apie Vokiečių riterių 
ordiną, visa siena nukabinėta... 

— Taip... - Oliveris Švarcas nušvito ir iš vieno sieninės 
spintos stalčiaus išsitraukė Leico segtuvą, norėdamas 
jiems parodyti, kokiose televizijos ir radijo laidose yra 
dalyvavęs. 

Manhardas apsimetė, jog domisi, bet greitai nuspren- 
dė, kad įžanga ir taip pakankamai ilga. 

— Ačiū. Jūs, matyt, įsivaizduojate, kodėl mes čia... 

Oliveris Švarcas išsišiepė kaip kandidatas į DSF fut- 
bolo laidos svečius, tiksliai žinantis, kurią minutę Ri- 
chardas Rabackis iš Frydos FK įsimušė įvartį į savo vartus 
susitikime su kvaišių „Borusia“. 

— Taip, dėl Jecniko nužudymo. 

Jaicai Tėcman pasirodė, kad ir ji turinti ką nors nu- 
veikti, jog neimtų veltui algos. 

— Mes, aišku, pirmiausia nusprendėm apklausti Vil- 
mersdorfo savisaugos komiteto narius ir pradėti nuo 
jūsų, nes jūs stebėjote Jecniką ištisą parą. 

— Naktimis - ne, - pataisė ją Oliveris Švarcas. 

Manhardas piktai dėbtelėjo į jį. 

— Na, nušautas jis buvo pusę aštuonių, ir mūsų pla- 
tumose vasarą vargu ar galima sakyti, kad naktis jau 
buvo prasidėjusi. 

— Tuo metu budėjo ponas Rytbergas ir ponia Bislich, — 
pranešė Švarcas. 

— Ak, ir kur jie buvo? 

— Valgė priešais jo namą pas italą, neišleisdami iš akių 
namo įėjimo ir pasiruošę sekti iš paskos... jeigu jis išeitų. 

— Gerai, mes tai patikrinsime. - Manhardas paprašė 
jų adresų. - Ir prašau nepašokti iš pykčio iki lubų, po- 
ne Švarcai, tai tik įprastas klausimas, kurį duodame 
visiems... 

— Žinau: mano alibi. Kur aš buvau? 


135 


Tas jaunas vyriškis jam vėl užbėgo už akių. 

— Taip. 

— Na čia, namie, pas žmoną. 

Manhardas nesusilaikė jam greitai „neįkirtęs“, kaip 
sako futbolininkai, bent jau kaip sakydavo jo jaunystėje. 

— Aš tai jau buvau užsirašęs prieš jums pasakant. 

— Kaip tai suprasti? 

— Niekaip. 

Jaica Tėcman atsistojo. 

— Gerai. Labai ačiū, pone Švarcai, štai ir viskas. 

Jie atsisveikino ir, kaip reikalavo instrukcijos, paklausė 
Sonjos Švarc, ar tiesa, kad vyras įvykio metu buvo namie. 

— Visiška. Mes abu žiūrėjome „Vakaro žinias“. 

— Ak, matyt, rodė Oderio potvynį. 

— Ne, tai rodė vakar. 

Ir jie išėjo. Aišku, dėl to paprasta susitarti, ir į tokius 
spąstus šiandien niekas neįkliūna, visi buvo skaitę ir matę 
per daug detektyvų, kad papultų. Automobilyje jie trupu- 
tį pasitarė. 

- Ir kaip jis tau? - paklausė Jaica Tėcman. 

— Kas, Švarcas? 

— Kas gi daugiau? 

— Rudas kaip lazdyno riešutas. Galimas daiktas, kad 
jis pats norėjo pašalinti tokį kenkėją kaip Markas Jec- 
nikas. 

— Aš nežinau... - Jaicai Tėcman, nepaisant Manhardo 
pranašysčių, neatrodė, kad tai padarė Švarcas. 

— Jo alibi, šiaip ar taip, silpnokas. Be to, kilus abejonei, 
to komiteto nariai vienas kitą pridengs. O žmonos vyrus 
tuo labiau. - Manhardas buvo per daug pavargęs, kad 
paisytų kvailo Heikės draudimo. - Nors prigimtis liepia 
vyrams dengti žmonas. 

Jaica Tėcman pasižiūrėjo į jį: 

— O futbole vyrai dengia viens kitą. 

— Taip, vidury aikštės ir milijonų žiūrovų akyse. Dėl 
to turėtų įsikišti popiežius. 

— Gal geriau ieškokime Jecniko žudiko, užuot čia tauš- 
kę niekus? 

Manhardas tuojau surimtėjo: 

— Galbūt mūsų visuomenei būtų geriau, kad mes jo 
nerastume ir viskas greit nugrimztų užmarštin. Antraip 
iškils į paviršių tai, kas neturėtų iškilti... o kas geriau, 
nežino niekas. 

— Tiktai tavo partijos draugas Gerhardas Šrioderis, — 
nusišaipė Jaica Tėcman. 

Tai buvo apie jo reikalavimą „Nusikaltėlius užsie- 
niečius lauk iš Vokietijos!“, kuris Manhardo namuose 
privedė prie to, kad Heikė perėjo miegoti į svetainę ant 
sofos. Jis apskritai pritarė šiam šūkiui, o ji piktinosi ir 
galop dūkte padūko, kai jis pasakė: „Aišku, žalieji gina 
visus nusikaltėlius imigrantus, sakydami, kad tai aukos“. 
Tokios ironijos ji nesuprato. 

— Bet Jecnikas buvo šimtu procentų vietinis, - nusi- 
žiovavo Manhardas. 

— Tai ką dabar darom? - paklausė Jaica Tėcman. 

— Tikriname toliau pagal sąrašą. Pas Švarcą jau bu- 
vome, tad einam iš eilės: Teo Rytbergas, Rūt Bislich, 
Hartmutas Ešenbachas, Mariluiza Tiulen, Aleksandras 
Dombrovskis ir Jana Navrocki. 

— Mes juk vieni visų neapklausim. 

— Aš pasistengsiu, kad kas nors padėtų. Bet dabar 
atostogų metas. 

Ėmė pypsėti mobilusis, ir Jaica Tėcman atsiliepusi iš 
vieno kolegos sužinojo, kad Jecniko galvą perėjusi kulka 

jau klasifikuota. Be jokios abejonės, ji paleista iš rusiško 
karinio pistoleto, kokių Berlyne ir apylinkėse po susi- 
jungimo nors vežimu vežk. Ji padėkojo už informaciją ir 

— O ką, jeigu Vilmersdorfo savisauga už dešimt tūks- 
tančių markių ar mažiau pasamdė seną KGB žudiką? 

Ji bakstelėjo sau pirštu į kaktą: 

— Ar to neseniai nerodė per televiziją, viename iš tų 
sušiktų serialų? 

— Manai, kad tai neįmanoma? 

— Su tokiais scenaristais? 

— Aš turiu galvoje vilmersdorfiečius. 

Jaica Tėcman kiek surimtėjo: 

— Klausyk, aš visuomet pasvarstau, kas įtikėtina ir kas 
ne, šįsyk mano išvada: ne! 

— Galbūt Markas Jecnikas ne nužudytas, - nusišaipė 
Manhardas, - o tik negyvas. 

— Mes pernelyg mažai apie jį žinome. 

— Kažkas man pasakojo, kad jis buvo susidėjęs su psi- 
chologe... bet kas? — Gan ilgai truko, kol tai prisiminė, 
jau ėmė galvoti apie poną Alcheimerį, ir pagaliau rik- 
telėjo: - Dieve, taigi tas kaimynas, Gutovskis! 

Jie paskambino jam ir šiaip taip gavo adresą tos psi- 
chiatrinės klinikos, kurioje dirbo Markas Jecnikas. 

— Tenai kas nors ir be manęs nuvažiuos, - pasakė Man- 
hardas. - Man jau iki čia psichiatrijos. Aš tuo tarpu 
pasidomėsiu kitais kandidatais. 


Manhardas sugebėjo apklausti poną Rytbergą ir ponią 
Bislich prie nešvarių indų, mat jie kaip tik sėdėjo pas vieną 
Pietų Tirolio italą, per kokius du šimtus metrų nuo įvykio 
vietos. Keli ir Linda, Bislich dukterys, pasakė, kad jie ten. 

Ponia Bislich, kosmetikė, buvo taip išsigražinusi, kad 
Manhardas iškart įsivaizdavo, kaip būtų, jeigu jis pa- 
siguldytų ją sodelyje ant stalo. Reikėjo valdytis. Jo profe- 
sija gera tuo, kad dažnai susiduria su įdomiais žmonėmis. 

Jie abu, ponia Bislich ir ponas Rytbergas, nedavė jam 
ramiai atsipūsti. 

— Taigi įvykio metu jūs iš tiesų sėdėjote kavinėje prie- 
namo? Maždaug apie pusę aštuonių? 

Ponia Bislich linktelėjo. 
lįstų prie mergaičių. 

Manhardas nusistebėjo: 

— Taip vėlai vakare? 

— Dabar juk atostogos, ir vaikai būna parke iki sutemų, 
šiaip ar taip, bent jau iki pusės devynių. 

- Ir jūs visąlaik nenuleidote akių nuo įėjimo? Ar jūs 
tuo tikra, ponia Bislich? 

— Na taip... 

Manhardas pasižiūrėjo į poną Rytbergą, nors jam to 
1r labai nesinorėjo. 

— O jūs net valgydamas žiūrėjote? 

Ponas Rytbergas pasijuto įžeistas. 

— Kiek, jūsų nuomone, aš esu išsėdėjęs sargybos bokš- 
telyje? Valgydamas. Ir nė vienas per mano budėjimą ne- 
paspruko iš belangės. Bet kriminalistams vis atrodo, kad 
mes paskutiniai mulkiai. 

— Ką jūs, priešingai, - bandė jį nuraminti Manhardas. 
- Jei ne jūs... - ir ryžosi svarbiausiam klausimui. - Ar 
atkreipėte dėmesį, kokie žmonės tuo metu įėjo į namą? 

— Ne... - turėjo prisipažinti Rytbergas. 

Ponia Bislich jam bandė padėti: 


— Tai neįėjo į mūsų užduotį. Mums rūpėjo vien tiktai 
tas prievartautojas... jeigu jis išeitų iš namo. 

Manhardas iš pradžių žinojo, kad nieko nepeš, net 
jeigu kas nors ir buvo. 

— Bet jeigu į namą būtų įėjęs koks nors jūsų pažįstamas, 
tai būtumėte pastebėję? 

— Taip, žinoma, - atsakė abu vienu metu. 

Manhardas nusišypsojo. 

— Bet niekas neįėjo? 

— Ne. 

— Nei ponas Dombrovskis, nei ponas Švarcas, nei po- 
nas Ešenbachas?.. - Jis privalėjo to paklausti, bet veltui 
stengėsi. Net jeigu ir taip, jie to niekada nebūtų pasakę. 

— Ne, nė vienas iš jų. 

Manhardas dabar jau beveik nesiklausė. 

— Ir niekas kitas iš jūsų savisaugos komiteto? 

— Ne! - sušuko ponas Rytbergas. - Jeigu jūs mus įta- 
riate, tai... Jūs manote, kad aš nieko nepažįstu, nė vieno 
žurnalisto... 

Manhardas žinojo, kad tai ne tušti žodžiai, ir vis dėlto 
neiškentė neatsikirtęs: 

— Neabejoju, jūs ką nors pažįstate! Bet juk Hugen- 
bergas miręs, o aš pažįstu visai kitokių. Tad baikime apie 
tai. Jūs, kaip ir aš, puikiai žinote, kad didžiausią įtarimą 
kelia jūsų grupė. - Jis pastebėjo, kad ponia Bislich ge- 
rokai išblyško po savo riešuto spalvos dažų sluoksniu. — 
O jūs, ponia Bislich?.. 

— Ne, aš irgi nieko iš mūsų žmonių nemačiau. 

Manhardas išliko oficialus. 

— Ir jūs žinote, kad jums tai gali tekti paliudyti pri- 
siekus teisme? 

Ponia Bislich nurijo šią karčią piliulę. 

— Taip, žinau. 

Manhardui atrodė, kad laikas baigti. Jaica Tėcman 
sakė tiesą: viskas rėmėsi tiktai tikimybe, ir jeigu Jecniko 
žudikas iš tiesų buvo iš savisaugos komiteto ir jo nariai 
jį toliau taip sutartinai slėps, tai neatsiras tokio pro- 
kuroro, kuris pasodintų juos į kaltinamųjų suolą, ką jau 
kalbėti apie teisėją, kuris juos įkištų už grotų. 

Kankinimų uždraudimas buvo išganymas žmonijai, 
1 Manhardas, aišku, nenorėjo, kad jie vėl būtų įvesti, 
tačiau be kankinimų ir smegenų plovimo labai greitai 
prieini liepto galą. Tai buvo faktas, su kuriuo reikėjo 
taikstytis, pagaliau jam ir algą už tai mokėjo. 

Tad paskutiniai jo žodžiai buvo ne iš rezignacijos, o 
tiktai tuščias ritualas. 

— Na gerai, tuomet vėliau parodysime jums nuotraukas 
tų žmonių, kurie galėjo būti pas Marką Jecniką... Gal 
atpažinsite... 


Nuo tada, kai kartą Maksimo Gorkio teatre pamatė 
„Skrydį virš gegutės lizdo“, psichiatrinės klinikos Jaicai 
Tėcman atrodė gana įdomi vieta. Būdama kietokos pri- 
gimties, į Kerstinos Knak įstaigos pacientus žiūrėjo kaip 
į kasdienį dalyką: tokie jie jau yra, ir ne jos reikalas sukti 
galvą, kodėl jie čia. Sykiu vaikiškai stebėjosi visiškai 
kitokiu jų pasauliu. Šakės, kas čia darosi. 

Ji ramiai ėjo tarp jų, kai pasirodė Kerstina Knak, ir 
krūptelėjo, tarsi nuaidėjus netikėtam šūviui, kai psichiat- 
rė staiga emė šaukti: 

— Policija, čia tai bent! Ji pasirodo tada, kai jau po 
viskam... 

„Vaikeli, - pagalvojo Jaica Tėcman, - geriau pati sau 
susileisk vaistų, kad apsiramintum““. 

— ... o kai aš prašiau jūsų pagalbos, tai niekas manęs 
nenorėjo klausyti! Juk taip? Jeigu būtumėte manęs pa- 
klausę ir paskyrę žmogų, tai Markas dabar būtų gyvas! 

Jaica Tėcman nieko nesuprato: 

— Paskirti žmogų, kad?.. 

— Dieve, aš juk buvau pas jus po to grasinamo skam- 
bučio! 

— Kokio skambučio? 

— Jums niekas nesakė? Tai jūs nieko nežinot, ką daro 
kitas? 

Jaica Tėcman apsimetė susikrimtusi. 

— Atsiprašau, aš visai pamiršau. Žinoma, kad mes 
perklausėme juostą... - po pirmo pasikėsinimo į Jecniką... 

— ... bet nepadarėte iš to išvadų ir nepradėjote jo sau- 
goti? 

— Po laiko visi protingi! - Jaica Tėcman bandė griebtis 
banalybių. - Ne nuo manęs tada viskas priklausė, ir mes, 
matyt, taip manėme: „Kas gi čia atsitiks, jeigu jį nuolatos 
stebi savisaugos komiteto žmonės?“ - Ji beviltiškai mos- 
telėjo ranka. 

Kerstina Knak nusibraukė nuo kaktos prakaitą ir su- 
smuko ant vieno suolo. 

— Suprantu, bet... - Ir staiga ėmė verkti. - Niekas to 
nesupranta, visiems jis buvo tik kiaulė, o aš jį mylėjau... 
Kaip kiekviena moteris vyrą, kurį ji... Ir dabar aš viskuo 
kalta. 

Daugiau ji nieko nepasakė. 

Jaica Tėcman apkabino ją per pečius. 

— Eime... Ar dar turite tą juostelę? 

Tai buvo geriausias būdas nukreipti jos dėmesį. 

— Manau, kad taip... - Kerstina Knak ėmė raustis savo 
stalčiuose ir spintose ir išties nusiramino. - Va... 

Ji pasiskolino iš vienos kolegės magnetofoną, kad pasi- 
klausytų kasetės. 

„Tu, purvina kekše. Kas prasideda su vaikų prievar- 
tautojais, tas padugnė. Palauk, palauk tu man, aš tave 
greit nudėsiu. Kartu su tavo kuiliu, kai jūs barškinsitės.“ 


Jaica Tėcman tučtuojau pakėlė ragelį ir paskambino 
savo viršininkui, kurio kabinete kaip tik buvo delegacija 
iš Niujorko. Berlynas mokėsi iš Niujorko efektyviai ko- 
voti su nusikalstamumu. Laukdama, kol jis atsilieps, 
aiškino Kerstinai Knak, jog siekia dviejų dalykų: kad 
juosta su grasinimu būtų darsyk patikrinta, šįsyk geriau- 
sių specialistų, ir kad ji netaptų antrąja auka to žmogaus, 
kuris nužudė Marką Jecniką. 

Po pusės valandos pasiekė ir vieno, ir antro: juosta 
buvo atiduota specialistams, o ji gavo užduotį kol kas 
pabūti pavojuje atsidūrusios psichologės asmens sargy- 
bine ir kartu viliokle. Buvo manoma, kad galimas daik- 
tas, jog nusikaltėlis, galbūt sunkus psichinis ligonis, 
bandys įvykdyti savo grasinimą nušauti ir Kerstiną Knak. 

Tai sužinojusi Kerstina Knak apkabino Jaicą Tėcman. 

— Ačiū. 

— Seserys juk turi viena kitai padėti. 


Nataša Nymejer nusipirko visus dienraščius, buvusius 
Frydrichsfeldės stoties kioske, kad galėtų perskaityti vis 
tą patį: 

VAIKŲ PRIEVARTAUTOJAS RASTAS NUŽUDYTAS PERŠAUTA 

GALVA - NUOMININKAI SUKLUPO UŽKLIUDĘ LAVONĄ 

Ji įsivaizdavo, kaip jis gulėjo Tiubingeno gatvės rūsyje, 
ir matė save, kaip eidama koridoriumi jį randa. Tada 
paėmė dienoraštį ir įrašė tos dienos, kai Jecnikas mirė, 

eilutėje: „Aš iš naujo gimiau, tikroji mano gimimo diena 
šiandien!!!“ Kai prasidės nauji mokslo metai, ji surengs 
visiems didelę šventę. 

Paslėpusi dienoraštį, Nataša nulėkė į virtuvę ir ėmė 
tuštinti šaldytuvą. Ji jautė žvėrišką alkį ir puolė kimšti 
viską, ko nevalgė septynerius metus. Ji šveitė kepeninę 
dešrą, sūrį, silkės suktinukus ir delikatesinius agurkus, 
paskui rado puspilnį butelį šampano. Nuplėšė kamščio 
vielas, priglaudė kakliuką prie lūpų ir gėrė, gėrė. Buvo 
nepratusi prie alkoholio ir greit apgirto. Pradėjo dainuoti 
visus įmanomus šlagerius ir šokti virtuvėje. 

Tą akimirką atsidarė durys - namo parėjo tėvas. Ji 
pribėgo prie jo, šoko ant kaklo ir apkabino. Kaip spor- 
tininkė, ką tik laimėjusi olimpinį medalį ir pribėgusi pa- 
sveikinti trenerio. 

— Tėti, aš tokia laiminga, kai jo nebėr! 

Erikas Nymejeris apglėbė dukrą, ir jo akys prisipildė 
ašarų. 

— Taip, dabar mums prasidės naujas gyvenimas... ir 
viskas vėl bus gerai. Ne laikas užgydo visas žaizdas, o 
žinojimas, kad tas niekšas negyvas. 

Nataša pabučiavo jį. Į nosį, skruostus, kaktą. Ji nesi- 
tvėrė iš laimės. 

— Ačiū, ačiū, ačiū! Kad tu padarei tai dėl manęs. Kaž- 
kas turėjo... 

Nymejeris išsilaisvino iš jos glėbio. 

— Ką tu čia šneki? 

— Man gali pasakyti, kad jį nušovei, aš tylėsiu kaip 
žemė. Mama gal ir neiškentėtų, bet aš taip. 

— Ne, Nataša, aš... 

- Taip, taip, taip! Aš žinau, tu dėl to nusipirkai iš to 
ruso Karlshorste pistoletą, aš juk viską žinau. Tu dėl 

manęs tai padarei, kad aš pasveikčiau, tik dėl manęs. Ir 
aš tavęs neišduosiu. Ar galiu tau kai ką pasakyti, tėti? 

— Nataša?.. 

— Aš visąlaik tvirtai tikėjau, kad tu tai padarysi, dėl 
manęs. 

— Taip, čia mano darbas. 

Ji nepastebėjo, kad tarpdury jau stovėjo iš gydytojo 
grįžusi Suzana Nymejer. 

— Erikai! - sušuko ji. - Juk tai netiesa! Tu taip sakai 
tik dėl jos... 


Manhardas purtydamas galvą išklausė žinią, kad Jai- 
ca Tėcman kol kas iš jo atimama ir skiriama saugoti 
Kerstiną Knak. Vietoj jos jam davė jauną komisarą, ką 
tik baigusį Frydrichsfeldės aukštąją mokyklą ir nešio- 
jantį gražią Sarkovo pavardę. Svenas Sarkovas, gyve- 
nantis Rudove, Gaidžių Kelio gatvėje. Jis buvo ištre- 
niravęs kiekvieną savo raumenėlį, įdegęs ir švytėjo kaip 
Romos gladiatorius prieš kovą, nešiojo brangius dra- 
bužius ir mylėjo save taip, kad Manhardas galėjo tik 
pavydėti. Sarkovas atsakinėjo į telefono skambučius, 
rinko žinias ir kartais lydėdavo jį, kur jis nenorėdavo 
vykti vienas. Be to, Sarkovas labai praversdavo, kai 
reikėdavo pavardžių, duomenų ir faktų. Tai buvo silp- 
noji Manhardo pusė, juo labiau Marko Jecniko byloje, 
kur nusikaltėlių galėjo būti visas tuzinas. Dabar jis daž- 
nai pamiršdavo, kieno tas veidas, kad su ja jau buvo 
susitikęs ir kvotęs. Pavyzdžiui, ta ponia Tiulen. Mari- 
luiza Tiulen... Kiekvienam pokalbiui reikėjo pasirengti. 
Jis buvo prašęs Sveno Sarkovo paruošti geltonų, rau- 
donų ir žalių DIN-A5 formato kortelių, kokiomis nau- 
dojosi pokalbių laidų vedėjai. Jose buvo surašyta viskas, 

kas ligi tol sužinota apie asmenį ir ko reikia paklausti. 
Paprastai nedaug: 


Tiulen, Mariluiza, vokiečių kalbos ir istorijos mokytoja. 
Sūnus Tilmanas, SK narė. Kartu su Gutovskiu, pensi- 


ninku, rado nušautą Jecniką. Trumpai su ja kalbėtasi 
automobilyje. Apie nusikaltėlį nieko nepasakė. Klausi- 
mas: ar gali būti, kad ji buvo pas J., kad jį nugalabytų? 


Rytbergas, Teo, 57 metų, kalėjimo ekssargas. Turi pa- 
tyrimo su šaunamaisiais ginklais. Prieš laiką išleistas į 
pensiją, teisingumo sindromas. Pas jį dažnai svečiuo- 
jasi anūkai, todėl įstojo į SK. Su Rūt Bislich įvykio 
metu sėdėjo italų restorane, stebėdamas J. Kelneris jo 
parodymus patvirtina. Ar tuo galima tikėti? 


Bislich, Rūt, kosmetikė, graži, vieniša motina. 
Dvi dukterys: Keli (10 m.), Linda (8 m.). 


Vyras/tėvas, pasak žmonių, amerikietis, išvedus JAV 
kariuomenę, grįžo į JAV. 


Kurgi jie dabar? Greitai žvilgtelėjo į molinę lentelę ant 
durų, gražiai išdegintą, matyt, savoje krosnyje... Aha: 
TIULEN. 

— Paskambinti? - paklausė Sarkovas. 

— Taip. 

Manhardas labai nenorėjo tujinti Sveno Sarkovo. Jau- 
nasis vyriškis buvo naujųjų laikų atstovas, o jų jis nelabai 
mėgo. Tiesa, nemėgo ir senųjų, bet tada vis dar švietė 
viltis, kad naujieji bus kitokie, geresni. 

Mariluizai Tiulen atidarius duris, Manhardas neabe- 
jojo, kad jos niekad nėra nematęs. Bet ne, matė. Kolegų 

automobilyje. Ji buvo nemaloniai panaši į jo senąją vo- 
kiečių kalbos mokytoją Štiober. Štioberienė - sena velnie- 
nė. Ji buvo aukšta ir plona, o kad gyveno Bonsdorfo 
rajone, tai visi ją vadino „Bonsdorfo kartimi“. Jam te- 
beskambėjo ausyse jos metalinis balsas: Manbardai, kas 
paskatino Kleistą suteikti didžiajam kurfiurstui, iš tiesų 
ramiam šeimos tėvui, sadisto bruožų? Jis iki šiol to nežino 
ir dar prisimena, kaip garsiai sumurmėjo: „O kas man 
rūpi“, ir gavo dvejetą. 

Tačiau toji Mariluiza Tiulen buvo kitokia negu Štiober. 
Šiaip ar taip, atrodė esanti supratinga mama, kuri mėgsta 
viską išsiaiškinti. Butą puošė netašyti švediški rąstai ir 
tikri kirgizų kilimai ant sienų. Jiems atsisėdus, Man- 
hardas iškart ją agresyviai užsipuolė: 

— Ponia daktare Tiulen... 

— Prašom be titulo, aš jo neturiu... 

— Atsiprašau. - Tokių mažų kiaulysčių jis jau seniai 
nebesigėdino. - Ponia Tiulen, per mūsų rytines mišias, 
kasdieninį pasitarimą, su visomis kolegėmis ir kolegomis, 
kurie įtraukti į Jecniko bylos tyrimą, iškilo vienas tei- 
ginys, kuris jums tikrai nelabai patiks... 

— Kad aš nušoviau Jecniką... 

— Taip. Arba galbūt ne jūs, o ponas Rytbergas, įvykio 
metu sėdėjęs su ponia Bislich pas italą. Jis ir ginklą pa- 
slėpė, kažkur netoli įvykio vietos, iš kur galės vėliau 
nepastebėtas paimti ir padėti saugion vieton, kur niekas 
neras. Ir tada judu su Gutovskiu kaip liudytojai atsi- 
tiktinai radote Jecniką negyvą. - Jis triumfuodamas pa- 
žvelgė į mokytoją. 

Mariluiza Tiulen nuleido akis. 

— Jūsų logika išties nenuginčijama, nenuginčijama... 
Tiktai taip nėra. Pasiklauskite kitų: juk aš buvau prieš 

Jecniko sekimą, ir aš paskambinau jam, atsiprašiau ir 
padrąsinau. 

— Tuomet jūs dar įtartinesnė, - įsiterpė Sarkovas. — 
Geras, taip sakant, pasiruošimas. 

Mariluiza Tiulen praleido jo žodžius pro ausis ir pa- 
klausė, ką papasakojęs Gutovskis. 

- Jis dingo be pėdsakų, - atsakė Sarkovas. - Aš pats 
jam dusyk skambinau. Kaimynai matė jį išvažiuojant. 

Mariluiza Tiulen valandėlę galvojo. 

— Man atrodo, kad jis norėjo keliom dienom išvažiuoti 
prie Feldbergo ežerų. 

— Pažiūrėsim, kaip ten yra... 

Valandėlę visi tylėjo. Manhardas žinojo, kad be tvirtų 
įrodymų nei iš ponios Tiulen, nei iš pono Rytbergo nieko 
neišspaus. Žiūrint į viską kaip į žaidimą, buvo aišku, kad 
rezultatas niekada nebus 1:0 jų naudai, nors ir valandų 
valandas stengtųsi, ir vis dėlto jų pastangos nebuvo be- 
prasmės: jie spaudžia priešininką, neduoda jam atsipūsti, 
trukdo ko nors imtis ir po truputį vargina. 

— Filme tai būtų graži scena. Įsivaizduokite: jūs ateinate 
pas Jecniką ir kokia nors dingstimi nuviliojate į rūsį. 
Jecnikas jumis visiškai pasitiki. Taigi jis nieko neįtaria, 
kai Rytbergas prieina ir nušauna iš visai arti. 

Mariluiza Tiulen pašoko. 

— Koks įžūlumas! Ar galiu pasikalbėti su savo advokatu? 

— Prašom. 

Sarkovas padavė jai ragelį. 

— Kaip sako medikai, jūs darote metodinę klaidą mane 
įtardami. Jumis dėta, nusikaltėlio ieškočiau kitur. 

— Pavyzdžiui, kur? | 

— Tarp Dombrovskio giminaičių. Juk jų dukterėčią 
andai išniekino Jecnikas. 


148 


Dombrovskis, Aleksandras, 28 metų, kompiuterių spe- 
cialistas, kilęs iš Liubeko, dirba supermarketų tinklo 
duomenų apdorojimo centre, SK narys, dažnai sekęs 
Jecniką. 


Dombrovski, Nadina, socialinės tarnybos darbuotoja. 
Duktė: Olivija, 7 m. 
Artimai draugauja su Švarcais. 


Dombrovskių namie nebuvo, bet kaimynai pasakė, 
kad jie išvažiavę maudytis prie Lybenbergo ežero. Man- 
hardas, bent kartą matęs arba apsukęs visus didesnius 
už kūdrą Brandenburgo ežerus, žinojo, kad Lybenbergo 
ežeras yra netoli Erknerio ir Griūnheidės, tiksliau tariant, 
prie Kynbaumo, didžiosios visų sporto šakų VDR olim- 
pinių čempionų kadrų kalvės, ir iš tenai galima sugrįžti 
per pusantros valandos. Taigi jis paliko raštelį, kad jie 
dar šiandien — „iki 23 valandos“ - prisistatytų pas jį, į 
skyrių. Tai esą skubu, ir jeigu jie nepasirodysią, būsią 
padarytos atitinkamos išvados. 

Tatai paveikė, 19 Dombrovskiai jau „Dienos žinių“ 
metu stovėjo pas jį ant kilimo, aiškiai pavargę nuo iškylos 
į gamtą. 

— Eikime iškart prie reikalo, - pasakė Manhardas, - 
kad galėtumėt tuojau grįžti namo ir atsigulti. Taigi stan- 
dartinis klausimas: kur jūs buvote įvykio metu? 

— Aišku, namie. - Aleksandras Dombrovskis, atrodo, 
nustebo, kad kažkas dar abejoja, jog gali būti kitaip. — 
Kas turi vaikų... 

Manhardas dirstelėjo į savo popierius. 

— Ak taip; kadangi septynerių metų Olivijos negalima 
palikti vienos? 

— Būtent tada, - atsakė Nadina Dombrovski, - kai visi 
bijojo to prievartautojo, kuris bet kurią akimirką galėjo 
atsidurti prie durų... 

Manhardas neatlyžo: 

— Bet bijojo ne Jecniko... 

— Kaip tai? 

- Jį juk sekė ponas Rytbergas su ponia Bislich. 

— Vis tiek. 

— Taigi jūs ne visai pasitikėjote savo savigynos ko- 
mitetu... nors ir patys buvote jį įkūrę. 

Aleksandras Dombrovskis buvo pernelyg pavargęs, 
kad atsakytų ką nors dora, ir tiktai sumurmėjo: 

— Taip. 

— Kadangi Jecnikas buvo išniekinęs vieną jūsų duk- 
terėčią Ir jūsų Žmona jį atpažino? 

— Ne. - Nadina Dombrovski papurtė galvą. - Ne aš jį 
atpažinau, o mano draugė Sonja, Sonja Švarc. Jos dukte- 
rėčiai taip atsitiko. 


Švarcas, Oliveris, 35 metų, kilęs iš Vedingo. Vakarinė 
mokykla, abitūra, studijos aukštojoje mokykloje vady- 
bininko diplomui gauti. A skyriaus viršininkas. Matyt, 
turi vadovo savybių. Hobis - Vokiečių riterių ordinas. 
Atrodo, moka valdyti ginklus. 

Alibi: sako, įvykio metu su žmona žiūrėjęs žinias, žmo- 
na tai patvirtina. 

Švarc, Sonja, diplomuota bibliotekininkė. 

Duktė: Joana, 7 ar 8 metų. 


Draugauja su Dombrovskiais. 


Savisaugos komiteto įkūrimo iniciatorius. 
Pirma apklausa: be rezultatų. 

Tas paskutinis kartotekos sakinys paskatino Manhar- 
dą atėjus tiesiog užrikti ant jų: 

— Ir jūs negalėjote man andai pasakyti, kad viena jūsų 
giminaitė buvo Jecniko auka? 

Sonjos Švarc kaklą tuojau išpylė į tymus panašios dė- 
mės ir Manhardas suprato, kad ji meluoja, sakydama 
neįsivaizdavusi, jog tai jį galėtų dominti. 

Manhardas nusijuokė ir parodė į daugybę kriminalinių 
romanų, surikiuotų ant vienos lentynos. 

- Ir jūs, būdama tokia išprususi, bandote įtikinti ma- 
ne? 

— Okay... - Oliveris Švarcas pakėlė ranką. - Mes neno- 
rime, kad jūs užsipultumėte Sonjos pusseserę ir jos šeimą. 
Tai vargšai žmonės, jau ir taip pakankamai prisikentėję. 
Ir jeigu viskas vėl bus imta judinti... 

Tai supykdė ne tik Manhardą, bet ir Sarkovą. 

— Kokiais kvailiais jūs mus laikote? Manote, kad jūsų 
giminaičiai neskaito laikraščių ir nežino visos tos isto- 
rijos? 

— Na gerai. 

— Niekas čia negerai! - Manhardas kaip reikia įnir- 
šo. - Tai išties panašu į nusikaltimo slėpimą, jeigu ne į 
pagalbą... 

— Liaukitės vienąsyk! 

Dabar įsiterpė Sarkovas: 

— Klausykite, Švarcai, nejau nesuprantate, kad jūsų 
giminaičiai gali būti įtariami kaip žudikai? Ir kad jūs su 
savo savisaugos komitetu pažadinote miegančius šunis? 
Nejau išties nesuvokiate? 

Sarkovas labai įtikinamai suvaidino šią sceną, tai tu- 
rėjo pripažinti ir Manhardas. Jis jau laikė rankoje kortelę 
ir žiūrėjo į Švarcą. 


— Pavardės ir adresai? 
— Eikas Nymejeris, Frydrichsfeldė, Gensingo gatvė... 


Jaicai Tėcman buvo sunku įtikinti savo meilužį, kad 
Kerstina Knak a) yra moteris ir b) jai pavesta būti prie 
jos dieną ir naktį. 

— Karsten —- moteris? Manai, kad aš kvailas? — An- 
tonijas laikė pavydą sudėtine tikros meilės dalimi ir buvo 
įsikalęs į galvą, kad ji neišlipdama iš lovos mylisi su 
Manhardu. 

— Ne Karsten, o Kerstina! - šūktelėjo į ragelį Jaica. 

— Kas šaukia, tas visuomet neteisus. 

Ir ji pašnibždomis pakartojo: 

— Ne Karsten, o Kerstina... Be to, Manhardo vardas 
Hansas Jurgenas. 

— Aš atvažiuosiu pasižiūrėti. Kaip ten jo viloje? 

— Klausyk, aš čia klinikoje ir greta manęs vienas kaip 
tik savo kaka tepa sieną. 

— Tas Manhardas dar ir iškrypęs, sveikinu! 

— Pabučiuok man... ! 

— Mielai, tik pasakyk, kur esi. 

Jaica Tėcman padėjo ragelį ir pagalvojo, kad ši diena 
velniškai sumauta. Ji tupėjo su savo mobiliuoju priešais 
pasitarimų kambarį, kuriame Kerstina Knak su savo vy- 
riausiuoju gydytoju aptarinėjo ligų istorijas. Psichologė 
atrodė išblyškusi ir pavargusi, Jecniko mirtis, matyt, ją 
labai paveikė. O kur dar baimė, kad nusikaltėlis, taip 
sakant, baigs savo juodą darbą ir nukneckins ją. Bepročių 
netrūko, pavyzdžiui, kad ir tas Kananas Majamyje, ką 
tik nušovęs Versačę. Antonijas, buvęs fotografas ir ma- 
žumėlę nutuokiąs apie madą, nuolatos vaikščiojo apsi- 
ašarojęs. 

Kerstina Knak kaip tik išėjo į koridorių, ir Jaica Tėc- 
man bandė ją perkalbėti, kad šiandien anksčiau baigtų 
darbą. 

— Klausyk, važiuojam kur nors, kol tu visai nesusi- 
baigei. 

Po vakarykščio raudono vyno butelio jiedvi tujinosi. 

— Aš susitarusi su Tabėja. 

— Tegu ji prisideda prie mūsų, ir mes trise pasitran- 
kysime po miestą. 

Po pusvalandžio jos jau stovėjo Tabėjos knygyne, ir 
Jaica Tėcman pajuto, kad tarp draugių esama stipraus 
ryšio, jos nuomone, beveik prelesbiško. Pernelyg jau ilgai 
jos buvo apsikabinusios, pernelyg įdėmiai žiūrėjo viena 
kitai į akis. Okay, čia ne jos reikalas. Tačiau kita vertus, 
ji pernelyg didelė kriminalistė, kad iškart nepagalvotų 
apie galimybę, jog Tabėja galėjo nušauti Jecniką, norė- 
dama apsaugoti Kerstiną Knak nuo jos pragaišties (arba 
iš liguisto pavydo). Nesąmonė! - tuojau pat subarė save. 

— Ką gi mes dabar darysim? - paklausė Tabėja. 

— Tiesiog pasivažinėsim po miestą, išlipsim Potsdamo 
aikštėje ir truputį pasibastysim! 

— Na tai pirmyn! 

Jos nuėjo į miesto geležinkelio stotį ir 25-uoju išva- 
žiavo iš Tėgelio į Potsdamo aikštę. Kelionė truko beveik 
pusvalandį, ir jos turėjo pakankamai laiko apie šį bei tą 
šnektelėti, žinoma, ir apie Marką Jecniką. Kerstina Knak 
pusę nakties aiškino Jaicai, kas ją siejo su juo, bet taip 
gerai ir neišaiškino. Galų gale jos ryšį reikėjo priimti kaip 
faktą, ir taškas. Kodėl žmonės ekstremaliose situacijose 
darė viena ar kita, galėjai tik spėlioti. 

— Kaipgi sekasi tyrimas? - paklausė Tabėja. - Kas nors 
naujo? 

— Ne. - Jaica Tėcman nužvelgė priešais įsitaisiusias 
drauges. - Kerstina, matyt, būtų geriausia, jeigu mes jo 
niekada nerastume. Tada viskas vėl iškiltų aikštėn. 

— Viena vertus, taip, bet kita vertus, tas grasinimas 
mane nužudyti. Kiek tai gali trukti? Kai aš vel liksiu 
viena, tada jis... 

Jaica Tėcman linktelėjo galva. 

— Suprantu. 

Langai buvo nuleisti, ir posūkių pilname Šiaurės-Pietų 
tunelyje senas 1928 metų traukinys taip pasiutiškai dun- 
dėjo, kad vos galėjai susišnekėti. 

Potsdamo aikštėje jos išlipo. Stotis buvo beveik visiškai 
rekonstruota, bet tiktai Jaicai atrodė graži. Tabėja su 
Kerstina sakė, kad dabar, visa tokia balta, ji panaši į 
lavoninę. 

— Tuomet greičiau į gyvenimą! - sušuko Jaica. 

Jos išėjo Frydricho gatvės pusėn. Didžiausion Europos 
statybvietėn, kaip buvo sakoma. Jaica Tėcman jautėsi 
beveik kaip svetimame mieste. Tai ne jos Berlynas, ji 
svetima. Jos nė kiek nedomino tai, kas čia ką stato. Jos 
Berlynas buvo Šionhauzeno alėja, Tyrgartenas ir Alek- 
sandro aikštė. Čia ji buvo išaugusi ir čia nebuvo tokių 
nusikaltėlių kaip Markas Jecnikas. Ji ilgėjosi to meto, kai 
vasaros atostogas leisdavo didelėje pionierių stovykloje 
prie Verbelino ežero. Laikas nepastebimai pralėkdavo su 
Kerstinos Jenč romanais. Derliaus nuėmimas ir visa kita. 
Jai kilo noras nusipirkti „Club-kolos“. 

Bet visai atsiduoti prisiminimams negalėjo, reikėjo 
saugoti Kerstiną. Ir joms sustojus Potsdamo aikštėje prie 
informacijos lentos, ji atidžiai nužvelgė vyrą su milži- 
niškais saulės akiniais. 

Vidurdienį jie nuvažiavo į Frydrichsfeldę, tačiau tenai 
nieko nerado. Sarkovas paskambino į automobilių re- 
gistracijos biurą ir sužinojo Nymejerio automobilio nu- 
merį, tačiau apieškoję aplinkines automobilių stovėjimo 
aikšteles tokio automobilio nerado. Prasidėjo smarkus 
lietus, ir jie pasislėpė savo tarnybiniame „Audi-80“. 

— Na ir sumauta vieta, - tarė Sarkovas. - Kaip Sverd- 
lovske. 

— Ana ten... - Manhardas parodė ranka į didelį komp- 
leksą kitapus Alt-Frydrichsfeldės gatvės, kuri čia buvo 
plati kaip autostrada, - ten buvo Berlyno štazių valdyba. 
Tačiau Nymejeriai čia niekuo dėti. 

Jis pasižiūrėjo į kortelę, kurioje Sarkovas jau buvo kai 
ką parašęs. 


Nymejeris, Erikas, kilęs ne iš Berlyno, iš Kiselno. Žais- 
linių geležinkelių ir jų dalių prekybos atstovas. 
Nymejer, Suzana, profesija: kirpėja. Š. m. bedarbė. 


Daug kartų sunkiai sirgo. Sonjos Švarc pusseserė. 
Duktė: Nataša, 15 metų. Jecniko išniekinta ir sužeista 
Kiselne. Trauma, gydymas. 


Jie palaukė pusvalandį ir Nymejeriams nepasirodžius 
nusprendė važiuoti atgal. 

— Galbūt giminaičiai juos perspėjo, - tarė Sarkovas, - 
ir jie parodė kulnis. 

— Visi trys? —- Manhardui tai atrodė nelabai įtikėti- 
na. - Be to, jeigu tai iš tiesų Nymejerio darbas, jis mums 
negalėjo padaryti didesnės paslaugos kaip pasprukda- 
mas. 

— Nebent laiko save tokiu gudriu, kad mano, jog mes 
jo ta prasme nesugausim. 

Manhardas krūptelėjo. „Ta prasme“ ir panašūs da- 
lykai vis labiau skverbėsi į kalbą ir buvo jau beveik pra- 
lenkę protu nespinduliuojančių sportininkų „tai va“. 

— Ką gi, tada pasižiūrėkim, kas per paukštis ta ponia 
Navrocki. 

Iš jos buvo galima išgirsti šį tą naujo. Teoriškai ji pati 
galėjo būti žudikė, tačiau Manhardas manė, kad mote- 
rims nebūdinga naudoti šaunamuosius ginklus ir apie 
tokią galimybę reikėtų galvoti tik paskutiniu atveju. 

Aplankyti Janą Navrocki - tai lengviau pasakyti negu 
padaryti. Kas 1997 metų liepos mėnesio dienomis va- 
žiavo per Berlyną, nesvarbu, ar iš šiaurės į pietus, ar iš 
vakarų į rytus, privalėjo turėti geležinius nervus, nes vi- 
sur trukdė grūstys, apvažiavimai arba siauros gatvės ir 
daugybė sunkvežimių. Manhardas mieliau būtų važiavęs 
traukiniu arba autobusu, tačiau Sarkovas užsispyrė bū- 
tinai važiuoti automobiliu. 

— Geriau jau užtruksiu valanda ilgiau, bet užtat sėdėsiu 
automobilyje vienas ir niekas man ta prasme nekosės ir 
nepūs į veidą savo smarvės. 

— Bet mes tiktai sėdim, 0 ne važiuojam. 

Jau ties Rytų Berlyno zoologijos sodu buvo galima 
važiuoti tiktai vėžlio greičiu. Laimė, jiems užteko šnekos: 
be Jecniko, dar buvo didžiausias amžiuje Oderio potvynis 
ir galimas pirmas „Tour de France“ laimėtojas vokietis 
Janas Ulrichas. 

Manhardas, kai tik galėdavo, ištisas valandas sėdė- 
davo prie televizoriaus ir žiūrėdavo, kaip dviratininkai 
ropščiasi į Alpių ir Pirėnų perėjas, taigi labai džiaugėsi, 
tačiau neapsiėjo be apibendrinančios pastabos: 

— Gerai, kad visas pasaulis mato, jog ir vokiečiai gali 
šio to pasiekti dviračių sporte. 

Sarkovas suabejojo: 

— Jeigu vienas turi dešimt bendradarbių, ta prasme, 
pavaldinių, ir visi jie lenda į užpakalį, žmogui iš to jokios 
naudos. 

— Teisingai. Taigi viskas gerai, kai dauguma vaikšto 
ištiesę nugaras. Tai yra kuo atviresnis ir doresnis aš esu, 
tuo daugiau šansų turi dviratininkai ir subinlaižiai. 

— Tai turėtų įeiti į mokslą kaip Manhardo dėsnis, - 
nusijuokė Sarkovas. - Tiktai gėris ta prasme neša blogį. 

Jie privažiavo Karlshorstą ir pasuko Treskovo alėja 
Oberšioneveidės pusėn. 

Manhardas parodė į dešinę: 

— Čia, Dorotėjos gatvėje, gyveno Paulis Ogorcovas, 
mūsų garsusis miesto traukinių žudikas. 1940-1941 me- 
tais aštuonios žmogžudystės ir šeši bandymai nužudyti 
traukiniuose ir netoli geležinkelio. 

Sarkovas numojo ranka. 

— Žinau tą knygą... Galbūt ir tas, kuris nušovė Jecniką, 
taps serijiniu žudiku, tokiu, kuris žudo vaikų prievar- 
tautojus... 

— Manding to dar niekad nebuvo, tokio motyvo. 

— Bet būtų originalu. Jis ta prasme taptų didvyriu: 
kolektyvinė projekcija. Jis, pakeisdamas mus visus, nu- 
šovė Jecniką. 

Manhardas linktelėjo galva: 

— Ir jeigu mes jo nerasime, kai kas ims rėkti ir sakyti, 
kad tai ta prasme darome tyčia... 

Jis dirstelėjo į Sarkovą norėdamas įsitikinti, ar tas 
suprato ironiją, tačiau jaunasis komisaras ramiu žvilgsniu 
lydėjo gražuolę su labai jaudinančiu sijonu. 

— Kai pagalvoju apie savo antrą pusę... 

— Ką gi ji sako? 


— Ji mano, kad mes turime nurodymą iš viršaus nerasti 
nusikaltėlio. Mūsų politikai atseit bijo, kad jį sugavus 
žmonės rinksis priešais kardomąjį Moabito kalėjimą rei- 
kalaudami paleisti: „Paleiskite jį, nes jis padarė tai, ko 
kiti nedrįso“. 

— Aišku, kad bijo, nes tai labai panašu į pakartotinį 
eutanazijos taikymą. Šįsyk privačiai. 

Manhardas turėjo prisipažinti, kad buvo neteisingai 
įvertinęs Sveną Sarkovą. Žmogus, atrodąs kaip besme- 
genis reiveris, nebūtinai turėjo toks būti. 

Jie sunkiai brovėsi Edisono ir Tilto gatvėmis ir paga- 
liau pervažiavo Šprė. Pietiniame upės krante iki pat mies- 
to geležinkelio pylimo plytėjo milžiniška pramoninė 
dykvietė. Bet kolei nusigavo iki pylimo ir ėmė važiuoti 
lygiagrečiai einančiu greitkeliu, praėjo dar dvylika mi- 
nučių. Baumšulvėgo ir Brico gatvėmis pagaliau pasiekė 
miesto autostradą ties Tiesiąja gatve. Tada važiavo jau 
daug greičiau. 

- Puiku, - tarė Manhardas, - pagaliau vėl važiuojam. 

— ...pasakė prisiekęs automobilių ir autostradų prieši- 
ninkas, - nusijuokė Sarkovas. 

— Būk atsargus, antraip įvyks drama „Sarkovas ir sar- 
kofagas“. 

Manhardas išsitraukė kortelę su informacija apie Janą 
Navrocki. Sarkovas ir ja buvo domėjęsis, bet menkai ką 
tesužinojęs. 


Navrocki, Jana, 41 metų, maisto produktų parduotuvės 
pardavėja, trumpą laiką Jecniko žmona. Yra išvadinusi 
jį šunsnukiu ir atakavusi su skėčiu. Bijojo dėl savo duk- 
ters Vanesos, kurios tėvas, Kiselno metrikacijos biuro 
duomenimis, yra Jecnikas. Gyvena Ulando gatvėje 106a. 

Ulando gatvę pasiekė greit, nes Vakarų berlyniečiams 
po kelis dešimtmečius trukusių statybų buvo pagaliau 
pavykę nutiesti galiuką Saksendamo autostrados. Jie iš- 
suko iš jos ties Detmoldo gatve. 

Jana Navrocki gyveno ketvirtame aukšte netikėtai mo- 
derniškai įrengtame bute. Manhardo nuomone, kaip par- 
davėjai jis buvo per brangus. Stebino ir tai, kad dabar, 
maždaug penkiolika ketvirtos, ji buvo namie, o ne par- 
duotuvėje. Sarkovas, matyt, pagalvojo tą patį, o būtent, 
kad Jana Navrocki prekiauja ne tiktai kiaulės kūnu, bet 
ir savo. Tokią mintį rėmė ir ta aplinkybė, kad jos dukters 
nebuvo namie. 

— O kurgi Vanesa? 

— Ak, ji išėjusi truputį pasibastyti po miestą. Dabar, 
kai Jecniko nebėr, tai nebepavojinga. 

Jie susėdo, ir Jana Navrocki pasiūlė mineralinio van- 
dens, kurio jie per tokį sumautą karštį neatsisakė. Man- 
hardas davė Sarkovui ženklą, ir tas pradėjo: 

— Ponia Navrocki, tai, sakyčiau, įprastas apsilankymas, 
kitaip tariant, mes lankome visus žmones, turėjusius glau- 
desnių kontaktų su Jecniku, o su jumis jų, matyt, būta... 

Jana Navrocki ironiškai šyptelėjo: 

— Galima sakyti. 

— Tai juk gana keista... - Sarkovas jau buvo pasiklau- 
sinėjęs psichiatrų bei kalbėjęs su Jaica Tėcman ir žinojo, 
kad Jecnikas turėjo problemų lytiškai bendraudamas su 
suaugusiomis moterimis. 

— Kas keista? - paklausė Jana Navrocki. 

— Kad Jecnikas, žinia, nieko negalėjęs su moterimis, 
sugebėjo pradėti dukterį... 

— Vienas pavykęs šūvis, - nusijuokė Jana Navrocki ir 
papasakojo, kaip viskas tada buvo. - Jis ta prasme gerai 

atrodė. Ką?.. - Ji sutrikusi nutilo, nes Manhardas, jos 
nuomone, be jokio reikalo užvertė į viršų akis. 

— Ak, nieko... - Jis vėl buvo priverstas įsitikinti, kad 
tokia gyvenimo realybė. - Kalbėkite toliau, ponia... 

Jana Navrocki vėl pasistengė susikaupti. 

— Tai va... Pas mus Kiselne ne viena bandė jį pakabinti, 
bet jis vis bėgo nuo visų. Iš pradžių manėm, galbūt jis 
homikas, bet klydom. Ir ėmėm lažintis. Man pavyko jį 
pasiguldyti, panaudojus kelis triukus. Valtyje tarp nend- 
rių. Tada ir pastojau, be prezervatyvo, o daryti aborto 
nenorėjau. Kas galėjo žinoti, kuo jis virs. Tai va, ir paskui 
jis mane vedė. 

Manhardas pasižiūrėjo į ją: 

— Ir jūs normaliai gyvenote? 

— Ką reiškia normaliai? 

Manhardas nudūrė akis į kilimą. 

— Kad jis su jumis miegojo. | 

— Vieną ar du kartus, ne daugiau. Tai išvarža būdavo, 
tai pūslės uždegimas, vis kas nors. Jam daugiau nebe- 
pasistodavo. - Janai Navrocki dabar tai jau atrodė juo- 
kinga, bet jos nuotaika iškart pasikeitė, kai Manhardas 
paklausė, kodėl jie paskui išsiskyrė. - Na, aš iškart pa- 
daviau pareiškimą, kai jis užpuolė mažylę Natašą. Kai ji 
suposi ant skersinio žemyn galva. To jau buvo per daug. 
Aš viską suprantu, bet kad su vaikais... Ačiū Dievui, kad 
tą niekšą nukneckino. 

Sarkovas nusitvėrė jos žodžių: 

— Ar numanote, kas tai galėjo padaryti? 

— Bent jau aš, tai ne, nors šimtąsyk norėjau. Aš persi- 
keliu su Vanesa į Berlyną, kad niekas nebesišnabždėtų 
jai už nugaros: „Tai vaikų prievartautojo duktė“, ir vos 
tiktai čia atsiduriu, tas sumautas kiaulė jau slankioja 

paskui mano dukterį. Klausykit, jūs neįsivaizduojat, koks 
man buvo šokas. Tokiam juk nesvarbu, kad duktė. Bet 
jeigu jis būtų Vanesą bent pirštu palietęs, tai aš... - Ji 
spragtelėjo pirštais, atkišusi smilių tarsi taikydamasi pis- 
toletu. 

— Ar jūs turite alibi? - paklausė Manhardas, vaiz- 
duodamas susirūpinusį. 

— Kodėl? 

— Kadangi mes visų to klausiame. 

— Taip, turiu. Aš dirbau. 

— Kur? 

Ji pasakė supermarketo Knezebeko gatvėje pavadi- 
nimą ir adresą. 

— Paskambinkite tuojau pat, kad iškart viską išsiaiš- 
kintume. 

Tai padarė Sarkovas, ir ponios Navrocki parodymai 
buvo patvirtinti. 

Manhardas turėjo tai priimti už tikrą pinigą, nors ir 
suprato, kad kokia nors kolegė galėjo pameluoti. Kad ir 
kaip ten būtų, nuo Janos Navrocki buvo galima atstoti. 

Jie buvo beišeiną, kai suskambo telefonas, ir Man- 
hardas, kaip ir Sarkovas, pamanė, kad tai koks nors 
meilužis, kurio ji greit atsikratys, bent jau taip atrodė. 
Vadinasi, turi pašalinių pajamų. O sykiu pinigų ir priė- 
jimą prie žmonių, kurie greit padėtų rasti samdomą žu- 
diką - rusą ar rumuną. 

Tą akimirką atsidarė durys, ir Manhardo ranka ins- 
tinktyviai siekė pistoleto. 

— Tai, matyt, mano dukra, - tarė Jana Navrocki. 

Ir Vanesa jau stovėjo kambaryje. 

— Kas atsitiko, mama:?.. 

— Jie dėl tavo tėvo. 

Vanesa atsigręžė į vyrus: 

— Mano tėvas negyvas, ir aš dėl jo užtektinai prisi- 
raudojau. 

Manhardas atsistojo ir davė Sarkovui ženklą padaryti 
tą patį. Atsisveikinta buvo greitai. 

— Šiandien užteks, - pasakė Manhardas, jiems išėjus į 
laiptinę. - Jeigu mūsų karma yra surasti Jecniko žudiką, 
tai mes jį rasime, o šiaip gali duotis kiek nori, vis tiek 
nieko nebus. 


Manhardas laikė sūnų ant kelių ir bandė jam sumai- 
tinti jau seniai ataušusius špinatus su grietine. 

- Še, valgyk, kas valgo špinatus, tas būna sveikas. 

Silvesteris vėl išspjovė šaukštą žalios masės. 

— Aš nenoriu būti sveikas. 

Manhardas šyptelėjo. Tarsi sūnus būtų žinojęs, kad 
Heikė kaip tik dabar yra renginyje, kurio tema - ligos 
nauda. Būdamas ligonis esi atleidžiamas nuo darbo ir 
atsakomybės, susilauki daugiau kitų dėmesio, gali ne- 
baudžiamas lieti įniršį ir pelnyti pripažinimą rodydamas 
beprotišką drąsą. Galbūt ir jam pavyks staiga susirgti 
arba apsimesti sergančiu prieš įsiliepsnojant skandalui dėl 
Jecniko bylos, ir iš tiesų reikės atsigulti ligoninėn. Dėl 
infarkto ar insulto. Visuomet blogai turėti daug įtaria- 
mųjų, nes tada negali gerai prispausti kurio vieno ir nėra 
jokios vilties iš jo ką nors išgauti. Spaudimas tiesiog 
pasiskirsto daugeliui ir nieko negali taip užspeisti į kam- 
pą, kad padarytų lemtingą klaidą. Todėl jis ir jo kolegos 
jautė didelę pagundą padėti šią bylą tarp neištirtų. 

Visa tai teorija, o praktika dabar reikalavo iš jo su- 
galvoti, kaip paguldyti sūnų į lovą. Prausimosi procedūra 
jau buvo baigta. 

— Tėte, paskaityk ką nors! - Tai buvo pirmasis rei- 
kalavimas, po kurio prasidėjo ilga grandinė kitų. 

— Bet tik jei prieš užmigdamas nekrėsi cirkų. - Man- 
hardas atsinešė Ateina lokys iš Konstancos, pastarųjų 
dienų Silvesterio hitą, ir pradėjo: - Kas yra sveikas - 
klaustukas. Bebrui skauda šonus. 

— Kas yra bebras? 

— Toks žvėrelis, didumo sulig mažu šuniu, gyvena van- 
denyje ir turi tokius aštrius dantis, kad jais nugraužia 
medžius... — Jis skaitė toliau: - Pelei teka seilės. Hienai 
gelia strėnas. 

— Kas ta hiema? 

— Hiena, ne hiema. Ji atrodo kaip šuo ir ėda negyvus 
žvėris, kurie jau dvokia. - Jis skaitė toliau. - Pilkoji žąsis 
susigadino akis... - Jam dar nepriėjus iki mėlynojo ban- 
ginio, suskambo telefonas. - Luktelėk, gudragalvi, tai, 
matyt, mama... - Ji galbūt sutiko savo buvusį meilužį iš 
Portugalijos ir dabar praneš, kad išvyksta su Žoao į Al- 
garvę, kad tenai pradėtų naują gyvenimą. 

Tačiau jam pasisekė - arba ne, ką gali žinoti, - skam- 
bino Svenas Sarkovas, kurio balsas skambėjo ne taip cool! 
kaip visada. 

— Jau truputį ta prasme vėlu, bet mes buvom surinkę 
visų įtariamųjų balso pavyzdžius... 

— Taip, - tarė Manhardas, nors to nebeprisiminė. - Na, 
ir ką? 

- Vienas iš technikos skyriaus knyslių darsyk užsiėmė 
jais ir patikrino grasinimą nauju metodu... 

— Kokį grasinimą? 

— Nagi tą, jo draugei. 

— Jo draugei, aišku, kam gi daugiau. - Manhardas, 
tiesa, suprato, ką jis turi galvoje, tačiau neiškart prisiminė 
Kerstinos Knak pavardę. Tai buvo baisu. 

- Ir žinote, kas - 99,9 procento tikslumu - skambino? 

— Pats Jecnikas? 

— Ne, Ešenbachas. 

— Ešenbachas... Tas iš laikraščių kiosko. - Ačiū Dievui, 
kad jis bent tiek įstengė prisiminti. 

— Taip. 

— Fantastika. Vau. Šakės! 

Manhardas tarėsi taip parodijuojąs Sarkovo pasaulį, 
tačiau tas nepasijuto įžeistas ir paklausė, ar nesutrukdė 
Manhardui ko nors švęsti. 

— Ne, tiktai špinatų spjaudymo varžybas su Silvesteriu 
Hunholcu, Vokietija... Jis man neleidžia dabar visko mes- 
ti ir lėkti pas Volframą fon Ešenbachą. Mano nuomone, 
užteks, kad mes pas jį nukaksim rytoj aštuntą ryto. Iki 
tol juk nieko neatsitiks? 

Nieko ir neatsitiko, Sarkovas surinko apie Ešenbachą 
viską, kas per tokį trumpą laiką buvo įmanoma: 


Ešenbachas, Hartmutas, 38 metų. Turi gėrimų, laik- 

raščių, žaislų ir rašymo reikmenų parduotuvę, kelių ' 
radikalių dešiniųjų grupių narys. Suimtas žygyje į Halbę. 

Krata įtariant, jog platina radikalių dešiniųjų grupių 

kompaktinius diskus. 


SK aktyvistas. 

Žmona: Sabina, padeda parduotuvėje, labai santūri. 
Duktė: Arnika, 7 metų. Sūnus Henris, 3 mėn. 
Apklausta po pirmojo Jecniko užpuolimo - be rezul- 
tatų, turi puikų alibi. 


Jie rado Ešenbachą jau parduotuvėje, kur jis uoliai par- 
davinėjo laikraščius ir cigaretes. „Šiandien, - pagalvojo 
Manhardas, - jis neatrodo toks panašus į tėvą kaip tada“. 

Jis jautėsi pavargęs, nes Silvesteris be savo mielos mamos, 
žinoma, ilgai neužmigo ir zyzė beveik iki dešimtos. Paskui 
parėjo Heikė ir išbarė jį, kad niekaip neišmoksta įsigilinti 
į Silvesterio reikalus ir jį teisingai suprasti. Kartais Man- 
hardui atrodydavo, kad geriausia išeitis būtų kuo greičiau 
gauti galą. Ne nuo ligos, nes skausmų jis paniškai bijojo, 
ir ne pačiam pakelti ranką, tam jis niekad nesiryš, o kaip 
anksčiau buvo sakoma, kad pašauktų Dievulis. Galbūt 
nukristų lėktuvas, tai greita ir neskausminga, arba au- 
tokatastrofa: staigus blyksnis, sprogstamas endorfino 
išsiliejimas ir nuostabus jausmas lėkti šviesiu tuneliu, būti 
vien tiktai dvasia ir jausti begalinę palaimą. Heikė susiras 
jaunesnį, o sūnus turės tėvą, turintį daugiau smarvės. 
Manbhardas tai laikė sveika, realistine nuostata ir niekada 
negalėjo pasakyti, kad jį kankina depresija. Ir dabar, 
kalbantis su Ešenbachu, jo visiškai nejaudino, kaip viskas 
baigsis, lygiai kaip žemiausios lygos futbolo varžybų re- 
zultatas. Svarbiausia, kad Markas Jecnikas negyvas, visa 
kita — nusispjaut. Jei dabar ir veikė kažką, neturėdamas 
nė„kruopelės energijos, tai tik todėl, kad laikė save nuo 
kalno besiritančiu akmeniu. 

— Taigi sveikinu, pone Ešenbachai... 

Ešenbachas pataisė laikraščių šūsnį. 

— Su kuo? 

— Įsigijus kompiuterį, kuriuo galima iškreipti kalbą ir 
dirbtinai kurti žodžius... 

— Maniau, kad jūs dėl Jecniko... 

Čia įsiterpė Sarkovas: 

— Pone Ešenbachai, dabar jau šimtu procentų aišku, 
kad Jecnikui ir ta prasme poniai Knak grasinote jūs. Digi- 
talinė technika jums nepadėjo visiškai sumėtyti pėdų, ir 
mūsų žmonės sugebėjo jus demaskuoti. 

Pro juos prasibrovė jauna moteris su kūdikiu ant ran- 
kų ir pareikalavo moterims skirto žurnalo, bet ją nustūmė 
stora moteris. 

— Aš buvau pirma. 

Sarkovas paklausė pono Ešenbacho, ar nebūtų galima 
pasikalbėti vidinėje patalpoje. 

— Tada pirma turiu paskambinti žmonai. 

— Malonėkite. 

Kol atėjo Sabina Ešenbach, jie atsistojo nuošaliau ir 
apžiūrinėjo Ešenbacho siūlomus rašymo reikmenis. Man- 
hardui šio to reikėjo, nes Berlynui viešai skurstant gauti 
darbe naują pieštuką buvo ne taip paprasta. Tam reikėjo 
užpildyti atitinkamos formos paraišką, ko reikia pažymė- 
ti kryželiu ir gerokai pasilankstyti atėjus pas sandėlininkę. 
Tad daugelis viską pirkosi patys, finansų ministrė to, žino- 
ma, ir tikėjosi. Ak, kaip jie visi mylėjo tą damą. Manhardas 
jau kai ką buvo paėmęs nuo lentynų, bet vėl padėjo, pa- 
galvojęs, kad pirkdamas parems Ešenbacho neonacius. 

ia pasirodė ponia Ešenbach, atėjusi pakeisti vyro. Man- 
hardas nusistebėjo, kad jis turi tokią švelnią ir gražią žmoną. 
Tiesiog virsk iš koto. Ešenbachas mostu pasivadino juodu 
su Sarkovu į galinį kambarį, kur jie galėjo kalbėtis toliau. 

- Grįžkim prie grasinimo nužudyti, - pasakė Man- 
hardas, dabar jau nenorėdamas gaišti laiko. - Ar prisi- 
pažįstate, jog tai padarėte jūs? 

Ešenbachas paėmė ant stalo gulėjusią smigę ir paleido 
į elektroninę lentą. Jis pataikė į centrą ir sukėlė ištisą 
vargonų koncertą. Greta ėmė klykti kūdikis, ir jo duktė 
paprašė nekelti tokio triukšmo. 

— Okay, aš. - Ešenbachas parodė per petį, kur buvo jo 
vaikai. - Dėl jų. Juos reikėjo išnešdinti iš Berlyno. Jecniką 
ir tą psichę. 

Sarkovas monotonišku balsu išpylė neseniai išmoktą 
citatą: 

— Baudžiamojo kodekso 241 paragrafas: grasinimas. 
Pirma: žmogus, grasinęs kitam arba jam pavaldžiam 
asmeniui, baudžiamas laisvės atėmimu arba pinigine 
bauda. 

— Aš su džiaugsmu laukiu šio teismo, - atsakė Ešen- 
bachas. 

Manhardas mielai jam būtų apskaldęs ausis. 

— Puiku, tuomet bus geriausia, jei dabar pat mus pa- 
lydėsite, kad galėtume viską užfiksuoti. Ir antras mūsų 
vizito punktas svarbiausias: išsiaiškinti, ar tai nebuvo 
vien tik tuščias grasinimas... 

— Aš nenušoviau Jecniko! 

— Ir, aišku, turite alibi! — tarė Sarkovas ir įdėmiai jį 
nužvelgė. 

— Alibi?.. - klausimu į klausimą atsakė Ešenbachas. 

Manhardas tuojau sukruto. Buvo aišku, kad norima 
laimėti laiko. 

— Taip, alibi, įrodymą, kad nusikaltimo metu nebuvote 
nusikaltimo vietoje. 

— Aš sėdėjau čia, prie šio stalo, ir skaičiavau dienos 
pajamas. 

Manhardas šyptelėjo: 

— O jūsų žmona su abiem vaikais sėdėjo tenai arba 
gulėjo ant sofos? 

Ešenbachas, vis dar tebestovintis, sunėrė pirštus ir 
garsiai brakštelėjo. 

— Mes galėtume jums duoti dvi valandas pagalvoti, - 
pasakė Sarkovas. 

— Taip, mano žmona buvo šalia, kas čia per kvota? — 
beveik sušnypštė ant jo Ešenbachas. 

Manhardas nelabai suprato, kodėl Ešenbachas taip 
ilgai svyravo. Žmona, atrodo, nelabai jį myli, tai galima 
pastebėti, tad galbūt jis nepasitiki ja. Bet galbūt jis norėtų, 
kad laikraščiai didelėmis raidėmis praneštų, jog buvo 
suimtas kaip įtariamas nužudymu, nes tai patiktų jo 
bendrams. Pagaliau atsirado žmogus, kuris ryžosi ap- 
saugoti visuomenę nuo neverto gyventi tipo. 

Manhardas priėjo prie Sabinos Ešenbach ir paklausė, 
ar ji galinti patvirtinti vyro parodymus. 

— Taip, savaime suprantama. Arnika buvo kartu ir 
žiūrėjo su manim „Vakaro žinias“. 

Kol išėję į lauką laukė Ešenbacho, Manhardas pasakė, 
kad jis tikriausiai prigrasino žmonai ir dukrai: esą jos bus 
leisgyvės, jeigu nepatvirtins jo alibi, tad dabar teko ten- 
kintis tuo, ką girdėjo. 

— Mes joms atrišim liežuvius. - Tuo Svenas Sarko- 
vas neabejojo. - Man atrodo, kad jau turim Jecniko 
žudiką. 


Manhardas, Sarkovas ir kiti jų komandos nariai ėmė 
remti prie sienos Ešenbachą, nes jiems buvo aišku: kas 
grasino nužudyti, tas ir nužudė. Jie buvo pasiryžę iš- 
spausti iš Ešenbacho prisipažinimą dar iki sutemstant. 

— Jūsų motyvus šioje šalyje supras kiekvienas, pone 
Ešenbachai. 

— Deja, nepasakyčiau, kad kiekvienas, bet dauguma - 
taip. Liaudis. Aš irgi, aš irgi suprantu žudiko motyvus, 
visiškai. Bet aš ne žudikas. 

Manhardas pažvelgė į jį, be jokių emocijų. 

— Aš bandau įsigyventi į jūsų vaidmenį. — Jis užsimer- 
kė, kad išraiškingiau atrodytų. - Aš nužudžiau Marką 
Jecniką 1r didžiuojuosi, kad tai padariau. Pasaulis gali 

lengviau atsikvėpti. Aš jau imu telefono ragelį, kad in- 
formuočiau žiniasklaidą. Bus milžiniškas spektaklis. 
Pagaliau atsidursiu dėmesio centre visų, visų, ir galiu 
išreklamuoti save ir savo idėją, NVP, nacionalinę valymo 
partiją. „ar kaip ji ten. Tekstą žiniasklaidai jau turiu 
Ešenbachą. — Kodėl jūs dar nepaskambinote žiniasklai- 
dai?.. 

— Todėl, kad nenušoviau Jecniko. 

— Mes einam ratu, - tarė Sarkovas. 

— Pone Ešenbachai, jūsų motyvas nužudyti Jecniką 
mums aiškus, daugiau apie tai nekalbėsime, bet mums 
nesuprantamas jūsų motyvas neprisipažinti. Jūs bijo- 
jote, kad Jecnikas gali pasikėsinti į jūsų dukterį, Arni- 
ką. O dabar bijote, kad ji gali būti vadinama žudiko 
dukra? 

— Kokia nesąmonė. 

— Nemanau. 

Tą akimirką atsidarė durys ir viena kolegė pasimojo 
Manhardą į koridorių. Manhardas davė savo žmonėms 
suprasti, kad jie valandėlę padirbėtų vieni, ir išėjo iš 
kambario. Kaip visada tokiais atvejais išsigando, gal kas 
nors atsitiko Heikei, nelaimė, sunkiai susirgo. Deja, tu- 
rime jums pranešti, kad jūsų... Tačiau, matyt, taip nėra, 
nes jaunoji kolegė nenutaisiusi gedulingos minos. 

— Su jumis nori pasikalbėti toks ponas Nymejeris. 

— Aš nepažįstu jokio Nymejerio. 

— Pažįstate. Jis sakė, kad buvote pas jį Takas Fryd- 
richsfeldėje. Del Jecniko nužudymo. 

— Dėl Jecniko nužudymo. Ak, tai jis!.. Nagi luktelėkit. 
Pasakykit, kad tuoj ateinu. 

Ir nubėgo į savo kabinetą atsinešti kortelės: 

Nymejeris, Erikas, kilęs ne iš Berlyno, iš Kiselno. Žais- 
linių geležinkelių ir jų dalių prekybos atstovas. 
Nymejer, Suzana, profesija: kirpėja. Š. m. bedarbė. 


Daug kartų sunkiai sirgo, Sonjos Švarc pusseserė. 
Duktė: Nataša, 15 metų. Jecniko išniekinta ir sužeista 
Kiselne. Trauma, gydymas. 


Jis permetė kortelę akimis ir šitaip pasirengęs įžengė į 
kambarį, kuriame laukė Nymejeris. Išgirdęs šią pavardę, 
tučtuojau pagalvojo apie vachmistrą Nymejerį iš Ku- 
merovo pagonių, vienos jo labiausiai dievinamų knygų. 
Ir nustebo išvydęs prieš save ne uniformuotą policininką, 
o gunktelėjusį, blyškaus ir tešliško veido žmogų retais 
plaukais ir stulbinamai panašų į septintojo dešimtmečio 
prekybos reklamos vyruką: kas gi čia tuojau pakils į orą... 

— Aš esu Nymejeris, Erikas Nymejeris. - Vyriškis pa- 
kilo ir beveik nuolankiai nusilenkė prieš paduodamas 
ranką. - Aš norėjau su jumis pasikalbėti, pone komisare. 

— Malonu jus matyti. - Manhardas išvengė rankos 
paspaudimo, nes jo smiliui nė kiek nebuvo geriau, prie- 
šingai, jis vis labiau pūliavo ir jau beveik galėjai matyti 
kaulą. Atsiprašęs padavė svečiui kairę, parodė į vieną iš 
kabinete buvusių kėdžių ir Nymejeriui nusigręžus nu- 
sibraukė į kelnių dugną ranką, nes svečio rankos buvo 
drėgnos. | 

— Čionai? - Nymejeris iškart nesusivokė, ant kurios iš 
trijų kėdžių jam sėstis. 

— Taip, priešais mane, jeigu jums patogu. - Ir dar prieš 
jiems atsisėdant paklausė svečio, ar jis iš tiesų, kaip jam 
buvo pranešta, esąs Sonjos Švarc giminaitis. 

— Jiedvi pusseserės. Sonja ir mano žmona Suzana. O 
mano dukters vardas Nataša. 

— Tai ta mergaitė, kurią Jecnikas?.. 

— Taip. 

Manhardui buvo sunku pasakyti tai, ką reikėjo, o 
būtent, kad jis privaląs „šnektelėti“ su visų išniekintų 
mergaičių tėvais, nes galimas keršto variantas. 

— Pone Nymejeri, jūs, matyt, nutuokiate, kodėl mes 
norėjome su jumis pasikalbėti... 

Nymejeris braukė į šlaunis savo prakaituojančias ran- 
kas ir vengė žiūrėti Manhardui į akis. 

— Taip, pone komisarė, aš žinau... 

Manhardui jis atrodė toks, kokį tipiškas „vesis“ įsivaiz- 
duoja tipišką „osį“: nerangus, išglebęs ir sutrikęs. Juokin- 
giausia, kad Nymejeris buvo kilęs iš Bremeno apylinkių. 

— Galbūt buvo ir daugiau aukų, negu užfiksuota do- 
kumentuose, mes žinome keturias Jecniko išniekintas 
mergaites ir tiesiog privalome apklausti jų tėvus bei drau- 
gus, nes jie irgi gali būti potencialūs žudikai. 

— Tai jau taip. - Nymejeris nerimo ant kėdės, tarsi jį 
kamuotų hemorojus. 

Bent jau taip atrodė Manhardui. Nereikėjo būti dip- 
lomuotu psichologu, kad suvoktum, jog tokie žmonės 
jaučiasi labai neužtikrintai. Ir jis bandė padėti: 

— Jaučiu, kad jūs kai ką žinote apie tų mergaičių tėvus 
ir norite man pasakyti... 

— Taip... 

— Taigi pažįstate tokį, kuris galėjo nusikalsti? 

— Taip. 

— Bet nenorite pasakyti jo pavardės? 

— Priešingai. 

— Ir kokia gi ji? - Manhardas ištraukė iš pakelio naują 
kortelę ir kairiajame viršutiniame kampe dideliais skait- 
menimis parašė 10. 

— Paprasčiausiai tai... - Nymejeris pakėlė nuo kelio 
savo dešinę ranką ir krimstelėjo smiliaus galą. 

- Jūsų draugas, todėl jums sunku... 

— Ne, aš pats... Aš pats nušoviau Marką Jecniką. 


Kerstina Knak ir Tabėja Taubert-Cach vėl sėdėjo 
Hermsdorfe, gėrė žalią arbatą ir kramsnojo rupių miltų 
sausainius. Kerstina Knak buvo uždėjusi savo naujausią 
kompaktą, „Carmina Burana“, kurios jiedvi pernai buvo 
klausiusios Berlyno pilies aikštėje. Lyjant lietui, stovė- 
damos didelėje baloje. 

— Gerai, kad atėjai, Tabėja. 

— Gerai, kad paskambinai, Kerstina. Tegyvuoja ritualai. 

Tabėja Taubert-Cach padėjo ant stalo grubios kera- 
mikos puoduką. 

— Aš būčiau ir anksčiau atėjusi, bet su tavim visąlaik 
buvo toji asmens sargybinė. O dabar, kai žudikas jau 
žinomas, ją pagaliau atšaukė... - Ji rėmėsi dienraščiais, 
taip pat išsamiais Berlyno „Vakaro žinių“ pranešimais ir 
radiju. - Ar ne? 

— Taip, taip. - Kerstina Knak maišė šaukšteliu arbatą, 
bandydama vėl sukelti į viršų palei dugną sūkuriuojan- 
čius lapelius. 

Tabėja tiriamai pažvelgė į ją. 

— Tu tokia nekalbi... Ta istorija su Marku tave paveikė 
labiau, negu iš pradžių manei, ar ne? 

Kerstina sureagavo į šią pastabą tiesiog isteriškai: ji 
pašoko ir suriko spigiu balsu: 

— Ar nematai, kaip aš atrodau? Kaip nuo kryžiaus 
nuimta. Aš beveik nemiegu, nuo tada... 

Ji užsikirto, išsigandusi savo staigaus protrūkio, ir vos 
susivaldė garsiai neapsižliumbusi. 

Tabėja pasilenkė ir švelniai, užjausdama paglostė jos 
rankas ir kelius. 

— Pamiršk viską. Ką gali žinoti... ar taip ne geriau. 

Kerstina Knak susmuko savo prašmatniame fotelyje, 
bet kūnas liko įsitempęs, ji niekaip nesurado, kaip at- 
sisėsti. 

Abi tylėjo, ir jeigu tą akimirką jas būtų matęs trečias 
pašalinis žmogus, tai jam būtų atrodę, kad čia viena 
priešais kitą sėdi dvi lesbietės, nesiryžtančios prabilti apie 
būsimą išsiskyrimą. Kad ir kokios buvo artimos, atėjo 
toks momentas, kai nerado žodžių išreikšti tam, ką dabar 
jautė. Jos bijojo peržengti ribą, kurios laikytis buvo viena 
kitai nesyk prisiekusios. Kita vertus, reikėjo pasakyti, kas 
buvo susikaupę. Bet kaip pradėti? Kai po pirmo žodžio 
pašnekovė galbūt pašoks ir užriks: „Aš nebenoriu su 
tavimi turėti nieko bendra!“ Pašalinis taip pat netrukus 
būtų pastebėjęs, kad Kerstiną Knak kažkas slegia, o Ta- 
bėja bijo galimo draugės emocijų protrūkio. 

Tylą galop nutraukė psichologė: 

— Ar mes tik ką nekalbėjome apie ritualus? 

— Taip... - Tabėja pasitrynė dešinės rankos smiliumi 
nosį, kad sutramdytų čiaudulį. - Tau rūpi, kur ir kaip 
bus palaidotas Markas? 

— Ne, ne, aš turėjau galvoje kitą ritualą... 

Tabėja bandė sumažinti įtampą, paklausdama televi- 
zijos Žurnalistės tonu: 

— Tau gresia paaukštinimas ir tu nežinai, kuo pavaišinti 
draugę - ledais ar guminiais meškučiais! 

— Nesąmonė! 

— Atleisk. Ber pasakyk pagaliau, kas tau yra. 

— Negaliu... - Kerstina Knak kilstelėjo kelius ir įsi- 
kniaubė veidu į nublukusius džinsus. 

Tabėja sėdėjo taip, lyg režisierius staiga būtų riktelėjęs 
„Kamera!“ Jau seniai jai buvo kilęs neaiškus, bepro- 
tiškas, bet kartu ir logiškas įtarimas, o draugės elgesys 
jį, rodės, patvirtino. Ji norėjo pulti iš kambario, kad tik 
nereikėtų išgirsti tiesos. Jeigu nežinos, tai niekas negalės 
jos kaltinti. Bet privalėjo toliau sėdėti, nes Kerstina buvo 
geriausia jos draugė, kurios negalima palikti bėdoje ir 
kuriai jos labai reikėjo. Jeigu iš tiesų yra taip, kaip ji 
mano. Ne, negali būti, neį;manoma, tai tiktai jos fan- 
tazijos, nes tas Nymejeris juk prisipažino. 

Kerstina Knak vel pradėjo iš kitos pusės: 

— Ar žinai, kas geriausia, ką turi katalikai?.. 

— Popiežių? — Tabėja darsyk pabandė juokais sušvel- 
ninti nepakenčiamą įtampą. 

— Ne, išpažintį, jos ritualą... 

Pagaliau Tabėja suvokė, kad tai reikia suprasti kaip 
prisipažinimą, kad ji nužudė Jecniką. Ji pašoko, parklupo 
šalia draugės ir tvirtai ją apkabino. 

— Dieve, Kerstina, aš taip ir maniau. 

— Klausyk, aš kitaip negalėjau... 

Ji ėmė raudoti, ir Tabėja vos įstengė ją nuraminti, kad 
nereikėtų kviesti gydytojo. Raminamųjų namie užteko. 

Kai jiedvi vėl galėjo kalbėtis, arbata jau buvo atšalusi. 
Manydama, kad pakankamai paguodė ir parodė užuo- 
jautos, Tabėja daugiau nebeišvėrė nekaltinusi draugės. 

— Tai, ką tu padarei... - Taip teisti, jos nuomone, galėjo 
tik valstybė, o gal Dievas, ir apskritai, jei kas nors turėjo 
tokią teisę, tai nebent aukos, pavyzdžiui, Nymejeriai, bet 
jokiu būdu ne ji - Jecniko draugė ir meilužė. Jai reikėjo 
stengtis išgydyti, galbūt padėti geriau jaustis izoliuotam 
nuo visų žmogui, bet ne nutraukti visas jo kančias nu- 
žudant. Tatai, jos nuomone, buvo fašistiškas sprendimas. 

Kerstina Knak žinojo, ką mano Tabėja, ir bandė kiek 
įmanydama gintis. 

— Tai buvo tarsi kokia man užduota programa... Aš 
kitaip negalėjau... 

- Eksternalus kaltinimas... - Tabėja šyptelėjo. - Tu juk 
pati iš to visąlaik šaipeisi. Dėl visko kaltinti kitus: ap- 
linką, struktūras, visuomenę, karmą... 

— Ne. Aš pati taip nusprendžiau: aš norėjau jį išva- 
duoti. 

Ir Tabėja ištarė tai, ką dabar pagalvojo: 

- Įsikišai į Dievo reikalus? Kas tu tokia, kad taip drįsti? 
Tai buvo niekinga žmogžudystė, kaip ir bet kokia kita. 

— Ne, nutilk! - Kerstina pašoko, prilėkė prie savo spin- 
telės ir ištraukė vieną stalčių. - Štai, aš radau jo dienoraš- 
tį... Čia jis pasimėgaudamas vaizduoja, ką darys kitąsyk... 
Ir kasetėmis su vaikų seksu apsirūpino, ir mergaitiškų dra- 
bužių prisipirko, kad su jais aistrintųsi. Viskas rodė, kad 
iki kito nusikaltimo buvo likusios tiktai kelios valandos. 
Patikėk, mano antenos tai fiksuoja. Ir aš nebūčiau jo su- 
laikiusi, Tabėja. 

— Visko gali būti, Kerstina, tačiau tu padarei tai ne dėl 
jo, o dėl savęs, kad nesusigadintum karjeros. Jam vėl 
grįžus prie seno, tu būtum buvusi sunaikinta. Todėl taip 
pasielgei. 

Kerstina Knak išvengė tiesaus atsakymo. 

— Dabar aš išgelbėjau gyvybę mažiausiai vienai mer- 
gaitei, o gal net ir daugeliui. 

— Nesąmonė, tasai komitetas jį juk nuolatos sekė. 

— Ką tu! Jis buvo kruopščiai apgalvojęs, kaip juos 
apgauti. Be to, jis turėjo to CŽV žvalgo Džono Dugla- 
so knygą Žudiko siela, kurioje viskas parašyta apie nau- 
jausius sekimo metodus. Kaip sugauti serijinius žudikus. 

Tai geriausia instrukcija tiems, kurie nenori būti su- 
gauti. 

Tabėja vis labiau niršdama įsipylė taurelę „Batida de 
Coco“. 

— Kerstina, ką tu čia šneki. Už tai tave galima tik nie- 
kinti... Tarsi kokį eksperimentą su gyvūnu būtum dariusi, 
ne, blogiau: tu elgeisi su juo kaip su homunkulu. Aš tave 
sukūriau ir panorėjusi galiu sunaikinti. 

— Aš jį mylėjau ir sykiu nekenčiau... Maniau, kad už- 
teks jėgų įveikti blogį jame, bet neužteko, aš buvau tam 
per silpna. 

Tabėja iškėlė į viršų Jecniko dienoraštį. 

— Jeigu tu būtum su juo nuėjusi į policiją, jį būtų vel 
uždarę. 

— Nuo to aš ir norėjau jį apsaugoti, visą gyvenimą 
tupėti už grotų ir dar būti sekamam. Tada jau geriau 
mirti. 

— Tai jo valia buvo rinktis! - pasakė Tabėja. 

— Nusižudyti jis jau bandė, ir aš jį išgelbėjau. Deja. Jis 
man prisipažino, kad tai buvo tik spektaklis. 

Jos vėl nutilo. Muzika jau buvo pasibaigusi, likimo 
motyvu. 

— Ir kas dabar bus? - paklausė Tabėja. 

— Nieko. Policija rado nusikaltėlį. Ko dar reikia? Tas 
žmogus turi pagrindo dėtis apsaugojusiu pasaulį nuo 
Marko Jecniko. Visų pirma gaus daug pinigų pardavęs 
savo istoriją spaudai. Tėvas keršija už dukrą! Visai įtiki- 
namai skamba. Niekas manęs nė neįtars. 

— O jeigu? - paklausė Tabėja. - Ar tu turi alibi? 

— Tik tave. Aš buvau pas tave valandą ilgiau negu iš 
tikrųjų. 

Tabėja pagalvojo apie save ir visų pirma apie savo sūnų. 

— Nori padaryti mane sąmokslininke? 

— Ne, bet... 

— Jeigu taip, tai viską reikėjo daryti daug geriau... 

— Aš veikiau spontaniškai. 

— Spontaniškai nusipirkai revolverį! - nusišaipė Tabėja. 

— Aš jį jau seniai turėjau. Tuoj po susijungimo nusi- 
pirkau iš vieno rusų kareivio. Daugiau užjausdama jį, 
negu norėdama apsiginti... Tai buvo tarsi likimas... 

Tabėja labai dalykiškai paklausė: 

— O kaip tau pavyko nepastebėtai ateiti pas Marką? 

— Kaip nepastebėtai? Vestibiulyje nieko nebuvo, kai jis 
ėjo į rūsį. 

— Aš ne apie tai, juk komitetininkai jį nuolatos sekė. 

— Tiktai kai išeidavo iš namo... - Kerstina Knak priėjo 
prie savo draugės ir ją apkabino. - Tabėja, tu paskutinis 
žmogus, kuris man liko. 

— Tu sugebi būti labai patetiška. 

— Padėk man, nepalik manęs vienos. 

Šie jos žodžiai sujaudino Tabėją. Ir ji ėmė labai prag- 
matiškai galvoti, kaip padėti draugei. 

— Revolverį tu išmetei?.. 

— Taip, į Uzerino ežerą prie Noištrelico. Jo tenai niekas 
neras. 

Tabėja vis dar abejojo. 

— Jeigu policija tavimi užsiims, tau bus galas. 

— Penkerių metų už grotų aš neištversiu. O kas už mane 
čia dirbs? Nuo manęs priklauso, ar dešimt, dvidešimt, 
trisdešimt pacientų liks žmonėmis. 

— Sėsk į kalėjimą, antraip neištversi, tai bus bent šiokia 
tokia atgaila. - Tabėja sušneko dar truputį griežčiau. — 
Tu nužudei žmogų, tu esi žudikė, žudikė, žudikė... su- 
prask pagaliau! 

— Liaukis! —- Kerstinos Knak nervai vėl nebeišlaikė. — 
Tu paprasčiausiai nenori patvirtinti mano alibi. Kadangi 
bijai, jog tave pačią įkiš už grotų! 

— Aišku, kad bijau. Bet ne dėl savęs, o dėl tavęs. Tu 
nesusidorosi su savo kalte ir pražūsi. | 

— Leisk man apie tai pačiai spręsti. Aš psichologė, o 
ne tu! 

Tabėja darsyk atidžiai pasižiūrėjo į draugę. 

- Klausyk, Kerstina, pasakyk man, kad tai netiesa, kad 
tu viską įsivaizdavai... 

— Tuomet aš pati būčiau nesveika... 

— O gal ir esi? 


Manhardas stovėjo su Jaica Tėcman Barbriukėje, tai 
yra gatvėje, kuri sudarė viršutinę dalį to mažomis ste- 
bėjimo angomis perforuoto tunelio, kuriuo žalia Berlyno 
metro linija kirto Vilmersdorfo Teno ežerą. Jo, aišku, 
nebuvo galima vadinti ežeru, nes jis buvo pernelyg siau- 
ras ir labiau panėšėjo į giliai įsiveržusią upelę. Net ir šis 
terminas netiko, nes vanduo netekėjo, ir aukštutinis jo 
galas ties Vilmersdorfo autostrados sankryža buvo ne 
ištakos, lygiai kaip žemutinis ties Ulando gatve - ne žio- 
tys. Iki trečiojo dešimtmečio tenai vis dėlto telkšojo Vil- 
mersdorfo ežeras, kuris vėliau buvo užpiltas žemėmis, 
vykdant tuometinę užimtumo programą, ir paverstas 
Liaudies parku ir sporto aikštėmis. Ledynmečio pabai- 
goje čia tekėjo tirpsmo vanduo. Šiandien vanduo buvo 
žalias nuo dumblių, ir visas ežeras atrodė gerokai ne- 
švarus. 

— Mūsų narams čia bus sunku rasti Nymejerio ginklą. 

Erikas Nymejeris pasakė, jog po šūvių į Marką Jecni- 
ką lyg transe pasileido per Liaudies parką ir pakeliui 

pasitaikiusi geriausia proga atsikratyti „to daikto“. Tada 
jis dar nenorėjęs jiems prisistatyti. 

Dešinįjį Manhardo smilių vis labiau skaudėjo. Jis buvo 
jį gerai aptvarstęs ir laikė truputį pakėlęs į viršų, kad 
kraujas taip netvinksėtų. Skaudėjo gana smarkiai ir už- 
degimas, nepaisant visų tepalų ir tablečių, nesiruošė pra- 
eiti. Jis pasiskundė kolegei savo bėda. 

— O jeigu jis daugiau nebesilankstys? - paklausė Jaica 
Tėcman. 

— Tai vadinama priapizmu, - nusijuokė Manhardas, - 
vaizdas nekoks. 

— Kiaulė. 

Ji, matyt, žinojo, kad priapizmas yra liguista, paprastai 
skausminga ilgalaikė erekcija, sukelta ne seksualinio su- 
sijaudinimo ir nelydima malonių jausmų. 

Jie toliau žiūrėjo į pripučiamą valtį su narų komanda, 
profesionaliai ramiai ieškančia Nymejerio ginklo ir kol 
kas dar nieko neaptikusia. 

Už jų nugarų sustojo automobilis, ir atsigręžę pama- 
tė savo viršininkę, vyresniąją kriminalinę patarėją Kari- 
ną Aurak. Manhardas pasijuto kaip tada, kai kažkas 
jam peršovė žastą. Jeigu jis ko nors nekentė, tai šios 
moters. Ji buvo įpusėjusi ketvirtą dešimtį ir, jo nuo- 
mone, bjauri, ištroškusi valdžios, nekompetentinga, 
tikra ožka, taip aukštai iškilusi vien todėl, kad priklausė 
socialdemokratų partijai. Jaica Tėcman į Aurak žiūrėjo 
visai kitaip: ji atrodė jai savarankiška, įdomi, pasie- 
kianti savo, kompetentinga ir natūrali, nuolatos giriama 
ir paaukštinama todėl, kad buvo geresnė už kitus. Man- 
hardas jos nemėgo ne todėl, kad bijojo stiprių moterų, 
atvirkščiai, jas mylėjo, kaip rodė Heikės pavyzdys. Jis 
tiesiog buvo iš tų, kurie apskritai nemėgsta viršininkų, 

nesvarbu, ar jie vyrai, ar moterys, nes buvo truputį 
anarchistas. 

— Ar girdėjote, ką mūsų ministrė pasakė apie seksualinį 
vaikų išnaudojimą? - paklausė Aurak trumpai pasisvei- 
kinusi. 

— Ne, - atsakė Manhardas, - aš paprastai neklausau, 
ką sako Klaudija Noltė. 

— Aš išvis nežinau, kas ji tokia, - nusijuokė Jaica Tėc- 
man. 

— Ji pasakė: „Seksualinis vaikų išnaudojimas yra žu- 
dymas, vaikų sielų žudymas“. 

— Teisybė, - tarė Manhardas. - Ir dabar mes visi galime 
atsikvėpti, nes serijinis žudikas Markas Jecnikas pats 
buvo nužudytas. 

Karina Aurak linktelėjo galva. 

— Gerai, kad apie mus šįkart taip gražiai rašė spauda, 
bet būtų dar geriau, jeigu iš tiesų atrastume nužudymo 
įrankį. 

— Kodėl? - paklausė Manhardas, iki tol nežiūrėjęs į 
ją, ir dabar krūptelėjo, nes jos neaiškias mėlynai pilkai 
žalias akis akinių stiklai buvo taip padidinę, kad jam 
pasirodė panašios į tigrės. 

— Kodėl? - pakartojo Aurak. - Pats turėtumėte su- 
prasti. Kadangi tas žmogus... kokia jo pavardė? 

— Nymejeris, - padėjo jai Jaica Tėcman. - Erikas Ny- 
mejeris. 

— ... kadangi tas Nymejeris galėjo tik apsimesti nu- 
žudęs. 

— Kokiu tikslu? - pasidomėjo Manhardas. 

— Klausykit! - Aurak balsas nervingai virptelėjo. —. 
Kadangi norėjo bentsyk atsidurti dėmesio centre, būti 
plačiai aprašytas laikraščiuose, parodytas per televiziją. 

Kadangi gali daug uždirbti parduodamas savo istoriją 
spaudai ir jos versiją kinui. Ir kadangi buvo prižadėjęs 
dukrai, Noltės žodžiais tariant, vieną dieną nubausti jos 
sielos žudiką. Tada Jecnikas iš tiesų nužudomas, ir Ny- 
mejeris išdidžiai pareiškia: „Aš tai padariau. Kažkam 
reikėjo ryžtis.“ Jis gali tikėtis, kad tikrasis žudikas ne- 
prisipažins. Ir kad mes jo neieškosime. 

Manhardui nieko kito neliko, tik nebyliai linktelėti 
galva. Tai buvo labai logiška, jis ir pats galėjo apie tai 
pagalvoti. 

— Vargas mums, - toliau kalbėjo Aurak, - jeigu paskui 
ateis prisipažinti tikrasis žudikas. Tada amžiams gėdos 
neatsiplausime. 

— Tačiau tai Nymejerio darbas, - laikėsi savo Man- 
hardas. - Jis puikiai apibūdino nusikaltimo vietą, tai 
galėjo padaryti tiktai žudikas. 

Aurak pasižiūrėjo žemyn į vandenį: 

— Galėčiau lažintis su jumis iš šimto markių, kad čia 
nėra jokio ginklo, nes jis jo niekad neįmetė. Jeigu iš tiesų 
būtų jį turėjęs, tai nebūtų buvęs toks kvailas, kad čia 
mestų. 

„Aišku, - dingtelėjo Manhardui, - nes ir blogiausias 
mūsų technikas tučtuojau nustatytų, kad į Jecniką šauta 
ne Iš jo“. 

Aurak netikėtai pakeitė temą. 

— Ką pasidarėte pirštui? 

Manhardas paraudo. 

— Kažkur įsidrėskiau... ir paskui ėmė pūliuoti. 

Aurak staiga prabilo labai oficialiai: 

— Jūs juk žinote, kad kiekvienas patrulinės ir krimi- 
nalinės tarnybos policininkas pagal įstatymą ir jo instruk- 
cijas turi būti tinkamas tarnybai. Jūs bet kuriuo momentu 

turite, jeigu kas, sugebėti panaudoti šaunamąjį ginklą. 
To jūs negalėtumėte dabar padaryti dėl sužeisto dešiniojo 
smiliaus. Jūs juk dešiniarankis? 

— Taip. 

— Gerai. O jeigu jūsų dešinysis smilius nustos lanks- 
tytis... Tikėkitės ir melskitės, kad Nymejeris iš tiesų yra 
jį nužudęs, antraip... 

Ji mostelėjo ranka ir įsėdo į automobilį, kur jos laukė 
kitas valdinys. 

Manhardas palydėjo ją nustėrusiu žvilgsniu. Jis žinojo, 
kad ji pasinaudos šia proga jį pribaigti. Pirmiausia viskas 
bus aptarta žodžiu. Ji pakalbės su kriminalinės tarnybos 
direktoriumi, paskui su krašto policijos skyriaus vedėju. 
Tada jis bus pakviestas pas policijos gydytoją ir, jeigu 
tas pripažins, kad jis negali šaudyti, bus perkeltas iš nu- 
žudymų skyriaus į nacionalinio ir tarptautinio bendra- 
darbiavimo skyrių, tai yra į grynai biurokratinį darbą, 
mirtinai nuobodų ir 75 markėmis per mėnesį mažiau 
apmokamą, nes tada jau nebepriklausys „važiuojamieji“, 
kuriuos dabar gauna. 

Jo mintis nutraukė narų grupės vadovas. 

— Mes baigiam darbą. Čia, po tiltu, revolverio ar ko 
nors panašaus garantuotai nėra. 

Jis nusiminęs važiavo su Jaica Tėcman atgal į darbą. 
Gal būtų geriausia, jei dabar susigalvotų kokią ligą ir 
Išeitų į pensiją. Tuomet galėtų visąlaik prižiūrėti sūnų ir 
nereikėtų samdyti auklės. Bet kita vertus... jis buvo labai 
prisirišęs prie darbo, ir išeiti į pensiją - jam kaip mirtis 
išsimokėtinai. Be to, negalėjo ir nenorėjo leisti, kad Aurak 
triumfuotų jį sudorojusi. Viena vertus, kita vertus... Po 
velnių. Kiaulystė ir tai, kad tik tas gauna gerą pensiją, 
kuris išėjo į ją prieš laiką dėl sveikatos iki 1997 07 01, o 

dabar nusimatė dideli finansiniai nuostoliai, iki pusantro 
tūkstančio markių mažiau. Aišku, kodėl Aurak tik dabar 
jam smogs. Esant tokiai padėčiai, profsąjunga jam mažai 
ką padės. Triumfas, dieviška palaima. 

Jis atsisėdo prie rašomojo stalo ir ėmė skaityti laik- 
raščius. Sužinojus, kad Janas Ulrichas vis dėlto laimėjo 
„Tour de France“ lenktynes, nuotaika vėl pakilo. Jeigu 
jis po karo, tada dar vaikas, būtų pasakęs, kad vokiečiai 
kada nors laimės pasaulio futbolo čempionatą, 100 met- 
rų bėgimą olimpinėse žaidynėse, Vimbildono turnyrą ir 
„Tour de France“, tai visi jį būtų užjuokę kaip visišką 
mulkį. Dabar tai išsipildė, ir jis yra to liudytojas. Bet 
kita vertus... Jis ne Fricas Valteris, Arminas Haris, Bo- 
risas Bekeris ar Janas Ulrichas, jis tiktai menkas poli- 
cijos tarnautojas Hansas Jurgenas Manhardas, ir kas 
jam jų pergalės, jeigu yra visur stumdomas kaip halmos 
figūra. 

Jo niūrias mintis nutraukė telefonas. 

— Jums skambina Hansas Gutovskis... 

— Ak, tai jūs... - Manhardas apsimetė apsidžiaugęs, 
nors iškart nesuprato, kas tas Gutovskis. Be to, staiga 
ėmė spausti pūslę ir jis vos galėjo tverti ant kėdės. - Kuo 
galiu būti jums naudingas, pone?.. 

— Aš tiktai norėjau jums pasakyti, kad mačiau žudiką 
laikraštyje... 

— Kokį žudiką? - Manhardas galvojo vien apie tai, ar 
ne geriau būtų nutraukti pokalbį, nubėgti į tualetą ir 
paskui pačiam paskambinti. 

— Nagi Jecniko... tą Nymejerį. 

— Ak jį. - Dabar Manhardas prisiminė, kas tas ponas 
Gutovskis: žmogus, kuris gyveno viename name su Jec- 
niku ir rado lavoną. - Na ir kas? 

— Tai va... Kai pamačiau poną Nymejerį laikraštyje, 
man dingtelėjo, kad jį jau esu matęs, nes slankiojo aplink 
mūsų namą Tiubingeno gatvėje... 

Manhardas staiga sukluso, pamiršęs ramybės neduo- 
dančią pūslę. 

— Nusikaltimo metu? 

— Ne, kitą dieną. 

— Ačiū... 

Manhardui pasidarė silpna. Visiškai aišku, ką tai reiš- 
kia: kad galėtų papasakoti, kaip atrodo nusikaltimo vie- 
ta, Nymejeris, perskaitęs laikraštyje adresą, atskubėjo į 
Tiubingeno gatvę. Manhardas greitai atsisveikino su po- 
nu Gutovskiu, padėjo ragelį ir pasakė Jaicai Tėcman, ką 
sužinojo. 

Toji jį padrąsino: 

— Juk žinai, kad nusikaltėlis grįžta į nusikaltimo vietą. 
Nusikaltėlis, o ne nekaltasis. 

— Tu miela. - Jis pasiuntė jai oro bučinį ir išlėkė į 
tualetą. Koridoriuje jį šypsodamasi palydėjo akimis kole- 
gė Cechov ir paklausė, ar jis tik nesusirgęs persekiojimo 
manija. 

— Mane persekioja tik Aurak, ir tai blogiau už viską. 

Pagaliau atsistojo priešais pisuarą ir palaimingai su- 
dejavo iš palengvėjimo. 

— Klausyk, gal tu čia smaginiesi? - paklausė kolega 
Huntas, šlapinęsis kitame kampe. 

— Ne, bet tikiuosi, kad tu kai kam padarysi malonumą, 
pasikviesdamas pas save. 

Mat Huntas neseniai buvo perkeltas į policijos štabą. 
Manhardas parodė jam savo aprištą pirštą ir papasakojo 
apie įtarimus, jog Aurak tai bus proga jį sudoroti. 

— Geriau eik dėstytojauti į policijos mokyklą. 

— Geriau jau tiesiai į Frydrichsfeldės aukštąją. 

Kai Manhardas grįžo į savo kabinetą, prie jo rašomojo 
stalo stovėjo moteris, kurią tikrai jau buvo matęs per 
vieną iš daugelio Jecniko bylos apklausų, tik iškart ne- 
susigaudė kada. Paskui pamatė, kad ji vynioja iš šviesiai 
žalios servetėlės pistoletą, ir iškart prisiminė jos pavardę: 
Suzana Nymejer. 

— Šį pistoletą radau mūsų rūsyje, - išgirdo ją sakant 
Jaicai Tėcman. - Mano vyras neįmetė jo į ežerą, jis tiktai 
taip pasakė. 

Ačiū Dievui, Manhardas galėjo lengviau atsikvėpti. 
„Jeigu technikai dabar nustatys, kad mirtini šūviai į Jec- 
niką iš tiesų buvo paleisti iš šio pistoleto, tai jis iš- 
gelbėtas. 

Bet prieš išsiskleidžiant šiai vilčiai, Suzana Nymejer 
pasakė, kad jos vyras nekaltas. 

— Jis tiktai taip pasakė, kad pasirodytų prieš Natašą. 
Dėl to prisiėmė viską ant savo galvos. Ir dėl pinigų, ku- 
riuos gaus, nes yra kiaurai prasiskolinęs. 

Manhardas nesugebėjo šnekėtis su ponia Nymejer, tai 
turėjo daryti Jaica Tėcman. 

— Bet aš vis tiek nesuprantu, kodėl jūs pas mus atėjote, 
ponia Nymejer... 

— Aš nenoriu, kad jis metų metus sėdėtų kalėjime už 
tai, ko nepadarė. Noriu, kad grįžtų namo. 

Manhardas jautė, kad moteris nemeluoja, ir pagaliau 
įstengė paklausti, ar vyras prisipažino jai, kad tiktai ap- 
simeta nusikaltęs. 

— Ne, bet... tai juk aišku. 

Jie užrašė ponios Nymejer parodymus, palydėjo ją į 
laukiamąjį ir liepė atvesti Eriką Nymejerį, kad supažin- 
dintų su tuo, ką pasakė jo žmona. 

Nymejeris atrodė prastai. „Pasenęs keleriais metais“, — 
pagalvojo Manhardas. Galbūt jau suprato, į ką buvo 
įsipainiojęs. Iš pradžių jis atkakliai tylėjo. 

— Aš jus visiškai suprantu, - pasakė Manhardas. - Ir 
dėl manęs viskas galėtų likti taip, kaip yra dabar. Bet mes 
priversti atskleisti tiesą, ir esama daug nenuginčijamų 
prieš jus faktų... arba už jus... kaip žiūrėsi, taigi jie sako, 
kad nusikaltėlis ne jūs, kad negalite būti nusikaltėlis. 

Nymejeris tylėjo toliau ir tiktai be išraiškos apžiūrinėjo 
pirštų nagus, tačiau jo tylėjimas Manhardui aiškiai rodė, 
kad jis tikrai nekaltas. Todėl nedelsdamas ryžosi išmesti 
ant stalo savo kozirius ir truputį pablefuoti. 

— Pone Nymejeri... Mes turime tik patikimus pa- 
rodymus, kad jūs tiktai praėjus daugeliui valandų po 
nusikaltimo buvote Tiubingeno gatvėje, mes radome ir 
tariamąjį nusikaltimo įrankį... - Ir ištraukė jį iš stalčiaus, 
suėmęs popierine nosine. - Juo vargu ar buvo galima 
nušauti Marką Jecniką. 

Jis teisingai apskaičiavo: Nymejeris ilgai nesimuistęs 
pasidavė, rodės, net apsidžiaugęs, kad pagaliau viskas 
baigėsi. 

— Ne, tai ne mano darbas. Aš taip pasakiau tiktai dėl 
dukters... - Ir sukniubo nebaigęs sakinio. Jį reikėjo išvežti 
į ligoninę. 

— Žmogau, nepyk, - pasakė Jaica Tėcman, kai jie vėl 
liko vieni. Ji paėmė cukraus gabaliuką, gulėjusį ant Man- 
hardo rašomojo stalo, ir padėjo jį kaip žaidimo figūrą 
įsivaizduojamame pradiniame taške. - Pradedame viską 
nuo pradžių. 

Manhardas taip pat paėmė įsivaizduojamą kauliukų 
puodelį, pakratė jį ir trenkė ant stalo. 

— Šešiukė. Aš užsiimsiu Hartmutu Ešenbachu. 

Tada Jaica Tėcman paėmė puodelį ir taip pat išmetė 
šešiukę. 

— O aš Kerstina Knak. 

Manhardas pasukiojo ranką priešais save ir debiliškai 
suvapėjo: 

— Ei, tau čia negerai? 

— Ne, bet aš kelias dienas buvau jos asmens sargybinė. 

Manhardas pradėjo iš jos šaipytis. 

— Gal tai aukštosios liaudies mokyklos kurso „Aiš- 
kiaregystė - kelias iš tamsos“ pasekmė? Ar tu vėl mokeisi 
psichologijos tobulinimosi kursuose „Būk žvalus - šalin 
biurokratišką stingulį“? 

— Baik tas kvailas kalbas. - Jaica kalbėjo rimtai. - Man 
ji visąlaik atrodė įtartina. Kažkokia nei šiokia, nei tokia. 
Juk visa jos karjera būtų nuėjusi šuniui ant uodegos, jeigu 
Jecnikas būtų vėl ėmęsis savo. Vaikų prievartavimas - tai 
žudymas, juk girdėjai, vaiko sielos žudymas, ir ji, be 
abejo, būtų buvusi apkaltinta, nes buvo atsakinga už 
Jecniką. Jis juk buvo paleistas į laisvę jos rekomenduotas. 

Manhardui nieko kito neliko, kaip tiktai sutikti, bet 
rado dar vieną svarų argumentą, prieštaraujantį tam, kad 
psichologė galėjo nusikalsti. 

— Bet juk jinai mylėjo Jecniką. 

Jaica Tėcman tik nusijuokė: 

— Būtent todėl. 

Ir labai nustebino Manhardą išmintimi, neseniai per- 
skaityta kalendoriuje: „Kiekvienas žudo tą, ką myli“. Iš 
Oskaro Vaildo Redingo kalėjimo baladės. Anglų poeto 
pavardę ji ištarė vokiškai. 

Tada Manhardas jai padainavo savo mėgstamos ope- 


jusiomis akimis: 

— Tavo meilė stebuklas nežemiškas... 

Jaica Tėcman atsiduso. 

— Paklausiu Antonijo, ar tai gali būti tiesa. 

Manhardas atsistojo. 

— Nagi darsyk užsiimkime Ešenbachu. Lašas po lašo 
pratašo ne tik akmenį... 

Tačiau jie greitai turėjo nuo jo atstoti, nes Hartmutas 
Ešenbachas turėjo tokį alibi, kad geresnio net negalėjai 
įsivaizduoti: jo kvartalo kontaktų tarnybos pareigūnas, 
taigi policijos tarnautojas, matė jį įvykio metu krautu- 
vėlėje. Pro pusiau nuleistas užuolaidas, nes pamanė, kad 
tenai įlindęs nusikaltėlis. Tad neliko jokių abejonių. Kad 
grasino — dėl šito jis nesiginčijo. 

— Lojantys šunys nekanda, - pareiškė jis Manhardui 
1r Jaicai Tėcman. 


Kerstina Knak ir Tabėja Taubert-Cach šiandien norėjo 
kaip senais laikais pereiti per parduotuves ir ankstyvą 
popietę susitiko KaDeWe. Tikrą malonumą ką nors nu- 
sipirkti pajunti tik tada, kai draugė pamačiusi naują pa- 
laidinukę arba sijoną susižavėjusi sušunka „Vau!“ arba 
„Kaip ji tau tinka!“ 

Kerstinos ir Tabėjos santykiai po audringos prisipa- 
žinimo scenos greit vėl grįžo į normalias vėžes. Sena tiesa, 
kad du žmonės labiausiai suartėja tada, kai rūsyje guli 
bendras lavonas, pasitvirtino ir šįkart. Ir dabar, sėdėdama 
prašmatnios universalinės parduotuvės restorane Tauen- 
cien gatvėje, Kerstina Knak galėjo be jokių emocijų kal- 
bėti apie straipsnį „Seksualinis vaikų išnaudojimas“, kurį 
buvo radusi 1997 metų Kriminalistikos septintame nu- 
meryje. 

— ... autorius Hansas Joachimas Šneideris, labai infor- 
matyvus. 1995 metais Vokietijoje būta 10 013 pedotfilijos 
atvejų. 

— Tu tik pamanyk, - nusistebėjo Tabėja, per vyrą šiek 
tiek nusituokusi apie bundeslygos futbolą. - Pilnas fut- 
bolo stadionas... ir Jecnikas tiktai vienas iš jų. 

— Taip. - Kerstina Knak linktelėjo, greta jų sėdėję ir klau- 
sęsi restorano svečiai, net ir labiausiai sutelkę dėmesį, ne- 
būtų pajutę, kad ji tą vyrą būtų bent kiek pažinojusi. Visiškai 
be emocijų ji kalbėjo ir apie tai, ar jis atitinka nusikaltėlių 
psichologijos rastrą, sukurtą ir kliniškai išbandytą Masaču- 
setso „Treatment Center“, kurį Šneideris smulkiai aptaria. 

— Jis skiria „fiksuotą ir nesubrendusį pedofilą“, kuris 
visuomet labiau mėgsta vaikus kaip socialinius ir seksua- 
linius draugus, „regresyvų pedoseksualą“, kuris negali būti 
stiprus vyras ir sugeba tiktai su vaikais, „išnaudotoją“, 
kuris be gailesčio pasinaudoja vaikų bejėgiškumu, kad 
patenkintų savo seksualinius poreikius, ir „agresyvų, sa- 
distišką pedofilą“, kuris šiurkščiai ir sadistiškai puola vai- 
kus ir seksualiai susijaudina tiktai sukeldamas skausmą 
bei kančias. Abu pastarieji tipai labai sunkiai pagydomi. 

— Toks buvo ir Jecnikas, ar ne? 

— Taip, bet jis turėjo ir keletą abiejų pirmųjų tipų bruo- 
žų, kaip tokiais atvejais visuomet būna. 

Jos pakalbėjo ir apie tai, kad Nymejeris tikrai nepadėjo 
savo dukrai melagingai prisipažindamas, nes Šneideris 
pabrėžė, kad vaikai nemėgsta „jų padėties atskleidimo 
dėl socialinės aplinkos ir kriminalinės teisėtvarkos ne- 
gatyvių reakcijų“. 

Kerstina Knak būtų net kankinama prisiekusi, kad 
niekada nepažinojo Marko Jecniko, ką jau kalbėti, kad 
kada nors su juo miegojo ar jį nušovė. 


189 


Viskas buvo gerai, bet kai jos ėjo per maisto produktų 
skyrių, didžiausią Vokietijos gurmanų šventovę, ji staiga 
ėmė mėtyti nuo lentynų sūrius. 

— Aš negaliu pakęsti to prievartinio brukimo! - šaukė 
ji. - Man viso to nereikia! Šalin! 

Tabėja bandė ją tramdyti. 

— Kerstina, liaukis, išgerk tabletę. 

— Jokių tablečių, jokios želatinos, jokios jautienos! Jūs 
visi norite mane tik nunuodyti! Ebolos virusais, spin- 
duliais. 

Tabėja laikė ją glėbyje. 

— Niekas tau nenori nieko daryti. Eime iš čia, būk 
gera... 

Jos atrodė kaip dziudo imtynininkės, kovojančios dėl 
Išėjimo į kitą ratą. 

— Paleisk mane! - šnopštė Kerstina Knak. - Tu juk iš 
tų, kurie nori mane pasodinti. Geriau jau aš nusižudysiu! 

Ji ištrūko ir nubėgo eskalatoriaus pusėn. 


Sonja Švarc ir Nadina Dombrovski sustojo priešais 
vieną Blisė gatvės supermarketą. Bet jųdviejų mergaitės, 
rodės, nelabai norėjo eiti kartu vidun. Girdi, geriau pa- 
lauksiančios ir pasidairysiančios, kas dedasi gatvėje. Ki- 
toje pusėje ką tik buvo atidaryta dviračių parduotuvė, ir 
ant šaligatvio stovėjo dešimtys naujutėlaičių, puikių kal- 
nų dviračių. 

Sonja Švarc traukė mergaites už rankovių: 

— Olivija, Joana, eime... Mes tik trumpam užsuksim į 
parduotuvę nusipirkti pieno ir kiaušinių... 

— Mes geriau čia palauksim. 

— Juk žinote, kad man tai nepatinka... 

Nadina Dombrovski nusijuokė: 

— Liaukis, Jecniko juk nebėra. 

— Na gerai, jūs pabūkite čia prie dviračių ir, žiūrėkite, 
būkite atsargios. 

Mergaitės linktelėjo. Sonja Švarc ir Nadina Domb- 
rovski įėjo į vidų, įkišo į plyšį markę, kad atsiskirtų ve- 
žimėlis prekėms, ir atsidavė pirkimo aistrai. 

— Kažin ar yra tsatsiki su nedaug česnakų? - paklausė 
Nadina Dombrovski. 

— Pati pasidaryk. 

— Man taip gerai neišeina. 

— Kaip manai, ar išsikepam šįvakar ką nors balkone, 
ar einam į Liaudies parką? 

— Geriau į parką. 

Sonja Švarc apkabino draugę. 

— Dieve, kaip gera, kad pagaliau vėl galima ramiai 
gyventi, amžinai nedrebant dėl vaikų. Kokios baisios 
buvo tos paskutinės savaitės. Aš jau bijojau pasiųsti Joa- 
ną laikraščio. 

— O mes uždraudėme Olivijai eiti prie autobuso pa- 
sitikti močiutės. Juk to Jecniko negalėjai visąlaik su- 
žiūrėti. 

— Bet dabar jo nebėr. 

— Jei nuo manęs priklausytų, aš apdovanočiau aukš- 
čiausio laipsnio kryžiumi tą, kuris jį pašalino. 


Heikė Hunholc sėdėjo Eriko Nymejerio virtuvėje Gen- 
zingo gatvėje paleidusi savo mažą diktofoną. Įvairios ra- 
dijo stotys ir laikraščiai pageidavo interviu su „žmogumi, 
kuris norejo atkeršyti už savo dukterį“. Būdama Man- 
hardo žmona, ji visada truputį pralenkdavo kai kuriuos 
konkurentus. Sutartį su Nymejeriu sudarė jos redakcija, 
čekis jau buvo apmokėtas. Tačiau tai buvo ne jos reikalas. 

Ji rado Nymejerį lituojantį prūsišką siauruko vagoną. 

— Dabar jūs turite daug laiko? — atsargiai pradėjo ji 
pokalbį. 

— Taip, kaip matote. Firma mane, aišku, išspyrė. 

Tai sakydamas Nymejeris neatrodė labai nelaimingas. 
Jis norėjo tapti nepriklausomas. 

— Žmona jus paliko? 

— Taip. Mes susipykom. 

— Jūs negalėjote atleisti jai už tai, kad ji nuėjo į policiją 
ir jus, taip sakant, įdavė? 

Nymejeris įdėmiai tyrinėjo savo lituoklį, prie kurio 
buvo prilipę daug sudegusio alavo. 

— Taip... 

— Bet ji sakė, kad taip padarė dėl jūsų, jog nesėstumėte 
į kalėjimą už tai, ko nepadarėte. 

— Iš tikrųjų ji veidmainiavo! - sušuko Nymejeris. - Ji 
negalėjo leisti, kad aš tiek padaryčiau dėl Natašos, kad 
taip ją norėjau išgelbėti. 

Heikė Hunholc kažką trumpai, Nymejeriui neįskai- 
tomai, pasižymėjo. Šeima, matyt, egzistavo tiktai todėl, 
kad bijojo Jecniko, bijojo baubo. O kai jo nebeliko, iškilo 
Į paviršių visi konfliktai. 

— Kur dabar Nataša? 

— Išėjo iš namų. 

Kad ir kaip ji stengėsi, jis nedavė jai adreso tos or- 
ganizacijos, kuri ją priglaudė. 

— Na gerai... - Vis tiek sužinos kaip nors. - Ir jus labai 
paveikė tai, kad dukters padėka buvo tokia, o ne ki- 
tokia? 

— Taip. 

Nymejeris paėmė saują mažų žalvarinių dalelių, ka- 
daise sudariusių važiuojantį vagono modelį, ir ėmė jas 

taip atidžiai žiūrinėti, tarsi žurnalistė jau būtų išėjusi. Jis, 
rodės, dar nelabai suprato, kur kurios vieta. 

— Jūs norite kurti naują gyvenimą? 

— Taip. 

— Ir jums atrodė, kad Nataša jus parems. 

— Taip. Bet pati Nataša čia nekalta. 

— O kas? 

— Viena mūsų kaimynių. Ji paskleidė gandą, kad aš 
pats... - Nymejeris atstatė lituoklį kaip stiletą. - Aš nenu- 
žudžiau Jecniko, o ta... 


Jie sustojo priešais nervų kliniką, Manhardas labai 
nenorėjo lipti iš automobilio ir eiti vidun. Daugiau kaip 
prieš dešimt metų jis pats buvo atvežtas į tokią įstaigą. 
Po to, kai norėjo plyta užmušti savo andainykštį virši- 
ninką, tą šiknių daktarą Vėberį. Tada viskas buvo susi- 
dėję krūvon - skyrybos su žmona, alkoholis. Jis gyveno 
pašiūrėje Berlyno pakraštyje, buvo tapęs beveik benamiu. 
Nors ir baisūs šiuolaikiniai „durnynai“, nepabuvęs kli- 
nikoje ir negavęs geriamų ir leidžiamų vaistų, tada jis 
būtų nuėjęs šunims šėko pjauti. Tikriausiai ciniška, tačiau 
būti nervų klinikoje pacientams toli gražu nėra taip baisu, 
kaip tai slogiuose sapnuose regi pašalinis, psichiškai svei- 
kas žmogus. Gan greitai pripranti būti prižiūrimas ir 
popinamas kaip vaikas, pripranti visą dieną žaisti tarsi 
normalaus gyvenimo nuošalėje, nors žaidimų draugai gali 
būti baisūs ir jų reikia bijoti. 

Tokių jausmų apimtas jis praėjo pro budėtoją. Klinikos 
koridoriuose jis įdėmiai stebėjo Jaicą Tėcman. Jai viskas 
čia atrodė kaip teatras. 

Pro šalį pravažiavo vežimėlis su tuščiais indais. Tačiau 
perkaręs, maždaug septyniasdešimtmetis vyras įsivaizdavo, 

kad čia traukinys, o jis pats - jo mašinistas. Moteris, per- 
pus jaunesnė Už jį, išpurtusi ir stora kaip statinė, pastojo 
jam kelią ir pareikalavo pavežti. 

— Sustokite, pone Švalbe. Man reikia pas vaiką. 

- Durys uždaromos! Pasitraukt! - šūktelėjo senasis 
ponas. - Jūs pavėlavote, ponia Borovka. 

Ji pastojo jam kelią ir parodė į balutę prie sienos. 

- Jūs vėl prisižvejojote, pone Švalbe. 

— Aš sukūriau naują eilėraštį, ponia Borovka. Paklausy- 
kite... - ir ėmė mėgdžioti privažiuojančio Berlyno miesto 
traukinio garsą. - Oooo00000hhhh. Atrieda traukinys, 
atveža keleivius jis, ir tolyn nudunda, o00000000hhhh. 

Ponia Borovka reaguodama į tai užtraukė šeštojo de- 
šimtmečio stiliaus dainelę: 

— Lipk su manim į meilės laivą, ir mes išplauksime į 
Havajus! Tenai puikiais salų smiltynais klajosime vieni 
du... - Bet pamačiusi Kerstiną Knak ji nutilo ir ėmė šauk- 
ti: - Ponia daktare, ponia daktare, sustokite!.. 

Jaica Tėcman kumštelėjo Manhardą. 

- Ji. 

Manhardui pasirodė, kad psichologė gana prislėgta ir 
toli gražu ne tokia atidi, kokia turėtų būti. Bet apskritai 
jis tokią ją ir įsivaizdavo: multikultūriška, ekofundamen- 
talistė, trumpais plaukais, blyškiai mėlynomis akimis, mo- 
tina Tereza, šalta tyrėja, psichiškai nesveika gydytoja kaip 
Diurenmato Fizikuose, apskaičiuojanti, linkusi dominuoti. 
Pastaroji savybė jį labiausiai žavėjo. Tai sutapo ir su tuo, 
ką jo kolegė buvo pasakojusi apie Kerstiną Knak: kad ji 
norinti padaryti politinę karjerą ir besitaikanti į valstybės 
sekretorės ar socialinių reikalų ministrės kėdę. Būdama 
tokia dvilypė ji galėjo iš tiesų mylėti tokį žmogų kaip 
Jecnikas ir kartu išnaudoti jį kaip priemonę karjerai 

pasiekti. Jei būtų išgydžiusi jį meile, savo politinių draugų 
ir klientų būtų nešiojama ant rankų. O bet koks naujas 
atkrytis būtų ją sunaikinęs. Sprendžiant pagal rastas pas 
Jecniką kasetes su vaikų seksu ir mergaitiškus drabužius, 
tai tuoj tuoj turėjo atsitikti, taigi mintis, kad ji nužudė 
Jecniką, buvo verta dėmesio. Jos draugės Tabėjos Taubert- 
Cach patvirtintas alibi nebuvo labai tvirtas. Jaicai Tėcman 
atrodė, kad jiedvi galėtų turėti lesbietiškų santykių. 

Kerstina Knak, atrodo, visai nenorėjo gilintis į ponios 
Borovkos problemas. 

— Aš neturiu laiko, ponia Borovka, kas gi vėl atsitiko? 

— Prapuolė mano laikrodis. 

Kerstina Knak pasižiūrėjo į savąjį. 

— Man labai gaila, bet aš turiu... 

Ponia Borovka ėmė aimanuoti: 

— Kur mano laikas, kur mano laikas!.. 

Kerstina Knak apkabino ligonę per pečius. 

— Paskui kartu jo paieškosime... Dabar man reikia... 
Budėtojas sakė, kad manęs laukia žmonės. Viršuje yra 
ligoninės laikrodis. 

Ji atsikratė ponios Borovkos, pasisveikino su Jaica 
Tėcman, leidosi pristatoma Manhardui ir nesiliovė atsi- 
prašinėjusi. 

— Dabar, kai pono Jecniko nebėr, viskas čia aukštyn 
kojom apvirto. Bet eime, užsidarysime mano kabinete ir... 

Kerstina Knak nusivedė juos laiptų ir koridorių la- 
birintu. Manhardui pasirodė keista, kad ji pirmoji ištarė 
vaikų prievartautojo ir nužudytojo pavardę. Be jokių 
emocijų. Truputį pernelyg išmoktai, kaip jam pasirodė, 
tarsi bandydama save. 

- Štai mes ir priėjom prie temos, - pasakė Jaica Tėcman, 
nemėgusi ilgai sukti aplink, kai jie pagaliau atsisėdo. 

Kerstina Knak nustebusi pasižiūrėjo į ją. 

— Temos? Kokios temos? 

— Nagi, žinoma, Jecniko! - beveik piktai įsiterpė Man- 
hardas. 

— Ak, Marko, na taip... Aš irgi skaičiau, kad jį nužudė 
ne tas Nymejeris. Jums, be abejo, labai negerai, nes dabar 
vėl viskas prasideda iš pradžių... 

Tai, ką ji sakė, Manhardui atrodė silpna ir jos arogan- 
tiškumas jį siutino labiau, negu jis to norėjo. 

— Bet jūs galėtumėte mums padėti. Ar įtariate ką nors? 

— Kaip? 

— Na, kas jį galėjo nušauti. 

Kerstina Knak užmerkė akis. 

— Aš išvis neįsivaizduoju, kaip žmogus gali nužudyti kitą. 

— Kokia gi jūs tada psichologė? 

Ji nesileido išprovokuojama. 

— Teisminė psichologija ne mano sritis. 

Čia įsikišo Jaica Tėcman. 

— Kerstina... —- Ji pasitaisė: - Daktare Knak, laikraš- 
čiuose jau buvo rašyta, kad jūs buvote ne vien jo gydy- 
toja, bet ir... 

— ... meilužė, - pridūrė Manhardas. 

Tačiau Kerstina Knak tiktai švelniai šyptelėjo. 

— Sakykite nesivaržydamas. Tačiau kokia tai šmeiži- 
kiška sąvoka: meilužė. Niekinama ir vulgari... viskas 
buvo ne taip paprasta. 

Jaica Tėcman pabandė išnaudoti, jos nuomone, dar 
turimą kreditą ir grįžo prie „tu“, kaip jos viena į kitą 
kreipdavosi, kai vaidino jos asmens sargybinę. 

— Kad ir kaip ten būtų, jis juk turėjo tau išsakyti savo 
baimes, kas jam grasino... 

Kerstina Knak ilgai negalvojo. 

— Visų pirma tas savisaugos komitetas... Be to, žinoma, 
bijojo, kad kuri nors auka vieną dieną gali atkeršyti, suaugusi. 

— Jis minėjo kokias nors pavardes? 

— Ne. Aš žinau ją tiktai iš bylų... - Kerstina Knak 
akimirką pagalvojo. - Visų pirma Nataša Nymejer. 

Manhardas linktelėjo galva. Jo skyriaus bendradarbiai 
jau buvo užsiėmę kitomis aukomis, bet nerado, už ko 
būtų galima užsikabinti. 

— Mums daug įdomesni tie atvejai, kai auka nesikreipė 
į policiją dėl kokių nors priežasčių. 

— Apie tai jis man niekad nepasakojo. 

Jaicai Tėcman buvo sunku tuo patikėti. 

— Stebiuosi... 

— Bet taip yra. 

Tuo jų pokalbis išseko. Nei Manhardui, nei Jaicai Tėc- 
man neatėjo į galvą, ko dar reikėtų paklausti. Manhardas 
taip spoksojo į psichologę, tarsi tikėtųsi sugauti jos sme- 
genų skleidžiamas bangas. Tačiau kad ir kaip kraipė savo 
antenas, viskas veltui. Jo seismografas nesugavo jokio 
signalo, ar ji nušovė Marką Jecniką, ar ne. Jį siutino, kad 
vis dar nebuvo galima pažvelgti į žmogaus smegenis ir 
patikimai atskleisti jo mintį, kaip branduoliniu tomogra- 
fu tiriant auglius. Tai būtų nepakeičiama nusikaltimų tyri- 
mo priemonė. Įtariamasis sėstų priešais aparatą ir tardyto- 
jai ekrane perskaitytų jo parodymus. Tarkim: „Nugjau pas 
Marką, kad išgelbėčiau save ir apsaugočiau jį“. 

Bet tokios aparatūros nebuvo, taigi reikėjo taip suer- 
zinti Kerstiną Knak, kad ji padarytų klaidą ir išsiduotų, 
jeigu buvo padariusi nusikaltimą. 

— Kai kas mano, kad Jecniko žudiką ar žudikę reikėtų 
apdovanoti kryžiumi, užuot jį ar ją uždarius už grotų. 
Ką jūs apie tai manote? 

— Manau, jog toks mąstymas fašistinis, bent jau pro- 
fašistinis: naikinti nevertus gyventi individus. 

— Ar tada jūsų negraužtų sąžinė? 

Kerstina Knak nė akimirkai neprarado savitvardos. Ji 
ramiai ir švelniai nusišypsojo kaip „Wachtturmo“ par- 
davėja. 

— Kaip tai suprasti? 

Manhardas atakavo toliau: 

— Ar jūs, daktare Knak, nežinote, kokia versija la- 
biausiai tylomis pasklidusi tarp žurnalistų? 

— Ne, iš kur? - Ji dabar atrodė pavargusi ir užspeista. 

Manhardas nusijuokė. 

— Kad jūs pati jį nužudėte... 

— Betgi tai absurdas! 

— Ne, tai gana įtikėtina... - Ir jis paaiškino savo mintį. 
— Jeigu Jecnikas būtų vėl ėmęsis savo - o tatai daug kas 
rodė, - tuomet visa graži jūsų karjera būtų nuėjusi šuniui 
ant uodegos. O dabar esate tragiška herojė ir didžioji 
humanistė, viso, kas gera žmoguje, puoselėtoja - ir visi 
jus rinks, jei pretenduosite į aukštus postus. 

Kerstina Knak numojo ranka. 

— Aš nieko daugiau nenoriu, kaip tiktai ramiai dirbti 
savo darbą klinikoje. 

Jaica Tėcman įsmeigė į ją akis: 

- Ir tu, žinoma, turi tvirtą alibi. 

— Kai jis buvo nušautas, aš svečiavausi pas savo drau- 
gę, pas Tabėją, kaip ir kiekvieną trečiadienį. 

Manhardas demonstratyviai nusižiovavo. 

— Ir ji tai patvirtino. 

— Taip, ir kodėl tada mane kvočiate? 

— Viešpatie, kartais žmogus pats save kvoti... 

Manhardui šis absurdiškas žaidimėlis ėmė įgristi. 

— Jūs manimi netikite? - paklausė Kerstina Knak ir 
pasižiūrėjo į jį taip, lyg jis būtų supermarketo direktorius, 
kaltinęs ją už tai, kad pavogė pakelį kramtomosios gu- 
mos, nors tas ir pažymėtas jos pirkimo čekyje. 

Manhardas teatrališkai atsiduso: 

— Ar aš jumis tikiu, daktare Knak? Ne, tačiau nuo to 
mums nė kiek ne geriau. 

— Esu tikra, kad jūs netrukus rasite žudiką. 

— O aš ne. Kadangi šioje šalyje nėra nė vieno, išskyrus 
mus du, Jaicą ir mane, kas jį norėtų rasti. Kadangi bus 
velniškai negerai, jeigu jis bus rastas ir išlįs iš kokio nors 
kampo. Nesvarbu, ar iš jūsiškio... ar iš rudo. Kiekviena 
pusė sugebės tuo pasinaudoti. 

Jaica Tėcman jo mintis reziumavo taip: 

— Ko nežinau, tai man nerūpi. 

— Taip. Visi laimingi, kad kažkas tam ryžosi ir kad 
Markas Jecnikas daugiau nenuskriaus jokio vaiko. Ir 
niekas nenori žinoti, kas tai padarė. - Manhardas at- 
sistojo. - Dabar paskutinis klausimas, daktare Knak... 

— Taip, prašau... - Kerstina Knak taip pat atsistojo, 
bet susverdėjo ir turėjo įsitverti į stalą. 

- Jūs juk psichologė... Ką atsakytumėte į tokį visiškai 
hipotetinį klausimą: jeigu žudikė būtų jautrios sielos mo- 
teris, ar ji ilgai galėtų ištverti, kai sąžinę slėgtų toks nu- 
sikaltimas, žmogžudystė? Ar ji nuo to nekuoktelėtų, ar 
jai nebūtų geriau atvirai prisipažinti ir per tuos kelerius 
metus kalėjimo viską apgalvoti? 

Kerstina Knak atsakė ne iškart: 

— Man reikėtų arčiau pažinti tą moterį... 

— Bet save jūs juk pakankamai pažįstate. 

Ji išvengė tiesaus atsakymo. 

— Kas gi save pakankamai pažįsta? 

— Psichologai turėtų, nes tai naudinga. 

— Bet tai ne mano darbas, - laikėsi savo ji. 

Manhardas neatlyžo. 

— Tiktai įsivaizduokim, kad taip yra. 

— Aš pati ištverčiau. 

— Gerai. - Manhardas paspaudė jai ranką. - Tuomet 
mes baigsime bylą. Marko Jecniko nužudymas lieka neiš- 
aiškintas. Tai yra: kol kas. Kadangi jeigu jūs vis dėlto 
neištvertumėte... 

Ir jis jau matė pabaigą, jeigu Jecniko byla kada nors 
būtų ekranizuota: Kerstina Knak neištveria savo kaltės 
ir atsiduria nervų klinikoje, ištaškiusi Hartmuto Ešen- 
bacho laikraščių parduotuvę, kai Ešenbachas ją pabu- 
čiavo, dėkodamas už narsų poelgį. 

— Ką tu dabar darysi? - paklausė Jaica Tėcman, jiems 
atsidūrus gatvėje. 

— Važiuosiu pas policijos gydytoją. Oto Brauno gat- 
vėje, krašto policijos valdybos pastate. Dėl piršto. 

Jau veikia 
Detektyvų mėgėjų klubas! 


Klubo nariu gali tapti kiekvienas, manantis, 
kad detektyvų skaitymas nėra tuščias 
laiko gaišimas. 


Klubo nariu tapsite atsiuntę mums laišką, 
kuriame bus nurodyta: vardas, pavardė, amžius, 
išsilavinimas, profesija, adresas, telefonas. 


Laukiame: 


Jūsų atsiliepimų apie jau išleistas 
Juodosios serijos knygas, pageidavimų, 
kurių autorių detektyvus siūlytumėte išleisti. 


Jūsų pasisakymai ir pageidavimai bus 
spausdinami Detektyvų klubo leidinėlyje 
Juodoji serija, kurį nemokamai gaus 
visi klubo nariai. 


Leidinėlyje rasite informaciją 
apie leidyklos planus ir klubo veiklą. 


Aktyviausius klubo narius leidykla kvies 
dalyvauti lietuviško detektyvo konkurso 
vertinimo komisijoje. 


Leidykloje kuriama detektyvų įvairiomis 
kalbomis biblioteka, kuria galės naudotis 
Detektyvų klubo nariai. 


Jeigu esate vilnietis(-ė) arba atvykote į Vilnių, 
kviečiame užsukti į leidyklą, kurioje Juodosios 
serijos detektyvus galima nusipirkti 
mažesnėmis kainomis. 


Klubo narių laukia konkursai, siurprizai, 
lengvatos. 


Rašykite adresu: 


Leidykla Baltos lankos 
Detektyvų mėgėjų klubas 
Mėsinių g. 4, 2001 Vilnius 


Elektroninis paštas: 
baltos.lankos0Opost.omnitel.net 


Informacijos teiraukitės 
tel. (22) 220126, 
faks. (22) 220152 


UAB „Baltų lankų“ leidyba, 
Mėsinių g. 4, 2001 Vilnius 
Spausdino AB „Vilspa“, 
Viršuliškių sk. 80, 2056 Vilnius 
Užsakymas 1005 


Dori Vilmersdortfo piliečiai sunerimę: jų kaimynys- 
tėje apsigyveno buvęs vaikų prievartautojas. Susirūpinę 
tėvai susiburia ir įkuria savisaugos komitetą, kuris seka 
kiekvieną pedofilo žingsnį. Nors Markas Jecnikas jau 
atlikęs bausmę ir laikomas išgydytu, „Vilmersdorto 
sargai“ įsitikinę: katė negali nepeliauti. Tad lieka tik 
laukti, kada įvyks pirmas susidūrimas... 


ky, o iš tikrųjų Horst Bosetzky, gimė 1938 m.“ 
Berlyne. Nuo 1973 m. yra sociologijos profesorius Ber- 
lyno aukštesniojoje administracijos ir teisės mokykloje. 
Apie dvidešimt jo detektyvinių romanų išversti į įvairias 
kalbas, daugelis jų ekranizuoti. 1988 m. jam paskirta 
Prancūzijos kritikų premija už geriausią užsienio detek- 
tyvinį romaną, 1992 m. - Detektyvinių romanų autorių 
draugijos garbės premija už visą kūrybą. 

